
Ausztria 
, harmadik hőskora" 


etsző hideg szél lobogtatta 
a birodalom fekete-sárga és 
a gyász fekete lobogóit. A le- 
bontásra ítélt bástyákon álló 
ütegek utoljára köszöntötték díszsortűz- 
zel azt a tábornagyot, aki annyi dicsőséget 
szerzett Ausztriának. Joseph Wenzel Ra- 
detzky von Radetz hamvait kísérték utol- 
só útjára a a birodalmi székesfővárosban 
ezen a fagyos januári napon. Alig tíz hó- 
nappal nyugállományba helyezését köve- 
tően ragadta el a tüdőbénulás a 92 éves 
hadvezért, akinek földi maradványait 
most Milánóból Bécsbe hozták, hogy 
a Monarchia megmentőjéhez méltó végső 
tisztességben részesítsék. 

Az Arsenal fegyvermúzeumában rava- 
talozták föl az agg marsallt, abban a min- 
den ízlést nélkülöző, román-mór-bizánci 
stíluselemeket vegyítő épületegyüttes- 
ben, amelyet az 1848-as forradalmak ta- 
nulságát a maga módján levonó császár 
emeltetett Bécs egyik délkeleti magasla- 
tán, erődítménynek, laktanyának, fegy- 
verraktárnak és a hadi dicsőség afféle 
templomának. Itt töltötte utolsó bécsi éj- 
szakáját a tábornagy, az aranygyapjas- 
rend lovagja, a katonai Mária Terézia- 
rend nagykeresztje és még vagy félszáz 
legmagasabb kitüntetés tulajdonosa, régi 
páncélok, pallosok és számszeríjak, ágyúk 
és puskák, zsákmányolt fegyverek és di- 
csőséget látott harci lobogók — számára 
bizton nem idegen — társaságában. 

Másnap aztán leszállították a marsall 
porhüvelyét a császárvárosba, melynek 
rendjét és síri nyugalmát az Arsenal bizto- 
sítani hivatott volt. Hat hollófekete mén 
húzta a halottaskocsit, mögötte páncélos 
lovag léptetett — a régi dicsőség örök eré- 
nyeit megtestesítő jelképként. Húszezer 
katona állt díszben, Bécs még sohasem lá- 
tott ekkora parádét. A Jenő herceg nevét 
viselő dragonyosezred, a császári királyi 
hadsereg egyik elitalakulata nyitotta meg 
a menetet. 

A Körntnertor előtt, a helyőrség teljes 
állománya élén, maga a császár várta — mi- 
ként Ferenc József hadseregparancsa fo- 
galmazott — , hadseregem legöregebb ve- 
teránját, győzelmes vezérét, leghűbb szol- 
gámat". A 28 éves uralkodó fagyoskodva 
ült szürkéje nyergében, a jeges keleti szél 
meg-megborzolta marsallkalapjának zöld 
kakastollait. Mélyre süllyesztett karddal 
üdvözölte a halott tábornagyot, fölcsen- 
dült a Radetzkymarsch, immáron gyász- 
indulóként. A menet ezután a Stephans- 
kirchébe vonult, ahol beszentelték a hol- 
tat, majd az északi pályaudvarra, ahol is 
,; bevagonírozták" . 

Radetz grófját ugyanis nem a császár 
kívánsága szerint, a kapucinusok kriptá- 

jában helyezték örök nyugalomra, a leg- 
felségesebb ház tagjainak társaságában, 
hanem az elhunyt végakarata értelmében 
s, Öreg Pargírieder barátjánál", az alsó- 
ausztriai Klein-Wetzdorfban, az úgyne- 
vezett Hősök hegyén. S ezzel a gyászese- 
mény bohózatba illő befejezést nyert, 
amilyen talán csak Nestroy tolla alól ke- 
rülhetett volna ki (s a cenzúra természete- 
sen osztrák színpadra soha nem engedte 
volna). Ilyen bohózat csak a régi Ausztria 
színpadán játszódhatott le. Ez a bizonyos 
Joseph Pargfírieder ugyanis dúsgazdag ha- 
diszállító volt, a vagyon azonban nem tet- 
te boldoggá, nagyobb dicsőségre vágyott, 
végtére is II. József császár természetes fi- 
ának tartotta magát. , Ércnél maradan- 
dóbb" emléket állítandó magának, a kas- 
télya melletti homokdombon mellszobro- 
kat emeltetett: Mária Terézia-rendet el- 
nyert tisztek és arany vitézségi érdem- 
éremmel kitüntetett altisztek hermáit he- 
lyezte el festői rendben, Ramelmayer cs. 
kir. udvari történeti szobrászművész al- 
kotásait, melyeket egy Mohrenberg nevű 
gyáros üzemében cinkből öntöttek ki és 
aranyos bronzzal vontak be. A dicső had- 
fiak szoborseregének élén 22 koronás 
Habsburg állott, s mindegyikük közül ki- 
magaslott Ferenc József, ki ugyan még s0- 
ha nem vezette győzelemre Ausztria fegy- 
vereit, de minden hű alattvaló bizonyosan 
hitte, hogy ez csupán idő kérdése. Az 
együttest Mars hadisten képmása, görög 
ifjak, párkák és siratóasszonyok szobrai 
tették teljessé. 

A Hősök hegyének középpontján egy 
obeliszk állott, tövében 24 lépcső vezetett 
le a marsalli kriptába. Radetzky hamvaira 
nem várt magány, báró Max von Wimpf- 
fen tábornagy, Károly főhercegnek hajda- 
ni vezérkari főnöke (a napóleoni háborúk 
idejéből), már régebben itt nyugodott. 
Végrendeletileg hagyományozta holttes- 
tét Pargfíriederre, aki hálából kifizette 
adósságait. Alighanem ugyanez a prózai 
ok vezérelte a szintén erősen eladósodott 
agg Radetzkyt is, amikor engedett az állí- 
tólagos balkézi fejedelmi sarj annyiszor 
felpanaszolt , szekálásának". 

1858. január 19-én végre teljesült a ha- 
diszállító álma: átvehette a kétszeres érte- 
lemben is drága holttestet. Csak Ferenc 
József császárnak volt szabad — Pargfrie- 
deren kívül -— a koporsót a kriptába követ- 
nie. Itt még egy hely volt fenntartva: ma- 
ga Pargfrieder is a két hadastyán társasá- 
gában kívánt örök nyugalomra térni. , Ha 
hallgatunk is, holtak nem vagyunk" -— hir- 
dette a kripta felirata. A másik jelmondat 
így szólt: , Jaj annak, ki nyugalmunkat 
megzavarja!" 

Nem kevesen voltak, akik egyszerűen 


nevetségesnek tartották a klein-wetzdorfi 
Hősök hegyét. Friedrich Hebbel, az író, 
panoptikumhoz hasonlította, , azzal a kü- 
lönbséggel, hogy amott in effigie állítják ki 
a hírességeket, itt viszont koporsóban 
a saját holttestüket". Mások jelképesnek 
érezték ezt a temetési színjátékot, jellem- 
ző tragikomédiának, amely pontosan 
visszatükrözte, mennyire ki van szolgál- 
tatva a birodalom büszke és öntudatos 
hadserege hadiszállítóinak. 

Csak kevesen tudták, hogy egy korszak 
szállt a sírba ezen a januári napon. 


Radetzky 


Ősi cseh nemesi családban született a ké- 
sőbbi hadvezér, 1766. november 2-án. 
Csehország történetének ismeretében 
persze nem csodálkozhatunk, hogy a Ra- 
detzkyek ősei között sok németet, sőt skó- 
tot is találhatunk. Közös jellemzőjük, 
hogy szinte valamennyien a császár szol- 
gálatában állottak. Radetzky nagyapja Sa- 
voyai Jenő zászlaja alatt harcolt, apja pe- 
dig Mária Terézia dinasztikus önvédelmi 
háborúiban; ő nyerte el érdemeiért a grófi 
rangot két esztendővel Joseph Wenzel ne- 
vű fia születése előtt. Szinte magától érte- 
tődött tehát, hogy a fiút is katonai pályára 
szánják, annál is inkább, mert szülei ki- 
csiny gyermek korában meghaltak, s ne- 
veléséről Prágában élő nagyapjának, 
a nyugállományú tisztnek kellett gondos- 
kodnia. 

A prágai (német nyelvű) piarista gim- 
náziumban kezdte tanulmányait, s a 
brünni Collegium Nobiliumban, egy ne- 
mesifjak számára fenntartott katonai ne- 
velőintézetben folytatta. Ezzel megkez- 
dődtek vándorévei a hatalmas Habsburg 
Birodalom egyik sarkából a másikba, 
azok a vándorlások, melyeket katonatisz- 
tek nemzedékei tettek meg, e , hazátlan 
honvédők" , akik minden nemzeti kötődé- 
süket elvesztvén egyedül a császári királyi 
hadseregben lelték meg otthonukat. 

Tizennyolc évesen lépett katonai szol- 
gálatba Joseph Wenzel Radetzky, egy 
vértesezred hadapródjaként, abban az 
időben tehát, amikor József császár sze- 
rencsétlen török háborúit vívta. Az elkö- 
vetkező évtizedek nem szűkölködtek ha- 
dieseményekben. A franciaországi válto- 
zások alkalmat adtak a szakadatlan hábo- 
rúzásra. Radetzky is megmutathatta kato- 
nai tehetségét és parancsnoki rátermettsé- 
gét itáliai, németországi, belső-ausztriai 
és íÍranciaországi csatatereken. Közben 
gyorsan haladt előre a ranglétrán, számos 
igen magas kitüntetést nyert el, és hétszer 
megis sebesült. 


Nem éppen rózsás helyzetben, Auszt- 
ria történetének egyik mélypontján, az 
1809-i wagrami csatavesztést követően 
nevezték ki a frissen altábornaggyá elő- 
léptetett Radetzkyt az újonnan felállított 
vezérkar élére. A napóleoni háborúk 
e minden eddiginél véresebb ütközete 
(több mint hatvanezer halott maradt 
a Bécs melletti harcmezőn) látszólag meg- 
pecsételte a Habsburgok birodalmának 
sorsát. Elvesztek az itáliai birtokok, az 
Adriai-tenger melléke, Salzburg, Tirol és 
a Vorarlberg, a lengyelországi szerzemé- 
nyek, Krajna és a Szávától délre eső hor- 
vát megyék. A tönkrevert és mélyen meg- 
alázott Monarchia szétzilált hadseregét 
katasztrofális pénzügyi helyzetben kellett 
újjáteremteni. Radetzky, aki addig csak 
katonai ismeretekkel rendelkezett, a , fő- 
hadiszállásmesteri törzs" felelős elöljáró- 
jaként most politikai és gazdasági össze- 
függésekről is tapasztalatokat szerezhe- 
tett. A Metternich irányította kormányzat 
lehetőségei igencsak behatároltak voltak, 


Radetzky tábornagy 1848/49-ben megmentette Ausztria 
itáliai birtokait (Toseph Treml festménye) 


Ausztria másodrendű hatalommá, a Íran- 
ciák császárának csatlósává süllyedt. 
Ezért kellett 1812-ben az Oroszország el- 
len vonuló Napóleon seregébe harminc- 
ezer fős hadtestet küldeni, melynek fele 
ott is maradt az orosz hómezőkön. 
A Grande Armée pusztulása csillantotta 
föl az újabb reményt, Ausztria semmilyen 
eszközt nem sajnálva fegyverkezett, s ké- 
szült a visszavágásra. Ennek lehetőségét 
az 1813. év hozta meg: Európa hatalmai- 
nak hatodik koalíciója alakult meg ekkor 
a franciák és császáruk ellen. A szövetsé- 
ges osztrák—-porosz—orosz csapatok had- 
műveleti terveit Radetzky dolgozta ki, 
s noha Napóleon augusztus végén Drez- 
dánál még győzelmet aratott, néhány hét 
múlva, Lipcse mellett, a több napig tartó, 
véres , népek csatája" a koalíció fényes 
győzelmét hozta. 

Radetzky altábornagyra ismét kitünte- 


tések vártak, meglepő hát, hogy 1816-ban 
maga kérte fölmentését a vezérkari főnök 
tiszte alól. Nem tudjuk, a bécsi intrikákba 
fáradt-e bele, vagy személyes gondjai 
késztették e döntésre. Az utóbbiakból 
akadt bőven, a tábornok adósságai egyre 
nyomasztóbb méreteket öltöttek, olyany- 
nyira, hogy miközben a legnagyobb di- 
csőséget aratta a Napóleon elleni hadjára- 
tokban, feleségét az adósok börtöne fe- 
nyegette. A régi Monarchia ugyanis gya- 
lázatosan rosszul fizette katonáit, az ala- 
csonyabb rangú tisztek , ha vagyonuk nem 
volt — márpedig többségüknek nemigen 
volt — koplalni kényszerültek, a zsold ösz- 
szege Mária Terézia óta változatlan volt, 
miközben értékét töredékére csökkentet- 
te a háborús infláció. A magasabb rangú 
tisztikar illetménye sem állt arányban az 
elkerülhetetlen kiadásokkal, csak újabb 
és újabb adósságok segítettek. De mi segí- 
tett az adósságok ellen? 

Élete utolsó posztjának tekinthette az 
ötvenesztendős tábornok az olmützi erőd 
parancsnoki tisztét. Sok izgalom nemigen 
várt itt rá, viszont csendben törleszteni le- 
hetett, jóllehet Radetzkyt a szó szoros ér- 
telmében a sírig kísérték adósságai. Tel- 
tek-múltak az évek; egyformán, egyhan- 
gúan. A magát nyilván félreállítottnak ér- 
ző generális időnként emlékiratokat gyár- 
tott, elemzéseket az európai helyzetről, 
javaslatokat a hadsereg fejlesztésére. 
A memorandumok aztán sorra elsüllyed- 
tek a hadügy legfelső irányító szerve, a bé- 
csi Császári Királyi Udvari Haditanács le- 
véltárában. 

Az egyik emlékirattal mégis csoda tör- 
tént. A nagy befolyású Frimont János 
gróf, egy magyarrá lett lovassági tábor- 
nok, 1829-ben felfigyelt írására. Ö ekkor 
a lombard-velencei királyságnak, a Habs- 
burgok itáliai birtokának volt katonai pa- 
rancsnoka, s javaslatára helyettesévé ne- 
vezték ki Radetzkyt 1830 nyarán. Nem 
sokáig maradt a tábornok második ember 
Milánóban, Frimontot ugyanis a követke- 
ző év novemberében Bécsbe hívták, a Ha- 
ditanács elnökének. (Hivatalát el sem fog- 
lalhatta, mert karácsony másnapján meg- 
halt.) Ferenc császár ekkor Radetzkyt 
bízta meg a felső-itáliai hadsereg parancs- 
nokságával. 

Feladatként e sereg , feltámasztását és 
háborúra való fölkészítését" jelölte meg az 
uralkodó. A háború veszélyét nagyon is 
fenyegetőnek érezték az osztrák udvar- 
ban. A lombard-velencei királyságot a bé- 
csi kongresszus teremtette, s adta Habs- 
burg kézre. Az Itália egységéről álmodozó 
olasz hazafiak azonban joggal érezhették: 
csöbörből vödörbe estek, amikor Napóle- 
ont Ferenc császár szintén idegen uralma 

váltotta föl. A felső-itáliai pozícióval rá- 
adásul csendőri feladatok is jártak: nem- 
egyszer masíroztak délre osztrák katonák, 
hogy egy-egy hercegségben megteremt- 
sék a , rendet és nyugalmat". Ezek az 
s Osztrák? katonák persze a Monarchia 
legkülönbözőbb távoli vidékeiről szár- 
maztak, s nem csoda, hogy a múlt század 
húszas-harmincas éveiben például a ma- 
gyar huszárok olyan rettegettek — és gyű- 
löltek — voltak olasz földön, mint a kozá- 
kok 1849-ben Magyarországon. 

Radetzky jól látta: Ausztria fegyveres 
ereje legfeljebb arra képes, hogy karhatal- 
rni feladatokat lásson el Itáliában, összees- 
küvőket zabolázzon meg, kisebb felkelé- 
seket fojtson el. De már arra gondolni sem 
lehetett, hogy 1830 júliusában megment- 
sék a francia X. Károly trónját. A tábor- 
nok az őt és a rábízott tartományt fenyege- 
tő veszélyt is világosan felismerte: az 
egyelőre barátinak számító Piemont min- 
dinkább arra törekedett, hogy saját veze- 
tése alatt egyesítse Itáliát. Nem állt egye- 
dül a tábornok azzal a vélekedésével, mely 
szerint a birodalmat a külső fenyegetéssel 
párosuló forradalmi veszélytől egyedül 
egy ütőképes és dinasztiahű hadsereg 
mentheti meg. Az évek múlásával mind 
világosabban látta, hogy közeledik a nap, 
amikor egyszerre kell szembenéznie egy 

1848 nyarán előbb Radetzky is visszavonulót fújt: 
június 11-én a cs. kir. csapatok kiürítették Vicenzát 


lombardiai felkeléssel és a piemontiak in- 
váziójával. Erre készült, és erre készítette 
föl hadseregét. 

A forradalom előestéjén Radetzky itáli- 
ai hadserege mindezek ellenére csupán 65 
ezer főt számlált, s a piemontiak — és a ve- 
lük rokonszenvező olasz lakosság — több- 
szörös túlerejével állt szemben. A hetve- 
nedik születésnapján, 1836-ban tábor- 
naggyá előléptetett Radetzky azonban hi- 
ába küldte sorozatos figyelmeztetéseit az 
udvarhoz, Metternich kancellár Rainer 
főherceggel, az itáliai alkirállyal egyetér- 
tésben csak legyintett az , aggályoskodó 
aggastyánra". 1848 márciusa őt igazolta. 

Ezzel megkezdődött azon harcok sora, 
melyeket a történetírás — beállítottságától 
és ízlésétől függően — a forradalom eltiprá- 
sának vagy Ausztria harmadik hőskorá- 
nak nevez. Az első hőskorban a nagyha- 
talmi státusért küzdött a Habsburg Biro- 
dalom a XVII-XVIII. század fordulóján, 
Savoyai Jenő idején, a másodikban 
ugyanezen nagyhatalmi pozíció megőrzé- 
séért Károly főherceg hadvezérletével 
Napóleon és a francia hegemónia ellené- 
ben. A harmadik szerényebb céllal is be- 
érte: a monarchiának a puszta létéért kel- 

lett fegyvert ragadnia, hiszen néhány hé- 
tig puszta fennmaradása is kétségesnek 
tűnt. 

Eleinte persze úgy látszott, hogy a 82 
éves marsall hiába szánt majdnem két év- 
tizedet az itáliai hadsereg , feltámasztásá- 
ra". Amikor a bécsi forradalom hírére 
március 17-én Velencében, majd másnap 
Milánóban is felkelés tört ki, a jelek arra 
mutattak, hogy Lombardiában összeom- 
lik minden. Ötnapos utcai harcok után és 
abban a biztos hitben, hogy a piemontiak 
bármelyik pillanatban átléphetik a határt 
(a valóságban megvárták, amíg Radetzky 
elvonul), a tábornagy elhatározta a kiürí- 
tést. Döntése értelmében serege az úgyne- 
vezett várnégyszögbe húzódott, Verona, 
Mantua, Peschiera és Legnano erődítmé- 
nyeinek körzetébe, hogy ott várja be az 
erősítést. 

A március 23-ról 24-re virradó éjszakán 
indult meg a menet. , Sötét volt és hideg 
az éjszaka" , tudósít egy résztvevő, ,,a tor- 
nyokról szüntelenül süvített a szél. Ro- 
pogtak a puskák, mennydörögtek az 
ágyúk, égő épületek és barikádok lángjai 
világították meg a menetelő katonák út- 
ját." Az agg tábornagy, aki egy hete ki 
sem bújhatott az egyenruhájából, rendít- 
hetetlen nyugalommal lovagolt ki katonái 
között a városkapun, akárha gyakorlatoz- 


ni indulnának. Amikor azonban elhagyta 
a Porta Romanát, Radetzky visszafordult, 
és csöndes gyűlölettel a hangjában megje- 
gyezte: , Visszajövünk!" 

Lelkes életrajzírói a nagyszerű hadve- 
zér bölcsességeként méltatják e búcsúsza- 
vakat, a kiváló osztrák hadtörténész, Jo- 
hann Christoph Allmayer-Beck azonban 
úgy véli, a tábornagy környezete inkább 
a makacs öregember elszántságának jele- 
ként értékelhette. Végtére is, ki gondol- 
hatta volna komolyan ekkor, hogy 137 
nap múlva tényleg győzedelmesen térnek 
vissza a fekete-sárga lobogók Milánóba. 

Alig lovagolt el ugyanis Radetzky utó- 
védje, Károly Albert piemonti király csa- 
patai átlépték a tartomány határán folydo- 
gáló Ticinót. A lakosság mindenütt nem- 
zeti felszabadítóként üdvözölte őket. Az 
osztrákok helyzete egyre kétségbeejtőbbé 
vált, különösen azután, hogy délről is 
özönleni kezdtek az önkéntesek a pie- 
monti zászlók alá. (Olasz nemzeti összefo- 
gás mégsem alakult ki, mivel a különböző 
olasz államok érdekei egymással is ütköz- 
tek, a torinói kormány és a piemonti had- 
vezetés ráadásul aggodalommal tekintett 
Garibaldi és Mazzini republikánus önkén- 
teseire, vagyis végül diadalmaskodott 
a széthúzás—és Radetzky.) 

Áprilisban ugvanis a marsall táborába 


Az agg tábornagy sikerre vitte a kétfejű sasos lobogókat: 
azélsó custozai csata 1848. július 25-én 


is megindultak az erősítések. A történe- 
lem fintora, hogy hozzá is önkéntesek ér- 
keztek, bécsi fiatalok például, akik né- 
hány hete calabriai kalapot csaptak a fe- 
jükbe, és forradalmi dalokat énekeltek 
Metternich futásáról, most pedig az igazi 
calabriaiak, az , Ausztriára törő" olaszok 
ellen vonultak hadba. 

Az idegen beavatkozással, Piemont és 
a többi itáliai állam hadba lépésével a lom- 
bardiai helyzet nemzetközi üggyé vált, 
Radetzky pedig a reakció élharcosából so- 
kak szemében Ausztria védőbástyájává 
lett. 

Április és május folyamán a bécsi ud- 
varban (átmenetileg) a kétségbeesésből 
fakadó engedékenység uralkodott el. Még 
azt 15 fontolóra vették, nem kellene-e tár- 
gyalásokat kezdeni Károly Alberttel 
Lombardia átengedéséről, az államadós- 
ságok átvállalása és egy kedvező kereske- 
delmi szerződés fejében. A főhadiszállását 
Veronában felütött öregúr azonban gyor- 
sabban cselekedett. Május végére táma- 
dásba lendült, és mindenekelőtt saját há- 
tát biztosította, hogy a birodalom belsejé- 
ből érkező utánpótlást az ellenség ne ve- 


szélyeztesse. Júliusban aztán Sommacam- 
pagna mellett, másnap pedig Custozánál 
döntő győzelmet aratott Károly Albert 
fölött. Augusztus nyolcadikán az osztrá- 
kok újra bevonultak Milánóba. 

Az itáliai forradalmi mozgalmak ezzel 
ugyan még nem szenvedtek végleges vere- 
séget, az ellenforradalom pozíciói azon- 
ban összehasonlíthatatlanul megerősöd- 
tek. (Az udvar fel is bátorodott, átvette 
a kezdeményezést, néhány hét múlva Jel- 
lacié horvát bán indult a magyar forrada- 
lom eltiprására fekete-sárga császári lobo- 
gók alatt.) A következő év tavaszán újra 
kezdődtek Itáliában is a harcok, Piemont 
a fegyverszünet lejártakor, márciusban 
újra támadott, Károly Albert csapatai 
azonban ezúttal át sem léphették a Tici- 
nót: Radetzky számított az ellenségeske- 
dés kiújulására. Ahelyett, hogy — miként 
azt túlerejükben bízó ellenfelei várták 
— ismét a várnégyszög védelmébe húzó- 
dott volna vissza, váratlan gyorsasággal 
ő kelt át a határfolyón Pavia mellett, és há- 
rom nap múlva Novaránál megsemmisítő 
csapást mért rájuk. A , százórás hadjárat- 
ban" az agg tábornagy ismét megmutatta 
zseniális hadvezéri képességeit. , Még szi- 
lárdan kezemben tartom a kardot, melyet 
hatvanöt esztendőn át megannyi csataté- 
ren becsülettel viseltem" , fogalmazott egy 

esztendővel korábban a lombardiai és ve- 
lencei katonai és polgári főhatalom átvéte- 
lét bejelentő kiáltványában. Néhányan ta- 
lán mosolyogtak akkor. Nem nekik lett 
igazuk. 

Több mint nyolc esztendőn át tartotta 
még kezében e kardot a legöregebb vete- 
rán. E nyolc esztendő alatt a feladat sem 
változott meg, föl kellett készíteni osztrák 
Itália hadseregét az olasz Itália elleni nagy 
, Önvédelmi" harcra. A halál megóvta at- 
tól a marsallt, hogy a döntő háborúban ne- 
ki kelljen harcba vinnie Habsburg lobo- 
góit, igaz, a fiatal-Ferenc József udvarát 
jellemző intrika még előbb gondoskodott 
nyugalomba vonulásáról. Méltó utódot 
találni a helyére nem sikerült, a monarchi- 
ában nem akadt többé hozzá mérhető 
hadvezéri egyéniség. Egyik parancsőr- 
tisztje így fogalmazott: , Még a tolószék- 
ből is győzelemre vezette volna a hadsere- 
get, puszta látványa által." 

Mi volt hát Radetzky tábornagy titka, 
hiszen minden legendának megvan a ma- 
ga valós gyökere. Kimagasló képességeit 
még a deheroizáló hajlamú hadtörténé- 
szek is elismerik, gyors helyzetfelismeré- 
sét, átgondolt döntéseit, kockázatvállalás- 
tól sem visszariadó megfontoltságát senki 
sem vitatja, miként azt sem, hogy nagyon 
értett az emberekkel való bánásmódhoz, 
katonái lelkesítéséhez. Karizmája lefegy- 
verző kedélyességgel, igazi jósággal, fi- 
gyelmességgel, könnyedséggel párosult. 
Kívülállók számára olykor úgy tűnhetett 
— említi egy hadtörténész —, mintha a tá- 
bornagynak az lett volna a legkedvesebb 
ténykedése, hogy saját kezűleg szolgálja 
föl tisztjeinek a reggelit, arról is gondos- 
kodva, hogy kávéjukban elég cukor le- 
gyen. S eközben a hadműveleti terveken 
vezérkari főnöke dolgozik. Parancsait 
a leghétköznapibb nyelven fogalmazta és 
adta ki. Kissé meghökkentő és igazán 
nem illik a császári királyi hadseregről élő 
közkeletű képbe egy ilyen mondat: 
, Nézd meg, mit tudsz összehozni" , amin 
Radetzky a hadműveleti tartalékok össze- 
vonását értette. Környezete azonban tud- 
ta, miről van szó, végrehajtotta a paran- 
csokat. Ök természetesen ismerték a tá- 
bornagy másik oldalát is, amelyet a derűs 
kedély csak leplezett. 

A minden merevséget elrejtő könnyed- 
ségnek ugyanis nyoma sem maradt, ami- 
kor a dolgok valóban komolyra fordultak. 
Teljességgel hiányzik ez a ,  Gemütlich- 
keit" Radetzky tanulmányaiból — ame- 
lyekben például fegyvertechnikai újítá- 
sokról értekezik —, miként célratörő had- 
vezetési stílusából is. Radetzky azért en- 
gedhette meg magának, hogy kedélyes le- 
gyen, mert ura volt minden rendelkezé- 

sére álló eszköznek; azért engedhette meg 
a kantárszárat, mert tudta, hogy nem es- 
het ki a kezéből. De még az olyan hadjára- 
tok megvívására is sikerült rányomnia 
egyénisége bélyegét, amelyeknek célját 
meglehetős egyértelműséggel jelölte meg: 
, Csatát akarunk és ezzel a háború lehető- 
ség szerinti eldöntését..., mert nagy csa- 
ták nélkül nehezen érhetjük el a minden- 
kori harc természetes célját: az ellenfél 
anyagi erejének megsemmisítését, erköl- 
csi erejének megtörését és annak megaka- 
dályozását, hogy az ellenálláshoz új eszkö- 
zöket teremtsen." Minden kérlelhetetlen- 
sége és céltudatos elszántsága ellenére stí- 
lusa soha nem nélkülözte az eleganciát, ha 
túlzásnak tűnik is az a megállapítás, hogy 
úgy játszott ellenfeleivel a csatatéren, 
mint macska az egérrel. Az idősebb Jo- 
hann Straufnak ihletet adott személyisé- 
ge, s megkomponálta azt a később jelké- 
pessé vált , Radetzkymarsch"-ot , piano- 
fortéra és a cs. kir. hadseregnek ajánlva" , 
amely először 1848-ban, Nagyboldogasz- 
szony napján csendült föl egy bécsi nép- 
ünnepélyen. 

Radetzky győzelmeivel egy évtizedre 
sikerült elodázni az olasz egység megte- 
remtését, az itáliai osztrák tartományok 
elvesztését. Ha 1859-ben is ő áll a hadse- 
reg élén és nem a tehetetlen Gyulay Fe- 
renc táborszernagy, majd a hadvezéri ba- 
bérokra vágyó Ferenc József, esetleg 
újabb haladékot lehetett volna nyerni. 
Talán. A történelem menetét azonban 
egyetlen hadvezér sem tartóztathatja föl, 
mégoly vitéz sereg derekas helytállása 
mellett sem. 


A lojalitások 
zűrzavarában 


Békés tunyaságba, kincstári nyomorúság- 
ba robbantak bele az 1848-as forradal- 
mak, magukkal hozva a Habsburg-hadse- 
reg belső válságát. A történelemben elő- 
ször és utoljára fordult elő, hogy Habs- 
burg-tisztek egymás ellen harcoltak. Nem 
egy katonát megoldhatatlan dilemma elé 
állított az egymással keveredő lojalitások 
zűrzavara; a világ megingathatatlan rend- 
jéhez szokott tisztek tehetetlenül vergőd- 
tek kétségeik között. Sokan valamelyik 
forradalmi hadsereget választották, né- 
melyek anyagi megfontolásból vagy a kar- 
rier okán, mások liberális vagy nemzeti 
meggyőződésből. 

Mégis, tíz császári királyi katonatiszt 
közül kilenc a dinasztia ügyét vállalta, 
s így elmondható, hogy a hadsereg és 
tisztikara mentette meg a Habsburgok 


birodalmát — no meg az orosz cár segít- 
sége. 

A frontok ugyanis kuszák és kiismerhe- 
tetlenek voltak. A forradalom eredmé- 
nyeképpen 1848 áprilisában hivatalba lé- 
pő első felelős magyar kormány jóformán 
még meg sem hozhatta első intézkedéseit, 
amikor májusban a katonai határőrvidék 
szerb ezredei és lakói nyíltan szembefor- 
dultak vele. Ezzel nyomban a polgárhábo- 
rú veszedelme sejlett föl, amit meggondo- 
latlanul egyszerűen a nemzeti ellentétek 
számlájára szokás írni. Csakhogy álljon itt 
egy jellemző példa. Deák István írja Kos- 
suth-monográfiájában Herczeg Ferenc 
egyik regénye nyomán: ,, 1848 nyarán 
Biomberg báró, e német nemzetiségű cs. 
kir. ezredes, egy lengyel dzsidás lovasez- 
red parancsnokaként azt a megbízást kap- 
ta a magyar kormánytól és a temesvári fő- 
hadparancsnoktól, hogy védje meg a ver- 
seci járást és annak német, szerb és román 
lakóit a szerb lázadóktól. Blomberg egy 
ideig sikerrel teljesítette a feladatát, de az- 
tán kétségei támadtak, és ezért főnökei- 
hez fordult tanácsért. Az osztrák hadügy- 
miniszter, aki utálta a magyarokat, nem 
mondott sem igent, sem nemet; a temes- 
vári főhadparancsnok, aki szintén utálta 
a magyarokat, utasította Blomberget, 
hogy harcoljon a szerb lázadók ellen, akik 
egyébként nagyrészt Ofelsége lojális szerb 
határőreiből kerültek ki. Ugyanezt köve- 
telte Blombergtől a magyar királyi biztos 
is, aki szerb ember volt. Mikor azonban 
a szerb lázadók vezére — egy szintén német 
nemzetiségű cs. kir. ezredes — arra intette 
Blomberget, hogy a császárhoz legyen hű 
és ne a királyhoz (a kettő természetesen 
egy és ugyanazon személy volt), akkor 
Blomberg visszavonta lengyel katonáit a 
környékről, és így Versec meg más német 
városok lakosságát kiszolgáltatta a szer- 
bek dühének. Versec aztán még többször 
cserélt gazdát, de ahányszor elfoglalták a 
szerbek, annyiszor szabadították föl a ma- 
gyarok, először egy szerb, később pedig 
egy lengyel tiszt parancsnoksága alatt." 

De hát hogyan is várhatta volna el bárki 
katonáktól, hogy eligazodjanak olyan bo- 
nyolult viszonyok között, amelyek a poli- 
tikában járatosabb civilek döntési képes- 
ségét is alaposan próbára tették? A franci- 
ák negyvennyolcas forradalma annyiból 
állt — mutat rá ugyancsak Deák István —, 
hogy elűzték a királyt, kikiáltották a köz- 
társaságot, majd hatalmi és társadalmi 
küzdelmet folytattak egymással. A néme- 
tek és az olaszok egyszerre próbálkoztak 
alapvető társadalmi, politikai és gazdasági 
reformokkal, valamint a nemzeti egység 
létrehozásával. Kísérletük nem sikerült. 
A Habsburg-monarchia népeinek viszont 


olyan problémákkal kellett megbirkózni- 
uk, mint a nemzeti-nemzetiségi kérdés. 
Ausztriából nézve például a német nem- 
zeti kérdés is rendkívül bonyolultnak 
tűnt. Bécs házain a német nemzeti egység 
jelképét, a fekete-vörös-arany zászlót lo- 
bogtatta a szél. A német lakosság képvise- 
lői megjelentek a Majna-parti Frankfurt- 
ban ülésező össznémet parlamentben is. 
Olyan természetesnek tűnt Ausztria rész- 
vétele az új, egységes (bár még meg sem 
született) Németországban, hogy a dolog 
mikéntje eleinte kevesekben keltett kétsé- 
geket. Pedig az elképzelések meglehető- 
sen különböztek egymástól. Hol húzód- 
nak a határok? Mármint Németország és 
Ausztria között. Ha Ausztriából csak az 
osztrák (vagyis a német lakosú) tartomá- 
nyok lépnek be, mi lesz a monarchia többi 
részével? Ekkor bukkan föl a , kisnémet" 
és a , nagynémet" kifejezés. Németország 
Ausztria nélküli egyesülése volt a kisné- 
met, Ausztriával együtt pedig a nagyné- 
met megoldás. Ausztria hatalmasainak 
persze eszükbe sem jutott monarchiájuk 
megosztása, esetleg felosztása. (Ám egy 
olyan Németország, olyan német nemzeti 
állam, amely magába foglalja Milánót, 
Velencét, Zágrábot, Pestet, Krakkót, sőt 
Lemberget és Tarnopolt, bajosan lenne 
nemzetinek nevezhető.) 

Az 1848-as forradalmak a monarchiá- 
ban sikerük tetőpontján sem oldották 
meg valamennyi problémát. Az udvar en- 
gedményeket tett — igaz, csak ott, ahol ez 
elkerülhetetlen volt. A polgári átalakulás 
megindulhatott, az alkotmányos fejlődés 
is megkezdődött, felelős és külön-külön 
kormányt, minisztériumot kapott Auszt- 
ria és Magyarország. Ám ezzel — az 
együtt-maradás általános óhaja ellenére 
(végtére is csak az olaszok akartak ekkor 
függetlenséget) — a monarchia addigi 
egyik fő tartópillére, a központi kormány- 
zat szűnt meg időlegesen. A nemzeti kér- 
désre nem sikerült választ találni: a ma- 
gyarok követelései teljesültek, a cseheké 
csak részben, Itáliában pedig kezdettől 
fogva Radetzky fegyvereíben bízott az ud- 
var. A hatalmas birodalom népeit forra- 
dalmukban is megosztották érdekellenté- 
teik, mindez pedig a reakciónak kedve- 
zett. Mert 1848/49-ben, amikor az alkot- 
mányossághoz ragaszkodó magyarokon 
kívül — Golo Mann megfogalmazásával él- 
ve — , semmit sem gondoltak végig, sem- 
mit sem vittek végig", végkifejletében 
a reakció, a Habsburg-ház tábora tudta 
egyedül, mit akar: visszaállítani a régit, az 
ancien régime-et. Nem is csodálkozhatunk 
sikerén. ,, Forradalom és ellenforradalom, 
német egység és osztrák különállás, oszt- 
rák birodalmi egység és magyar különál- 


Kossuth Lajos, az 1848-as magyar forradalom vezére 
emigrációjának hosszú évtizedei alatt is Ferenc Tózsef 
legelszántabb — s talán leggyűlöltebb — ellensége maradt. 
Ez a színezett fényképe 1859 körül készült 


lás, német-magyar összefogás és a kis 
nemzetek összefogása: az ellentétek sok- 
szorosak voltak, a frontvonalak egyre ösz- 
szekuszáltabbak, mert akik az egyik el- 
lentétpárban közös álláspontot foglaltak 
el, a másikban esetleg éppen az ellenkező 
megoldást választották óhatatlanul, vagy 
éppenséggel mindkettőt visszautasítot- 
ták, hogy egy harmadik ellentétpárnál új- 
ból találkozzanak" — jellemzi az 1848-as 
helyzetet Niederhauser Emil. 

Magyarországon " szabadságharcként 
vagy a nemzet önvédelmi harcaként őrzi 
1848/49-et a történelmi emlékezet. A for- 
radalom vívmányaként az országgyűlés- 
nek felelős, független magyar kormány 
jött létre, s megvalósult a legtöbb polgári 
átalakulást szolgáló követelés, a jobbágy- 
ság fölszámolása, a közteherviselés, s 
egyebek. Mindez a monarchia keretein 
belül történt, elszakadásra, függetlenség- 
re talán csak a legradikálisabbak gondol- 
tak igazán. A kérdés akkor került napi- 
rendre, amikor világossá vált, hogy az ud- 
var semmilyen eszköztől sem riad vissza, 
ha Magyarország fölötti korlátlan hatal- 
mának visszaállításáról van szó. Ezen esz- 
közök a több jogot és beleszólást követelő 
magyarországi nemzetiségi mozgalmak 
szításától a nyílt fegyveres fellépésig ve- 
zettek. Ilyen esetekben pedig sűrűn elő- 
fordult, hogy cs. kir. katonatisztek kerül- 
tek szembe bajtársaikkal. 


Mielőtt szemügyre vennénk, miként 
viselkedtek a cs. kir. hadsereg katonái és 
tisztjei e kiélezett és bonyolult helyzet- 
ben, érdemes egy pillantást vetni 1848 ta- 
vaszának és nyarának Magyarországára, 
az országban föllelhető fegyveres erőkre. 
Urbán Aladár kutatásai alaposan föltárták 
a magyarországi osztrák hadszervezet 
kérdéseit, melyek ismerete nélkül a ma- 
gyar történészeket inkább foglalkoztató 
haderő, a honvédség sem vizsgálható kel- 
lő eredménnyel. 

Viszonylag kis létszámban — negyvenöt 
gyalogoszászlóalj, tizennégy lovasezred és 
egy tüzérezred , mintegy 55 ezer fővel — ál- 
lomásozott rendes katonaság az ország te- 
rületén 1848 elején. A sorezredek a forra- 
dalomig a bécsi Udvari Haditanács irányí- 
tása alatt állottak, s teljességgel az uralko- 
dótól függtek. A magyar rendi országgyű- 
lésnek az újoncmegajánláson kívül semmi 
beleszólása nem volt a hadsereg ügyeibe. 

E haderő szervezeti felépítése másfél 
évszázaddal korábbi viszonyokat tükrö- 
zött. A történeti Magyarország középső és 
délkeleti részéről a XVII. század végén si- 
került kiűzni a török hódítókat, megte- 
remtve az ország területi egységét. Ekkor 
került a teljes Magyar Királyság Habs- 
burg-uralom alá, a dinasztia pedig az 
egész XVIII. században arra törekedett, 
hogy tarkabarka birodalmát egységesítse. 

A hadszervezet terén ekkor, az állandó 
hadseregek korában is megtartották a ma- 
gyar katonaállítás középkorból ittrekedt 
módját, ugyanakkor — mivel a nemesi fel- 
kelést és az úgynevezett portális katonasá- 
got nem lehetett felhasználni a magyar ko- 
rona országainak határain kívül, tehát 
egyéb birodalmi területeken sem — mind- 
inkább előtérbe került annak fontossá- 
ga, hogy az egységes birodalmi állandó 
zsoldos hadsereg fenntartásából is részt 
vállaljon Magyarország. A magyar hadia- 
dót azonban nem magyar nemzeti jellegű 
haderőre fordították, hanem a birodalmi 
szintű állandó hadseregnél használták föl. 
A magyar országgyűlés által megajánlott 
magyar katonákat is az állandó hadsereg- 
beli ezredekbe szervezték. Noha az előírá- 
sok szerint még a magyarországi kiegészí- 
tésű ezredeknél is csak felerészben számí- 
tottak hazai toborzottakra, a gyakorlat- 
ban ezeket az ezredeket nagyrészt mégis 
Magyarországról töltötték föl. 

A Magyar Királyság közigazgatási egy- 
ségét a Habsburgok a török háborúk után 
nem állították helyre: az ország testétől 
különválasztva igazgatták Erdélyt (az 
1848-as forradalom fontos követelése volt 
az unió, vagyis az ország és Erdély újra- 
egyesítése), valamint Horvátországot és 
a határőrvidéket, ugyanakkor a magyar 

Ferenc József és Ferenc Ferdinánd kocsira szállnak a veszprémi pályaudvar előtt (felfy Gyula felvétele, 1907) 

Az uralkodó, a trónörökös és Frigyes főherceg a veszprémi hadgyakorlaton ( Kallós Oszkár felvétele, 1907) 


A legfelsőbb 
őrhelyen 


s A császár és király a katona előtt a legma- 
gasabb fogalom; mert a mindennapi mun- 
ka egyformasága közben, a szolgálati óra 
egyhangú ketyegése mellett, a hadjárat 
vészes küzdelmei között és a csaták és 
a rohamok viharos haláltusái közepén, 
a haza üdve, a nép oltalma és jóléte ugyan 
a döntő végczél, de a haza védura és a nép- 
nek legfelső képviselője a császár és ki- 
rály. O Felsége neve ez okból a katonák- 
nál a lelkesedés rugója és egyenértékű az 
imával." 

A Monarchia hivatalos propagandája 
fogalmazta meg e szavakkal a , legfelsőbb 
hadúr" eszményét. Ferenc József maga is 
megtett mindent, hogy személyében 
ugyanazt a biztonságot, megváltoztatha- 
tatlanságot, folyamatosságot és egységet 
testesítse meg, amelyet hadseregétől is 
megkövetelt. Az összeforrottságot azzal is 
hangsúlyozta, hogy hivatalos alkalmak- 
kor szinte kivétel nélkül tábornagyi 
egyenruhát viselt. 

Pedig a , legfelsőbb őrhelyen" álló ural- 
kodó korántsem volt éppen katonás alkat. 
A főhercegeknél előírt katonai nevelést 
megkapta ugyan, ám ezt is idejekorán 
meg kellett szakítania, hiszen az iskola- 


Ferenc József és legfőbb tábornokai, Welden, 
Radetzky, D Aspre, Schlik, Wohlgemuth, Haynau és 
Jellatii a forradalmak leverése után 


padból ült át a birodalom trónjára. Kikép- 
zése így a törzstiszti szinten rekedt meg, 
még vezérkari tanulmányokat sem folyta- 
tott, ami meg is látszott katonai gondolko- 
aásának korlátaiban. Ifjúkorában még 
nadvezéri babérokra pályázott, de ez in- 
zább akkori uralkodói eszményéből fa- 
xzdt: egy abszolút monarchának nemcsak 
kormányoznia kellett birodalmát, hanem 
zászlait a csatatéren is győzelemre illett 
vinnie. Solferino után egyszer s minden- 
korra felhagyott az ilyen irányú aspiráci- 
ökkal, s a legfelsőbb hadúri teendők attól 
iogva besoroltattak a birodalom első hiva- 
talnokának feladatai közé. Ezeket pedig 
a tőle megszokott lelkiismeretességgel lát- 
tael. 

Katonatisztjei rajongtak a legfelsőbb 
nadúrért. , Mindhalálig egy szimbólum- 
nak szolgáltunk: a császárnak" — írta Roda- 
Roda. Ferenc József mindinkább jelkép- 
pé vált, elválaszthatatlanná magától a bi- 
rodalomtól. Attól a birodalomtól, amelyet 
egészként csupán hadseregének tisztjei 
ioghattak föl, hiszen csak ők érezhették 
igazából, hogy mindenütt a monarchia 
van, ahol fekete-sárga sorompók jelzik 
2 határt. Csak a császár kabátját viselők 
számára telhetett meg tartalommal, amit 
a tisztikart erős kritikával szemlélő civilek 
elképzelni sem tudtak, lehetett egy a had- 
sereg és a birodalom, létezhetett haza 
a , hazátlan honvédők" számára. 


A hadvezér vesztes csatában: a császár 1859. június 
24-én a Minciónál ( színezett litográfia) 


korona országait a Habsburg Birodalom 
egyéb területeitől mindvégig elkülönítve 
kezelték. Ehhez igazodott a haderő szer- 
vezése is: Magyarország területét katonai 
kerületekre, —— főhadparancsnokságokra 
osztották, ezek gyakorlatilag változatla- 
nul megmaradtak 1848-ig. Az ország kö- 
zépső és északi területe — vagyis a mai Ma- 
gyarország, Szlovákia, a Kárpátalja és 
a jugoszláviai Vajdaság — a magyarországi 
főhadparancsnokság alá került, budai 
székhellyel. Az erdélyi General-Comman- 
do Nagyszebenben székelt. A XVIII. szá- 
zadban, amikor még állandó háborús ve- 
szedelmet jelentett a török birodalom 
szomszédsága, úgynevezett katonai határ- 
őrvidéket alakítottak ki, melyet három 
újabb főhadparancsnokság alá rendeltek; 
a bánsági Temesvárott, a szlavóniai Péter- 
váradon, a horvátországi pedig Zágráb- 
ban ütötte fel főhadiszállását. (E határőr- 
vidékek lakossága nem tartozott jobbágyi 
kötelezettségekkel, viszont a férfilakosság 
bármely időpontban mozgósítható volt 
katonai szolgálatra. ) 

Az öt főhadparancsnokság közvetlenül 
az Udvari Haditanács irányítása alatt ál- 
lott, tőle kapta a parancsokat, onnan jöt- 
tek az előléptetések, a kinevezések. A bé- 
csi forradalom után alakult alkotmányos 
osztrák kormány hadügyminisztere, La- 
tour — mellesleg az udvar bizalmasa, aki az 
év nyarán egymást sűrűn váltó valameny- 
nyi osztrák kabinetben éppen megbízha- 
tósága okán őrizte meg tárcáját, míg októ- 
ber 6-án a felháborodott bécsiek lámpa- 
vasra nem húzták — meg volt győződve ar- 
ról, hogy minisztériuma a birodalom egy- 
séges hadügyeit irányító Haditanács jog- 
szerű utódja. 

Vagyis jószerivel meg sem született 
a Habsburg-monarchia osztrák és magyar 
felében az alkotmányosság, máris hatás- 
köri, értelmezésbeli és szemléleti problé- 
mák bonyolították a helyzetet. A pesti 
kormány ugyanis a felelős magyar minisz- 
térium felállításáról szóló 1848: III. tör- 
vénycikkre hivatkozott, amely szerint 
a kormánynak honvédelmi minisztere is 
van, sőt, rá tartoznak mindennemű ,,pol- 
gári, egyházi, kincstári, katonai és általá- 
ban minden honvédelmi tárgyak". Csak- 
hogy ez a minisztérium a korábbi magyar 
kormányszékek helyébe lépett, amelyek 
között nem szerepelhettek a főhadpa- 
rancsnokságok, hiszen ezek az udvar köz- 
vetlen irányítása alá tartoztak, s nem szá- 
mítottak magyar szerveknek. Hónapokig 
tartó huzavona indult meg tehát, amely- 
nek nem kisebb volt a tétje, mint a ma- 
gyarországi fegyveres erő fölötti rendelke- 
zés megszerzése. 

Szívdobogtató és könnyfakasztó jelene- 

Lovassági vállszíjas tölténytáska (cartouche) 


tek sora él a magyar köztudatban 1848/49- 
ről - s nem indokolatlanul: a fenyegetett 
hon hívó szavára ezer veszedelem köze- 
pette hazaszökő huszárok bátorsága, 
a megannyi csatában megedződő és helyt- 
álló újoncok hősiessége, a Világosnál 
fegyverüket zokogva letevők s az aradi bi- 
tófa alatt álló tábornokok képe. Ám kissé 
fekete-fehérre sikeredett az ábra, amikor 
a hős lelkű, életét a haza és a szent világ- 
szabadság oltárán feláldozni kész, , tőről 
metszett magyar ember" áll az általános 
hiedelem szerint az igaz oldalon, s , idege- 
nek", álnok árulók a másikon. 

Ha azonban szemügyre vesszük példá- 
ul a legismertebb hadvezérek névsorát, el- 
csodálkozunk. Már az aradi vértanúk, 
a magyar önvédelmi harc leverése után, 
1849. október 6-án kivégzett , fölkelő ve- 
zérek", honvédtábornokok között szem- 
beötlően sok az idegen nevű. Aulich La- 
jos, Láhner György, Leiningen-Wester- 
burg Károly, Poeltenberg Ernő és 
Schweidel József németek, illetve osztrá- 
kok, Damjanich János szerb, Knezié Ká- 
roly horvát, de említhetnénk rajtuk kívül 
a lengyel Bemet, Dembiúskit, Wysockit, 
az angliai Guyon Richardot, az olasz 
Monti ezredest, s még sokáig folytathat- 
nánk a sort. A gondos statisztikák azt mu- 
tatják, hogy a honvédsereg vezetőinek 
68,5 százaléka volt csak magyar, 15,5 szá- 
zalékuk német és osztrák, s nem kevés 
lengyelt, szerbet, horvátot is találunk 
köztük. Döntő többségük katonai iskolát 
végzett, ahol szélsőségesen Habsburg-hű 
nevelést kaptak. Mivel gyerekkoruk óta 
családjuktól, hazájuktól távol éltek — ele- 
inte a , cögeráj"-ban, majd helyőrségük- 
ben -, nyelvükben németté, felfogásuk- 
ban és gondolkodásmódjukban többnyire 
a dinasztia, a birodalom egységének, 


nemzetek fölötti eszméjének fenntartás 
nélküli támogatóivá váltak. Nincs azon 
mit csodálkozni, amit Bona Gábor törté- 
nész ír, hogy a honvédsereg parancsnoka- 
inak többsége a szabadságharc idején né- 
metül érintkezett egymással, s e nyelven 
íródott a hadműveleti utasítások, hadpa- 
rancsok, napiparancsok zöme is. Ezt nem 
csupán a korabeli magyar katonai szak- 
nyelv hiányosságai indokolták, s hogy sok 
volt a magyarul nem tudó nem magyar 
tiszt, de az is, hogy a magyarok között is 
számosan akadtak, akik a cs. kir. sereg- 
ben eltöltött szolgálati idő alatt részben 
vagy teljesen elfelejtették anyanyelvüket. 

Mindazonáltal éppen a magyar ezredek 
esetében a , németesítés" sérelmének em- 
léke kissé túlzott. A valóságban ugyanis 
— miként erre a Magyarország hadtörténeté- 
ben Borus József is felhívta a figyelmet 
— a magyar nyelv az 1848 előtti másfél év- 
században végig megmaradt a magyar ez- 
redekben: a mindennapi életben, a szol- 
gálaton kívüli érintkezésben, de még 
a harcban is. Mária Terézia háborúiban 
a katonák magyarul éltették a királynőt, 
az utolsó török, majd a napóleoni hadjára- 
tokban , rajta!" vezényszóra indultak ro- 
hamra, magyarul tartották számukra az 
istentiszteletet, zászlószentelés alkalmá- 
val az ezredparancsnok magyar nyelvű 
beszédet mondott előttük, számos ma- 
gyar gyalogezred zászlóaljainak zászlajára 
magyar nyelvű szalag került. A magyar le- 
génység többnyire legfeljebb a szolgálat 
ellátásához szükséges nyolcvan német 
szót és kifejezést ismerte, egyébként csak 
magyarul lehetett érintkezni velük. 

A két véglet azonban nincs ellentmon- 
dásban egymással; a nyelvében németté 
vált tisztikar tagjai valóban németül társa- 
logtak egymással, szolgálatban és azon kí- 


vül egyaránt, de ezredük katonáinak nyel- 
vét is el kellett sajátítaniuk, ha a legény- 
séggel szót akartak érteni. 

Ha tehát egy magyar vagy magyar szár- 
mazású tiszt nem magyar ezrednél szol- 
gált, valóban könnyen elfelejthette anya- 
nyelvét, míg a birodalom más végeiből 
származó tisztek is megtanultak magya- 
rul, ha magyar katonákat vezényeltek. 

Az utóbbi esetre példa a lotharingiai 
származású Frimont János gróf, lovassági 
tábornok, aki nemcsak hibátlanul megta- 
nulta magyar huszárjai nyelvét, hanem 
ténylegesen magyarrá — magyar főrenddé 
— vált. Az ellenpóluson megemlíthető két 
legendás negyvennyolcas honvédtábor- 
nok. Az utolsó főparancsnok, Görgei Ar- 
tur (akivel kapcsolatban persze a legtöb- 
ben arra emlékeznek, hogy ő tette le Vilá- 
gosnál a fegyvert) és a Petőfi Sándor költe- 
ményében halhatatlanná vált Lenkey Já- 
nos (huszárszázada az elsők között szö- 
kött haza Galíciából 1848 májusában és je- 
lentkezett szolgálattételre a magyar kor- 
mánynál) például hétéves korában került 
a tullni utásziskolába. 1848-ban gyakorla- 
tilag újra kellett tanulniuk magyarul, de 
szívesebben beszéltek németül, mert ezen 
a nyelven jobban tudták kifejezni ma- 
gukat. 

Nyilvánvaló, hogy e katonák döntő 
többsége nem forradalmi lelkesedésből 
csatlakozott a magyar királyi honvédség- 
hez, hanem mert például egységével Ma- 
gyarországon  állomásozván 1848-ban 
— királyi rendelkezésre — föleskették a ma- 
gyar alkotmányra, s ehhez az esküjéhez 
maradt hű Világosig, sőt, Aradig; vagy 
a biztosabb megélhetés, a gyorsabb elő- 
menetel reményében jelentkezett nem 
egy közülük. 

Valóban, sokuk néhány hónap alatt 
többet lép a ranglétrán, mint azelőtt akár 
két évtizedig; akad olyan, aki néhány hó- 
nap múlva tábornok, egész hadtestnek 
parancsnokol. A cselekedeteiket megha- 
tározó motívumok sorában nem a forra- 
dalmár szellem a jellemző tehát, s aligha 
volt hihetetlen az a védekezés, amelyet 
az Aradon hadbíróság előtt állók előad- 
tak: joggal hivatkozhattak arra, hogy ők 
nem átálltak egy lázadó sereg oldalára, ha- 
nem felsőbb utasításra, kinevezéssel ke- 
rültek a törvényes magyar hadsereghez 
(olykor akaratuk ellenére is), s az alkot- 
mányra tett esküjük értelmében köteles- 
ségük volt a honvédség kötelékében meg- 
maradni. 

V. Ferdinánd, Ausztria császára és Ma- 
gyarország apostoli királya 1848. május 7- 
én leiratban rendelkezett arról, hogy a cs. 
kir. haderő Magyarországon állomásozó 
csapatai engedelmeskedjenek a magyar 


hadügyminisztériumnak. E csapatok 
megbízhatósága — a magyar kormány 
szempontjából - korántsem volt egyértel- 
mű, jóllehet közel kétharmad részüket 
magyarországi és erdélyi toborzású le- 
génység alkotta. A cs. kir. tisztikar szem- 
léletével, a dinasztikus, összbirodalmi ér- 
dekek feltétlen tiszteletével ugyanis szö- 
ges ellentétben állt mindenfajta szepara- 
tizmus, márpedig Magyarországnak a for- 
radalmat követően született áprilisi törvé- 
nyekben nyert belső önállósága, a biroda- 
lom egységét képező hadsereg két — , ,oszt- 
rák" és magyarországi — részre szakadását 
is jelentette. 

A forradalom utáni első hónapokban 
a cs. kir. hadsereg magyar vagy magyaror- 
szági sorozású ezredeinél korántsem mu- 
tatkoztak a bomlás jelei, a hagyományos 
fegyelmet, az elöljárók és a trón iránti vak 
engedelmességet semmi sem Zavarta. 
A Lenkey-század szökése elszigetelt je- 
lenség maradt, Radetzky magyar bakái és 
huszárjai ugyanolyan derekasan harcoltak 
az olasz forradalmárok és a piemontiak 
ellen, mint a megelőző évtizedek itáliai 
karhatalmi feladatainak végrehajtása ide- 
jén. Karhatalmi ügyek persze akadnak 
ekkor is: 1848. május 10-én Ignaz Lede- 
rer lovassági tábornok budai főhadpa- 
rancsnok az ellene tüntető pesti baloldali 
fiatalokat katonákkal kergetteti szét — ek- 
kor a magyarokból álló helyőrségi gráná- 
tos zászlóalj katonái lépnek föl tisztjeik 
parancsára igen brutálisan honfitársaik el- 
len. (Négy hónap telik csupán el, s ugyan- 
ezek a gránátosok szeptemberben töme- 
gesen állnak át a Jellaéié ellen vonuló hon- 
védseregbe.) 

A magyar kormány a célból, hogy tel- 
jességgel megbízható fegyveres erőre te- 
gyen szert, május közepén önkéntesek to- 
borzását rendelte el. A , Magyarország- 
ban tanyázó sorkatonasághoz", azaz a csá- 
szári királyi hadseregben szolgáló aktív, 
továbbá a kilépett és nyugalmazott tisz- 
tekhez intézett felhívás ennek okait így fo- 
galmazta meg: , Mindinkább fenyegetőbb 
állapotban mutatkozó korviszonyokat te- 
kintetbe véve, a királyi trón és haza védel- 
mére tízezer főből álló nemzetőrsereg ha- 
ladéktalanuli felállítása elhatároztatott, 
mely végett a toborzások (...) azonnal 
megkezdetnek." Bár a magyar kormány 
e lépése alighanem meghaladta a forrada- 
lom után hozott áprilisi törvényeknek 
a rendőri feladatok ellátására szervezendő 
nemzetőrség felállításáról szóló XXII. 
törvénycikke kereteit, az udvar ekkor 
kénytelen volt hozzájárulni az intézke- 
déshez. Sőt, az első zászlóaljak toborzása 
a cs. kir. haderő hadfogadó szerveinek 
közreműködésével történt. A felszerelés 


jó része szintén a hadsereg raktáraiból 
származott, a kiképző altiszteket és az új 
alegységek parancsnokait, tisztjeit a sor- 
ezredekből vezényelték át. Senki sem 
gondolhatott tehát arra, hogy ebbéli tevé- 
kenységéért egyszer még lázadóként és 
felségsértőként vonhatják felelősségre. 

Tömegesen jelentkeztek tisztek a felhí- 
vásra, s kérték áthelyezésüket a nemzet- 
őrsereghez. A napóleoni háborúkat köve- 
tő bő három évtizedes tartós béke elké- 
pesztően lelassította az előléptetéseket, 
a hadsereg fölöttébb sivár távlatokat nyúj- 
tott. . Megfelelő összeköttetés avagy 
a rangvásárláshoz szükséges pénzösszeg 
híján (az utóbbi elterjedt gyakorlat volt 
a cs. kir. seregben) egy kinevezett had- 
nagy tíz-tizenöt évig várakozhatott, míg 
főhadnaggyá, és újabb egy-másfél évtize- 
det, míg első osztályú századossá avan- 
zsált. De a hadnagyi kinevezés sem ment 
gyorsan, a kadétok, azaz hadapródok 
nemegyszer nyolc-tíz évig szolgáltak , ex- 
propriisként" , vagyis önköltségen, a tiszti 
rendfokozat és a vele járó szerény illet- 
mény reményében. Többségük nem volt 
arisztokrata, vagy akár köznemesi, tehe- 
tősebb polgári családok sarja, aki 
megengedhette volna magának ezt az úri 
mulatságot. Katonák, közalkalmazottak, 
kispolgárok fiaiból került ki a tisztek, il- 
letve tisztjelöltek zöme, s általában nem 
elhivatottságból választották ezt a pályát, 
hanem jobb híján, mivel szüleik anyagi 
helyzete nem tette lehetővé másfajta isko- 
láztatásukat, csak a , cögeráj"-t — vagy 
a papi szemináriumot. Műveltségi szint- 
jük sok kívánnivalót hagyott. A katonais- 
kolában erre nemigen fektettek súlyt, 
a szolgálat mellett pedig egyszerűen nem 
jutott rá idő. Igaz, ez sem lehet véletlen: 
az a tiszt, aki művelődik, gondolkodni 
fog, márpedig nem azért eszi a császár ke- 
nyerét, hogy gondolkodjék, hanem hogy 
vakon engedelmeskedjék. Életük elég 
zordon körülmények között folyt, az isten 
háta mögötti helyőrségek világa nem sok 
hasonlatosságot mutatott a székesfővárosi 
díszszemlékkel.  Kolostori viszonyokat 
emlegetni nem túlzás. A katonatiszt nap- 
jainak minden mozzanatát szabályzatok 
kötötték meg, a társas érintkezést csak- 
úgy, mint az öltözködést, még a magán- 
életet, a nősülést is. A , reglama" előírta, 
hogy ezredenként a tisztikar egyhatoda le- 
hetett csupán házas, s a nősüléshez kau- 
ciót kellett letenni, annak biztosítékául, 
hogy a házasság ranghoz méltó, legalábbis 
anyagilag. 

Az évtizedek múlásával — kiváltképp 
a fiatal tisztek körében — nőttön-nőtt az 
elégedetlenség, ami persze korántsem 
mond ellent annak az állításnak, hogy 

a tisztikar döntő többsége a sanyarú élet- 
körülmények, az alacsony fizetség, a rossz 
előmeneteli kilátások dacára büszke volt 
mesterségére, öntudatosan hordta a csá- 
szár kardbojtját, gondolkodás nélkül tel- 
jesítette legfőbb hadurának parancsait. 
Nem szabad elhanyagolni továbbá a múlt 
század első felében az ébredező nemzeti és 
liberális mozgalmak eszméinek hatását 
sem, amely — ha szórványosan is — számos 
esetben kimutatható. 


Császáriak 
a királyiak ellen 


Akik tehát átléptek — önként vagy áthe- 
lyezéssel — a magyar nemzetőrségbe, 
többnyire a legkevésbé sem voltak forra- 
dalmárok. Még inkább érvényes ez a ma- 
gyar hadügyminiszter hatáskörébe került 
császári királyi ezredek tisztikarára. Ez 
nemzetiségi szempontból igencsak tarka 
képet mutatott, ellentétben a viszonylag 
homogén legénységi állománnyal. Az ez- 
redek toborzókerületeinek határai ugyan- 
is általában egybeestek a birodalom tarto- 
mányainak, igazgatási körzeteinek hatá- 
raival, így egy ezred bevonulói is egy-két 
nemzetiségből kerültek ki. A tisztek ese- 
tében viszont a véletlenen múlt, melyik 
ezrednél kezdte meg valaki a szolgálatát, 
s hová vezényelte a legfelsőbb parancs. 
A magyarországi ezredekben is osztrák, 
német, cseh, lengyel, olasz, horvát, szerb 
és magyar származású tisztek szolgáltak 
(az utóbbiak aránya — Bona Gábor számí- 
tásai szerint — mindössze 13-30 százalék 
között mozog). Ezek a tisztek a magyar 
minisztérium hatáskörébe kerülve is 
ugyanazt az uralkodót szolgálták, mint 
korábban, az ő parancsára vettek részt 
Magyarország délvidékén a szerb lázadók 
elleni harcban. Elképzelhetjük megdöb- 
benésüket 1848 őszén, amikor az uralko- 
dó váratlanul kijelenti, hogy azok a szer- 
bek, akiknek , törvénytelen lázadása"? el- 
len őfelsége Ferdinánd magyar király ne- 
vében eddig harcoltak, valójában a biro- 
dalom hű támaszai, míg ezzel szemben 
a magyar kormány az, amely törvénytelen 
és a birodalom egységére tör... 

Még nagyobb zavart okozott, amikor 
1848. szeptember 11-én a magyar kor- 
mánnyal addig is szembeszegülő Jellacié 
horvát bán csapataival átlépte a Dráva ha- 
tárfolyót, és megindult az ország belseje 
felé. Ezzel megkezdődött az az élethalál- 
harc, amely a hadsereg szempontjából is 
fordulatot hozott. 

A fejlemények rövid áttekintése előtt 
egy kitérőt kell azonban tennünk, szem- 

ügyre kell vennünk, mi húzódik meg 
a háttérben. Az 1848. évi magyar polgári 
forradalom sorsdöntő hónapja a szeptem- 
ber. Jelentősége abból fakad, hogy az ese- 
mények -— elsősorban a bécsi udvarnak 
a magyar alkotmányosság elleni mind 
nyíltabbá váló fellépése — következtében 
a magyar országgyűlés végül is , konvent- 
té vált": az általa hozott törvények szente- 
sítését megtagadó királlyal szembeszegül- 
ve gondoskodott a végrehajtó hatalom 
önállóságáról, és az ország védelmét szol- 
gáló intézkedések megtételéről. Az erede- 
tileg csak reformokat óhajtó, a forrada- 
lomba belesodródott nemesség, amely 
— mutat rá Urbán Aladár - oly nagyra érté- 
kelte, hogy a forradalom eredményeit al- 
kotmányos formában sikerült biztosítani, 
Bécs ellenséges magatartása láttán szep- 
temberre jogosnak és törvényesnek érezte 
a maga ellenszegülését, beleértve a fegy- 
veres ellenállást is. Ez persze nemcsak 
a katonák esetében okozott jogi — és lelki- 
ismereti — problémákat. Két alapelv: 
a népfölség és a nemzeti érdek, illetve 
a monarchikus elv, a királyi jogkör érvé- 
nyesítése körül forgott minden, egy olyan 
történelmi helyzetben, amikor ezek nem 
egyeztethetők össze. Jellemző példa 
a honvédség szervezését személyesen irá- 
nyító Batthyány Lajos miniszterelnöké, 
aki (eszménye, az alkotmányos monar- 
chia szellemében) mindent megtett az al- 
kotmányos módszerek megőrzéséért, jól- 
lehet, senki nem tudta nála jobban, hogy 
az uralkodó környezetében az alkotmá- 
nyosságnak még a látszatát is félre szándé- 
koznak lökni, s vissza akarnak térni az ab- 
szolutisztikus, összbirodalmi kormány- 
zathoz. Amikor felismerte az udvar meg- 
másíthatatlan támadó szándékát, Bat- 
thyány igen határozott intézkedéseket tett 
Jellacié ellen. Egyedül vállalta akormány- 
zás felelősségét, holott nyilvánvalóvá vált, 
Bécsben nem óhajtják már miniszterel- 
nökségét, Pesten pedig szintén bizalmat- 
lanságot tapasztalt magával szemben. 

Ilyen kiélezett körülmények között ter- 
mészetesen felmerült az állandó hadsereg, 
kiváltképp a tisztikar megbízhatóságának 
kérdése. Nem csodálkozhatunk azon, 
hogy augusztusban, amikor már javában 
folyt a szerb felkelők ellen váltakozó sze- 
rencsével vívott kisháború, és Jellacié tá- 
madása is küszöbön állott, Batthyány mi- 
niszterelnök utasítást adott, hogy a Drá- 
va-vonalon álló csapatoknál tiszti gyűlést 
hívjanak össze, ahol is minden tisztet 
egyenként az alábbi nyilatkozat tételére 
szólítanak föl: 

, Akarnak-e felséges  Fejedelmünk, 
V. Ferdinánd magyar király s e nevű 
I. ausztriai császár által legkegyelmeseb- 


ben Magyarország és a hozzá kapcsolt ré- 
szek  kormányzásával megbízott, és 
ugyancsak ÖOfelsége által megerősített ma- 
gyar minisztérium rendeletei folytán, bár- 
mi ellenség ellen, legyen az magyar, né- 
met, horvát, rác, illír, egyszóval akármi 
nemzetbeli, Őfelsége és a magyar minisz- 
térium által kinevezett vezérek parancsai 
alatt harcolni, vagy nem, nem tekintvén 
sem arra, hogy ellenségeik sorkatonák, 
határőrök vagy másféle harcosok, sem pe- 
dig arra, hogy lobogóikra Őfelsége, vagy 
horvát, vagy illír, vagy bárminemű nem- 
Zetnek színei tűzettek volna fel." 

Akik nem adták e feltételek mellett be- 
csületszavukat a további szolgálatra, azo- 
kat felszólították, hogy , kilépési vagy át- 
helyezési kérelmüket tüstént beadják, 
azon észrevételt adván hozzá, hogy a ma- 
gyar kormány áthelyezésüket eszközölni 
fogja, és addig is, míg ez bekövetkezen- 
dik, régi díjaikat Magyarország részéről 
kapni fogják". 

A horvát bán, Jellaéié báró császári ki- 
rályi altábornagy maga is számított a kato- 
naság lelki válságára. Inváziója megindí- 
tásakor magyar nyelvű felhívást tétetett 
közzé , Bajtársaim!" megszólítással: ,,Ne 
nézzetek minket elleneknek — az austriai 
lobogók emelkednek sorainkban — a két- 
fejű sas, jelképe száz meg száz csatatéren 
a dicsőségnek és becsületnek, nem válha- 
tik lázadás és árulás jelképévé. 

Fegyverhez nyúltunk oltalmára nem- 
csak jogainknak, hanem egyszersmind 
fentartására (sic!) szeretett fejedelmünk 
jogainak is, mellyekkel egy gonosz párt, 
nem ügyelve egy nemeskeblű "s hiv nem- 
zet nagy többségének igaz érzelmeire, 
vétkes czéljaival visszaélni átalkodik. 

Már is tetézte ezen párt a birodalom fel- 
bontására czélzó ármányát, midőn határo- 
Zatai által a fejedelem és haza iránti szere- 
tettel egybeforrasztott seregben az elkülö- 
nözés szellemét ébreszteni, a bizalmatlan- 
ság "s gyűlölség magvát hinteni, "s ez által 
az összes birodalomnak ezen erős védfalát 
lerombolni iparkodik. 

Vitézek az austriai hadseregben, melly- 
hez büszkén számítjuk magunkat, ti oszt- 
játok ezen ármány tekintetére fölindult 
boszankodásunkat! (sic!) fegyvereteket 
soha sem fogjátok testvéreitek ellen fordí- 
tani, kik császárunkért "s ennek jogaiért, 
mellyek egyszersmind a népek jogai, leg- 
szilárdabb védfalai, életöket föláldozni 
mindenkor készek. (...) 

Éljen az austriai hadsereg? egysége! él- 
jen kegyelmes császárunk s királyunk!" 

Sokaknál nem tévesztette célját Jellacié 
e fellazító lélektani manővere. A cs. kir. 
csapatok parancsnokai nehéz dilemma elé 
kerültek, hiszen tulajdonképpen ugyan- 


azon hadsereg két része állt szemben egy- 
mással. Többen úgy érezték, hogy a ma- 
gyar kormány iránti hűség, a magyar al- 
kotmányra és az ország védelmére tett es- 
kü nem fér össze a császárnak és a király- 
nak tett esküvel, és aggodalommal tekin- 
tettek arra az eshetőségre, hogy egykori 
tiszttársaikkal ellenségként kerüljenek 
szembe. Jó egynéhányan ezért nem vállal- 
ták a harcot. De tanácstalanság lett úrrá 
még olyan tiszteken is, akik magyar haza- 
fias érzületből — a nyár eseményei végtére 
is nem maradtak hatás nélkül — jogosnak 
érezték a fegyveres honvédelmet. Voltak 
akik Bécstől vártak, sőt kértek utasítást, 
onnan azonban érthető módon semmi 
sem érkezett; az udvar, s Latour hadügy- 
miniszter a fejleményeket (Jellació győ- 
zelmét) várta. Szeptember 15-én aztán 
a Miklós- és a Sándor-huszárok , lelkes 
tisztikarának" képviselői — tudósít ki- 
rályi biztosának jelentése alapján Bat- 
thyány magyar miniszterelnök -— Teleki 
Adám vezérőrnagyhoz, a Dráva menti se- 
reg eladdig szüntelenül visszavonuló pa- 
rancsnokához mentek, , és kinyilatkoztat- 
ták, hogy hátrálni többé nem fognak, ha- 
nem királyért, hazáért harczolni 7s halni 
kívánnak, minek folytán az egész tisztikar 
nevében egy levél szerkesztetett, melly 
(...) folyó hó 16-án fellachichhoz külde- 
tett; ezen levélben felhívják őt, ő felsége 
aláírása alatt kelt abbeli parancsának elő- 
mutatására: miszerint Magyarországnak 
megtámadása, világosan "s határozottan 
megrendeltetik, különben be fogják a? se- 
regek és ezeknek tisztjei fegyverök becsü- 
letét szilárd elhatározottsággal bizonyí- 
tani." 

A bán nem tudott ilyen parancsot fel- 
mutatni, a tisztikarra pedig mind na- 
gyobb nyomás nehezedett a felbuzdult 
magyar közvélemény, a kormány, a 
(mind gyakrabban honvédnak nevezett) 
nemzetőrtisztek és csapatok, valamint 
a velük vegyesen beosztott s egyre inkább 
forradalmasodó szellemű, magyar legény- 
ségű cs. kir. alakulatok katonái részéről. 
A tisztikar végül jellemző megfogalmazá- 
sú határozatban döntött szeptember 20- 
án: ,esküjükhöz híven a horvátokkal 
minden csatát elfogadnak és épp oly hősi- 
leg fognak harcolni a trón és Magyaror- 
szág jogaiért, mint azt bajtársaik Olaszor- 
szágban tették". 

Nem nagy erők vettek részt a magyar 
szabadságharc első ütközetében. A csá- 
szár fekete-sárga lobogója alatt elvonuló 
inváziós sereg ismereteink szerint 32-34 
ezer főnyi volt. Harcértéke szerint igen- 
csak vegyes elemekből tevődött össze, mi- 
vel a határőrvidéki rendes katonaság ala- 
kulatai keveredtek népfölkelőkkel, a báni 


Jellacic horvát bán tört elsőként a magyar forradalom- 
ra, s bár nem sok sikert aratott, a birodalom egyik meg- 
mentőjének tartották (Kriehuber színes litográfiája) 


huszárok szerezsánokkal, azaz szabadcsa- 
patokkal. Jellació fő erejét a tizennyolc 
határőri zászlóalj adta (egy részük akkor 
tért vissza az itáliai hadszíntérről), vala- 
mint az ezrednyi létszámú idegen (azaz 
nem magyar) lovasság, amely eredetileg 
a Dráva-vonal magyar védelmi erőihez 
tartozott ugyan, de amikor onnan meg- 
bízhatatlanság vádjával el akarták vezé- 
nyelni, akkor — titkos parancsra — csatla- 
kozott a bán seregéhez. (Éppen az ő átállá- 
suk töltötte el bizalommal Jellacié vezér- 
karát, azt a reményt keltve, hogy példájuk 
követésre talál.) 

Ez a létszám, valamint a nyolc üteg és 
két röppentyűtelep (korabeli , rakétafegy- 
ver") megfelelő erőnek ígérkezett. A tá- 
madás terve ugyanis mindenképpen arra 
alapult, hogy a magyar kormány által az 
ellenség elé állított sorkatonaság nem 
fog harcolni, sőt csatlakozik majd a csá- 


szári jelvények alatt előnyomuló, részben 
osztrák tábornokok által vezetett se- 
reghez. 

A magyar haderő a támadás pillanatá- 
ban meglehetősen kicsiny volt, hiszen 
a katonaság zöme a délvidéki táborokban 
a szerb felkelőkkel állott szemben. Szep- 
tember 11-én Csányi László magyar kor- 
mánybiztos a drávai seregben csak két 
honvédzászlóaljat, két üteget, két zászló- 
alj sorgyalogságot és hat század huszárt 
tartott nyilván. Az ezt követő két hét alatt 
aztán Batthyány miniszterelnök minden 
lehetséges erőt mozgósítva négy sorezred- 
nyi zászlóaljra, három honvéd és hat ön- 
kéntes (megyei) nemzetőri zászlóaljra, ti- 
zenhét huszárszázadra és hét ütegre nö- 
velte a magyar sereg létszámát. Együtte- 
sen ez mintegy 14 ezer gyalogost és tüzért, 
és nem egészen kétezer huszárt jelentett. 
A szeptember 29-i pákozdi csatában tá- 
madó horvát erők létszáma ennek legfel- 
jebb a kétszerese volt. Inkább erkölcsi je- 
lentőségű az az elsöprőnek, megsemmisí- 
tőnek igazán nem nevezhető győzelem, 

amelyet a nagyrészt puskaport még alig 
szagolt újoncokból álló magyar sereg Jel- 
lacié fölött aratott. Parancsnoka, Móga 
János altábornagy is óvatosan fogalmazott 
jelentésében: , Ámbár seregünk egy teljes 
győzelmet vívott ki, (...) mégis katonai 
nézetből ezen ütközetnek eredménye cse- 
kély; — ellenben annál nagyobb erkölcsi 
hatást tett az új csapatra, amennyiben he- 
lyét az első ütközés alkalmával diadalma- 
san meg tudta tartani." A táborban tartóz- 
kodó magyar országgyűlési biztosok már 
forradalmi lelkesedéssel helyezték törté- 
nelmi összefüggésbe az eseményeket: 
, Szeptember 29-e kiszámíthatatlan kö- 
vetkezésű nap", írták jelentésükben, ,e 
csata döntött hazánk sorsa felett, nemzeti 
önállásunk első alapköve tétetett le, az el- 
esettek vérével erősítve, minden ármány 
és viharok ellen." 

Az utókornak egyet kell értenie ezzel 
— állapítja meg Urbán Aladár. A csata 
ugyanis megmutatta: a magyarságban 
megvan a kellő elszánás, hogy fegyverrel 
védje meg kivívott jogait, hogy vannak, 

akik a harc politikai vezetését vállalják, 
s hogy a nép elfogadja őket vezetőinek. 
Pákozd lehetővé tette, hogy az országgyű- 
lés együtt maradjon, a nemzet pedig fel- 
készüljön a császári fősereg támadására, 
megteremtse a maga nemzeti hadseregét. 
A nagy Írancia forradalmat ismerő kortár- 
sak már 1848 őszén az 1792. szeptember 
20-án lezajlott valmyi csatához hasonlítot- 
ták Pákozdot. A hasonlat találó: Valmy- 
nál a francia forradalom önkéntesekből és 
sorkatonákból , amalgámozott" hadereje 
megállította az inváziós erőket, és vissza- 
fordulásra késztette őket, ezzel megmen- 
tette Párizst és magát a forradalmat. 

A magyar forradalom és a bécsi udvar 
nyílt kenyértörése visszafordíthatatlan fo- 
lyamatot indított el a hadsereg szempont- 
jából is. Jellacié, pákozdi veresége után, 
fegyverszünetet kért, majd gyors ütem- 
ben visszavonult, méghozzá Ausztria irá- 
nyába. A magyar seregek a határig üldöz- 
ték, ott azonban megtorpantak, s csak 
hosszas tétovázás, alkotmányjogi viták és 
megfontolások után indultak utána. Ok- 


A 29. cs. és kir. gyalogezred zászlaja. 
Az előoldalon Magyarország védasszonya — 


tóber 30-án Schwechatnál ütköztek meg a 
Windischgratz herceg vezette császári ha- 
dakkal, s a túlerőtől vereséget szenvedtek. 

Mindeközben azonban hatalmas válto- 
zások mentek végbe a magyar hadszerve- 
zetben. A végrehajtó hatalmat az ország- 
gyűlés egy Országos Honvédelmi Bizott- 
mány nevű szervre ruházta, s Kossuth 
Lajost nevezte ki elnökévé. A bizottmány 
hadügyi intézkedések tömkelegét hozta. 
Ezek következményeképpen jött létre 
a tél elejére az egységes magyar honvéd- 
ség, amely magában egyesítette a cs. kir. 
hadsereg egy részét, a már az ősz folya- 
mán felállított nemzetőri-honvéd alakula- 
tokat, a szeptember végétől toborzott 
honvédújoncokat, s a különböző megyei 
nemzetőr- és szabadcsapatokat. 

Mindez döntés elé állította a Magyaror- 
szágon állomásozó cs. kir. katonaságot. 
A sorgyalog-zászlóaljak fele (negyvenöt- 
ből huszonhárom), a tizennégy lovas- 


— a hátoldalon a birodalmi címer 


ezredből nyolc, a határőrezredek közül 
pedig négy csatlakozott a honvédséghez. 
Csaknem kivétel nélkül magyarországi 
toborzású alakulatokról volt szó, soraik- 
ban azonban nagy számban képviselve 
voltak a nem magyar anyanyelvűek, sőt 
a 16. Zanini és a 23. Ceccopieri gyalogez- 
red magyar oldalra állt katonái olaszok 
voltak, az 5. Belvardo ezred tüzérei pedig 
csehek, morvák és németek. Ezek az ala- 
kulatok a forradalmi és hazafias lelkese- 
déstől fűtött önkéntes nemzetőr- és hon- 
védcsapatokkal közösen vettek részt 
a délvidéki és a Jellaőié elleni harcokban, 
ami nem maradt hatás nélkül állomá- 
nyukra. 

Mire tehát december közepére megin- 
dult a császári csapatok támadása Ma- 
gyarország ellen, mintegy száz-száztíz- 
ezer főnyi magyar sereg állt velük szem- 
ben. Ez a komoly eredmény nem kis mér- 
tékben annak a több mint ezer tisztnek 
a szervezőmunkáján alapult — állapítja 


meg a kérdést igen alaposan vizsgáló Bona 
Gábor -, akik 1848 októberében, illetve 
részben már az év nyarán mint aktív cs. 
kir. tisztek léptek át ahonvédséghez. 

A nem magyar származásúak — de a ma- 
gyarok közül is sokan — október—novem- 
ber folyamán tömegesen távoztak a ma- 
gyar hadseregből. December közepére 
a forradalomhoz csatlakozott cs. kir. csa- 
patok mintegy száz törzstisztje, azaz őrna- 
gya, alezredese és ezredese, valamint tá- 
bornoka közül már csak negyven állt ma- 
gyar szolgálatban, január elejére azonban 
ezeknek is elment a nagyobbik fele. Jella- 
éié még nem tudott királyi parancsot elő- 
mutatni, a decemberben meginduló Win- 
dischgrátz tábornagy viszont uralkodói 
manifesztumokkal felszerelve érkezett, 
így kétség legfeljebb azért fért legitimitá- 
sához, mert az V. Ferdinánd lemondatá- 
sát követően trónra lépő I. Ferenc József 
legitimitását a magyar országgyűlés nem 
ismerte el. 

A maradók közül sokan bíztak abban, 
hogy az ellentétek előbb-utóbb elsimul- 


nak. A tisztikar nem kis hányada mindkét 
oldalon — a cs. kir. , illetve a m. kir. sereg- 
ben - elképzelhetetlennek tartotta, hogy 
ugyanazon birodalom és uralkodó hadse- 
regének két része között fegyveres össze- 
ütközés történjék. Többek döntését befo- 
lyásolta közvetlen elöljárójának elhatáro- 
zása, így több ezred nem magyar tisztjei is 
követték parancsnokukat, amikor az 
a magyar oldalra állt. 

Arra is rá kell mutatni, hogy a magyar 
származású cs. kir. tisztek közül 1848 vé- 
gén nemcsak a kisebbségben levő, való- 
ban forradalmi beállítottságú tisztek vá- 
lasztották a magyar ügyet, hanem azok is, 
akik egy nyíltan forradalmi, radikális, 
függetlenségre — , elkülönözésre? — törő 
küzdelem folytatására nem, de az önvéde- 
lemre hajlandók voltak. Mindez komoly 
problémák árnyékát vetítette előre — mu- 
tat rá ugyancsak Bona Gábor -, mert a há- 
ború egy magyar szempontból amúgy is 
sikertelen szakaszában, az év végén s 1849 
elején , ezt a politikailag ingadozó réteget 
páni félelem fogta el, s kétségek közt há- 

nyódva ugyan, de tömegesen hagyták 
cserben a szabadságharc ügyét, és jelent- 
keztek a cs. kir. csapatoknál", ahol egyéb- 
ként így is hadbíróság, rangfosztás, vár- 
fogság várt többségükre. (A forradalmi 
érzület vezérelte viszont a honvéddé lett 
és a honvédség mellett végsőkig kitartó 
idegen származású cs. kir. tisztek javát, 
akik saját hazájuk nemzeti, függetlenségi 
mozgalmának szövetségeseként tekintet- 
tek a magyar forradalomra. ) 

A télen tehát újabb mozgás kezdődött 
a magyar tisztikarban, a honvédsereg és 
a nemzetőrség parancsnokainak közel 
egyharmada távozott posztjáról, nem vál- 
lalva a reguláris császári csapatok elleni 
harcot. A kilépők között sok olyat talá- 
lunk, akik a cs. kir. hadseregben vérükké 
lett fegyelem, a dinasztia feltétlen tisztele- 
te, valamint az alkotmányra, a haza védel- 
mére tett eskü, a magyar ügy igazának, az 
önvédelem jogosságának tudata között őr- 
lődtek. 

A mégis maradók ettől fogva olyan 
kényszerpályára sodródtak, ahonnan nem 
volt visszaút. Az 1848 őszi küzdelem még 
az uralkodó szentesítette alkotmányos 
vívmányok megvédelmezéséért kezdő- 
dött. Állami függetlenséget nem, de szé- 
les körű belpolitikai önállóságot biztosí- 
tottak a forradalom után született áprilisi 
törvények. A hónapok múlásával azonban 
mind nyilvánvalóbbá vált, hogy a császári 
kormányzat Magyarország teljes aláveté- 
sére, a birodalomba való betagosítására, 
minden alkotmányos jog visszavételére 
tör, és céljai eléréséhez nem a megegye- 
zés, hanem a katonai megoldás útját vá- 
lasztja. Mindez a magyar forradalom tá- 
borán belül is a kérlelhetetlenek, a radiká- 
lisok táborát erősítette, akik az Ausztriá- 
val, az uralkodó dinasztiával való szakí- 
tást is vállalták. A tisztikar nem kis hánya- 
da idegenkedve figyelte ezt a folyamatot, 
a Habsburg-ház 1849. április 14-i trón- 
fosztását. Ok ugyanis az önvédelmi harc 
folytatására készen álltak, de a dinasztiá- 
val kiegyezésre és nem szakításra töreked- 
tek. Tévedés volna azt hinni, hogy mind- 
ezt a tisztek csak a császári hadbíróság 
előtt állították az összeomlás után, véde- 
kezésül a felségárulás vádja ellen. 

Bizonyítékul álljon itt Kiss Ernő hon- 
védtábornoknak röviddel kivégzése előtt 
lányaihoz írott búcsúlevele, mely néhány 
sorban valós emberi tragédiát tükröz: 


, Forrón szeretett gyermekeim! 
Bocsássatok meg nekem, gyermekeim, 
miképpen én is megbocsátok nektek — ez 
halni készülő apátok kívánsága. 

Ti tudjátok, mégpedig a legjobban, mi- 
lyen híve voltam én az ausztriai háznak 

— és ilyennek is halok meg —, mert én Ma- 
gyarországot is azért szolgáltam, hogy 
Ausztriának javára lehessek. Ezért, gyer- 
mekeim - apátok ártatlanul hal meg -—, és 
az a tudat, hogy uralkodójának mindig 
a legjobb alattvalója volt, erősíteni fogja őt 
ezen az utolsó úton. 

Ne tegyetek senkinek szemrehányáso- 
kat — Isten áldjon meg benneteket! erősít- 
sen és óvjon benneteket; imádkozzatok 
ártatlan lelkemért, ez az utolsó kívánsága 
szerencsétlen apátoknak 

Ernőnek" 
1849. október 5. 


Katonák karanténban 


1848 — és azon belül is a magyar 1848 — 
kiélezett helyzetei a Habsburg-monarchia 
hadseregének, hadseregeinek számos jel- 
legzetességére derítettek fényt. Nem min- 
denütt adatott meg e fegyveres erők tag- 
jainak, hogy tisztázott írontokat lássanak 
maguk előtt. Radetzky itáliai hadseregé- 
nek katonái még viszonylag világosabb 
helyzetben érezhették magukat, a pie- 


montiak és szövetségeseik beavatkozása 
ugyanis reguláris háború képzetét keltet- 
te. Egy Habsburg-alattvaló számára, lega- 
lábbis, ha nem volt olasz anyanyelvű, föl 
sem merülhettek kétségek, hogy kinek 
a győzelmét kívánja Itáliában. Még a for- 
radalom nyomán létrejött osztrák parla- 
mentben, a rövid életű birodalmi tanács- 
ban is elhangzott az a javaslat, hogy a nép- 
képviselők fejezzék ki hálájukat Radetzky 
katonáinak ,,a haza becsületének szolgála- 
tában kifejtett hősi tetteikért, érdemei- 
kért és önfeláldozásukért" . 

Miféle haza? A napóleoni háborúk óta 
szerepelt e kifejezés a hadi célok megfo- 
galmazásában. Korábban a trónért és az 
oltárért mészárolták egymást a különböző 
fejedelmek katonái, a XIX. században en- 
nek helyébe lépett az új jelszó, az , Isten, 
császár, haza" szentháromsága, amelyet 
jól ismerhetünk első világháborús hősi 
emlékművekről. De hát hol volt ez a ha- 
za? Radetzky katonái talán tudhatták, mi- 
féle hazáért harcolnak. De milyen hazáért 
harcoltak Magyarországon a cs. kir. csa- 
patok? S kiváltképp milyen hazáért har- 
colt egy magyar nemzetiségű császári ka- 
tonatiszt? Állítólag ekkor született az a s0- 
kat emlegetett gondolat, amelyet aztán 
annyi cs. kir. katonatiszt vallott magáé- 
nak: a császári hadseregnek egyik, a hon- 
védek fogságába került és hazaárulásért 
hadbíróság elé állított magyar tisztje hozta 
föl védelmére, hogy az ő hazája a had- 
sereg. 

A forradalmak eltiprása után — utolsó- 
ként a magyar honvédek tették le a fegy- 
vert, igaz, a Habsburg-trón oltalmazására 
segítségül érkezett, és a szabadságharc 
sorsát végérvényesen megpecsételő cári 
orosz csapatok előtt — mindenesetre a cs. 
kir. katonatisztek valamennyien honmen- 
tőnek, Ausztria, az ausztriai ház mentsvá- 
rának érezhették magukat; ha belegondo- 
lunk, nem ok nélkül. Ferenc József, aki 
1848 decembere óta ült a birodalom trón- 
ján, nemis tagadta meg katonáitól e dicső- 
séget: ,, Katonák! — olvashatjuk 1849. au- 
gusztus 23-i császári hadparancsában 
— Császárotok a haza nevében köszönetet 
mond nektek, mindörökké ti maradtok 
Ausztria büszkesége és éke, a trón és a tár- 
sadalmi rend rendíthetetlen támasza." 

Ebben az összefüggésben haza és csá- 
szár egyazon fogalmat jelölt, miként 
Ausztrián és az ausztriai házon, azaz 
a Habsburg-dinasztián is ugyanazt kellett 
érteni. A világ rendje — legalábbis egy ka- 
tona szemével nézve — helyreállt a forra- 
dalmak földre tiprása után. 


A birodalom egy másik megmentője: Haynau táborszer- 
nagy, a , bresciat hiéna?" , , Magyarország hóhéra" 


Néhány év múltán mindenütt föloldot- 
ták az ostromállapotot, de a nagyobb vá- 
rosok szélén erődítmények emelkedtek, 
amelyek nem külső ellenségre irányítot- 
ták ágyúikat, hanem a lábuknál fekvő 
helységre. Bécsben ekkor épült az Arse- 
nal. A neoabszolutista rendszer jelképe ez 
a gigászi építészeti csúfság; különféle stí- 
lusok harmonikusnak szánt egységét kí- 
vánja megteremteni, s egyszerre szolgál 
katonailag védhető várként, kaszárnya- 
ként, fegyverraktárként, hadimúzeum- 
ként és a dicsőség templomaként. (Mel- 
lesleg az Arsenal terveit ugyanazok az épí- 
tészek készítették, akik röviddel később, 
a bécsi Ringstra8e pompás középületei- 
vel és városi palotáival új korszakot nyi- 
tottak az építészetben.) A magyar főváros 
kevésbé pompás őrizetet kapott. A Gel- 
lérthegy tetején emelték a Citadellát, 
amelyet a köznyelv nyomban , blocksber- 
gi Bastille"-nak keresztelt el — egy megle- 
hetősen sivár, hadászati szempontból ér- 
téktelen erődöt, amely kizárólag karhatal- 
mi feladatok ellátására, például az alatta 
elterülő Pest és Buda ágyúzására volt al- 
kalmas. 

Az utcaképhez hozzátartoztak a kato- 
nai őrjáratok; ez komoly megterhelést je- 
lentett a helyőrségeknek. (S mindez per- 
sze csak kiegészítésül szolgált az élet min- 
den területén felügyelő egyenruhás és tit- 
kosrendőrséghez, valamint az újonnan 
alapított és katonai elvek alapján megszer- 
vezett csendőrséghez, a , Gendarmerie"- 
hoz, a gyűlölt , zsandárság"-hoz.) 

A katonaság valósággal karanténban 
érezhette magát, így fogalmaz egy osztrák 
hadtörténeti munka, de az is igaz: a had- 
sereget soha nem választotta el nagyobb 
szakadék a civilektől, mint az ötvenes 
években. Különösen szembeszökő mind- 
ez Magyarországon és a Lombard-velen- 
cei Királyságban, ahol a katonaság szabá- 
lyos megszálló feladatot látott el a levert 
forradalmak után. Hiába lengett például 
Velencében a fekete-sárga lobogó, hiába 
díszítette kétfejű sas a hivatali épületeket, 
hiába viseltek osztrák egyenruhát a postá- 
sok, a vasutasok, a rendőrök -— Ferenc 
József hivatalnokai és katonái idegen or- 
szágban érezhették magukat. 

A katonaság és főleg a tisztikar körében 
ez némi büszkeséget váltott ki. Végtére is 
Radetzky katonái háborús győzteseknek 
tekinthették magukat, s a lakosság gyűlö- 
lete csak a kiválasztottság és egymásra- 
utaltság érzését erősítette bennük. Ez 
utóbbi pedig soha nem volt idegen a cs. 
kir. hadseregtől. Johann Christoph AIll- 
rmayer-Beck az apokalipszist ábrázoló kö- 
zépkori festmények víziójához hasonlítja 
a katonák tudatában élő világképet. Itt is, 


ott is az uralkodó trónol pártatlan bíró- 
ként a középpontban. Balján állnak a go- 
noszok, akiket a szabadelvűek, a demok- 
raták testesítenek meg, az ő bűneik követ- 
kezménye az ostromállapot. Jobboldalt 
ennek megfelelően a jók, a becsületesek 
kaptak helyet, minden jobb érzésű alatt- 
való, kiknek élén a kötelességét teljesítő 
hadsereg halad. 

Mindez nem zárja ki azt, amit egy kor- 
társ katonatiszt leírt, nevezetesen, hogy 
a tisztek közül nem kevesen szolgálaton 
kívül maguk is liberálisak, és ha maguk 
nem nemesi származásúak, a nemességre 
fenekednek — csakhogy inkább irigység- 
ből, hiszen egy tiszti karrier csúcspontja 
a nemesi cím adományozása. 

Egyébként a magát honmentő kiválasz- 
tottnak érző tisztikar legalábbis egyenlő- 
nek tekintette magát a nemességgel. Ezt 
a tudatot a felsőbbség is igyekezett táplál- 
ni. A tisztek valamennyien a ,, császár ka- 
bátját" viselték (Ferenc József nem vélet- 
lenül mutatkozott szinte mindig táborna- 
gyi egyenruhában), következésképpen el- 
vileg minden tiszt , udvarképesnek" szá- 
mított. Más kérdés, hogy legtöbbjük be se 
tehette a lábát a császári udvarba, és ural- 
kodóját életében csak egyszer-kétszer lát- 
ta, egy-egy szemle vagy hadgyakorlat al- 
kalmából. A csapnivalóan rossz fizetség 
ellenére a Habsburgok Mária Terézia óta 
mindig számíthattak katonáik lojalitásá- 
ra, hisz egy dologra kínosan ügyeltek: 
a hadseregnek mint állami intézménynek 
a tekintélyét gondosan őrizték. Az uralko- 
dó soha el nem mulasztotta annak hangsú- 
lyozását, hogy nemcsak a hazával egynek 
tekinti hadseregét, de minden társadalmi 
osztály közül katonái állnak trónjához 
a legközelebb. S a kiválasztottságnak eh- 
hez az érzéséhez jól illett az az elzártság, 
a társadalom minden más rétegével való 
szembenállás, amely az ötvenes évek álla- 
potát fokozottan jellemezte. 


Új arcok, 
régi fegyverek 


Elsősorban belső, karhatalmi feladatok 
ellátására vették igénybe tehát ezt a hadse- 
reget a neoabszolutizmus éveiben, annak 
megakadályozására, hogy , felforgató ele- 
mek" ismét megzavarhassák a rendet és 
a nyugalmat, mert a Habsburg-külpoliti- 
ka egén lassan viharfelhők kezdtek gyüle- 
kezni. 

E külpolitika terén a forradalom leveré- 
sét követő másfél évtizedben a dinasztiz- 
mus elve érvényesült. (A Habsburgok 
külpolitikájában a monarchia összeomlá- 


sáig soha nem jutott közvetlenül kifeje- 
zésre nemzeti érdek, hiszen a tucatnyi 
nemzet érdekei igen gyakran ellentmond- 
tak egymásnak.) A dinasztia érdekei egy- 
ben összbirodalmi érdekek is voltak, mi- 
vel a monarchia legegyértelműbb össze- 
tartójának az uralkodóház tekinthető. Az 
ötvenes években Bécs külpolitikáját bal- 
fogások sorozata jellemezte, melyek során 
a birodalom mindinkább elhidegült lehet- 
séges szövetségeseitől. 

Pedig Ferenc Józsefnek két súlyos 
probléma megoldásához ugyancsak nagy 
szüksége lett volna külpolitikai támoga- 
tásra. Az egyik az olasz, a másik pedig 
a német egység kérdése volt. A torinói 
székhelyű Piemont 1848 után sem mon- 
dott le az olasz államok egyesítésének re- 
ményéről, ennek pedig fő akadálya az 
észak-itáliai osztrák jelenlét volt. Camillo 
Cavour piemonti miniszterelnök szívósan 
készítette elő a nemzeti program megvaló- 
sítását, s 1858-ban szövetséget kötött 
a nemzeti átalakulás fő védnökének szere- 
pében tetszelgő III. Napóleon francia csá- 
szárral, ami után sejthető volt, hogy ha- 
marosan elkerülhetetlen lesz az erők ösz- 
szemérése. A külpolitika legfontosabb 
problémájának azonban a német kérdést 
tartották. Ferenc József arról ábrándo- 
zott, hogy jogara alatt egyesítheti Német- 
országot, ebben pedig viszonylag széles 
bázisra számíthatott. Mindenekelőtt a 
külpolitikát befolyásoló konzervatív ré- 
tegekre: az arisztokráciára és a dinasztia 
fő támaszát jelentő, érzelmeiben , nemze- 
tekfölötti", elsősorban birodalmi érzületű 
hivatalnoki és tisztikarra. Az osztrák—né- 
met burzsoázia a létrehozandó egységes 
Németország osztrák vezetését áhította, 
s ebben támogatókra találhatott a magyar 
liberálisokban, akik Ausztria németorszá- 
gi hegemóniájától Magyarországnak az 
alávetettség állapotából való tartós kike- 
rülését, a birodalmon belüli teljes külön- 
állóság megteremtését, a monarchia dua- 
lista átszervezésének megkönnyítését re- 
mélték. A nagyosztrák-nagynémet kül- 
politikai irányzat érvényesülésétől tehát 
a  dinasztikus-abszolutisztikus erőkkel 
élesen szembenállók is sokat vártak, így 
nem is léptek föl ellene. 

A közhellyé vált meghatározás szerint 
a háború a politika folytatása más eszkö- 
zökkel. Az 1850-es évek osztrák hadsere- 
gének azt kellett volna helyrehoznia, amit 
a Habsburg-diplomácia elrontott. A való- 
ságban az imént említett mondás igaza bi- 
zonyosodott be: a cs. kir. hadsereg azt 
a balfogássorozatot folytatta katonai esz- 
közökkel, amelyet a bécsi , külügyérek" 
korábban elkezdtek. 

Akad olyan történész, aki szerint az el- 

következendő vereségek már évekkel 
korábban végzetszerűen előrevetítették 
árnyékukat. Szerencsétlen körülmények 
összejátszása kellett persze ahhoz, hogy 
a cs. kir. hadsereg háborús győzelmi esé- 
lyei minimálisra csökkenjenek, hibás 
döntések egész sora, amiben nem is volt 
hiány. 

Egy thüringiai lakatosmester áll azok 
élén, akik megpecsételték Ferenc József 
nagyralátó terveinek sorsát. Nikolaus 
Dreyse az Erfurt melletti Sommerdában 
alapított témmegmunkáló üzemet 1814- 
ben. Műhelye később puskákra és csap- 
pantyúkra szakosodott. Negyvenéves ko- 
rában, 1827-ben született meg Dreyse 
nagy ötlete: megalkotta az egységes töl- 
tényt. Nem volt többé szükség rá, hogy 
a lövész a lövedéket elölről csúsztassa 
a puskacsőbe, a töltővesszővel elvégezze 
a fojtást, egy további mozdulattal a csap- 
pantyút az ütőszegre helyezze, s csak ez- 
után húzza meg a ravaszt. Dreyse tölté- 
nyét egyetlen mozdulattal kellett hátulról 
behelyezni a fegyverbe, puskavesszőre 
nem volt többé szükség, s a második moz- 
dulattal már tüzelni lehetett. 

Nikolaus Dreyse hátultöltős gyúszeges 
puskájával az európai hadseregekben 
rendszeresített elöltöltősökhöz képest há- 
romszoros tűzgyorsaságot lehetett elérni. 
, Csodafegyvere világtörténelmet csinált" , 
írja egy történész, s nem is jár mesz- 
sze az igazságtól. A porosz kormányzat 
felismerte Dreyse találmányának jelentő- 
ségét, pénzt s hitelt nyújtott a lakatosnak, 
hogy fegyvergyárat alapítson, és az 1841- 
től 1863-ig 300 ezer Dreyse-puskát szállí- 
tott aporosz hadseregnek. 

A , csodafegyvert" azonban korántsem 
kezelték hadititokként, kiváltképp az- 
után nem, hogy a poroszok rendszeresí- 
tették. János főherceg, a Habsburg-család 
egyik különc tagja, aki fogékony volt min- 
denfajta újításra, már 1848-ban felhívta rá 
az osztrák hadvezetés figyelmét. 1851- 
ben aztán a poroszok merő figyelmesség- 
ből elküldtek Bécsbe húsz darabot szíves 
kipróbálás végett. A császári hadmérnö- 
kök azonban elégedetlenek voltak a hátul- 
töltős puskákkal végzett kísérletekkel. 
A Ferenc Józsefnek készült jelentés nem 
tanácsolja a fegyver bevezetését, a nagy 
tűzgyorsaság ugyanis , muníciópocséko- 
láshoz vezethet", a katonák hajlamosak 
a harc hevében , ellövöldözni magukat". 
Báró Vinzenz von Augustin táborszer- 
nagy, aki a Dreyse-puskákkal végzett lő- 
gyakorlatokat vezette, úgy vonult be 
a hadtörténetbe, mint aki megakadályoz- 
ta a hátultöltős puska rendszeresítését. 
A megtakarított munícióért az 1866. évi 
porosz-osztrák háborúban mindenesetre 


22 


osztrák katonák ezreinek életével kellett 
súlyos árat fizetni. 

Korántsem állt persze döntésével egye- 
dül a bécsi hadvezetés, hasonlóképpen 
elutasította Dreyse találmányát a belga és 
a francia vezérkar is. A helyette a császári 
királyi hadseregben bevezetett Lorenz- 
típusú elöltöltő gyutacsos puska huzagolt 
csövével modernnek számított ugyan, mi- 
vel egyszerűsödött a töltése, nőtt a hatásos 
lőtávolsága és találati pontossága, de a há- 
tultöltős gyúszeges fegyverrel szemben 
alulmaradt. 

Hasonlóan maradi álláspont diadalmas- 
kodott a tüzérség fegyverzete esetében: 
sem a huzagolt cső, sem a másutt már el- 
terjedt, biztonságosabb és megbízhatóbb 
lőgyapot nem hódíthatott tért. 

Nem hihetjük azonban, hogy a techni- 
kai elmaradottság a monarchia későbbi 
katonai kudarcainak egyedüli oka. A leg- 
felső hadvezetés is elmaradt az ellenfeleké 
mögött. Radetzky ugyan még egy ideig az 
itáliai (2. hadrendi számot kapott) hadse- 
reg élén állott, de azért már nem volt a ré- 
gi, s hozzá hasonló hadvezéri tehetséggel 
nem rendelkezett a monarchia. 

A hadügyet egyébként az ötvenes-hat- 
vanas években ugyanaz a határozatlanság 
jellemezte, mint a külpolitikát. A már em- 
lített műszaki kérdéseken kívül ugyan- 
olyan kapkodó félmegoldások születtek 
szervezeti téren. A legfelső szintű irányí- 
tást az 1849. évi , hadseregreformmal" 
kettéválasztották: az újonnan szervezett 
hadsereg-főparancsnokság volt ettől fog- 
va illetékes a hadműveleti és a felső szintű 
személyi ügyekben, míg a (forradalom 
alatt felállított) hadügyminisztérium ha- 
tásköre az ellátásra és a katonai közigazga- 
tásra szűkült. 1853-ban újabb reform kö- 
vetkezett, a hadügyminisztériumot ekkor 
két ügyosztályként beolvasztották a had- 
sereg-főparancsnokságba. 1861-ben az- 
tán, a következő reform során a hadsereg- 
főparancsnokságot szervezték át ismét 
hadügyminisztériummá. 

Az átgondolatlanságot, a koncepció hi- 
ányát jól jellemzi a csapatok szervezete. 
1849-ben a békeszervezés 14 seregtestből 
álló 4 hadsereggel számolt, ehhez jöttek 
a határőrvidék hadosztálykötelékei. Ezzel 
egy időben az egyes katonai főparancs- 
nokságok hatásköre a katonai közigazga- 
tásra korlátozódott. 1853-ban ezeket az 
időközben területi katonai parancsnoksá- 
gokra változtatott szerveket beolvasztot- 
ták az ott állomásozó hadsereg- vagy se- 
regtest-parancsnokságokba. 1857-ben új 
belszervezetet vezettek be, 1859-ben pe- 
dig ismét nagy átszervezést hajtottak vég- 
re: a négy hadseregtörzset egyre csökken- 
tették, a fennálló seregtesttörzsekből csak 


A hátultöltő Dreyse-puskával percenként többször annyi 
célzott lövést lehetett leadni, mint az elöltöltővel 


Az osztrák elöltöltős Loreng-puska csappantyúja 


hetet hagytak meg, megszüntették továb- 
bá a hadosztályszervezést is. Ugyanakkor 
megerősítették a dandárokat, és a felsőbb 
törzs nélkül maradt magasabb egységeket 
az ismételten felállított kilenc területi ka- 
tonai parancsnokság alárendeltségébe he- 
lyezték. 

A neoabszolutista rendszer saját képére 
formálta a katonai vezetést. A hűség nem- 
egyszer többet nyomott a latban a pa- 
rancsnokok kiválasztásánál, mint a ráter- 
mettség. A csúcson a legfelsőbb hadúr, 
maga Ferenc József állott, ő töltötte be 
a fegyveres erők főparancsnoki tisztét. 
E feladat ellátásában a Katonai Iroda segí- 
tette. A közvetlen vezetésre létrehozták 
a Főhadsegédi Irodát, a két iroda élén 
azonban ugyanaz a személy, Karl Ludwig 
Grünne gróf, a császár bizalmasa állott. 
Gyakorlatilag minden katonai kérdés az 
ő hatáskörébe tartozott, beleértve szerve- 
zési, személyi — előléptetési, kinevezési 
— ügyeket is. A hadügyminisztérium meg- 
szüntetése után ő képviselte a hadügyet 
a miniszteri értekezleteken is. Még fonto- 
sabb volt azonban Grünne személyes be- 
folyása: végtére is ő volt az, aki az uralko- 
dó hosszú munkanapján órákat töltött tár- 
saságában. A felső vezetést még a Hadmű- 
veleti Iroda egészítette ki, ennek élén a fő- 
hadiszállásmester állott, aki a vezérkart is 
irányította. 

A hadsereg természete szerint hierar- 
chikus szervezet, az ötvenes évek cs. kir. 
hadvezetése azonban még a felelős beosz- 
tásban szolgáló tiszteket is csak arra szorí- 
totta, hogy adatokat szolgáltassanak a 
felsőbb parancsokhoz, amelyeket aztán 
végre kell hajtaniuk. Ez a szellem a legke- 


vésbé sem kedvezett új Radetzkyk föl- 
emelkedésének. 

Az agg tábornagy leváltása amúgy is ál- 
landóan napirenden szerepelt. Grünne 
nem győzött intrikálni ellene, hogy barát- 
ját és védencét, Gyulay Ferenc grófot se- 
gítse a helyébe. A feltétlenül udvarhű ma- 
gyar arisztokrata élvezte az uralkodó bi- 
zalmát is, s amikor 1850 nyarán a Lom- 
bardiában állomásozó V. hadtest élére ne- 
vezték ki, mindenki úgy tekintett erre 
a posztra, mint a hadsereg-főparancsnok- 
ság előtti rövid , pihenőre". Erre az utód- 
lásra mindazonáltal még hét esztendőt 
kellett várnia. 

Gyulay azonban elődjével aligha állhar- 
ta az összehasonlítást. Radetzky kedélyes- 
ségének és könnyedségének a nyoma sem 
volt meg benne, ridegsége miatt katonái 
egyenesen ellenszenvvel viseltettek irán- 
ta, porosz kiképzőtiszthez hasonlították. 
Nagyszerűen értett a díszszemlék rende- 
zéséhez, amivel el is nyerte a legmagasabb 
elismerést. (Jellemző példa egyik első 
hadseregparancsa 1857-ből: elrendelte, 
hogy díszszemlék alkalmával minden ki- 
vonuló tiszt és legénységi állományú kato- 
na fekete bajuszt köteles viselni... Füg- 
getlenül attól, hogy az illető szőke vagy 
egyáltalán nincsen bajusza. Ez utóbbi 
esetben festeni kellett álbajuszt, amely 
célra a csizmakenőcs remekül megfelelt. 
De mindez még csak kirívónak sem volt 
nevezhető, hiszen akadt olyan ezred, ahol 
nagy gonddal a földtől mérték meg a téli- 
kabátok hosszát, hogy mind egyforma le- 
gyen, másutt meg órákig csereberélték 
a borjúkat, a hátitáskákat, hogy a díszme- 
net utolsó sorában haladó minden katonáé 
ugyanolyan tónusú legyen, nehogy az el- 
lenőrző tiszt szeme megakadjon az össze- 
visszaságon...) 

Hadvezéri képességeket mégsem érzett 
magában Gyulay. Éles helyzetben elbi- 
zonytalanodott, a gyávaságig óvatos volt, 
könnyen fogta el a pánik. Az 1859-es itá- 
liai háború előestéjén kétségbeesett levél- 
ben könyörgött pártfogójának, hogy ne 
állítsák ilyen hatalmas próbatétel elé. Le- 
gendássá vált Grünne válasza: , Amit 
a vén szamár Radetzky összehozott, te is 
meg tudod csinálni." Nem tudta. 

Az utolsó években további új arcok is 
föltűntek Radetzky környezetében. Ve- 


zérkari főnökét, Heinrich von Heft Bécs- 
be vezényelték, ahol a Hadműveleti Iroda 
vezetését vette át. Közvetlen munkatársát 
veszítette így el a tábornagy, győzelmei- 
nek egyik fontos részesét, aki nagysze- 
rűen értett Radetzky vázlatosan megfo- 
galmazott nagystílű elgondolásainak gya- 
korlati megvalósításához. A hallgatag, in- 
kább tudós katona utódja éppen az ellen- 
kező végletet képviselte: Benedek Lajos 
ahhoz a régi iskolához tartozott, amelyik 
lenézte a papírmunkát, s még a múlt szá- 
zad második felében is azt képzelte, hogy 
a háborúkat lova nyergében ülve irányít- 
hatja. Csakhogy abban a korban, amikor 
katonák tízezreit, sőt százezreit szállíthat- 
ták mozgósítás esetén vasúton és gőzhajón 
napok alatt a birodalom egyik feléből 
a másikba, végképp lejárt a nyargalászó 
segédtisztek és a magaslaton látcsövező 
hadvezérek ideje. A csatatéren mindazon- 
által otthon volt Benedek tábornok. Ezre- 
de, majd hadosztálya élén számos hadjá- 
ratban tett tanúbizonyságot gyors döntési 
képességéről; bravúros megoldásai nem 
egy ütközetet döntöttek el. Noha a hu- 
mort sem nélkülözte, azt gyakorta dara- 
bosnak lehetett nevezni, s alattosait ki- 
váltképp sokat szekírozta külsőségek 
miatt. Nemcsak ő festett mindig úgy, 
mintha skatulyából húzták volna ki, nem- 
csak saját bajuszát hordta mindig akkurá- 
tusán megpödörve, ugyanezt a , katonás" 
magatartást követelte meg beosztottjaitól 
is. Mit sem ér a legjobb hadműveleti terv, 
sem a legtehetségesebb vezérkar — szokta 
volt mondogatni -, ha egy hadsereg szol- 
gálati rendje nem kifogástalan. A gyakor- 
latban ezen elvnek úgy szerzett érvényt, 
hogy még hadseregparancsnok korában is 
vadászatot rendezett a korzón nem elő- 
írásszerű öltözékben parádézó hadna- 
gyokra. 

Az öltözékben amúgy is történtek vál- 
tozások. 1850-ben új egyenruházatot ve- 
Zettek be, s ez az , adjusztálás" azt a kép- 
zetet volt hivatott kelteni, hogy a cs. kir. 
hadsereg a kor leghadratermettebb arma- 
dája. Pompás színek, elegáns szabás jelle- 
mezte az új uniformisokat. A forradalom 
előtti frakkot kétsoros gombolású zub- 
bony váltotta föl, a huszárok a dolmányt 
az atillára cserélték, hogy csak két válto- 
zást említsünk. 

Vessünk egy pillantást arra a hadsereg- 
re, amelyre az 1850-es évek végén komoly 
erőpróba várt. Radetzky tábornagy kidol- 
gozott egy  hadseregreform-tervezetet, 
amely 700 ezer fős állománnyal számolt, 
ezt azonban sohasem valósították meg, 
mivel hiányoztak hozzá az anyagi eszkö- 
zök. A tervezet 18 hadtestre osztotta vol- 
na a monarchia fegyveres erőit, hat-hat 


hadtestet északon, délen és a birodalom 
belsejében állomásoztatva. A valóságban 
csupán 12 gyalogos- és két lovashadtestet 
állítottak föl, s ezeket négy hadseregbe 
szervezték, melyek közül az első hadsereg 
parancsnokságát Bécsben, csapatait Alsó- 
és Felső-Ausztriában, Stájerországban, 
Salzburgban, Eszak-Tirolban,  Vorarl- 
bergben, Cseh- és Morvaországban és az 
osztrák Sziléziában, a második hadsereg 
parancsnokságát Veronában, csapatait 
a lombard-velencei tartományban, Karin- 
tiában, Krajnában, a tengermelléken és 
Dél-Tirolban, a harmadik hadsereg pa- 
rancsnokságát Pesten, egységeit Magyar- 
országon (beleértve Erdélyt), a negyedik 
hadsereget pedig Galíciában és Bukoviná- 
ban helyezték el, s az utóbbi parancsnok- 
sága Lembergben székelt. 

A birodalmat kiegészítő kerületekre 
osztották, ezek székhelyén folyt a sorozás. 
A hadkötelezettségről egy 1853-ban ki- 
adott rendelet intézkedett. Bár a korábbi- 
nál szélesebb rétegekre terjedt ki, ami ál- 
tal lényegesen megnőtt a békelétszám, 
még mindig nem volt általánosnak minő- 
síthető a hadkötelezettség. Magasabb is- 
kolai végzettség és bizonyos szakmák, 
foglalkozások eleve felmentést biztosítot- 
tak. Gyakorlatilag továbbra is lehetőség 
volt helyettesállításra, megváltásra, sok- 
helyütt pedig sorshúzást alkalmaztak, és 
a hadköteleseket a húzott sorszám szerinti 
sorrendben hívták be. A rendelet nyolc- 
esztendei sorszolgálatot és kétévi tartalé- 
kos szolgálatot írt elő, a tényleges szolgá- 
lati idő azonban ennél rövidebb volt. Az 
évi mintegy 120-150 ezer sorköteles kor- 
ba lépettnek általában mintegy kétharma- 
dát vonultatták be, a behívottak száma ál- 
talában a százezer alatt maradt. Ez is az ál- 
lamkincstár állapotától, a továbbszolgá- 
lók számától és a politikai helyzettől füg- 
gött, mutat rá a korszak egyik legjobb is- 
merője, Papp Tibor a Magyarország had- 
történetében, s ezt az alábbi adatokkal tá- 
masztja alá: 1854-ben 90 ezer, 1855-ben 
95 ezer, 1856-ban 86 ezer, 1857-ben 103 
ezer főt soroztak be. Az ötvenes évek 
közepén a hadsereg békeállományát 
220-240 ezer, hadi létszámát 750-800 
ezer főben határozták meg. 

Erre a hadseregre várt tehát, hogy 
a harctéren szerezzen érvényt legfőbb 
hadura, I. Ferenc József itáliai és német- 
országi aspirációinak. A hatvankét gya- 
logezred, a tizenhat nehéz- és huszonnégy 
könnyűlovasezred, a tizenkét tábori, egy 
partvédő és egy röppentyűs tüzérezred, 
valamint a nyolc vártüzérosztály látszólag 
elegendő is volt ahhoz, hogy az alig har- 
mincéves uralkodó megvédje, sőt gyara- 
pítsa hatalmas birodalmát. 

A solfer 
tatás, 


megaláz 


olferino az észak-itáliai Manto- 

va tartományban fekszik, Pes- 

chierától délnyugatra. Itt terül 

el a híres várnégyszög, Verona, 
Peschiera, Mantova és Legnano erődjei- 
nek együttese, ezek védelmébe húzódott 
vissza 1848-ban Radetzky tábornagy, 
amikor a piemontiak és az olasz államok- 
ból érkezett szabadcsapatok megszoron- 
gatták. A várnégyszögtől nyugatra a Min- 
cio folyó igyekszik északi irányba, a Gar- 
da-tóba. Délen a Pó hömpölyög nyugatról 
keletre. 

Még napjainkban is megtekinthetők az 
egykori védművek, az erődök maradvá- 
nyai, melyek hajdanában az olaszországi 
osztrák hatalom jelképeinek számítottak. 
E hatalom nem korlátozódott a Lombard- 
velencei Királyságra, Habsburg-mellék- 
ágak, , szekundogeniturák" uralkodtak 
a Modenai Hercegségben és a Toszkánai 
Nagyhercegségben. 

Az olasz egységnek éppen ez az osztrák 
jelenlét volt a legfőbb akadálya, nem cso- 
da hát, hogy az olasz hazafiak gyűlölettel 
tekintettek rá. Az 1848/49 óta eltelt évti- 
zed nemigen változtatta meg érzelmeiket. 
Az osztrák kormányzat tehetetlen volt az 
irredenta híveivel szemben, Radetzky 
akasztófákkal, börtönbüntetésekkel, a 
rendőrség, a csendőrség és a katonaság 
terrorjával vajmi keveset változtathatott 
a közhangulaton. De a mézes madzag po- 
litikája is hiábavaló igyekezetnek bizo- 
nyult, az osztrák Itália gazdasági előny- 
ben való részesítése, támogatása vagy ép- 
penséggel a példamutatónak szánt köz- 
igazgatás. Az olasz patrióták különben 
sem egy jobb Ausztriában akartak élni, ők 
arra vágytak — miként egyikük fogalma- 
zott -, hogy Ausztria távozzon Itáliából. 

A solferinói csatatéren érte az első ko- 
moly csapás Ferenc József külpolitikáját: 
a háborús vereség az itáliai hatalmi pozí- 
ció — ha nem is a teljes jelenlét — elveszíté- 
sét hozta. A Mincio partjára vezető (had)- 
útra azonban hosszas diplomáciai mérkő- 
zés után tértek csak rá a hadviselő felek. 

Míg az ötvenes években a monarchia 
mindinkább elszigetelődött — ellenségévé 
vált hajdani szövetségese, Oroszország, 
a németországi rivalizálás miatt elhidegült 
a viszonya Poroszországgal —, a piemonti 
kormány élén álló Cavour miniszterelnök 
nagy tudatossággal és kitartó szívóssággal 
jelentős külpolitikai sikereket könyvelhe- 
tett el. E sikerek legfontosabbikának 
a francia támogatás megszerzése számí- 
tott. 

A kalandor III. Napóleon nagybátyjá- 
nak aktív külpolitikáját elevenítette föl. 
A megváltozott körülmények és erőviszo- 
nyok miatt kontinentális hegemóniára 

Cavour piemonti miniszterelnök céltudatos politikával 
tört Itália egyesítése felé 


gondolni sem lehetett, miként Franciaor- 
szág gazdasági és következésképpen kato- 
nai ereje arra sem volt elegendő, hogy 
egész Európával dacolni merjen, s fegy- 
verrel csikarja ki az áhított eredményeket. 
Nem hódítóként és diktátorként lépett te- 
hát föl, hanem — Diószegi István megfo- 
galmazását idézve — , mint alkusz, közve- 
títő és útitárs, aki az üzletkötés végén be- 
nyújtja partnerének a számlát". 

Az itáliai francia beavatkozásnak min- 
denesetre komoly ellenzői voltak mind 
belföldön, mind külföldön. A véletlen sie- 
tett III. Napóleon segítségére, s ennek 
nyomán meglódulhattak az események. 
1858. január 14-én három bomba robbant 
a párizsi opera előtt, abban a pillanatban, 
hogy a császári pár hintója odaérkezett. 
Napóleonnak — ahogy mondani szokták 
— az ijedtségen kívül egyéb baja nem esett, 
a merényletnek azonban tíz halálos és 
százötven sebesült áldozata maradt a hely- 
színen. A pokolgépeket egy kiterjedt ösz- 
szeesküvés résztvevői helyezték el, akik 
egyszerre akartak tiltakozni a második 
császárság despotizmusa és korruptsága 


ellen, valamint felhívni a figyelmet az 
olasz nép nyomorúságára. A franciák csá- 
szárának az volt az érdeke, hogy az utolsó 
motíváció kapjon hangsúlyt, s az ő bele- 
egyezésével olvasta föl a fővádlott, Felipe 
Orsini védőügyvédje a merénylő börtön- 
ből írott levelét, amely drámai hangon 
kérte Napóleont: , Szabadítsa föl hazá- 
mat, s 23 millió áldás kíséri majd a túlvi- 
lágig." 
A merénylet keltette általános döbbe- 
net a beavatkozási politika híveinek 
kezére játszott. Alig telt el fél esz- 
tendő, s Napóleon titkos megálla- 
podást kötött a piemonti minisz- 
terelnökkel Plombiéres-ben, bár 
erre az alkura az üzletkötés a ta- 
lálóbb megnevezés. A császár 
fegyveres segítséget kínált Észak- 
Itália felszabadításához, cserébe pe- 
dig Nizzát és Savoyát kérte, no meg 
a piemonti királylány kezét saját 
unokaöccse számára. 

Kétszázezres kontingenst ígért 
Napóleon. Hatalmas erőt — mely 
messze meghaladta az itáliai osztrák 
hadsereg létszámát -—, de csak , vé- 

delmi" háború esetére. Cavour dolga 
volt tehát, hogy Bécset addig provo- 
kálja, míg az kezdi meg az ellenségeske- 
dést. A provokáció persze a francia csá- 
szártól sem volt idegen, egy üzenetét mint- 
egy a háború nyitányának szokták tekin- 
teni. Napóleon az 1859-i újévi fogadáson 
így szólt az osztrák nagykövethez: , Sajná- 
lom, hogy kapcsolataink megromlottak, 
de érzelmeim Őfelsége irányában válto- 
zatlanok." Ez utóbbi, Ferenc Józsefre 
utaló félmondat persze senkit sem tévesz- 
tett meg, Hübner báró, a kipróbált diplo- 
mata is rögtön tudta, hogy házigazdája az 
olasz helyzetre céloz. 

E helyzet pedig egyre inkább elmérge- 
sedett. Torinóban másról sem cikkeztek 
az újságok, mint a lombardiai és velencei 
elnyomásról, az olasz hazafiak üldözésé- 
ről, sennek nehezményezésére a piemonti 
kormány nem szalasztott el egyetlen al- 
kalmat sem. A szavakat tettek is követ- 
ték: fenyegető csapatmozgások a határon, 
bátorított merényletek osztrák területen, 
melyek elkövetői Piemontba menekül- 
tek. 

Bécsben a határozott fellépés hívei ke- 
rekedtek felül. Bíztak abban, hogy az 
egész Németországban fellángoló nemzeti 
érzület támogatásra kényszeríti a német 
fejedelmeket, mindenekelőtt Poroszor- 
szágot. A berlini kormánynak persze nem 
sok kedve volt hozzá, hogy kikaparja oszt- 
rák riválisa számára a gesztenyét, de 
ugyanakkor jelentős erők aggódtak a Íran- 
cia térnyerés miatt. 

A segítségben azonban csak egy megtá- 
madott reménykedhetett igazán, Ausztria 
pedig éppen ezt a lehetőséget játszotta el, 
amikor támadóként lépett föl. Ferenc Jó- 
zsef és kormánya 1859 áprilisában döntött 
úgy, hogy ultimátumot intéz Piemont- 
hoz. Hadseregének a határról való vissza- 
vonását és demobilizálását, valamint az 
osztrákellenes propaganda megzabolázá- 
sát, a hangulatkeltés beszüntetését köve- 
telte. Ennek elfogadása esetén is csak át- 
meneti és bizonyosan törékeny békét le- 
hetett volna elérni, de azt is csak Torino 
súlyos megalázásával. Cavournak termé- 
szetesen esze ágában sem volt teljesíteni 
a követeléseket, hiszen ő csak az osztrák 
hadüzenetre várt, hogy a megtámadott 
helyzetéből kérhessen segítséget. Számí- 
tása bevált: a francia támogatást megkap- 
ta, míg az agresszor Ausztriának le kellett 
mondania lehetséges szövetségeseiről. 

Nem volt veszve azonban minden. 
Gyors, határozott hadvezetéssel talán 
a francia kontingens megérkezése előtt 
meg lehetett volna verni a piemontiakat, 
akiknek hatvanezer katonája nem jelen- 
tett komoly ellenfelet. Gyulay azonban 
képtelen volt felnőni feladatához, megját- 

A cs. kir. hadsereg területi elhelyezkedése (diszlokáció- 
ja) 1859 januárjában. Jól látható, hogy nagy erők áll- 
nak a Lombard-velencei Királyság területén, kivált- 
képp a milánói és veronai helyőrségben, de a koncentrá- 
ciót gátolja, hogy csapatokat kell állomásoztatni példá- 
ul Magyarországon, valamint Csehországban és 

a németországi úgynevezett szövetségi erődökben, egy 
esetleges rajnai második front megnyitása érdekében 


szani ezt az esélyt, s ezzel maga is tisztá- 
ban volt. Főhadiszállásán egyszerre min- 
den a feje tetejére állt, a békeidőkben oly 
gonddal őrzött rend általános zűrzavarba 
torkollott. Ellentétes parancsok mentek 
a csapatokhoz, ami persze azzal is magya- 
rázható, hogy a pánikba esett és begör- 
csölt táborszernagy maga sem tudta, mit 
akar. S eközben értékes napok, sőt hetek 
múltak el. 

Bécsből már az ultimátum elutasításá- 
nak másnapján világos parancs érkezett 
Gyulayhoz: , Kezdjen offenzívát Piemont 
és a vele szövetséges franciák ellen." Ez 
igazán nem igényelt hadvezéri zseniali- 
tást, e feladathoz nem kellett egy Ra- 
detzky formátumával rendelkezni, még 
csak további utasításokra várni sem: az 
osztrák hadsereg létszáma többszörösen 
felülmúlta az olaszokét, kiképzés, fegy- 

verzet tekintetében is fölényben volt. 
Gyulay egy hónapig mégis csak ide-oda 
vonulgatott, került minden nagyobb ösz- 
szeütközést. Közben Genovába megér- 
keztek az első francia egységek, melyeket 
hajón és vasúton további hadosztályok 
követtek. Május 3-án a Pó mentén, Valen- 
za és San Salvatore között még mindig 
kedvező lehetőség nyílt volna ütközet el- 
fogadására. A piemonti haderő döntő 
többsége sorakozott itt föl, s az első 15 
ezer főnyi francia kontingens. E mintegy 
70 ezer fővel szemben Gyulay 110 ezer 
embert tudott felállítani, mégsem vállalta 
a megütközést, amivel egyszer és minden- 
korra kicsúszott kezéből a kezdemé- 
nyezés. 

Ettől kezdve ugyanis kapkodása tragi- 
kussá kezdett válni. Előbb visszavonult 
a Ticino mögé, majd mégis megkockázta- 
tott egy Torino elleni menetet, meg sem 
indultak azonban katonái, amikor már el 
is állt a tervtől, tudomást szerezvén arról, 
hogy a felvonuló franciák éppen a pie- 
monti fővárostól keletre, Alessandria 
térségében foglaltak el gyülekezési körle- 
tet. A tehetetlen táborszernagy fejéből et- 
től kezdve nem lehetett kiverni, hogy 

III. Napóleon nagybátyja hadjáratát akar- 
ja megismételni, s Piacenzánál tör majd 
be Lombardiába. A franciák császára iga- 
zán szívesen utánozta nagy elődjét, most 
azonban éppen kivételt tett, s észak felé 
masírozott, miközben az osztrák főerők 
hiába vártak rá a Pó partján. 

Erre végre Gyulay is megindult, még- 
hozzá Novara felé, ahol Radetzky egykor 
olyan fényes győzelmet aratott. A , vén 
szamár" azonban céltudatosabb hadveze- 
téssel érte el sikereit. Utódja ezzel szem- 
ben azonnal megszakította hadművelete- 
it, mihelyst tudomására jutott, hogy a 
franciák is arra tartanak. Egy háborút 
csak csatákkal lehet megnyerni, de Gyu- 
lay még az ütközetek gondolatától is irtó- 
zott. Megint visszavonulást rendelt el, s 
hadtesteit Magenta mellett gyülekeztette. 

Egy teljes hónap telt el eközben gyakor- 
latilag tétlenül, éppen elegendő idő, hogy 
a Íranciák teljes létszámban felvonulja- 
nak, s a kedvező kiinduló pozíció előnye 
szertefoszoljék. Nem ok nélkül mondta 
tehát évekkel később Viktor Emánuel, 
amikor emlékművet akartak emelni tisz- 
teletére: , Nem nekem, Gyulaynak járna 
emlékmű, amiért a franciák megérkeztéig 
kímélt bennünket." 

Június elején Ferenc József is a harctér- 
re érkezett, kíséretében az elmaradhatat- 
lan Grünne főhadsegéddel és Heinrich 
von HeB vezérkari főnökkel. Ez utóbbit 
küldte a császár a veronai főhadiszállásról 
Gyulayhoz, hogy végre támadásra ösztö- 
nözze. HeB hátraarcot is akart csináltatni 
a csapatokkal, hogy azok Novara irányába 
a franciák elé meneteljenek, aztán mégis 


A cs. kir, csapatok megfelelő előkészületek és felderítés 
nélkül kezdték meg hadműveleteiket. Átkelés a Ticinón 
1859. május 7-én 


engedett Gyulay lebeszélésének, és visz- 
szavonta az előbbi parancsot. Vagyis Ra- 
detzky nagy tapasztalatú vezérkari főnöke 
sem tudta megállítani a parancsok és el- 
lenparancsok áradatát. Ennek a fejetlen- 
ségnek aztán végzetes következménye 
lett. A másnap reggel mégis megkezdődő 
csatába egész osztrák hadtestek késve ér- 
keztek meg, de legalábbis nem ott tartóz- 
kodtak, ahol helyüket a vezérkar térképe- 
in bejelölték, a segédtisztek céltalanul 
nyargalásztak föl s alá, hogy a parancsokat 
kézbesítsék, a Vigevano melletti hídon 
egyszerre két hadtest próbált átkelni a Ti- 
cinón, mindkettő érvényes parancsra hi- 
vatkozhatott, s amíg a vita, a besorolás, 
a fel- és lemálházás folyt, az útvonal ment- 
hetetlenül el volt torlaszolva, a katonák 
pedig a folytonos sorakozóktól és értel- 
metlen topogástól halálosan kifáradtak. 
Mindemellett az egyébként sem valami 
olajozottan működő osztrák hadtáp is cső- 
döt mondott, így aztán nemcsak fáradt, 
de korgó gyomrú katonák szálltak szembe 
a szövetséges francia—piemonti sereggel. 
A magentai csata kezdetén, 1859. június 
4-ének reggelén nagyjából egyenlő erők 
álltak szemben egymással, s ha Gyulay- 
nak nem kószálnak hadtestei hiábavaló 
módon a környéken, még fölénybe is ke- 
rülhetett volna. A vezetés összehasonlítá- 
sa már kevésbé kedvező, igaz, joggal jJegy- 
zi meg Allmayer-Beck: miként Gyu- 
lay nem volt Radetzky, akként az 4 
ellenfelet sem I. Napóleon ve- 
zette, csupán 
csak a har- 
madik. 

Más kérdés, hogy a franciák mögött 

a krími háború viszonylag Íriss hadita- 
pasztalatai állottak, míg az osztrákok csak 
hadgyakorlatokon iskolázódhattak, meg 
néhány mozgósítás alkalmával, amikor 
Bécs erőt kívánt demonstrálni. A fegyver- 
zet összehasonlítása kettős eredményhez 
vezet: a Írancia tüzérség huzagolt csövű 
La-Hitte-lövegekkel rendelkezett, me- 
lyek jóval messzebb hordtak, és ponto- 
sabb célzást tettek lehetővé, mint a Mária 
Terézia-korabeli modellekkel felszerelt 
osztrák tüzérség ágyúi. Fordított volt 

a helyzet a kézi fegyverek esetében. 
A vont csövű, elöltöltős Lorenz- 

puska messze felülmúlta tűzgyorsaság- 
ban, lőtávolságban és találati pontosság- 
ban a franciák sima csövű Minié-puská- 
ját. E fölényt azonban a Íranciák elsöprő 
szuronyrohammal semlegesítették. 
Egyáltalán a gyalogsági taktika alkal- 
mazásában a jobban és korszerűbben ki- 
képzett fÍranciák fölénye mutatkozott 
meg. Az osztrák gyalogsági szabályzat 
a zárt alakzatokat részesítette előnyben, 
zárt zászlóaljoszlopok feladatává téve az 


Herle ezredes személyesen trányítja a tüzérséget a Canal 
Naviglio mellem rámházaknál 1859. június 4-én 
Clam-Gallas gróf jelenlétében. Mengersen gróf elesik 


ellenség legyőzését. A modernebb francia 
harcmód a csatárláncban való támadást al- 
kalmazta. A csatárrajok rövid roham után 
tüzeltek, majd leültek vagy lefeküdtek, 
hogy puskájukat újratöltsék, miközben 
a mögöttük haladó raj fedezte őket, aztán 
, macska mód ugrálva" ismét előre nyo- 
multak. , Ez az afrikai zuávoktól elsajátí- 
tott harcmodor annyira elképesztette a 
mi csapatainkat — írja egy osztrák szem- 
tanú —, hogy nyomban meginogtak." 

S messze felülmúlta az osztrákokét 
a franciák egyenruhája: kényelmesebb 
szabása volt, jobb anyagból készült a fran- 
cia zubbony, s Napóleon hadseregében 
arra is figyeltek például, hogy minden 
gyalogosnak a lábára méretezzék a bakan- 
csát... 

Magenta egyszerűen szégyenteljes ve- 
reséggé vált. Az elcsigázott osztrák csapa- 
tok, melyek katonái egy napja gyakorlati- 
lag nem kaptak meleg élelmet, tulajdon- 
képpen derekasan helytálltak, azaz helyt- 
álltak volna, ha a hadvezetés nem mond 
csődöt. A francia Mac-Mahon tábornok 
látszólag rosszabb pozíciójából is merész 
oldaltámadást intézett a vele szemben álló 
Clam-Gallas altábornagy csapatai ellen, 
mire az visszavonulót fúvatott. De nem 
ő volt az egyetlen hadtestparancsnok, aki 
saját szakállára cselekedett. Gyulay tehe- 


tetlensége — úgy tűnik — beosztottjaira is 
átragadt. A főparancsnok a hozzá beérke- 
ző rémült jelentések hatására már egy 
olyan pillanatban elvesztettnek nyilvání- 
totta a csatát, amikor még megnyerhető, 
de legalábbis megvívható lett volna. 

A Gyulay által elrendelt visszavonulás 
valóságos meneküléssé vált, melyet csak 
a Mincio keleti partján lehetett megállíta- 
ni. Lombardia ezzel a francia—piemonti 
szövetségesek ölébe hullott. Az osztrák 
csapatok megint a várnégyszögben gyüle- 
keztek, ahonnan Gyulay táborszernagy 
legszívesebben már addig sem mozdult 
volna ki. 

Ha serege maradt is , neki mindenesetre 
útilaput kötöttek a lábára. Ferenc József 
azonnal leváltotta — döntésével így is más- 
fél hónapot késett. A tisztikar szívesen 
látta voina Benedek Lajost a főparancsno- 
ki poszton, hiszen ő Radetzky utolsó ve- 
zérkari főnökeként nagy tapasztalatokat 
szerzett Itáliában, ahogy maga mondta: 
, ismert minden fát". Ám a császár világ- 
képéhez az illett, hogy legfőbb hadúrként 
maga álljon hadai élére. 

A 29 éves ifjú, aki eddig az abszolút mo- 
narchát játszotta, arról álmodott, hogy se- 
regeit győzelemre vezeti, büszke hadve- 
zérként vonul be meghódított városokba 
(és a történelembe), ő, a dicső hős. Hogy 
katonai tapasztalatai a nullával voltak 


Osztrák gyalogság és francia gyarmati katonák harca 
Magentánál 1859. június 4-én 

egyenlők — 1848 nyarán, még főherceg- 
ként néhány hetet Radetzky stábjában 
szemlélődhetett, s egyszer a forradalmi 
Magyarország ellen vonuló csapatokat is 
meglátogatta -—, továbbá az a tény, hogy 
gondosan megtervezett katonai nevelése 
a törzstiszti foknál tartott, s a vezérkari 
képzés még meg sem kezdődhetett, ami- 
kor abba kellett hagynia, mert az iskola- 
padból átült a trónra, s a mulasztottak 
pótlására már soha nem adódott idő, nos, 
mindez kevéssé zavarta. Solferinónál az- 
tán keserves leckét kapott. 

A császári királyi főhadiszálláson hadi- 
terveket kovácsoltak a nyomasztó dilet- 
tantizmus jegyében. , Siralmasabbat el 
sem lehet gondolni, mint ezt az arrogáns 
ifjoncot, aki nekiáll hadsereget vezényel- 
ni, és aki, mint szélben a nád, a legellent- 
mondóbb befolyásoknak enged" — írta 
a kortárs Friedrich Engels maró gúnnyal 
Ferenc Józsefről -—, , ma az öreg He$nek 
fogad szót, hogy holnap megint Grünne 
úr ellenkező tanácsára hallgasson, ma 
visszavonul és holnap hirtelen támad, és 
egyáltalán maga sem tudja, hogy mit 
akar." 

Egyelőre lázas tevékenység folyt, a csa- 
patokat két hadseregbe osztották be gróf 
Schlik és gróf Wimpffen tábornok pa- 
rancsnoksága alatt. A császár udvari ta- 


30 


Legendák születnek: e színezett litográfián például 
három Haller-huszár száll szembe tíz piemontival 
és Voghera ellenséges lakosaival 


nácsadói, akik a hadvezetéshez mit sem 
értettek — igaz, az elmúlt évtizedben a dip- 
lomácia sem mutatkozott erős oldaluk- 
nak -—, továbbra is azt a reményt táplálták, 
hogy a német államok, élükön Poroszor- 
szággal, végre felismerik a Írancia ve- 
szélyt, és segítséget nyújtanak. Akkor a fő 
hadszíntér a Rajna mellé helyeződik át, 
Napóleonnak is oda kell küldeni csapatai 
javát, Albrecht főherceg egy harmadik 
hadsereggel ugyancsak menetkészen állt 
az északi front megnyitására várván — és 
akkor minden jóra fordul, elmúlik ez a 
megaláztatás, ez a rémálom, ez a szoron- 
gató kudarcsorozat. 

Csakhogy a német államok nem moz- 
dultak. (Hogy mindazonáltal a második 
front lehetősége nemcsak az osztrák veze- 
tés reményeiben és néhány föllelkesült 
német nacionalista jelszavaiban élt — tőlük 
származik a mondás, hogy a Rajnát a Pó- 
nál kell megvédeni -—, azt a későbbi fejle- 
mények, III. Napóleon óvatos cselekede- 
tei is bizonyítják.) 

A franciák császára győzelemre töreke- 
dett, méghozzá a lehető leggyorsabban, 
mert csapatai szintén kezdtek kimerülni. 


Majdnem háromheti szervezgetés, átcso- 
portosítás, felkészülés után Ferenc József 
vezérkarában 1s a támadás mellett döntöt- 
tek. Ramming altábornagynak, HeB ve- 
zérkari főnök helyettesének az elgondolá- 
sa kerekedett felül, aki azt javasolta, hogy 
a két cs. kir. hadsereg keljen át a Minción, 
és addig támadja meg a francia—piemonti 
szövetségeseket, amíg azok be nem feje- 
zik erőik összevonását. A terv önmagá- 
ban helyeselhető, egyetlen szépséghibája, 
hogy hiányoztak hozzá az ellenség pontos 
helyzetéről kapott információk. Ez aztán 
ugyancsak megbosszulta magát. 

Így inkább vaktában indult meg június 
23-án a cs. kir. csapatok felvonulása. Alig 
keltek át a Minción, nagy meglepetésre 
máris franciákba ütköztek. A következő 
napon hajnali fél háromkor megkezdőd- 
tek az összetűzések. A Giotóból Bresciába 
vezető főútvonal mentén táborozó 1. had- 
sereg előőrseinek körletében estek az első 
puskalövések, háromkor a francia tüzér- 
ség megkezdte az ágyúzást, s ötkor már az 
északi szárnyon, a La Grole melletti 
dombvidéken is folytak az ellenségeske- 
dések. 

Az osztrákok a meleg étkezés után kí- 
vántak támadni, a vezérkar nem akart is- 
mét üres gyomrú sereget harcba vinni. 
Csakhogy a franciák nem várták meg ezt 


a 


-€§-e- 


az ,Abkochen"7-t, amely így bevonult 
a hadtörténetbe. A cs. kir. hadseregben 
ekkortájt általában egyszer kaptak meleg 
ételt a katonák — a franciában kétszer —, 
s ezt az étkezést rendszerint reggel kilen- 
cig bonyolították le, hogy utána egész nap 
verekedni lehessen. Ez előtt az , Abko- 
chen" előtt nem lehetett csatát kezdeni. 
Ha tehát az ellenség előbb indult támadás- 
ba, felborította a csudaszép napirendet . . . 

Ferenc József ennek megfelelően ki- 
lenc óra tájban érkezett kíséretével a csa- 
tatérre, és nem kis meglepetéssel és bosz- 
szúsággal kellett tapasztalnia, hogy már 
órák óta javában folyik az ütközet. Húsz 
kilométer szélességben, a Garda-tó déli 
partjától a Pó-síkság rizsföldjeinek széléig 
gyilkolta egymást a két sereg. 133 ezer cs. 
kir. katona állt szemben 151 ezer francia- 
—piemonti szövetségessel. 413 osztrák 
ágyú ontotta a tüzet, míg az ellenkező ol- 
dalról ugyancsak 413 löveg ritkította Fe- 
renc József zászlóaljait. 

A Franz Wimpffen parancsnoksága 
alatt álló déli szárnynak kellett volna 
a döntést kicsikarnia, átkarolva az ellensé- 
get. A délelőtt folyamán azonban kide- 
rült, hogy Wimpffen hadserege erre kép- 
telen, tüzérsége nem tud megfelelő támo- 
gatást nyújtani gyalogságának, a francia 
tüzérség viszont szörnyű pusztítást vitt 


A rosszul vezetett csapatoknál is tapasztalható volt az 
egyért hősiesség. Prokosch főhadnagy például két 
löveggel fedezi a visszavonulást az ellenséges túlerővel 
szemben 1859. május 20-án 


végbe soraiban. Így viszont nem sikerült 
az arcvonal közepén küzdő Schlik hadse- 
regét tehermentesíteni. A franciák kora 
délután megrohamozták a ciprusokkal 
borított solferinói magaslatokat, szurony- 
rohamuk súlya alatt összeroppant az oszt- 
rák arcvonal. 

Ferenc József délután négykor adta ki 
parancsát az általános visszavonulásra. 
Csapatai megint egyszer átkeltek a Min- 
ción. Északon, a Garda-tó partján a VIII. 
hadtest ekkor még szilárdan tartotta San 
Martino magaslatait. Parancsnoka legen- 
dássá vált mondattal szállt szembe a visz- 
szavonulást elrendelő utasítással: ,  Fegy- 
vereink becsülete megtiltja nekem, hogy 
e pillanatban visszavonuljak." A parancs- 
megtagadó altábornagyot Benedek Lajos 
lovagnak hívták. Húszezer emberével 
még visszaszorította a szemben álló mint- 
egy harmincezer piemontit, aztán este 
ő sem tehetett mást, mint hogy megindult 
kelet felé. 

Még az időjárás is éreztette, hogy nem 
mindennapi esemény történik. Délelőtt 
tetőfokára hágott a kánikula, megkínozva 


tisztet és katonát, lovat és lovast egyaránt, 
majd hirtelen hatalmas vihar tört ki, órá- 
kig ömlött az eső, mocsárrá változtatva 
Solferino vidékét. Mintha a rengeteg vért 
akarná lemosni, úgy záporozott. Vér pe- 
dig hullott elég: 22 350 osztrák (német, 
magyar, cseh, horvát, román, szlovák és 
egyéb), valamint 12 000 francia és 5 500 
piemonti maradt a csatatéren. Az eleset- 
tek temetése, a lótetemek elégetése napo- 
kig tartott, miközben ellátatlan sebesül- 
tek hevertek templomokban, istállókban, 
magtárakban, de az utakon és a szőlősker- 
tekben is, a pokoli időjárásban százával 
haltak meg olyanok, akiknek sérülése 
, normális" körülmények között nem lett 
volna halálos. (E látvány késztette aztán 
a hadműveleti területen magánemberként 
éppen átutazó Henri Dunant-t a Vörös 
Kereszt megalapítására. ) 

A katasztrófa beteljesedett. Az osztrák 
hadvezetés ismét csődöt mondott, képte- 
lennek bizonyult a magasabb egységek 
hadmozdulatainak összehangolására, a 
manőverek, az utánpótlás megszervezésé- 
re, a hadtáp irányítására (mindezt már ak- 
koriban logisztikának hívták). Folliot de 
Crenneville gróf, Grünne utóda a főhad- 
segéd posztján, aki az itáliai hadjáratban 
egy hadosztályt vezényelt, s följegyzései 
az 1859. évi háború egyik legfontosabb 

EÜ reg 
Solferino, 1859 


Ferenc József uralkodása első évtizedé- 
nek végén a lehető leglátványosabban lep- 
leződött le a dilettantizmus csődtömege, 
amely a hadügy — s általában az állam- 
ügyek -— irányítását jellemezte. A maga- 
sabb parancsnokok kiválasztásánál a hű- 
ség és az engedelmesség fontosabb szem- 
pontnak bizonyult a rátermettségnél, így 
hát alkalmatlan tábornokok kerültek 
kulcspozíciókba. Kiváltképp érvényes ez 
a megállapítás gróf Gyulay Ferenc tábor- 
szernagyra, aki Radetzky marsall örökét 
vette át az itáliai főparancsnokságon. 

Az 1859. évi hadjáratban — amelyet 
a bécsi diplomácia balfogásainak követ- 
keztében Ausztria kezdeményezett — már 
az első perctől kezdve a hadvezetőség 
határozatlansága,  koncepciónélkülisége 
rontotta a cs. kir. hadsereg esélyeit. Gyu- 
lay itáliai serege piemonti-francia koalíci- 
óval állott szemben, a főparancsnok azon- 


Wiedemamn alezredes, kezében a kétfejű sasos lobogó- 
val, az Albert von Sachsen gyalogezred katonát élén az 
ellenségre tör 


1859-ben mindkét hadviselő fél gyalogos harcászatában 
előtérben állt a kézttusa. Ez az osztrák litográfia Unge- 
rer vadász hőstettét örökíti meg 


ban meg sem kísérelte kihasználni azt 
a helyzeti előnyt, amelyet a szövetséges 
francia csapatok beérkezéséig az olaszok- 
kal szemben élvezett. Egy teljes hónapot 
vesztegetett gyakorlatilag tétlenül el, úgy- 
hogy Viktor Emánuel olasz király nem ok 
nélkül mondhatta évekkel később: , Nem 
nekem, Gyulaynak járna emlékmű, ami- 
ért a Íranciák megérkeztéig kímélt ben- 
nünket." 

Ferenc József ekkor maga vette át a fő- 
parancsnokságot. Solferinónál az osztrák 
hadvezetés ismét csődöt mondott, képte- 
lennek bizonyult a magasabb egységek 
hadmozdulatainak összehangolására, a 
manőverek, az utánpótlás megszervezésé- 
re, a hadtáp irányítására. Egy osztrák tá- 
bornok , bizonytalan diszpozíciók és in- 
strukciók" sorozatának nevezte a solferi- 
nói melléfogásokat; Hübner báró, a civil 
diplomata és leendő rendőrminiszter kí- 
méletlenebbül, ám mindenképp találób- 
ban ,piramidális alkalmatlanságnak", 
s ítélete — noha elsősorban az Engels által 
, hígagyúnak" minősített Gyulayra és tár- 
saira gondolt — a császár legmagasabb sze- 
mélye általi hadvezetésre is találóan alkal- 
mazható. 

Sok minden odaveszett 1859. június 
24-én. A hadjárat, a lombard tartomány, 
no meg a cs. kir. hadsereg dicsősége. 


A csődöt mondott hadvezér: 
Gyulay Ferenc táborszernagy 
(a képen altábornagykéni) 


III. Napóleon, a franciák császára az olasz nemzeti 
eszme védnökekénit lépett háborúba Ausztria ellen — 
Villa Francában mégis megalkudott Ferenc fózseffel 


Osztrák vadászok gyalogos négyszögben küzdenek az 
ellenséges lovassággal 


forrásának számítanak, keserű szavakkal 
ecseteli e tragédiát. Amit ő szakszerűen 
, bizonytalan diszpozíciók és instrukciók" 
sorozatának nevez, Alexander von Hüb- 
ner báró, a civil diplomata s leendő ren- 
dőrminiszter megfogalmazása szerint ke- 
gyetlenebbül hangzik: , piramidális alkal- 
matlanság" , írta, s noha elsősorban az En- 
gels által , hígagyúnak" minősített Gyulay 
Ferencre és társaira gondolt, ítélete a csá- 
szár legfelsőbb személye általi hadveze- 
tésre is találó. 


Sok minden elveszett ezen az 1859. jú- 
nius 24-én: a hadjárat, a lombard tar- 
tomány, no meg a cs. kir. sereg dicső- 
sége. 

Mindez talán elgondolkodtatta Ferenc 
Józsefet, az önjelölt hadvezért. Két nap- 
pal a solferinói csata után hosszú levélben 
számolt be az eseményekről feleségének, 
Erzsébetnek, leírva az ütközet menetét 
(tanulságos olvasni, mennyit értett meg 
belőle), magyarázkodva, miért rendelte el 
a visszavonulást (tartott a franciák áttöré- 
sétől), elmesélve saját lovaglását az ítélet- 
időben, s az esti levert hangulatot a főha- 
diszálláson. 

, Ez egy szörnyű nap szomorú történe- 
te, amelyen sokat tettünk, de a szerencse 
nem mosolygott ránk" — tudósít. ,, Sok ta- 
pasztalattal lettem gazdagabb és megtud- 
tam, hogy érez egy megvert tábornok. 
Szerencsétlenségünk súlyos következmé- 
nyei még csak most jönnek, de bízom 
Istenben és nem érzem hibásnak 
magam..." 

Lombardia elvesztése nagy kudarcnak 
számított, még akkor is, ha e merőben di- 
nasztikus alapú monarchia uralkodója az- 
zal vigasztalhatta magát, hogy a harcme- 
zőn elveszíteni egy tartományt mégiscsak 
méltóságteljesebb, mint engedni olyan át- 
kos és veszedelmes eszméknek, mint a na- 
cionalizmus, a birodalom egyik rákfenéje. 
Velence még így is megmaradt, igaz, ezt 
meg sokan az , ellenszenves parvenü?"- 
nek, III. Napóleonnak tulajdonították. 
A franciák császára ugyanis hirtelen elbi- 


Míg Lombardiában az olasz lakosság ellenségesen 
viseltetett a cs. kir. katonasággal szemben, Tirolban 
számítani lehetett az osztrák lakosságra. Utközet az 
Alpokban 1859. július 8-án 


zonytalanodott, s nem tudta, akarja-e 
egyáltalán, hogy egy reményteljes vetély- 
társa szülessen meg az egységes Itália ké- 
pében, meg csapatai fáradtságát is tapasz- 
talhatta, az pedig világos volt számára, 
hogy az osztrákok akkor is sokáig ellenáll- 
hatnak a várnégyszög védelmében, ha 
továbbra is tökfilkók módjára vezénylik 
őket. 

III. Napóleon jelleméből következett: 
váratlanul cserbenhagyta szövetségesét. 
Néhány nappal solferinói győzelme után 
Villafrancában találkozott Ferenc József- 
fel, s fegyverszüneti feltételként egyedül 
Lombardia átadását követelte. Ferenc Jó- 
zsef engedett, hiszen megtarthatta a ve- 
lencei tartományt, és a (harmadik) napó- 
leoni gesztus ama látszat megőrzését is 
megengedte, hogy Ausztria csupán Fran- 


ciaországtól és nem a kis Piemonttól szen- 
vedett vereséget. Lombardiát természete- 
sen nem tartotta meg a franciák császára, 
hanem elcserélte Piemonttal Savoyáért és 
Nizzáért. . . A XVIII. század dinasztikus 


,:kabinet-háborúit?" lezáró tartomány- 
csereberélő békék emléke sejlett föl, de 
vajon nem ez illett-e a Habsburgok tarka- 
barka birodalmához? Más kérdés, hogy az 
olasz nemzeti érzület hatalmas fellángolá- 
sát a két császár nem tudta meggátolni, 
így III. Napóleon kétszínűsége dacára 
a következő évben létrejött az egységes 
olasz állam, amelyből csak Róma, a pápa 
világi birtoka, valamint az osztrák Velen- 
ce hiányzott. . . 

A hadsereg öntudatát fölöttébb meg- 
nyirbálta az 1859. évi szégyenteljes fias- 
kó. Kudarcot vallott a hadsereg, melynek 
, bámulatosan küzdő, derekasan helytál- 
ló? katonái elvéreztek a hadvezetés bűnös 
alkalmatlansága, a szervezés csődje miatt. 
Az osztrák liberálisok, az abszolutizmus 
ellenzői most joggal tehették föl a kérdést, 


mire is kellettek azok a hatalmas össze- 
gek, amelyeket a hadsereg fejlesztésére 
fordítottak. A pontos summákat persze 
senki sem ismerte, hiszen az államháztar- 
tás adatait titkosan kezelték, annál na- 
gyobb volt a suttogás. S a szabadelvűek- 
nek kapóra jött az a tény is, hogy a vesztes 
hadsereg parancsnokai szinte kivétel nél- 
kül az arisztokrácia soraiból kerültek ki. 
Ezek feudális allűrjei pedig nagy vissza- 
tetszést keltettek. A már említett Crenne- 
ville tábornok, maga is gróf, viszolyogva 
írta le Gyulay kártyapartijait és udvartar- 
tását, miközben ,a katonák éheztek és 
a tábori posta hevertette a leveleket", ,, Et- 
től a főhadiszállástól kifordul az ember 
gyomra", jegyezte meg feleségének írt le- 
velében. De nemcsak neki. A háború után 
hazatérő és leszerelő mozgósított katonák 
tízezrei mesélték el otthon tapasztalatai- 
kat. 

Bűnbakok kellettek hát a régi recept 
szerint, s Ferenc József e téren nem is té- 
továzott. Több mint hatvan tábornok vo- 


A lombard-velencei királyság az 1859. évi háború 
után. A Mincio folyótól és a Garda-tótól nyugatra eső 
területek immáron olasz kézbe kerültek, de a várnégy- 
szög erődjeiben osztrák katonaság állomásozik 


nulhatott nyugdíjba, köztük Hef is, igaz, 
ő érdemei elismerése mellett. Utódjául 
a császár a vezérkar élére — főhadiszállás- 
mesternek, ahogy akkor hívták — az idő- 
közben táborszernaggyá előléptetett Be- 
nedek Lajost nevezte ki. Minden mellette 
szólt, csak ő maga nem, hiszen a legszíve- 
sebben ő is a nyugállományt választotta 
volna. Mégiscsak ő volt azonban az egyet- 
len, aki úgy-ahogy megmentette a Habs- 
burg fegyverek becsületét, ráadásul nem 
volt arisztokrata, tehát senki sem tehetett 
szemrehányást, hogy megint valaki olyan 
kerül magas katonai posztra, akit csak 
a származása tesz erre alkalmassá. 
Természetesen Grünnének is távoznia 
kellett, az elmúlt évtized legbefolyáso- 
sabb emberének, aki a hadügyminisztéri- 
um feloszlatása óta gyakorlatilag a had- 

ügyminiszteri teendőket is ellátta. S mivel 
az új— no, azért csak módjával új — Ferenc 
József Solferino után némi parlamentá- 
ris látszatot is megengedett, újra felállítot- 
ták a hadügyminisztériumot. Katonai kö- 
rökben rögtön hangot adtak az abbéli ag- 
godalomnak, hogy a hadi kiadások össze- 
ge ettől a leheletnyi liberalizálódástól is 
csökkenni fog: a hatalomból részt kérő 
burzsoázia, amely élvezte az önkény- 
uralommal egyidejű gazdasági föllendülés 
előnyeit, de amelyet erősen sújtott az 
amúgy is népszerűtlen itáliai háború 
okozta gazdasági válság és államcsőd, 
ellenezte az improduktív katonai költ- 
ségvetést. Az eredmény a hadseregreform 
és az újabb átszervezés mellett takaré- 
kossági program lett, ennek következ- 
ménye pedig a hadsereg további gyengü- 
lése. 

Ezt 1866-ban sokan nagyon bánták. 
Ausztria hadserege Solferino után ugyan- 
is megindult azon az úton, amelynek vé- 
gén a königgrátzi csatamező terült el. 

A königgrátzi 
rémálom, 1866 


öniggrátz — Kelet-Csehország- 

ban, az Elba felső folyásánál 

fekszik, mai neve Hradec Krá- 

lové. A legrégibb csehországi 
városok egyike, a közelében olyan jeles 
helységek fekszenek, mint a Wallenstein 
hercegségének központjává lett, de a híres 
betyárról, Rumcajsról legalább annyira 
nevezetes Gitschin (Tiőín), illetve Pardu- 
bitz (Pardubice), ahol 1873 óta rendezik 
meg a nagy hírű steeplechase-t, a világ 
egyik legnehezebb lovas-akadályverse- 
nyét. A XVIII-XIX. század során Kö- 
niggrátzet hatalmas erődrendszerrel vet- 
ték körül, amely a császári királyi haderő 
egyik fontos támaszpontjául szolgált. 
A város melletti síkság pedig kiváltképp 
alkalmasnak tűnt nagyobb szabású ütkö- 
zet megvívására. Az 1866. esztendő nya- 
rán itt érte Ausztriát a következő szégyen- 
teljes katonai vereség, amely fordulópon- 
tot hozott történelmében. 

Az ellenfél ekkor már Poroszország 
volt, a tét pedig a németországi vezető sze- 
rep. Évszázadokig viselték a Habsburgok 
a , német nemzet szent római birodalmá- 
nak" koronáját, amely a széttagoltság, 
a , német nyomorúság" következtében in- 
kább címmel és különféle előjogokkal, 
semmint tényleges hatalommal járt. A né- 
met császár mindenesetre az első volt a né- 
met fejedelmek között, akik közül csupán 
néhány kiválasztott emelhette trónra. 
A XVII. században, a harmincéves hábo- 
rúban tettek a Habsburgok utoljára kísér- 
letet a német birodalom alávetésére, való- 
ságos császári hatalom megteremtésére; 
a háborút lezáró 1648. esztendei vesztfá- 
liai béke szentesítette az akkor még több 
száz fejedelem szuverén hatalmát. A cím- 
től aztán a napóleoni háborúk idején kel- 
lett megválni. A franciák császára egysze- 
rűen lemondatta német ellenlábasát, aki 
egyik fő kötelezettségét, a birodalom gya- 
rapítását amúgy sem tudta immár teljesí- 
teni, hiszen annak megoltalmazása sem 
ment minden zökkenő nélkül. Bécsben 
ekkor, 1806-ban, kreálták az Ausztria 
császára titulust; a veszteséget valamivel 
mégiscsak pótolni kellett. Aztán elmúlt 
a monarchák rémálma, Napóleon belebu- 
kott saját telhetetlenségébe, de a régi né- 
met birodalmat nem lehetett többé föltá- 
masztani: lett helyette Német Szövetség, 
az immáron , csupán" 39 független német 
állam amalgámja. E szövetség elnöki tisz- 
tét ugyan továbbra is Ausztria töltötte be, 
de ez még formálisabb volt, mint a hajda- 
ni német császári poszt. 


Az osztrák—porosz határvidék térképe (1866), Szász- 
ország területrészeivel, különös tekintettel az erődökre, 
a folyóvölgyekre és a vasútvonalakra 


Poroszország viharos sebességgel emel- 
kedett föl Európa egyik legjelentősebb ál- 
lamává, méghozzá hódító háborúk útján, 
a birodalom és legtöbbször Ausztria rová- 
sára. II. Frigyes — akit Berlinben egysze- 
rűen Nagynak tituláltak — Mária Teréziá- 
tól ragadta el Sziléziát, az egyik leggazda- 
gabb Habsburg-tartományt, de a legna- 
gyobb területi nyereségre Poroszország 
a napóleoni háborúkat lezáró bécsi kong- 
resszuson tett szert, a Rajna menti tarto- 
mányok bekebelezésével. Csupán össze- 
hasonlításul: 1701-ben, amikor a bran- 
denburgi választófejedelem porosz király- 
lyá koronáztatta magát, valamivel több 
mint százezer négyzetkilométer és másfél 
millió alattvaló fölött uralkodott, míg 
a múlt század közepén egy 280 ezer négy- 
zetkilométernyi s csaknem húszmilliós 
hatalommá vált Poroszország állt szem- 
ben Ferenc József monarchiájával. 

Ez a Poroszország mind tudatosabban 
készült arra, hogy magához ragadja Né- 
metország vezetését. 1848-ban az ország 
egyesítésére forradalmi úton történt kí- 
sérlet, a porosz király azonban nem kért 

a nép kegyéből. Ehelyett — mihelyst sike- 
rült úrrá lenni , a csőcselék zavargásain" 
— a többi fejedelemmel próbált megegyez- 
ni, az önállóságukat megőrző államok laza 
konföderációját tervezve, ez az elképzelés 
azonban a status guót féltő nagyhatalmak 
és mindenekelőtt Ausztria heves ellenállá- 
sán megbukott. (Más kérdés, hogy Auszt- 
ria próbálkozásai is ellenkezésre találtak, 
Európa kormányai nem kértek egy Bécs- 
nek alávetett centralizált német biroda- 
lomból, s a német fejedelmek sem lelke- 
sedtek egyöntetűen az ötletért.) Ekkori- 
ban mind többet beszéltek a , kisnémet" 
és a , nagynémet" megoldásról. 1848-ban 
persze azok a német nacionalisták, akik 
a kisnémet megoldás híveinek vallották 
magukat, szintén szívesen bevették volna 
Ausztriát a virtuálisan létező egységes né- 
met nemzetállamba — hiszen ki szeretne 
kicsi lenni, ha nagy is lehetne —, feltéve, 
hogy nem hozza magával nem német ré- 
szeit. Végtére is egy olyan német nemzeti 
állam, amelyben idegen népek lakta tarto- 
mányok, országrészek, sőt országok van- 
nak, nehezen tekinthető nemzetinek. 

A bécsi kormányzatnak azonban esze ágá- 
ban sem volt lemondani akár csak egy 
talpalatnyi — birodalmi — földről, s e nagy- 
német (vagy akár , nagyosztrák"), valójá- 
ban azonban elsősorban dinasztikus tö- 
rekvéseit nem tudta elfogadtatni a többi 
német állammal. 

A nagynémet elképzeléseket Ferenc Jó- 
zsef egy pillanatra sem adta föl, így az 
osztrák—porosz rivalizálás sem szűnt meg. 
Berlin szívósan törekedett Ausztria hát- 
térbe szorítására, sőt kiszorítására, Bécs 
pedig Poroszország elszigetelésére. Időle- 
ges sikereket mindketten elkönyvelhet- 
tek, de az idő szemlátomást a poroszok- 
nak dolgozott. 

A francia-piemonti—-osztrák háború 
idején egy pillanatig úgy tűnt, sikerül egy 
táborba kerülnie a két riválisnak. Az 
, ősellenség", Franciaország fenyegetése 
láttán ugyanis Németország-szerte fellob- 
bant a hazafias érzület, nem kevesek szí- 
vét dobogtatta meg a jelszó: , A Rajnát 
a Pó partján kell megvédeni." Az Ausztria 
melletti hadbalépést persze igen sokan el- 
lenezték is, köztük egy vezető diplomata, 


Otto von Bismarck, aki már ekkor azt fej- 
tegette, hogy az itáliai vereség után Auszt- 
riát könnyebb lesz kiebrudalni a Német 
Szövetségből. A Ferenc József-i diplomá- 
cia mindenesetre megtette azt a szívessé- 
get a segítségnyújtás ellenzőinek, hogy 
meggondolatlan hadüzenetével mentesí- 
tette vonakodó szövetségeseit a casus 
foederis — teljesítésének kötelezettsége 
alól. 

Megváltozott azonban a helyzet a solfe- 
rinói vereség után. A meggyöngült Auszt- 
riának Berlin már nagylelkűen fölajánlot- 
ta fegyveres segítségét — persze meglehe- 
tősen megalázó feltételek mellett. Porosz 
vezetéssel kellett volna a szövetséges né- 
met haderőnek a Rajnánál fölvonulni... 
Osztrák seregek porosz parancsnokság 
alatt? Nem, ebből nem kért Ferenc Jó- 
zsef! Mindenesetre III. Napóleon villa- 
francai engedékenységében a második 
front esetleges megnyitása miatti aggoda- 
lom is szerepet játszott. Csapatainak zöme 
Itáliában tartózkodott, egy rajnai támadás 
ugyancsak kellemetlen hadászati helyzet- 
be hozta volna. 

A hatvanas évek első felében Ausztria 
és Poroszország merőben különböző utat 
jártak. Ferenc József kénytelen volt en- 
gedni a liberálisoknak, és legalább látszat- 
alkotmányosságot bevezetni, a költségve- 
tés parlamenti ellenőrzése viszont a hadi- 
kiadások ismételt csökkentésével járt. 
A porosz országgyűlés liberális többsége 
szintén ellene volt az improduktív kiadá- 
soknak. Pedig a nagy hagyományú porosz 
militarizmus képviselői, mindenekelőtt 
Roon hadügyminiszter és Helmuth von 
Moltke vezérkari főnök hadseregrefor- 
mot sürgettek. A maguk szempontjából 
igazuk is volt, javaslatuk már régen idő- 
szerűnek volt tekinthető. 

Poroszországban 1813-ban vezették be 
az általános hadkötelezettséget, a lakosság 
létszáma azonban azóta megkétszerező- 
dött, miközben az újonckeretek nem vál- 
toztak, minek folytán a sorköteleseknek 
csak töredékét lehetett behívni és kiké- 
pezni. A hadügyminiszter az újonckere- 
tek fölemelését kérte a Landtagtól, s per- 
sze a szükséges pénzügyi fedezet megsza- 
vazását is. A liberális többség ellenállt, 
mert — egyébként okkal - félt a militariz- 
mus térnyerésétől, attól, hogy a hadsereg- 
nek és vezérkarának befolyása növekedni 
fog. I. Vilmos király von Roon a hadügy- 
miniszter javaslatára Otto von Bismarck- 
ot hívta meg a miniszterelnöki posztra. 

aztán nem teketóriázott, és a parla- 
menttel dacolva, az alkotmányosságot föl- 
rúgva, a költségvetés törvényhozói meg- 
szavazása nélkül hozzáfogott a hadsereg 
fejlesztéséhez. Jellemzőek híres szavai, 
melyekkel elveit megfogalmazta: ,,Né- 
metország nem Poroszország liberalizmu- 
sára tekint, hanem hatalmára; a kor nagy 
kérdéseit nem beszédekkel és többségi 
határozatokkal kell eldönteni (. . .), hanem 
vérrel és vassal." 

Az eredményt persze nem pusztán az 
eltökéltség, hanem az ipari forradalom és 
mindenekelőtt Poroszország 1815. évi 
nagy szerzeménye, a rajnai iparvidék tette 
lehetővé. A reform Európa katonailag leg- 
erősebb hatalmává tette az országot: nem- 
csak a hadra fogható lakosság, a mozgósít- 
ható tartalékosok számában emelkedett ki 
Berlin ereje, hanem szervezettség, hadve- 
zetés és haditechnika tekintetében is fe- 
lülmúlta lehetséges ellenfeleit, amint ez 
hamarosan a harctéren is megmutatkoz- 
hatott. Természetesen az osztrák hadügy 
irányítói is megpróbálták levonni a szük- 
séges következtetéseket itáliai csúfos ku- 
darcukból, a koncepciónélküliség azon- 
ban - láthattuk — rányomta bélyegét az in- 
tézkedésekre, az  átszervezésekre és 
a szükségesnek ítélt reformokra. 

Az egyenruházatban is történt némi 

változás a keserű solferinói tapasztalatok 
után. A melegben elviselhetetlen állógal- 
lér helyett lehajthatót rendszeresítettek 
a zubbonyra, amelyet kétsorosról egyso- 
rosra szabtak át. A fehér zubbonyt ettől 
kezdve ütközetben és tábori körülmények 
között nem kellett viselni. A gyalogság 
számára ehelyett a szürke köpenyt írták 
elő, ezt kellett fölvenni harc és menetelés 
idejére, függetlenül attól, milyen évszak 
van és hol a hadszíntér. A köpeny alatt 
csak egy szál inget volt szabad hordani, le- 
számítva a hideg telet. Azt persze a hadve- 
zetés is belátta, hogy ilyen hatalmas biro- 
dalomban, mint a Monarchia, meglehető- 
sen különböző klimatikus viszonyok for- 
dulhattak elő, ezért egyetlen engedmény- 
ként az Itáliában állomásozó ezredek ka- 
tonái a tűző nap ellen védőkendőt tűzhet- 
tek csákójukra. (S nehogy bárki hiányolja 
a fehér zubbonyt, amelyet csak díszelgés- 
kor öltöttek föl ezentúl Ferenc József ka- 
tonái, kötelezően előírták, hogy azt a háti- 
zsákban kell cipelni.) 

Régi csapatnemek tűntek el az újítások 
alkalmával: a gyalogságnál nagy hagyo- 
mányú gránátosok például; a nehézlovas 
vértesek pedig levetették mellvértjüket, 
de tarajos sisakjukkal a fejükön 1866-ban 
még utoljára hadba vonultak. 

A tüzérség új lövegeket kapott, huza- 
golt csövű, de elöltöltős ágyúkat, melyek 
jóval korszerűbbek voltak a korábbi mo- 
delleknél, de a legmodernebb technikai 
színvonalnak a közelébe sem értek. 

A Lorenz-puskát tovább tökéletesítet- 
ték, jóllehet a vezérkar azt a következte- 

tést vonta le az itáliai hadjáratból, hogy ez 
a fegyver megállta helyét. Arra a híreszte- 
lésre, hogy a porosz Dreyse-puska messze 
fölülmúlja a Lorenz-féle teljesítményét, 
ugyancsak a magentai és solferinói példá- 
ra hivatkoztak az osztrák haditechnika 
felelősei. A franciák ott úgy küzdötték le 
kisebb hatásfokú puskájuk hátrányát, 
hogy egyszerűen lerohanták a cs. kir. gya- 
logságot. Van-e hát hatásosabb taktika, 
tették föl a kérdést Bécsben, mint az el- 
söprő szuronyroham? A választ Moltke 
katonái adták meg Königgrátz mezején. 


Kitérő Dániába, 1864 


A leendő ellenfelek azonban tettek még 
egy kitérőt, mielőtt Königgrátz alá mene- 
teltek volna. 1864 elején ugyanis háborús 
konfliktus robbant ki Eszak-Németor- 
szágban, s ebben Ausztria és Poroszor- 
szág szövetségesként lépett föl. 

Az elbai hercegségek, Schleswig, Hol- 
stein és a kicsiny Lauenburg volt a tét. 
Ezeket a perszonálunió kötötte össze Dá- 
niával, s a dán király, Holstein révén, 
amely a Német Szövetségnek is tagállama 
volt, német fejedelemnek is számított. 
A jobbára német nemzetiségű lakosság 
1848-ban már egyszer kísérletet tett, hogy 
csatlakozzék az akkortájt születni látszó 
egységes Németországhoz, Dánia azon- 
ban fegyveresen akadályozta meg ezt az 
— ő szemszögéből nézve — szeparatista tö- 
rekvést. Így a fejedelemségek továbbra is 
a kihalás szélén álló Oldenburg-ház ural- 
ma alatt maradtak, melynek örökösödési 
jogát — nőágon is — egy 1852-ben aláírt 
egyezmény , a londoni jegyzőkönyv garan- 
tálta. A fiág 1863 novemberében halt ki, 
a dán trónra a Glücksburg-házbeli IX. 
Keresztély lépett. A hercegségek azonban 
nem ismerték el utódlását, hanem önálló 
uralkodót választottak, az Augustenburg- 
családból származó Frigyes herceg szemé- 
lyében. Az ügy mind német földön, mind 
Dániában fölkavarta a nacionalista kedé- 
lyeket. A dán király mindaddig a nem- 
zetközi jogra s a nagyhatalmak által is 
aláírt szerződésre hivatkozhatott, 

míg a koppenhágai 

szélsőségesek nyo- 

másának engedve, 

1864 januárjában be nem je- 

lentette a hercegségek bekebele- 
zését. 


Bismarck porosz miniszterelnök vaskövetkezetességgel 
valósította meg programját, Németország elporoszosítá- 
sát. E felvétel jóval később, 1886-ban készült, de igen 


jellemző a ,,vaskancellár"-ra: egyenruhát visel, ám 


hanyagul gombolja be, s tartásából is hiányzik minden 
katonásság 


Bismarck porosz miniszterelnök csak 
erre várt: egyszerre léphetett föl a nemzet- 
közi jog őreként és az össznémet érdekek 
oltalmazójaként. 1864. január 16-án ulti- 
mátumot intézett a dán kormányhoz, 
amelyben háborús oknak minősítette, ha 
Dánia negyvennyolc órán belül nem vonja 
vissza az annexiót. 

Bécsben nagy izgalmat keltettek az ese- 
mények. Ferenc József személyesen szállt 
síkra azért, hogy Ausztria részt vegyen 
a katonai akcióban. A Habsburgok né- 
metországi jelenlétét kellett demonstrál- 
ni, s különben sem lehetett Berlinnek 
átengedni a német ügy védelmezőjét öve- 
ző dicsőséget. Tekintettel a rendkívül 
rossz gazdasági helyzetre, ez a háború sem 
volt igazán népszerű a Monarchiában, 
legfeljebb az osztrák—németeket ragad- 
hatta magával a nemzeti felbuzdulás, de 
őket is csupán csekély mértékben - Kiel 
és Flensburg oly távolinak tűnt. 

Mivel Dánia nem teljesítette a porosz 
követeléseket — bízott ugyanis a nagyha- 
talmak támogatásában, amely elmaradt —, 
napok múlva megindult az osztrák expe- 
díciós sereg. Négy gyalog- és egy lovas- 
dandárból állt a VI. hadtest, amelyet most 
vasútra ültettek, hogy húszezer emberé- 
vel északra vonatozzon. (Ez már az új 
idők szele: a vasút — amelyről a XIX. szá- 
zadi nagy német radikális-demokrata 
publicista, Ludwig Börne pár évtizeddel 
korábban még azt hitte, hogy az örök bé- 
két hozza el, hiszen mi értelme van hábo- 
rúzni, ha napok alatt több száz kilométert 
lehet megtenni -— a háborús gépezet szol- 
gálatába állt. Már az 1859. évi hadjárat- 
ban nagy Szerepet kapott a vasúti hálózat 
a csapatszállításban, ekkor a hadsereg egy 
részét Kelet-Csehországból és Galíciából 
dobták át az itáliai hadszíntérre. A prágai 
hadtestet például — 40 ezer katonát, tíz- 
ezer lovat és ezer fogatot — röpke két hét 
alatt sikerült Olaszországba szállítani, 
csaknem ezer kilométer távolságra! S ez 
még csak a kezdetet jelentette. Nemsoká- 
ra már milliók szállítását szervezik meg 
a vezérkarok mellett felállított vasúti szál- 
lítási ügyosztályok, irodák.) 

Az osztrák hadtest élére báró Ludwig 
von Gablenz altábornagyot állították, s ez 
kivételesen jó választásnak bizonyult. 
Igaz, nem katonailag, mivel Gablenz sem 
bizonyult Savoyai Jenőnek, hanem politi- 
kai szempontból: a báró birodalmi német 
volt, a bátyja porosz képviselő. A poro- 
szok 24 ezer embert küldtek Frigyes Ká- 
roly királyi herceg vezényletével, a szö- 
vetséges főparancsnoki tisztet pedig egy 
nyolcvanéves porosz tábornagy, Wrangel 
báró töltötte be. 

A háború kimenetele katonailag egy 


percig sem volt kétséges, jóllehet a dánok 
keményebb ellenfélnek bizonyultak, 
mint azt Berlinben vagy Bécsben gondol- 
ták. Ferenc József hadserege is igyekezett 
derekasan helytállni, hiszen az 1859-ben 
megtépázott becsületét kellett helyreállí- 
tania, s ugyancsak megrendült önbizal- 
mát visszanyernie. Ami az utóbbit illeti 
— jegyzi meg ironikusan Johann Chris- 
toph Allmayer-Beck —, majdnem túl jól si- 
került. 

Február 1-jén lépték át a porosz—oszt- 
rák szövetséges csapatok a holsteini ha- 
tárt. A dán hadsereg egyáltalán nem volt 
fölkészülve, sem szervezetileg, sem tech- 
nikailag. Két nap múlva gróf Gondre- 
court osztrák vezérőrnagy dandárja már 
meg is rohamozta a dán védővonalakat, és 
hamar kivetette az ellenséget állásaiból, 
úgyhogy annak föl kellett adnia a Dane- 
werket, az Eider és Schlei közötti szoros- 
ban kiépített erődrendszert. Gablenz 
azon nyombani üldözést rendelt el, s csa- 
patainak február 6-án sikerült a visszavo- 
nuló dánokat utolérnie. Pontosabban 
a dán utóvéd fordult szembe üldözőivel, 
kihasználva az Översee község melletti 
kedvező terepviszonyokat. Egy kis tó 
mellett, az erdő szélén fedezékbe vonulva 
várták a dánok a cs. kir. katonaságot, 
amelynek a támadáshoz egy közel ötszáz 
méteres fedetlen emelkedőt kellett meg- 
másznia, kitéve magát az ellenség tüzé- 
nek. Gablenz mégsem tétovázott; menet 


1864-ben Ferenc Tózsef presztízséért véreztek a 
Monarchia katonái a távoli Dániában. (versee mellett 
fényes győzelmet sikerült aratni a dán gyalogság fölött 


ből indítandó támadást rendelt el, mivel 
a késő délutáni óra már lehetetlenné tett 
bármilyen átkaroló hadmozdulatot. Az 
élen rohanó dandár hatalmas rohamot 
hajtott végre, és áttörte a dánok védelmét, 
ám aránytalanul nagy veszteségek árán. 
Ezekről a veszteségekről elégedetten álla- 
píthatta meg a vezérkar vizsgálata, hogy 
döntő többségüket szuronydöfés és pus- 
katusütés okozta: bizonyítottan közelharc 
következményeiként, tehát Ausztria ka- 
tonái hősi halált haltak Istenért, a császá- 


rért — a hazáért már kevésbé, hiszen az na-" 


gyon messze volt az Északi- és a Keleti- 
tenger partjától. Az előírt taktika beválni 
látszott; a csapatok lerohanták az ellenség 
tüzét. 

Külön hízelgett a bécsi hadvezetésnek, 
hogy Gablenz akkor érte el első világra- 
szóló sikereit a dán utóvéd ellen, amikor 
a poroszok még egyetlen lövést sem adtak 
le a híres-neves hátultöltőikből. Ferenc 
József önbizalma határtalanul megnöve- 
kedett, Gablenz azonnal megkapta a Má- 
ria Terézia-rend parancsnoki keresztjét, 
Gondrecourt, a , vaskeménységű" gene- 
rális pedig meghívást kapott Bécsbe, le- 
gyen Rudolftrónörökös nevelője. 

Február 11-én a szövetségesek elérték 
a düppeli erődrendszert, amelyet a dánok 
fő támaszpontjukká építettek ki Észak- 
Schleswigben. A támadók egyelőre csak 
bekerítették a védművet, s főerejükkel 
folytatták az előrenyomulást, immáron 
Dánia belseje felé, ahol mind hevesebb el- 
lenállásba ütköztek. Többhetes felkészü- 
lés után indult meg csupán a roham 
a , düppeli sáncok" ellen, amelyet a túl- 
erővel szemben a dánok nem sokáig tart- 
hattak. Főerőik Álsen szigetére vonultak 
vissza, ahová hamarosan követték őket 
a poroszok, sikeres partraszállási manő- 
vert hajtva végre. Ezzel már Koppenhága 


is veszélybe került, úgyhogy Keresztély 
király békét kért, elismerve vereségét. 

A dán háború egyértelműen Poroszor- 
szág számára hozott babért, és Bismarck 
külpolitikai sikerének számított a világ 
szemében. A két győző egyébként fölosz- 
totta maga között a zsákmányt, Schleswig 
porosz, Holstein osztrák igazgatás alá ke- 
rült. A porosz miniszterelnök nagyon bí- 
zott benne, hogy a kondomínium miatti 
súrlódások előbb-utóbb háborús okot 
eredményeznek. 

Bécsben egyelőre a siker eufóriájában 
éltek. Úgy hullottak a kitüntetések, mint- 
ha valami hatalmas háború nagy győzel- 
meit ünnepelhették volna. A becsület 
visszanyerve, az önbizalom helyreállítva 
— minden úgy volt jól, ahogy volt. A feke- 
te-sárga zászló a régi dicsőségben lobog- 
hatott. Nincs hatalom, amely ellenállhat- 
na azoknak a katonáknak, akik e lobogót 
magasba emelik, vagyis az osztrák kato- 
náknak, akiknek többsége az északi had- 
járatban cseh, lengyel és magyar volt 
(köztük a Kassai és a pozsonyi gyalogezred 
legénysége), míg az Északi-tengeren föl- 
vonuló osztrák hajóhad egységeinek fe- 
délzetén főleg velencei olasz és horvát ten- 
gerészek szolgáltak. 

Csak kevesen vállalták az ünnepron- 
tást, s adtak hangot aggodalmuknak. 
Mert lehetséges, hogy a vezérkar táborno- 
kai meg voltak győződve a , döfőtaktika" 
ellenállhatatlanságáról, tapasztalt gyalog- 
sági csapattisztek figyelmét azonban nem 
kerülte el az a mészárlás, amelyet a poro- 
szok rendeztek Düppelnél a dánok sorai- 
ban. Aki látta a Dreyse-puskát működté- 
ben, csak abban reménykedhetett, hogy 
soha nem kerül szembe vele. Pedig 
e szembekerülésre csupán két esztendőt 
kellett várni. 


Halmozott hibák 


Míg a dániai felhőtlen együttműködés 
nyomán abban az illúzióban ringatták ma- 
gukat a bécsi külpolitika irányítói, hogy 
az együttműködés Poroszországgal fenn- 
tartható lesz a továbbiakban is, Bismarck 
egyre leplezetlenebbül készült nagy célja, 
a porosz vezetésű német egység megvaló- 
sítására. Ennek következő lépéseként 
Ausztria ellen tervezett háborút, amely 
porosz győzelem esetén Ferenc Józsefnek 
a birodalomból, azaz a Német Szövetség- 
ből való kitessékeléséhez vezethet. A po- 
rosz miniszterelnök céltudatos diplomá- 
ciával elérte a nagyhatalmak semlegessé- 
gét, és szövetséget kötött Olaszországgal, 
amely 1866. április 8-án írásos kötelezett- 

Friedrich von Beck alezredes többször járt az északi 
hadsereg törzsénél, hogy az uralkodó megbízásából 
tájékozódjék a helyzetről, és befolyásolja Benedek 
döntéseit. (A kép későbbi: táborszernagyként, a vezér- 
kar egyenruhájában ábrázolja Becket) 


séget vállalt: egy porosz-osztrák háború 
esetén hadba lép Ausztria ellen, feltéve, 
hogy e háború három hónapon belül kitör. 

Természetesen Bécsben, még ha re- 
ménykedtek is a tartós békében, szintén 
készültek egy esetleges háborúra. A csá- 
szár még 1865 elején utasítást adott egy 
poroszellenes háború felvonulási tervei- 
nek kidolgozására. Ekkor került a had- 
ügyminisztériumba Friedrich Beck alez- 
redes, aki korábban, HeB vezérkari főnök 
szárnysegédjeként, már dolgozott ilyen 
terveken. Ezek közül poroltak most le né- 
hányat. Az alapgondolata valamennyinek 
1850-ből származott, amikor Ausztriának 
éppen vitája volt Poroszországgal, és moz- 
gósítási intézkedésekkel kívánt nyomaté- 
kot adni akaratának (az esetleges hadjárat 
vezetésével egyébként — ki mást? — Ra- 
detzkyt akarták megbízni, de a kedélyek 
akkor lecsillapodtak). A tervek egy kelet- 
csehországi csapatösszevonást irányoztak 
elő, s Königgrátz szolgált volna a cs. kir. 
hadsereg megindulási körletéül. Innen 
rövid az út Berlinig, gondolták a bécsi 
vezérkar tábornokai. Arra az esetre, ha 
Poroszország egy Szilézia irányából indí- 
tott ellentámadásra vetemednék -— amire 
volt már példa Nagy Frigyes idejében -, 
egy kisebb seregtestet hagytak volna Mor- 
vaországban, hogy a bécsi útvonalat vé- 
delmezze, és a főerők északi szárnyát 
fedezze. Bécs akkoriban még amúgy 
is erődített város volt; a bástyái még 
álltak. 


E tervek persze átdolgozásra szorultak. 
Egyrészt a császári székesfőváros védel- 
mére már hiányoztak a régi erődítmé- 
nyek, másrészt számolni kellett a kétfron- 
tos háború eshetőségével, azzal, hogy 
Olaszország kihasználja a kedvező alkal- 
mat, és elragadja — olasz szemszögből: fel- 
szabadítja — a velencei tartományt. Beck 
ennek ellenére kitartott a königgrátzi erő- 
csoportosítás terve mellett, s a Berlin 
elleni offenzíva alapgondolatát is meg- 
őrizte. Végül 1865-ben ad acta tették a ha- 
diterveket, mert sikerült elkerülni a há- 
borút. 

A következő év februárjában azonban 
újra foglalkozni kellett a dologgal, hiszen 
mind nyilvánvalóbbá vált a porosz hábo- 
rús eltökéltség. Ferenc József mindazon- 
által csak védelmi jellegű haditerv kidol- 
gozására adott utasítást, hadd lássa or- 
szág-világ, hogy Poroszország az agresz- 
szor, s a németek németek elleni háború- 
jával nem rokonszenvező osztrák—-német 
közvéleménnyel is csak védekező háborút 
lehetett elfogadtatni. 

A védelmi stratégia messzemenően 
megfelelt a cs. kir. hadsereg ütőképessé- 
gének. A takarékosság meghozta eredmé- 
nyeit. Igaz, a dániai diadalok csalfa fényé- 
ben erre csak kevesen gondoltak. 

Az újabb, s immáron védelmi haditerv 
a hagyományos erődstratégia elvét követ- 
te. Mivel azonban kidolgozói — August 
Neuber alezredes és Gideon von Krisma- 
nié vezérőrnagy, a felállítandó északi se- 
reg kijelölt vezérkari főnöke — arra számí- 
tottak, hogy a poroszok Sziléziából nyo- 
mulnak majd Bécs felé, a csapatösszevo- 
nást a morvaországi Olmützbe irányozták 
elő. Itt kellett volna bevárni az ellenséget 
és megütközni vele. Albrecht főherceg, 
a Habsburg-család katonája, Károlynak, 
az asperni győzőnek a fia, aki az offenzív 
hadvezetési elképzeléseket képviselte, he- 
vesen tiltakozott. Végtére is ő volt kisze- 
melve az északi front parancsnokának. 
Csakhogy a császár közben másként dön- 
tött— s megint egyszer tragikusan tévedett 
a megfelelő ember kiválasztásában. Az 
ő választottja ugyanis Benedek Lajos 
volt. 

Tulajdonképpen igaza volt Ferenc Jó- 
zsefnek, amikor a magyar származású tá- 
borszernagyot nevezte ki északi főpa- 
rancsnoknak. Benedeket istenítették ka- 
tonái, legendás alakjához győzelmek, bra- 
vúros fegyvertények kötődtek. Ha nem 
ő kerül e posztra, hanem például Albrecht 
főherceg, mindenki felhördült volna: lám 
megint mellőzik a Monarchia legzseniáli- 
sabb hadvezérét, hogy főhercegecskék 
kommandírozhassanak.  (Zsenialitásról 
persze szó sem volt; az hamar kiderült — 


csakhogy már későn, a teljes összeomlás 
után.) Ráadásul Albrecht rendkívül nép- 
szerűtlen volt, sokan emlékeztek még ar- 
ra, hogy 1848 márciusában ő lövetett 
a tüntető bécsiek közé. 

Valószínű, hogy Ferenc József azért 
döntött Benedek mellett, mert megbízott 
benne, pontosabban csak benne bízott 
igazán. Utóbb ugyan fölmerült, hogy az 
északi fronton vereséggel számolt a csá- 
szár, és ezért nem akarta, hogy az uralko- 
dócsalád egy tagját érje ilyen kudarc, Alb- 
rechtet pedig inkább győzni küldte Itáliá- 
ba. Egész magatartása, a hadjárat alatti vi- 
selkedése azonban ellentmond ennek, 
s mivel a háború kitörésekor szinte min- 
denki osztrák győzelmet várt Európában, 
miért éppen Ferenc József lett volna pesz- 
szimista? 

Benedek Lajos kétségbeesetten kapá- 
lódzott a nagy megtiszteltetés ellen, akár- 
csak Gyulay Ferenc 1859-ben. Érdekes 
módon őbelőle sem hiányzott a kellő önis- 
meret annak eldöntéséhez, hogy alkal- 
matlannak lássa magát a feladatra. Két- 
ségtelenül nagyszerű csapattisztnek bizo- 
nyult korábban, de a hadvezéri képessé- 
gek hiányoztak belőle. S ha már főpa- 
rancsnokság, akkor legyen Itália, ahol, 
ugye, , minden fát ismer", nem pedig az 
északi hadszíntér. Egyébként az emészté- 
si zavarokkal küszködő Benedek már 
évek óta többször kérte nyugalmazását. 

Am nem volt apelláta. Talán Nagy Sán- 
dor, Julius Caesar, Savoyai Jenő vagy Na- 
póleon mindenütt helyismeretekkel ren- 
delkezett, ahová hadjáratot vezetett? Kü- 
lönben is, micsoda mentegetődzés ez egy 
vezérkari főnök részéről, aki egyidejűleg 
egy hadsereg parancsnoka is? (Előbb Ma- 
gyarországon volt kormányzó és főpa- 
rancsnok, majd Velencében.) Pedig ko- 
molyan kellett volna venni Benedek kifo- 
gásait, mert ő igazán nem az az ember 
volt, aki kérette magát. . . 

Az Olaszországgal kötött háromhavi le- 
járatú segítségnyújtási szerződés miatt 
Bismarcknak sietnie kellett, s ő nem tét- 
lenkedett. Ügyes provokációk sorával si- 
került is a háborút kirobbantania. Az 
osztrák mozgósítás már áprilisban meg- 
kezdődött, s a vezérkar negyvenöt nappal 
számolt, hogy a cs. kir. sereget harcké- 
szültségi szintre hozza. Ausztria tehát 
— legalábbis úgy tűnt — ez egyszer lépés- 
előnybe került, s csak a hadvezetésen 
múlt, hogy ezt ki is használja. A csapatok- 
nak június 9-ig kellett elérniük az olmützi 
gyülekezési körletet. 

A nemzetközi helyzet Ausztria számára 
tulajdonképpen nem volt előnytelen. 
Nyilvánvalóan tudta mindenki, hogy a 
kétfrontos háború elkerülhetetlen, de az 


olaszokat egyedül senki nem tartotta ér- 
demleges ellenfélnek. Valószínűleg Bis- 
marck sem, neki viszont fontos volt, hogy 
egy hadsereget akkor is lekössenek Viktor 
Emánuel katonái, ha közben tönkrevere- 
tik magukat, miként az meg is történt. 
A jelentékenyebb német fejedelmek vi- 
szont mindnyájan Ausztria mellett sora- 
koztak föl. Mindenekelőtt Bajorország és 
Szászország, a két legfontosabb szövetsé- 
ges, továbbá Hannover, Hessen-Kassel és 
Hessen-Darmstadt, Württemberg, Ba- 
den, Nassau meg a többiek. Poroszország 
csak néhány északnémet államra támasz- 
kodhatott, de ezek katonai ereje éppoly 
keveset nyomott a latban, mint Ausztria 
szövetségeseié. Az osztrák haditerv mér- 
sékelten hatott lelkesítőleg a szövetsége- 
sekre. A szász hadseregnek a csehországi 
Theresienstadt (Terezin) körzetébe kel- 
lett visszavonulnia, s ugyancsak ide vár- 
ták a bajorokat, hogy az Elbánál közös 
frontot alkossanak a szászokkal. Vagyis 
mindkét ország kiszolgáltatta saját terüle- 
tét az ellenségnek, miközben az osztrákok 
a sajátjukat védték és védették. 

Katonai akciókra a várakozásoknak 
megfelelően Holsteinben került először 
sor. Ausztriának hihetetlen összegekbe 
került a megszállás fenntartása, abba vi- 
szont Ferenc József nem mehetett bele, 
hogy az osztrák igazgatás alá került Hol- 


Helmuth von Moltke a XIX. szágadnak— Napóleon 
mellett — legnagyobb katonai lángelméje 


steinre a Hohenzollerek tegyék rá a kezü- 
ket. Kapóra jött, hogy a kétes örökösödési 
jogokat lobogtató augustenburgi herceg, 
akit egyszer már lefizettek, hogy tűnjön el 
a süllyesztőben, újfent előhozakodott igé- 
nyeivel. A hercegségekben mind több hí- 
ve akadt, mert az elbaiak mindinkább 
megelégelték az ideiglenes gyarmati sort. 
Csakhogy Ausztria és Poroszország kö- 
zött szerződés volt életben a jelen állapot 
fenntartására. Az egész történet a ,,Ge- 
rolsteini kaland" című operettre emlékez- 
tet, csakhogy Schleswig és Holstein birto- 
káért már katonák ezrei hullatták vé- 
rüket... 

Ennek megismétlődését elkerülendő, 
június elején Gablenz tábornok azt a pa- 
rancsot kapta, hogy ellenállás nélkül ürít- 
se ki Holsteint, ha a poroszok bevonulná- 
nak. Ezt meg is tette, az osztrák hadtest 
vonatra szállt, és egyetlen puskalövés nél- 
kül megindult Csehországba, a poroszok 
pedig bemasíroztak a tartományba. 

Mindez június 6-án történt. Ugyanezen 
a napon Benedek Olmützben haditaná- 
csot tartott. Felderítőjelentések szerint 
három porosz hadsereg közeledett Szász- 
ország felé, Szilézia és a Lausitz irányá- 
ból, vagyis nyoma sem volt annak, hogy 
az ellenség Morvaországon keresztül ké- 
szülne egy Bécs elleni főcsapásra. A hadi- 
tanácson megjelenő Beck, aki mintegy 
a császárt képviselte, legalábbis Benede- 
kék szemében, a Csehország irányában 
történő előrenyomulás mellett emelt szót, 
hangsúlyozva, hogy e , tanács" nem az 
uralkodóé, hanem HeB és Albrecht főher- 
cegé. A helyzet groteszk — jegyzi meg 
Ausztria újkori történetének monográfu- 
sa, Helmut Andics. Egy másik front had- 
seregparancsnoka, egy nyugállományú 
tábornok és egy fiatal császári szárnyse- 
géd segítségével intrikál a hivatalos had- 
vezetés ellen. Mindazonáltal a főherceg- 
nek igaza volt, az offenzívebb stratégia bi- 
zonyosan célravezetőbb lett volna. Bene- 
dek és vezérkara azonban kitartott az ere- 
deti elképzelés mellett, s Olmützben várta 
az ellenséget, ám annak esze ágában sem 
volt arra vonulni. 

A poroszok egyelőre csak a határon áll- 
tak, ám I. Vilmos király nem engedélyez- 
te annak átlépését. Nem akart ő agresszor 
lenni. Bismarck provokációinak gyümöl- 
csére vártak. 

E gyümölcs javában érett. A porosz mi- 
niszterelnök már az olaszokkal kötött se- 
gélynyújtási szerződés másnapján javasla- 
tot nyújtott be a Német Szövetség reform- 
járól a frankfurti Bundestagban. Általános 
választójog alapján megválasztandó biro- 
dalmi gyűlés összehívását indítványozta 
az autokrata államférfi; a német államok 

Könitggrütznél nyomasztóvá vált 
a porosz gyalogság 
technikai és taktikat fölénye 


Benedek Lajos táborszernagy még a lova nyergéből 
csatát vezénylő hadvezérek iskolájához tartozott 


Königgrátz, 
1866 


Az észak-csehországi Königgrátz mellett 
mintegy félmillió ember gyilkolta egy- 
mást. A tét a német hegemónia volt: sike- 
rül-e Poroszországnak kiszorítania Auszt- 
riát a német szövetségből, s Hohenzol- 
lern-vezetés alatt birodalommá összefog- 
nia a német államokat. 

Az 1866. évi hadjárat megmutatta 
a Habsburg-hadsereg gyengeségeit. Az el- 
söprő porosz győzelmet csak nagy leegy- 
szerűsítéssel lehet a hátultöltő Dreyse- 
puska fölényével magyarázni, amely 
többszörös tűzgyorsaságot tett lehetővé. 
Összehasonlíthatatlanul fejlettebb és 
szervezettebb volt a porosz hadsereg ki- 
képzése, mozgósítása, felvonultatása, ve- 
zetése, ellátása. Helmuth von Moltke gya- 
logsági tábornok, a porosz nagyvezérkar 
főnöke eleve jobb feltételek mellett dol- 


gozhatta ki a hadjárat terveit. A hadtörté- 
nelem eme egyik legkiválóbb, elméletileg 
is rendkívül felkészült lángelméjének 
munkássága új fejezetet nyitott a hadmű- 
tervezett, iparszerűen menedzselt hábo- 
rúk korszakát. Moltke ellenfele, az oszt- 
rák csapatok főparancsnoka, Benedek 
Lajos táborszernagy nem vehette föl vele 
a versenyt; rosszabbul vezetett és felsze- 
relt seregei menthetetlenül alulmaradtak. 

Vigaszt csupán az olaszországi hadszín- 
tér nyújtott Ferenc József katonáinak: 
a poroszokkal szövetségben hadba lépett 
olasz csapatokat a Habsburg-család kato- 
nája, Albrecht főherceg tábornagy verte 
meg Custozánál, és Tegetthoff admirális 
megsemmisítő vereséget mért az olasz ha- 
jóhadra Lissa szigete mellett. Csatákat 
azonban hiába nyertek, a háború elve- 
szett. Megszületett az olasz, valamint 
a német egység. Ausztria kiszorult mind 
Itáliából, mind Németországból; súly- 
pontja keletre tolódott: a következő évben 
megszületett a kiegyezés, létrejött a dua- 
lista Osztrák-Magyar Monarchia. 


1866-ban még utoljára 
indultak hadba a vértesek 


8.2 We E A Lorenz-puskát csak állva 
ses 3s7 vagy térdelve lehetett 


újratölteni, miközben 
a katona valóságos céltábla 


Az olasz gyalogság nem adta föl olcsón állásait 
1866. június 24-én. Fritz Neumann festménye a 
cs. kir. gyalogosok elkeseredett rohamát ábrázolja 

diplomatái nem akartak hinni a szemük- 
nek. A zseniális taktikai lépés egyszerre 
szolgálta a liberálisok megnyerését s azt 
a célt, hogy Ausztriának kelljen nemet 
mondania az építő jellegű javaslatra. Így is 
lett. Bécs ebbe a javaslatba nem egyezhe- 
tett bele, s Bismarck ezt jól tudta. Az oszt- 
rák , nem" után ezért június 10-én körira- 
tot intézett a német kormányhoz, javasol- 
ván, hogy Ausztria nélkül szervezzék újra 
a Német Szövetséget. A Monarchia más- 
nap a szövetségi haderő Poroszország elle- 
ni mozgósítását kérte a Szövetségi Gyűlés- 
től. Bismarck erre megszűntnek nyilvání- 
totta a szövetséget. Június 14-én beállt 
a hadiállapot. 


Sakk-matt 


Ami ezután következett, azt a huszadik 
században villámháborúnak neveznék. 
A porosz haderő már június 16-án meg- 
kezdte a behatolást Hannover, Hessen és 
Szászország területére. 29-én a hannoveri 
hadsereg Langensalzánál letette a fegy- 
vert. A délnémet államok csapatai a Maj- 
nánál szenvedtek vereséget a poroszoktól, 
akik megszállták Frankfurtot, Darmstad- 
tot, Würzburgot és Nürnberget. 

A szász hadsereg, Albert trónörökössel 

A cs. kir. hadsereg területi elhelyezkedése 1866 áprilisá- 
ban. Bismarck és Moltke számítása bevált: az itáliai 
második hadszíntér jelentős osztrák erőket kötött le 


az élén, a haditerv szerint visszavonult 
Csehországba. , Egyesítenünk kell, amit 
egyesíteni lehet", adta ki a jelszót Ferenc 
József; Benedek északi hadserege azon- 
ban még napokig Olmütznél tétlenkedett, 
a szászoknak pedig végig kellett nézniök, 
hogy szinte a szemük láttára rohanták le 
hazájukat a poroszok. 

Benedek joggal hivatkozhatott (volna) 
mindazonáltal arra, hogy hadserege még 
nem harcrakész, mivel hiába kezdődött el 
idejében a mozgósítás, az csak ,.cs. kir." 
tempóban folyt, s mire Moltke a kapuk előtt 
állt, még mindig nem sikerült számos ezre- 
det hadilétszámra feltölteni, a bevonultakat 
hiánytalanul és kifogástalanul felszerelni. 

A császár ezúttal távol maradt a harc- 
mezőtől, Solferino óta már maga sem bí- 
zott hadvezéri zsenijében. Ez persze nem 
jelentette azt, hogy Ferenc József ne szólt 
volna bele a hadvezetésbe, sorra küldte 
sürgönyeit — és szóbeli üzenetekkel Beck 
alezredest —, kezdeményezést, támadást, 
ütközetet sürgetve. Egy héttel a hadiálla- 
pot beállta után a poroszok már cseh föl- 
dön állottak, három oszlopban menetelt 
1., 2. és elbai hadseregük Szilézia, a Lau- 

sitz és Szászország irányából. A hadműve- 
leteket az egyik XIX. századi katonai 
lángész, Helmuth von Moltke gyalogsági 
tábornok, porosz vezérkari főnök irányí- 
totta, aki egyetlen osztrák tábornokban 
sem talált méltó ellenfélre. 

Benedek szabályosan lebénult a felelős- 
ség nagyságától, a feladat súlyától. Eddig 
soha nem kellett mást tennie, mint maga- 
sabb parancsokat végrehajtania, s azt 
mindig nagy elszántsággal és alkotó mó- 
don tette. Ez a nagyszerű parancsnok egy- 
szerűen cselekvésképtelenné vált attól 
a szorongató érzéstől, hogy alkalmatlan- 
nak érezte magát egy egész hadsereg irá- 
nyítására. Nagy nehezen határozta el ma- 
gát arra, hogy az olmützi erőd árnyékából 
kimozduljon, s akkor is inkább csak amo- 
lyan tétova vánszorgás kezdődött, nem 
határozott , Linksabmarsch", azaz nyu- 
gatra kanyarodó céltudatos felvonulás. 
Mint a nyúl a kígyóval, úgy állt Benedek 
Moltkéval szemben, mondja Johann 
Christoph Allmayer-Beck. Napok alatt 
kiderült, hogy a reformok ellenére az 
osztrák hadszervezet messze-messze el- 
marad a porosz mögött, s a cs. kir. hadse- 
reg ugyanott vagy megint ugyanott tart, 
ahol fél évszázada, Károly főherceg ide- 
jén. Az 1859. esztendei tapasztalatok 
alapján, amikor is a főseregnek hadsere- 


gekre való osztásával nem értek el sikert, 
az osztrák  hadsereg-főparancsnoknak 
1866-ban nem voltak hadseregkötelékek 
alárendelve. Ennek következtében Bene- 
dek mind a hét hadtestének személyesen 
parancsolt vagy kellett volna hogy paran- 
csoljon, nem is szólva a szövetséges szász 
hadtestről, a hadseregközvetlen lovashad- 
osztályokról és a hadseregtartalékban tar- 
tott tüzérségről. Moltke ezzel szemben 
csak a három hadseregparancsnoknak 
küldött általános utasításokat, akiknek vi- 
szont csak saját hadtesteik, illetve had- 
osztályaik vezénylésével kellett törőd- 
niük. De ez csak az egy tényező a sok kö- 
zül, a végeredmény a porosz hadvezetés 
kimagasló fölénye az osztrákkal szemben. 

Szó esett már arról, hogy Benedek La- 
jos nem volt valami nagy véleménnyel 
a vezérkari munkáról (ez a tény külön is 
predesztinálta az osztrák vezérkari főnöki 
posztra), az ő ideálja továbbra is az a had- 
vezér volt, aki egy dombra ugrat lovával, 
a nyeregből fölemelkedve körülkémlel, 
s aztán keze intésével, vagy ide-oda nyar- 
galászó szárnysegédjei útján osztogatja 
bölcs parancsait. (Nota bene: ez a mód- 
szer eddigi beosztásaiban, csatáiban, ami- 
kor mindig legfeljebb csak hadtestet veze- 
tett, bevált.) Ezzel a stílussal próbált most 
is úrrá lenni a helyzeten — némileg talán 


Azösztrák lovasság fölénye keveset számított 1866-ban. 
Altsdorfban például a 6. ulánusezred egy szakasza üt- 
között meg 1866. július 6-án Schmerek kapitány pa- 
rancsnoksága alatt porosz ulánusokkal, érzékeny vesz- 
teségeket okozva visszavetette a számban jóval nagyobb 
ellenséget (Ludwig Koch festménye) 


szorongásai elől is a szüntelen munkába, 
önmaga túlhajszolásába menekülve -, 
személyesen folytatott  felderítéseket, 
naphosszat a vonalak előtt vágtázott ve- 
zérkarával, szinte félholtra lovagolva ma- 
gát, már napokkal a döntő megütközés 
előtt. A táborszernagy minden cselekede- 
te csak azt bizonyította, hogy ez a hadve- 
zéri magatartás a technika korában, tö- 
meghadsereg vezetésénél tarthatatlan. 
Nem a hadszervezeti és a személyi felté- 
telek frontján maradt azonban döntően 
alul a császári királyi hadsereg. Az 1866. 
évi hadjáratban katonák tízezrei fizettek 
életükkel a tökéletesen elhibázott gyalog- 
sági taktika miatt. Hiába indultak neki új- 
ra meg újra a zárt cs. kir. zászlóaljoszlo- 
pok, hogy lerohanják a nagyobb tűzerővel 
rendelkező porosz csatárok vonalait, azok 
szabályosan letarolták őket. Önmagában 
helyes a gondolat, hogy az ellenfél techni- 
kai fölényét taktikai intézkedéssel ellen- 
súlyozni lehet — jegyzi meg ugyancsak All- 
mayer-Beck -—, csakhogy az alkalmazott 
taktika volt alapvetően hibás, és ezen az 


sem segített, hogy rendívül derekas helyt- 
állással erőltették. 

A három porosz hadoszlop önállóan 
operált. Benedek ezzel szemben görcsö- 
sen együtt tartotta főerejét, nehogy a dön- 
tő csatában egyetlen embert is nélkülöz- 
nie kelljen. Azt a lehetőséget is elszalasz- 
totta, hogy a három ellenséges hadsereget 
külön-külön megtámadja és meggyengít- 
se. Több helyen megütköztek az osztrák 
és az Óriás-hegységből kiözönlő porosz 
előőrsök, de a védők csak fél szívvel száll- 
tak csatába, hiszen mindenki a nagy ütkö- 
Zetre gyűjtötte az erejét. Így aztán a po- 
rosz trónörökös, Frigyes Vilmos herceg, 
a későbbi III. Frigyes német császár ve- 
zette 2. porosz hadsereg több kisebb csa- 
tát nyert, minden alkalommal elgondol- 
kodtatóan súlyos emberveszteséget okoz- 
va a cs. kir. hadseregnek. Június 27-én 
ugyan Gablenz előretolt (előretolt? in- 
kább kevésbé hátravont) hadteste a jobb- 
szárnyon, Trautenau (Trutnov) térségé- 
ben kisebb győzelmet aratott, de a szá- 
szok és Eduard Clam-Gallas gróf hadteste 
az Iser partján és Gitschinnél szörnyű ve- 
reséget szenvedtek. A poroszok vesztesé- 
gei három-négyszer kisebbek voltak, 
mint a szász és a cs. kir. csapatokéi. 
(A trautenaui diadal például 4 500 cs. kir. 
katona életébe került, míg a vesztes po- 

rosz oldalon 1 300 fő maradt a csata- 
téren!) 

A kisebb ütközetekben mindenekelőtt 
az értékes idő veszett kárba. Egy héttel 
azután, hogy a poroszok a Monarchia föld- 
jére tették csizmájukat, már lehetetlenné 
vált oszlopaik egyenkénti megtámadása. 
A főerők éleit Trautenau másnapján már 
alig 50 km választotta el egymástól. Bene- 
dek a sorozatos vereségek hatására ismét 
visszafelé húzódott, s Königgrátz erődjé- 
nek körzetét jelölte meg új gyülekezési 
körletként. Amikor Beck alezredes július 
1-jén ismét a táborszernagy főhadiszállásá- 
ra érkezett, egy teljesen összetört hadse- 
reg-főparancsnokot talált. De Benedek 
személyes egészsége volt a kisebbik baj, ve- 
zérkarán a legteljesebb zűrzavar uralko- 
dott, a csapatokról nem is beszélve. Solfe- 
rino szörnyű, sötét árnyéka sejlett föl. 

Benedek rövid haditanácsot tartott, s itt 
semmi más mondanivalója nem volt, mint 
hogy a helyzetet kilátástalannak tartja 
— mellesleg joggal, miként azt a későbbiek 
igazolták. Nyomban el is ment a sürgöny 
Bécsbe: , Kérem Felségedet, sürgősen 
kössön békét minden áron, a hadsereg ka- 
tasztrófája elkerülhetetlen." A válasz alig 
néhány órát váratott magára, pedig Ferenc 
József értekezletet tartott Alexander 
Mensdorff-Pouilly külügyminiszterrel és 
néhány tábornokkal: , Békekötés lehetet- 
len. Megparancsolom, ha elkerülhetetlen, 
kezdjen legnagyobb rendben visszavonu- 
lást. Volt csata egyáltalán?" Az utolsó, 
vészjósló hangnemű mondatot egyébként, 
miként az utóbb kiderült, Crenneville 
főhadsegéd fűzte a távirathoz, az egyszerre 
szemrehányó és manipulatív kérdés azon- 
ban hűen tükrözte az uralkodó vélemé- 
nyétis. 

Tulajdonképpen mindenkinek igaza 
volt. A hadvezetésre teljesen alkalmatlan 
Benedek rendelkezett természetesen annyi 
tapasztalattal, hogy felismerje, egy nagy 
ütközetben nincsen esélye Moltkéval 
szemben - végtére is eleget lovagolt a had- 
testek között, tapasztalhatta a veszteségek 
mértékét, láthatta a csapatok levertségét és 
kimerültségét. Ferenc József viszont nem 
engedhette meg magának, hogy vereség 
nélkül kérjen békét, ami a kapitulációval 
lett volna egyenértékű, hiszen aligha való- 
színű, hogy a poroszok méltányos feltéte- 
lekkel elmeneteltek volna. Az általa meg- 
parancsolt rendezett visszavonulásnak vi- 
szont ugyancsak kevés reménye maradt, 
ezt már Beck is jelezte Crenneville főhadse- 
gédnek küldött sürgönyében: , Fegyver- 
szünet vagy béke kikerülhetetlen, mert 
visszavonulás végrehajthatatlan lesz." 

A történelemkönyvekben általában az 
áll, hogy Benedek békejavaslatával szem- 

ben az uralkodó erőszakolta ki, hogy főpa- 
rancsnoka csatát fogadjon el. Ez részben 
igaz, de csupán a részigazság. Valójában 
1866 júliusának első napjaiban a cs. kir. 
hadsereg az északi fronton ,, sakk-matt" 
helyzetbe került. Johann Christoph Allma- 
yer-Beck mutat rá, hogy Benedeknek ek- 
kor csupán egyetlen lehetősége maradt: 
fegyveresen szembeszállni az ellenséggel. 
Egyszerűen értelmetlen a feltételezés, 
hogy a táborszernagy csak bécsi parancsra 
vállalta a csatát, noha előre látta a veresé- 
get. Annyi persze igaz, hogy Benedeket 
csatára kényszerítették, de nem Ferenc Jó- 
zsef sürgönye, hanem a három irányból 
Königgraátz alá nyomuló porosz hadse- 
regek. 

S még egy utolsó szempont: csaknem 
félmillió ember állt egymással szemben en- 
nek az esős július 3-ának ködös reggelén. 
A főerők érintetlenek voltak, az erőviszo- 
nyok látszólag kiegyenlítettek. A történe- 
lem során még soha nem tértek jobb belá- 
tásra ilyen helyzetben a hadviselő felek. 
Milyen feltételek mellett kérhetett volna 
békét Ferenc József? És hogyan, milyen 
alapon diktált volna Bismarck? Hiszen el- 
lenfele verve nem volt. Az Elba és a Bistritz 
között álló seregek csak egyet tehettek: 
meg kellett ütközniük. 


, A céltábla küzdelme 
a lövésszel" 


Tizenhárom órán keresztül , mennydör- 
gött az ágyú és csattogott a kard". Nemol- 
csó dolog talán egy negyvennyolcas hon- 
védnótát idézni, mert itt valóban ez tör- 
tént: egy napba sűrítve tanulmányozható 
a XIX. század hadtörténete. Olyan ferge- 
teges lovasrohamokat láthattunk, mint 
Hadik András idején, az osztrák gyalog- 
ság pedig zárt oszlopalakzatban, szuronyt 
szegezve, lobogó zászlói alatt — tisztjei ki- 
vont karddal, lóháton az élen, az ezredze- 
nekar a vérpezsdítő Radetzkymarschot 
meg a Prinz Eugeniust játszva az oszlop 
mögött masírozik a halálba, mintha csak 
díszszemlén lenne, ugyanakkor a poro- 
szok gyorstüzelő puskája és az osztrák tü- 
zérség ágyúi már az első világháború 
anyagcsatáit idézik föl. . . 

A reggel nyolckor kezdődő csata Bene- 
dek életének utolsó lehetőségét nyújtotta, 
s ő mindenesetre megcsillogtatta képessé- 
geit, nemhiába kapta meg korábbi győzel- 
meiért a Mária Terézia-rendet. A közel 
félmillió ember valószínűtlenül kicsi he- 
lyen zsúfolódott össze, a két csehországi 
folyó közén nyolc-tíz kilométer széles, 
s három-öt kilométer mélységű csatamező 


állt rendelkezésre a gyilkoláshoz. A csá- 
szári királyi csapatok szorosan tömörülve, 
a poroszok lazábban, félkörívben álltak 
föl. Mindez már a haditerveket is sejteni 
engedte. 

Benedek Lajos táborszernagy arra töre- 
kedett, hogy az általa elfoglalt magasab- 
ban fekvő állásokból a porosz rohamokat 
visszavesse, s ha az ellenség ereje lankad, 
elsöprő erejű ellentámadást indítson. Hel- 
muth von Moltke gyalogsági tábornok ha- 
diterve ettől merőben különbözött. Közé- 
pen az 1. porosz hadsereg valóban frontá- 
lis támadást indított a cs. kir. centrum el- 
len, de ez a támadás inkább azt a célt szol- 
gálta — miként az hamar kiderült —, hogy 
lekösse az ellenség főerejét. A döntést 
a szárnyakon kellett kicsikarni, délen 
Karl Eberhard Herwarth von Bittenfeld 
elbai hadserege, északon pedig Frigyes 
Vilmos trónörökös 2. porosz hadserege 
volt hivatott Benedek csapatait átkarolni 
és halálos ölelésbe szorítani. E terv egyet- 
len ponton állt vagy bukott: megérkezik-e 
a trónörökös a nap folyamán a hadszíntér- 
re vagy sem; a csata kezdetén ugyanis még 
nem volt jelen. (A napóleoni háborúk két 
fontos ütközete múlott ilyen ,aprósá- 
gon": 1809-ben János főherceg nem ért 
idejében Wagram alá, 1815-ben viszont 
Blücher avatkozott be menetből a water- 
looi csatába, és döntötte el végérvényesen 
a franciák császárának sorsát.) 

A délelőtti órák Benedek számára biz- 
tatóan alakultak. Frigyes Vilmos herceg- 
nek se híre, se hamva nem volt, ezzel 
szemben a porosz 1. hadsereg támadása 
kifulladt, hiába kelt át nagy veszteségek 
árán az Elba Bistritz nevű mellékfolyóján, 
a mögötte emelkedő lipai magaslatokat 
nem sikerült megrohamoznia, itt a jobb 
osztrák tüzérség fölénye döntőnek bizo- 
nyult. A cs. kir. gyalogság meg is kezdte 
az ellentámadást a Frigyes Károly herceg 
vezényelte porosz centrum ellen. 

A két vezérkar néhány kilométernyire 
foglalt állást. Benedek a lipai magaslatról 
jól láthatta a csata minden mozzanatát. 
Nyugodtan szívta szivarját, hiszen min- 
den jól alakult. Gyalogsága helytállt, tü- 
zérsége tarolt. Háta mögött két teljes, 
érintetlen hadtest várt arra, hogy tartalék- 
ként bevessék, nem is szólva három ne- 
hézlovas-hadosztályról, amely már készül 
a visszavetett porosz zöm lerohanására. 
Déltájban e lovasok parancsot is kapnak, 
hogy kezdjék meg az előnyomulásukhoz 
szükséges terepfelderítést. 

A túloldalon a Roskos-hegyen áll a po- 
rosz vezérkar. A 69 éves ősz I. Vilmos ki- 
rály kevésbé bizakodó, sőt, kifejezetten 
aggodalmas. Amikor az osztrák jobbszár- 
nyon, az eredetileg a 2. porosz hadseregre 

Az észak-csehországi hadszíntér. Ide vonult be fel- 
tartóztathatatlanul a három porosz hadoszlop, s verte 
tönkre Königgrátz mellett A usztria főerőit 


váró Anton von Mollinary tábornok két 
hadteste is balra kanyarodott és a porosz 
középre támadott, Vilmost nyugtalanság 
fogta el: , Elveszítjük a csatát!" Az 1. had- 
sereg megtorpant, a porosz balszárny hát- 
rálni kezdett, hiszen ott eleve a trónörö- 
kös megérkeztével számolva állítottak fel 
csupán két hadtestet, Herwarth pedig 
pontatlanul hajtotta végre a parancsot, 
nem átkarolni igyekezett az osztrák—szász 
balszárnyat, hanem a frontális támadást 
erőltette. Moltke vezérkari főnök, rendít- 
hetetlen nyugalommal szemlélte az ese- 
ményeket. Amikor Bismarck, aki a király 
kíséretében maga is jelen volt, szivarral 
kínálta — így beszélik a visszaemlékezé- 
sek —, Moltke feltűnő (valódi vagy csak 
színlelt?) közönnyel válogatott a tárcából. 
A miniszterelnök ebből a gesztusból meg- 
érezhette, hogy nagy bajok azért nin- 
csenek. 

Sőt, a nagy bajok Benedek számára 
kezdődtek. Dél körül futott be a josef- 
stadti erőd őrségének sürgönye, hatalmas 

porosz erőket látnak délre vonulni. Fri- 
gyes Vilmos herceg sziléziai hadserege, 
amellyel már többször megütköztek Be- 
nedek katonái, erőltetett menetben vo- 
nult az ágyúdörej hangját követve. 

Ezzel fordult a kocka, az addigi ki- 
egyenlített küzdelmet porosz hadászati 
fölény váltotta föl, amelyhez a harcászati 
is járult: a rettenetes Dreyse-puska. A déli 
órákban azonban még mindig kétesélyes 
volt a játszma. A csatát, amelyet két napja 
még reménytelennek ítélt, Benedek Lajos 
eddig legjobb tudása szerint vívta, nyoma 
sem volt rajta korábbi szkepszisének, sőt, 
mintha föltámadt volna benne régi énje, 
a gyors elhatározások emberéé, a cs. kir. 
hadsereg fenegyerekéé. Most azonban 
szörnyű dilemma elé került. A joseístadti 
sürgöny megérkezésétől kezdve a jobb- 
szárnyon minden percben várni lehetett 
a 2. porosz hadsereget. Ellene most már 
csak az eddig érintetlen tartalékokat lehe- 
tett vezényelni, csakhogy ily módon az 
addigi koncepció került veszélybe: az el- 
lentámadáshoz szükség volt ezekre az 
erőkre. 

Benedek táborszernagy — időzavará- 
ban — csak akkor akarta megindítani el- 


lentámadását a front közepén, amikor az 
ellenség már kellőképpen kimerültnek 
látszik. A poroszok azonban, noha roha- 
maikat sorra visszaverték, egyelőre nem 
lankadtak. Várni viszont aligha lehetett, 
hiszen egyszerre minden perc drágának 
bizonyult, Frigyes Vilmos herceg bármi- 
kor betoppanhatott, s akkor ellene is 
szükség lesz minden nélkülözhető em- 
berre. 

A dilemmából az osztrák főparancsnok 
végül kompromisszumos megoldással 
vélt kiutat találni. Mivel eddigi jó pozíció- 
ját sajnálta volna veszni hagyni, nem adta 
föl eredeti tervét. A két érintetlen hadtest 
mégis maradt tartalékban, s az északi 
szárnyon álló csapatok kaptak parancsot, 
hogy észak felé frontot nyissanak, s várják 
a sziléziaiak felbukkanását. 

El nem unhatták magukat, mert Fri- 
gyes Vilmosék már ott is voltak. Festetich 
Tasziló és Karl Thun und Hohenstein al- 
tábornagyok még be sem fejezték az új 
helyzet megkövetelte hadmozdulatok el- 
rendelését, amikor záporozni kezdtek ka- 
tonáikra a poroszok golyói. A sziléziai 
hadsereg menetből bontakozott ki, éle va- 
lósággal legázolta a II. és IV. cs. kir. had- 
test még éppen csak állásait kereső, harc- 
alakzatot föl sem vett katonáit. 

Szó sem volt ezek után a középen oszt- 
rák ellentámadásról, Benedek egymás 
után vetette be tartalékait az északi szár- 
nyon. Ám elkésett. A sziléziaiak lendüle- 
tét nem lehetett föltartóztatni, az osztrák 
dandárok, sőt hadosztályok, hadtestek 
sorra elvéreztek a porosz puskák tüzében. 
Nemhogy lerohanni nem lehetett a porosz 
csatárokat, a legtöbb roham közvetlenül 
vonalaik előtt omlott össze, anélkül hogy 
közelharcra került volna sor. A vesztesé- 
gek elképzelhetetlen méreteket öltöttek, 
az egyik hadtest röpke húsz perc alatt tíz- 
ezer emberét veszítette el. , A céltábla 
harcolt itt a lövésszel szemben", jellemez- 
te a helyzetet Alfred Schlieffen, a későbbi 
német vezérkari főnök. 

Néhány órán belül minden eldőlt. A lo- 
vasságot már csak a gyalogság visszavonu- 
lásának fedezésére lehetett bevetni, 
ugyanezt szolgálta az osztrák tüzérség zá- 
rótüze. Königgratz egyetlen hatalmas tö- 
megsírrá vált. A cs. kir. hadsereg összes 
vesztesége — beleértve a halottakat, sebe- 
sülteket, eltűnteket és hadifoglyokat 
— meghaladta a negyvenezer főt, a poro- 
szoké alig érte el a kilencezret. A csata 
napjának estéjén a császár a Burgban vár- 
ta a híreket, felkészülve a legrosszabbra. 
Benedek két nappal korábbi kétségbe- 
esett távirata, valamint az időközben visz- 
szatért Beck helyzetjelentése nem adott 
holmi rózsás hangulatra alapot. 

Benedek délután négy körül szakította 
félbe a csatát, és rendelt el visszavonulást. 
Az erről küldött sürgöny hét előtt került 
Folliot de Crenneville főhadsegéd kezébe, 
aki azonnal bevitte azt az uralkodónak. 
, Csata Königgrátznél, hadsereg megver- 
ve, menekülés az erőd felé, félő, hogy ott 
bekerítik." A visszavonuló osztrákok pá- 
nikszerűen keltek át az Elbán. A tábor- 
szernagy még egyszer megmutatta, hogy 
mire képes, mert a hátraözönlő csapattes- 
teket sikeresen felfogta, és rendezetten 
vezette előbb Olmütz, majd Pozsony alá. 
Aztán elcsapták őt is, egyedül rá hárítva 
minden felelősséget. 

Új fővezérnek most már Albrecht fő- 
herceget nevezték ki. Ő ugyanis sikerrel 
járt, s a fekete-sárga lobogók élén győzel- 
met aratott az olaszok fölött. 


A vigasz: Custoza 


A Habsburg-ház legreakciósabb tagja- 
ként szokás emlegetni Albrecht főherce- 
get, aki a hadseregben találta meg az elhi- 
vatottságának legmegfelelőbb feladatot. 
Két tényező is ebbe az irányba vezérelte. 
Az egyik Károly főherceg emléke — a nagy 
hadvezér fiának katonai pályát kellett vá- 
lasztania —, a másik a személyes tapaszta- 

Königgrátznél a szász hadtestis súlyos veszteségeket 
szenvedett 


lat, jelesül 1848 sokkja. Albrecht, aki 23 
éves korában már vezérőrnagyként egy 
dandár élén állott, három évvel a forrada- 
lom kitörése előtt a birodalmi főváros ka- 
tonai parancsnoka lett, ahol is a forrongó 
márciusi napokban — hogy ne mondjuk 
— , túlságosan is jól helytállt". A bécsiek 
soha nem bocsátották meg neki a , már- 
ciusi elesetteket", az Albrecht által 1848. 
március 13-án személyesen vezényelt her- 
rengassei sortűz halálos áldozatait. Né- 
hány hétre vissza is kellett vonulnia a fő- 
hercegnek vidéki birtokára, hiszen az ud- 
var 1848 tavaszán engedményekre kény- 
szerült. Ám április végén Albrecht már 
szolgálattételre jelentkezett Radetzky ve- 
ronai főhadiszállásán, ahol — katonai ta- 
pasztalatokat gyűjtendő — unokaöccse, 
Ferenc József főherceg is tartózkodott né- 
hány hétig. Albrecht itt szerezte életének 
meghatározó, alapvető élményét: csakis 
erős, szilárd szellemű sereg képes a mo- 
narchiát megoltalmazni és együtt tartani. 
A birodalmi fegyveres erő a belső szilárd- 
ság és a külső hatalom igazi záloga, s a fő- 
herceg ennek a fegyveres erőnek fejleszté- 
sére, szervezésére tette föl az életét. 
Ellenzője volt ezért — értelemszerűen — 


minden , felforgató" gondolatnak, egyál- 
talán mindennek, amiben a monarchia 
biztonságára és épségére nézvést veszélyt 
látott. Mindez nem járt feltétlenül — és 
mindig - rugalmatlansággal: 1864-ben 
például az ő kezdeményezésére kezdett el 
puhatolózni az udvar Deák Ferencnél, 
a magyar liberálisok vezérénél a magya- 
rokkal való kiegyezés esetleges lehetősé- 
geiről. 

(Talán megbocsátható ekkora kitérő az 
új főparancsnok személyére egy hadjárat 
kellős közepén, de Albrecht főherceg még 
kitüntetett szerepet fog játszani az elkö- 
vetkezendő évtizedekben a Monarchia 
hadseregének irányításában.) 

Az időben néhány napot vissza kell 
nyúlnunk, az északi Íront eseményei 
miatt ugyanis az előbbiekben figyelmen 
kívül hagytuk az itáliai hadszíntereket. Itt 
parancsnokolt Albrecht főherceg, aki 
— , szokás szerint" — a várnégyszögben 
vonta össze a rendelkezésre váró erőket. 
Az olasz királyi csapatok, kiegészülve Ga- 
ribaldi szabadcsapataival, két irányból 
vonultak ellene: a fősereg nyugatról 
a Minción átkelve, egy másik csapattest 
pedig Bologna irányából a Pó vonalán lép- 
ve át. Albrecht azt tette, amit közvetítői 
útján Benedek is tanácsolt: nyomban ki- 
mozdult megindulási körletéből, és még 


azelőtt támadott, hogy az ellenség egyesít- 
hette volna erőit. Már június 24-én fényes 
győzelmet aratott Custozánál — e helység 
ezúttal sem bizonyult szerencsés helyszín- 
nek az olaszok számára -, tönkreverte 
Viktor Emánuel főerőit, majd délnek for- 
dult, és visszavetette a déli olasz hadsere- 
get is a Pó mögé. Harcok folytak még el- 
húzódóan Dél-Tirolban, ahol Garibaldi 
fanatikus vörösingesei keményebb ellen- 
félnek bizonyultak, mint a reguláris olasz 
királyi katonaság. Albrecht tehát győzött 
Itáliában, e győzelem eredményei azon- 
ban mit sem értek, hiszen az északi hadse- 
reg Csehországban eljátszotta őket. 

Vegyes érzelmekkel fogadta hát a fő- 
herceg-tábornagy és stábja a Bécsből ér- 
kezett parancsot: azonnal csoportosítson 
át minden erőt északra, a főváros védel- 
mére. Ez ugyanis egyet jelentett a velencei 
tartomány feladásával, de legalábbis véd- 
telenül hagyásával, márpedig Albrechték 
nem azért harcoltak, hogy most csapot- 
papot otthagyjanak. De hát a poroszok 
már Königgrátz másnapján megkezdték 
az előrenyomulást, s hiába szedte rendbe 
Benedek vert hadát, az már nem volt ké- 
pes arra, hogy feltartóztassa őket. 

A nagy átcsoportosítás alatt mindazon- 
által az osztrák hadvezetés megmutatta, 
hogy olykor szervezési mesterművekre is 


képes: tíz nap alatt sikerült átdobni az 
egész itáliai hadsereget a déli vasúton 
Ausztriába, teljes felszerelésével együtt. 
Nagyon kellett sietni, hiszen így is félő 
volt, hogy Albrecht és felmentő serege 
már csak egy poroszok megszállta császár- 
várost talál maga előtt. 

Július 8-án éppen ezért Ausztria tűz- 
szünetet kért. Az indok nyilvánvaló volt, 
lélegzetvételnyi idő kellett, míg Albrech- 
ték megérkeznek. Hogyan is gondolhatta 
bárki komolyan, hogy a poroszok majd 
szépen rábólintanak, és kivárják, amíg el- 
lenségük egyesíti maradék erejét. Bis- 
marck elutasította a kérést, csak akkor 
volt hajlandó tárgyalni, ha a békefeltéte- 
lekről esik szó. , Ha Ausztria tűzszünetet 
kér, Poroszországnak menetelnie kell", 
fogalmazott frappánsan Frigyes Vilmos 
trónörökös. 

Másnap tehát, amikor Bismarck nem- 
leges válasza megérkezett, Ferenc József 
kétségbeesett (és mellesleg hiábavaló) 
üzenetet küldött III. Napóleonnak, és el- 
rendelte a csomagolást. A kincstárban úti- 
ládákba pakolták a legnagyobb értékeket, 
az udvari könyvtárban és levéltárban 
ugyanez történt a legértékesebb kódexek- 


A porosz trónörökös sziléziai hadserege eldöntötte 
a csata kimenetelét 


. 


kel és kéziratokkal. Mindent vonatra és 
hajóra raktak, és megindítottak Magyar- 
országra. A poroszok végtére is bármelyik 
nap megérkezhettek. 

És csakugyan: július 12-én megszállták 
Brünnt. Prágában az érsek és a polgár- 
mester vonult ki a város kulcsaival foga- 
dásukra. Bécsben a hatóságok rendeletére 
nagy szorgalommal sáncokat ástak, meg 
útakadályokat emeltek, miközben a kí- 
váncsiskodó polgárok százai gyülekeztek 
a Kahlenbergen, hogy elsőnek pillanthas- 
sák meg a csúcsos sisakokat. 

Bismarck azonban nem kívánt hosszú 
háborút, ahogy Ausztriát sem akarta meg- 
semmisíteni, kiváltképp nem véres és 
pusztító harc árán. Az ő célja az egész had- 
járattal , csupán" annyi volt, hogy Bécset 
a németországi aspirációk feladására bír- 
ja. E szándékát nehezen tudta elfogadtat- 
ni vérszemet kapó királyával és annak 
környezetével, miként Ferenc József is 
még napokig úgy látta, hogy dinasztiájá- 
nak évszázados jogaiért továbbra is érde- 
mes fegyveres erővel küzdenie. 

A Bismarck szeme előtt lebegő porosz 
vezetésű Németországnak szüksége volt 
a Habsburg Birodalomra, saját szövetsé- 
geseként. Minden ügyességét és — túlzás 
nélkül lehet így fogalmazni — diplomáciai 
zsenialitását latba kellett azonban vetnie, 

Albrecht főherceg, tábornagy, az itáliai hadsereg 
Parancsnoka hiába aratott fényes győzelmet Custozánál 
— a csatát megnyerhette, a háború mégis elveszett 


míg mindezt Vilmos királlyal elfogadtatta. 
Mensdorff-Pouilly gróf osztrák külügy- 
miniszter dél-morvaországi kastélyában 
folytak a béketárgyalások, s itt, Nikols- 
burgban (ma: Mikulov) kötötték meg júli- 
us 26-án az előzetes békét, melyet augusz- 
tus 23-án a prágai porosz-osztrák béke- 
szerződés követett. Bismarck elérte hadi- 
célját, hiszen Ausztria kivonult Németor- 
szágból. ,, O Felsége Ausztria császára elis- 
meri az eddigi Német Szövetség feloszlását 
és hozzájárulását adja Németországnak az 
osztrák császári állam nélküli újjáalakításá- 
hoz", hangzott a békeszerződés 4. cikke- 
lye. Igaz, Poroszország nem kívánt területi 
engedményeket, sőt Szászország íi5 meg- 
őrizhette területi épségét és önállóságát, 
Bismarck azonban szabad kezet kapott 
Németországban, északon fejedelmecské- 
ket csaphatott el, és egész államokkal , ke- 
rekíthette ki" a porosz királyságot. 

Területek átadását csupán Olaszor- 
szág, a csatatéren legyőzött déli ellenfél 
javára irányzott elő a békeszerződés: a ve- 
lencei tartományról kellett lemondania 
Ausztriának. Sovány vigaszt nyújtott az 
a gonosz gesztus, hogy ismét Napóleont 
kérték fel közvetítőnek, neki adta át Fe- 
renc József a tartományt, s ő , ajándékoz- 
ta" tovább Itáliának. A dolgok lényegén 
ez mit sem változtatott. Dél-Tirolt viszont 
sikerült megvédelmezni, az olasz—osztrák 
vegyes lakosságú terület továbbra is a fe- 
kete-sárga határcövekek során belül ma- 
radt — de persze egy pillanatra sem tűnt el 
az olasz igények listájáról. 

, Győzni kell Lissánál!" 


Itáliát egyébként nemcsak Custozánál, 
a szárazföldön sikerült megverni 1866- 
ban: az osztrák flotta is — önmagához mér- 
ve jelentős — győzelmet aratott július 20- 
án, amivel persze akkor már csak még 
egyszer megalázni sikerülhetett Olaszor- 
szágot, maga a tengeri ütközet nem befo- 
lyásolta sem a háború kimenetelét, még 
kevésbé az Adriai-tenger fölötti uralmat. 
Epizód maradt csupán az önmagát az ösz- 
szeomlásáig szárazföldi hatalomnak te- 
kintő Habsburg Birodalom történetében. 

Ez az epizód mindazonáltal alkalmat ad 
arra, hogy egy pillantást vessünk Ausztria 
haditengerészetére. Habsburg zászlók 
alatt akkor vitorláztak hajók a világ tenge- 
rein, amikor a dinasztia tagjai ültek Spa- 
nyolország trónján, illetve amikor koro- 
nájuk alá tartozott a mai Belgium. A szo- 
rosan vett osztrák Habsburgok hatalma 
azonban mindig szárazföldi területekre 
korlátozódott, jóllehet a fennhatóságuk 
alatt álló területek csaknem mindenkor 
rendelkeztek kisebb-nagyobb Adria-parti 
sávval (csak I. Napóleon csonkította meg 
néhány évre úgy a birodalmat 1809-ben, 
hogy az teljes tengerpartját elveszítette). 

A napóleoni háborúkat lezáró bécsi 
kongresszus aztán Bécs birtokába juttátta 
Velencét, az Adriai-tenger e fontos kikö- 
tőjét — és a franciák császára által moder- 
nizált velencei flottát. Az osztrák főhiva- 
talok azonban — a háborúk során kiürült 
államkasszára való tekintettel vagy in- 
kább arra hivatkozva (hiszen itt szemléleti 
kérdésről volt szó, arról, akar-e tengeri 
hatalom kiépítésére törekedni Ferenc csá- 
szár és mindenható kancellárja, Metter- 
nich vagy sem) - eladták a hajókat, jó ré- 
szüket haszonfának, s csupán kisszámú 
fregattot és korvettet, valamint partvédel- 
mi berendezést tartottak meg és állítottak 
hadrendbe. A döntés egyébként kifejezet- 
ten realistának tekinthető, hiszen csekély 
volt az esélye annak, hogy az osztrák hadi- 
tengerészetet számottevő erővé lehessen 
fejleszteni, s Ausztria inkább akart a kon- 
tinens vezető hatalma lenni, mint a sokkal 
jobb adottságú országokkal a világ vizein 
versenyre kelni, magára vonva például 
Nagy-Britannia rosszallását. 

A megtartott hajóegységeken továbbra 
15 velenceiek szolgáltak, s egy osztrák kor- 
társ szerint úgy éltek a császár hajóin, 
mintha még mindig Szent Márk gályáin 
szelnék a hullámokat. A régi velencei ve- 
zényszavak, velencei gyakorlatozások 
folytatódtak itt, az idő megállt a fedélzete- 
ken. Azon tehát nincs is mit csodálkozni, 
hogy amikor 1848-ban a lagúnák városá- 


ban is kitört a forradalom, és megint ki- 
kiáltották a köztársaságot, a flottilla ismét 
felvonta a Velencei Köztársaság lobo- 
góját. 

A hajók egy kisebb hányada megma- 
radt a császár hűségén. Triesztben gyüle- 
keztek ezek a flottaegységek, s amint 
a forradalomtól zilált körülmények en- 
gedték, az osztrák hatóságok nekiláttak, 
hogy hadra fogható hajórajt állítsanak 
össze belőlük. Ekkor jelentkezett szolgá- 
lattételre egy huszonegy éves tengerész- 
tiszt, a Írissen Íregattzászlóssá (hadnagy- 
gyá) kinevezett Wilhelm von Tegetthoff. 

Ausztria haditengerészetének leendő 
büszkesége és legnagyobb alakja vesztfá- 
liai eredetű katonacsaládból származott, 
ősei apai ágon a XVIII. század óta szolgál- 
ták a Habsburgokat. Wilhelm fivérei is 
— apjukat követve — a tiszti hivatást válasz- 
tották. Ő maga a velencei osztrák haditen- 
gerészeti kollégium növendéke lett, itt 
végzett 1845-ben. A forradalom kitörése- 
kor éppen őfelsége Adria nevű korvettjén 
szolgált, ez a pireuszi kikötőben őrködött 
az osztrák kereskedelem biztonsága és 
szabadsága fölött. Triesztben segédtiszti 
beosztást kapott, s ebbéli minőségében, 
egy admirális kísérőjeként, villámgyors 
utazást tett Nápolyba, ahol sürgősen új 
hadihajókat kellett vásárolni. Szükség 
volt rájuk rögvest, a győzedelmes Ra- 
detzky ugyanis csupán a szárazföld felől 
tudta ostromolni a forradalmi Velencét, 
hadtestének a sikerhez pedig nélkülözhe- 
tetlenül szüksége volt tengeri blokádra. 
Ebben részt vett az Adria korvett is, 
amelyre Tegetthoff fregattzászlóst hama- 
rosan visszavezényelték. 

A flotta élén új ember állt, egy tapasz- 
talt és kipróbált dán tengerésztiszt, Hans 
Birch von Dahlerup, akit altengernaggyá 
és a haditengerészet parancsnokává ne- 
veztek ki. Egyébként is mind több néme- 
tet és skandináviait, főleg dánt igyekeztek 
a cs. kir. haditengerészethez verbuválni, 
amelynek a vezényleti nyelve is a német 
lett. (Dán kapitánya volt őfelsége Huszár 
nevű hajójának is, amely 1853-ban első- 
ként rendelkezett kizárólag nem olasz 
tisztikarral és legénységgel.) 

Az adriai osztrák flotta, mely tehát Ve- 
lence ostrománál esett át a tűzkeresztsé- 
gen, merőben új alapokról szerveződött 
újjá. 1848 tapasztalatait levonva a bécsi 
hadvezetés azt tűzte ki célul, hogy a hadi- 
tengerészet is szerves részévé váljon a cs. 
kir. fegyveres erőknek. Szakítani kellett 
a korábbi , extravaganciákkal", amikor 
a tengerészetet — legalábbis szárazföldi 
szemlélődők szemében — gyanús múltú, 
félkalóz elemek lepték el, akiknek egész 
testét tetoválások borították: helyükbe 


olyan fiatal tiszteknek kellett lépniük, 
akik méltók őfelsége kardbojtjára... Őket 
már jól ismerhetjük, hiszen fényképek 
maradtak fenn róluk. Például magáé Te- 
getthoffé, amint a Schwarzenberg nevű 
fregatt gőzös fedélzetén áll, könnyedén 
egy ágyúra könyökölve, másik keze zse- 
bébe süllyesztve, zubbonya nyitva, sze- 
mét mélyen a fényképezőgép lencséjére 
függeszti, elmaradhatatlan — a flottánál 
igen divatos — pofaszakállával. Nem tud- 
ni, milyen lehetett az előző tengerésztiszti 
nemzedék , egyéni külleme", de egy Gyu- 
lay táborszernagy azért Tegetthoffékon 
sem kevés alaki kivetnivalót találhatott 
volna. 

Nem az öltözködés és a magatartás tesz 
azonban egy flottát igazán erőssé, hanem 
hajóinak állaga. A múlt század közepe 
nagy fordulatot hozott a világ haditenge- 
részetébe: igen gyorsan kezdtek elterjedni 
a gőzhajók, felváltva a vitorlások addigi 
egyeduralmát. A régi iskola admirálisai 
— köztük Dahlerup is — idegenkedtek az 
ilyen újításoktól, az ő számukra a hadiha- 
jó egyet jelentett a kibontott, feszülő vi- 
torlákkal, a tarka zászlókkal; az ő fregatt- 
jaik hangtalanul suhantak a tenger habja- 
in, csak a parancsok törték meg a csendet, 
a fedélzetmesterek sípszava, no és persze 
az ágyúk mennydörgése. Ezeken a hajó- 
kon még ember küzdött ember ellen, a ké- 
zifegyverek között ott szerepelt a csáklya, 
amellyel a matrózok az ellenséges hajót 
a maguké mellé húzták, hogy aztán köté- 
len átlendüljenek rá, és puszta kézzel 
küzdjenek meg az ellenféllel. 

Minden , masina", szén, fa és gőz gya- 
nús volt: a hadmérnököknek s egyéb , la- 
katoslegényeknek? nincs helyük egy 
, tisztességes" hadihajón. A fejlődést per- 
sze nem lehetett feltartóztatni, kiváltképp 
azután nem, hogy 1854-ben Ferdinánd 
Miksa főherceg vette át a haditengerészet 
főparancsnokságát. A hajózási kérdések 
iránt egyáltalán nem érdeklődő Ferenc 
József elterelő hadművelet gyanánt he- 
lyezte mérhetetlenül Írusztrált és tett- 
vágytól (meg nem kevés hatalomvágytól) 
fűtött öccsét erre a posztra, s Miksa nagy 
energiával fogott a flottafejlesztéshez. Ne- 
ki volt elég súlya ahhoz, hogy a kongó 
kincstár mélyén mégis leljenek némi 
anyagi erőt modern hajók vételére. 

Az első korszerű csavargőzőst, a Ra- 
detzky nevű fregattot Angliában gyártatta 
Miksa, nyomban azután, hogy átvette 
a főparancsnoki tisztet. Jellemző a monar- 
chia viszonyaira, hogy a hajócsavar felta- 
lálójának, Josef Resselnek a hazája, kül- 
földön vásárol csavargőzöst. A technikai 
újítások iránt is fogékony Tegetthoff 
— immáron sorhajóhadnagy (százados) — 


hamar felhívta magára a főherceg figyel- 
mét, aki különböző fontos feladatokat bí- 
Zott a fiatal tisztre. A krími háború idején 
a Taurus nevű csavargőzössel a Duna- 
deltába küldte, ahol igen bizonytalan vi- 
szonyok uralkodtak. A cél az osztrák ér- 
dekek védelme volt, valójában azonban 
legalább annyira a felderítés is. 1857-ben 
a Vörös-tengeren kellett Tegetthoffnak 
alkalmas bázist keresnie, amely szénfelve- 
vő állomásként szolgálhatna osztrák hajók 
számára a Szuezi-csatorna megnyitása 
után. Tegetthoff Sokotra szigetét javasol- 
ta a Guardafui-foktól északkeletre, ekkor 
azonban már közbelépett a fiskus és meg- 
vétózta a támaszpontvásárlás ügyét, meg- 
tagadván az igényelt százezer tallér folyó- 


parancsnoksága alatt — szelte át az óceánt, 
hogy a mexikói hazafiak által kivégzett 
Miksa holttestét visszahozza. ) 

Amikor a Novara 1859 augusztusában 
csaknem százezer kilométernyi úttal a há- 
ta mögött szerencsésen befutott a pólai ki- 
kötőbe, Ausztria egész flottája felsorako- 
zott a fogadtatására. Dörögtek az ágyúk, 
visszhangzott a sok , Hurrá!", mindez 
azonban nem feledtette a néhány héttel 
korábban lezajlott vesztes háborút. Eb- 
ben a háborúban pedig az osztrák flotta 
sem szerepelt valami fényesen, pontosab- 
ban sehogy sem szerepelt. Egy erős fran- 
cia hajóraj feltűnése miatt azt a parancsot 
kapta, hogy maradjon támaszpontjain és 
szorítkozzék a partvédelemre. Így aztán 


sítását. (Húsz év múlva az angolok létesí- 
tettek itt fontos haditengerészeti bázist, 
de nem ezért az elszalasztott üzletért lett 
Nagy-Britannia, nem pedig Ausztria a vi- 
lágtengerek korlátlan ura.) 

Miksa főherceg demonstrációkkal vi- 
gasztalta magát, minél több kikötőben 
kellett föltűnnie a piros-fehér-piros hadi- 
tengerészeti lobogónak. Ezért is küldte 
a föld körülvitorlázására a Novara nevű 
háromárbocos fregattot 1857-ben. (Nem 
sejthette, milyen fontos szerepet játszik 
majd ez a hajó az életében: a Novara fedél- 
zetén érkezett Mexikóba, hogy III. Napó- 
leon kalandjának részeseként császárt 
játsszon a közép-amerikai országban, 
s nem egészen négy évvel később ugyanez 
a hajó — ezúttal Wilhelm von Tegetthoff 


Őfelsége Novara fregattja ütközetben 


szó sem lehetett arról, hogy az osztrák ha- 
ditengerészet megakadályozza vagy akár 
csak megzavarja a Íranciákat csapataik 
tengeri úton történő szállításában és után- 
pótlásában. Tegetthoff (ekkor már kor- 
vettkapitány, azaz őrnagy) Velence és An- 
cona között cirkált hajójával, de nem ke- 
veredett harcba. A következő esztendők- 
ben gyorsan emelkedett a ranglétrán, fre- 
gattkapitánnyá, majd sorhajókapitánnyá 
léptették elő, s hajójával, hajórajával 
a Földközi-tenger különböző pontjain 
kellett az osztrák érdekeket és alattvaló- 
kat védelmeznie, no meg az osztrák jelen- 
létet demonstrálnia. Miksa főherceg 
ugyanis nem adta föl a harcot, pedig a 

flotta mind nagyobb veszélybe került. 
Az 1859. esztendei háború után a felsőbb 
hadvezetés köreiben nem kevesen adtak 
hangot abbéli meggyőződésüknek, hogy 
a haditengerészetre fordított minden kraj- 
cár kidobott pénz. Ausztria flottájának 
egyetlen igazi feladata a partok védelme, 
azt pedig célszerűbb modern partvédelmi 
ütegekkel megoldani, hangoztatták a bé- 
csi tábornokok, ezeket az ütegeket a há- 
ború után elsőként látták el hátultöltő lö- 
vegekkel. Tűzerejüket hatásosan lehet ki- 
egészíteni olyan modern harci eszközök- 
kel, mint a víziaknák, ezek között már 
olyan is létezett ekkor — a XIX. századi 
technika határtalan távlatokat nyitott meg 
az emberiség előtt —, amelyet elektromos 
úton távirányítással lehetett felrobbantani 
a fölé tévedő ellenséges hajóval együtt... 
Megkezdődtek az első kísérletek a moz- 
gatható víziaknával, a torpedóval, amely 
forradalmasította a haditengerészet fejlő- 
dését. Egyelőre azonban a kezdetleges 
torpedók is csak a partvédelmet szolgál- 
ták, az osztrák (azaz akkor már osztrák— 
magyar) haditengerészet csupán a hetve- 
nes évek végén kapta meg az első torpedó- 
naszádokat. Ezek a flotta fölszámolására 
irányuló törekvések nem állottak messze 
magától Ferenc Józseftől sem: tengeri 
hadgyakorlatot szinte soha nem tekintett 
meg, míg a szárazföldi nagygyakorlatokat 
semmi áron nem mulasztotta el. 
Tegetthoff sem gondolkodott másként, 
mint támogatója, Miksa főherceg, s neki 
adatott meg a lehetőség, hogy kétszer is 
bizonyítsa a flotta harcképességét. Az első 
alkalom 1864-ben következett be, amikor 
éppen a Levante vizein lobogtatta Auszt- 
ria hadizászlait. Február 25-én érte el a hír 
Tegetthoff hajóraját, hogy Ausztria és Po- 
roszország hadat üzent Dániának, s ő pa- 
rancsot kapott, hogy nyomban vegyen 
irányt az Északi-tenger felé, ahol a dán 
flotta blokád alatt tartja a német kikötő- 
ket. Tegetthoff flottillájából a Schwarzen- 
berg nevű fregatt és két ágyúnaszád tűnt 
alkalmasnak ekkora útra. Ezekkel Lissza- 
bonba hajózott, ahol az az utasítás várta, 
hogy csatlakozzon egy hamarosan megér- 
kező nagyobb osztrák hajórajhoz, amely 
Wüllersdorf-Urbair . altengernagy  pa- 
rancsnoksága alatt már úton van. Három 
hét telt el tétlen várakozásban, de csak 
a Radetzky nevű Íregatt futott be, majd 
a parancs, hogy Tegetthoff mégis keljen 
útra Brest felé. Itt továbbirányították, 
hogy egy kisebb porosz hajórajjal egyesül- 
ve induljon az Északi-tengerre, s törje 
meg a dán blokádot. Hosszas ide-oda cir- 
kálás után Tegetthoff flottillája végre dán 
hadihajókat pillantott meg, méghozzá egy 
a sajátjánál jóval erősebb hajóegységet. 

Ennek ellenére, a dán tüzérségi fölénnyel 
mit sem törődve a sorhajókapitány azon- 
nali tárnadást rendelt el. A harc kezdetén 
a következő jelszót húzatta föl árbocára: 
, Seregeink győzedelmeskedtek, tegyünk 
mi is így!" 

Tették, de még egy ilyen győzelem, 
s Tegetthoff legfeljebb tűzifaként adhatja 
el hajóit. Olyan rámenősséggel vezényelte 
flottilláját, amelyet Johann Christoph All- 
mayer-Beck csak Benedek Lajos fenegye- 
rekségével tud összehasonlítani, hozzáté- 
ve, hogy Tegetthoff sokkal szélesebb látó- 
körű volt, mint szárazföldi bajtársa. 
A Schwarzenberg vitorlázata hamarosan 
lángokban állt, s Tegetthoff hajója egy- 
más után kapta a találatokat. Lövegei 
mind hosszabban hallgattak, mert a keze- 
lők elestek, vagy elesett, illetve megsebe- 
sült társaikat vonszolták a hajó belsejébe. 
Tegetthoff támadókedve azonban nem 
lankadt, minden áron meg akarta semmi- 
síteni a dánok vezérfregattját. A Schwar- 
zenbergen támadt fedélzeti tűz végül meg- 
akadályozta ebben, kénytelen volt az üt- 
közetet félbeszakítani és az oltáshoz fog- 
ni. A Radetzky és a porosz ágyúnaszádok 
fedezték ezalatt. A Helgoland szigete mel- 
letti , tengeri csata" — amely egyébként je- 
lentéktelen ütközet volt, hiszen Tegett- 
hoff flottillája csupán a késlekedő osztrák 
armada előőrsének számított, s az ellenfél 
is csupán egy kis hajórajjal vett  " 
benne részt — mégis ahhoz ve- 
zetett, hogy a háborúban 
egyébként mind reménytele- 
nebb helyzetbe kerülő dánok 
felhagytak a német kikötők A 
blokádjával. "Tegetthoffot 


Tegetthoff admirális, 
a Monarchia legnagyobb 
tengeri hadvezére 


ezért hősként ünnepelte Németország, 
a világ pedig nagy tengeri hadvezérként 
ismerte meg. Ferenc József sietve ellen- 
tengernaggyá léptette elő (ami vezérőrna- 
gyi rangnak felel meg). 

A hadtörténelem utolsó fahajókkal ví- 
vott tengeri csatája zajlott le Helgoland- 
nál, de a flotta fegyvernemüknek elköte- 
lezett tisztjei Ausztriában is tudták, hogy 
a fejlesztést nem lehet tovább halogatni. 
Tegetthoff és társai érdeklődéssel figyel- 
ték az amerikai polgárháború eseményeit. 
Észak és Dél e küzdelme pedig nem vélet- 
lenül érdemelte ki az első modern háború 
címét. Vonatkozott ez a haditengerészetre 
is, ahol káprázatos újításokról érkeztek 
hírek, búvárhajókról és más technikai le- 
leményekről. A fahajók fémhajókra törté- 
nő lecserélésének  halaszthatatlanságát 
a bécsi hadvezetőség is belátta. 1861-ben 
állt hadrendbe az első császári királyi pán- 
céloshajó, a Sárkány (Drache). 

Fontos támogatóját veszítette el az oszt- 
rák haditengerészet, amikor Miksa főher- 
ceg elfogadta a mexikói császári koronát 
és végzetes kalandjába kezdett. Flottapa- 
rancsnoklásának tíz esztendeje alatt meg- 
teremtette azt a bázist, amelyre egy ké- 
sőbbi flottaprogramot alapozni lehetett 
(volna). Hét páncélos hajó, számos gőz- 


üzemű Íregatt és ágyúnaszád várakozott 
a pólai kikötőben vagy cirkált a Földközi- 
tengeren. A főherceg távozása után azon- 
ban a flottafejlesztés megint megtorpant, 
csak a már megkezdett hajók építése foly- 
tatódott, s Bécsben ismét a szárazföldiek 
lekicsinylő véleménye diadalmaskodott. 
Tegetthoíf hiába ontotta a kétségbeesett 
hangú emlékeztetőket, amelyekben a ha- 
ditengerészet felső vezetését sem éppen 
visszafogott stílusban bírálta, a táborno- 
kok és admirálisok heves ellenszenvén kí- 
vül más eredményre nem jutott. El is 
küldték előbb Levante vizeire a gyakorló- 
hajókkal, majd egy távol-keleti expedíció 
élére szemelték ki, hogy minél messzebb 
kerüljön... 

1866 tavaszán kellett volna útra kelnie, 
de ekkor már minden pillanatban várható 
volt a háború kitörése. Tegetthoff már- 
ciusban mindent megpróbált, hogy a bé- 
csi hadvezetést a flotta harckészültségbe 
helyezésére bírja, ám süket fülekre talált. 
A cs. kir. flotta két nagy páncéloshajója, 
a Ferdinand Max és a Habsburg még 
épült, lövegeit pedig csupán megrendel- 
ték a Krupp-műveknél, leszállításukra 
nem sok esély látszott a porosz háború kü- 
szöbén. A többi hajóegység szinte teljesen 
leszerelve pihent a pólai kikötőben. 

Olaszország ezzel szemben hatalmas 
flottafejlesztést hajtott végre az elmúlt 
esztendőkben, hiszen a Földközi-tenger 
számottevő hatalmává kívánt válni. Nem 
sajnálta az anyagi áldozatokat, s rövid idő 
alatt 12 páncélost, 14 gőzüzemű Íregatott 
és korvettet, 11 lapátkerekes gőzöst és 
számos segédhajót állított hadrendbe. Ez- 
zel a flottával bátran bízhatott adriai ten- 
geri fölényében az olaszok fiatal állama. 

Mi sem volt jellemzőbb az osztrák had- 
vezetés kapkodására, mint hogy április 
30-án elrendelte minden használható hajó 
azonnali fölszerelését, és május 3-án Te- 
getthoffot bízták meg a parancsnokság- 
gal. Amit ezután az ellentengernagy vég- 
hezvitt, az a szervezés tökélye: néhány hét 
alatt csodákat művelt. Minden épkézláb 
ember éjjel-nappali hajszolása árán befe- 
jezte a páncéloshajók építését, ütegeit in- 
nen-onnan összeszedett lövegekkel sze- 
relte föl. Harckész állapotba helyezte az 
összes úszni képes hajót, köztük a Kaiser 
nevű ősöreg sorhajót és a szabotázs foly- 
tán kigyulladt Novarát. A fahajókat vassí- 
nek és láncok segítségével , páncélozták" , 
a fegyverzetet minden lehetséges módon 
igyekeztek kiegészíteni. 

Így is számolni kellett azzal, hogy az 
olasz flotta tüzérségi fölénye behozhatat- 
lan. Tegetthoff ezért egy ősi módszert ele- 
venített föl: hajóira vágóorrokat szerelte- 
tett. Akár az osztrák gyalogság lerohanási 


Tegetthoff valamennyi sikere együttvéve sem volt 
elegendő ahhoz, hogy a flotta ne maradjon a szárazföldi 
hatalomnak számító Monarchia mostohagyermeke 


harcmodora tengerészeti megfelelőjének 
is tekinthetjük ezt a lékelő taktikát, amely 
a támadó hajó számára sem volt veszélyte- 
len. A vágóorros hajó nagy sebességgel 
nekirontott ellenfelének,  meglékelte, 
majd azonnal elhátrált tőle, hogy a süllye- 
dő hajó magával ne rántsa. Az ókori ten- 
geri csatákat juttathatja még eszünkbe 
mindez, de az az igazság, hogy az első 
páncélos gőzhajók, melyek gyorsan tud- 
tak hátramenetbe váltani, és nagy erővel 
rendelkeztek, eleinte még alkalmazták ezt 
a harcmodort, főleg fahajókkal szemben, 
s például Verne Gyula is lékelő orrot ál- 
modott Nemo kapitány Nautilus nevű 
búvárhajójára. 

Az emberfeletti munka valóban látvá- 
nyos eredményekkel járt. Nem egészen 
két hónap múlva, június végén Tegetthoff 
hat páncélossal, egy faszerkezetű sorhajó- 
val, négy fÍregattal, egy korvettel, hét 
ágyúnaszáddal és három lapátkerekes gő- 
zössel rendelkezett, egyszóval harcra kész 
flottával, amelynek ereje persze így is el- 
maradt az olasz haditengerészeté mögött. 

Egy nappal azután, hogy Itáliában is 
beállt a hadiállapot, Albrecht főherceg 
már győzött is Custozában. Az olasz sajtó 
a felkorbácsolt nacionalista légkörben azt 
követelte, hogy a flotta köszörülje ki ezt 
a csorbát. Csakhogy az olasz haditengeré- 
szet főparancsnoka, Persano tengernagy, 
nem volt a tettek embere, s inkább hajlott 
az óvatosságra, mint a kezdeményezésre. 
Olyannyira, hogy amikor Tegetthoff ha- 
jórajával megjelent Ancona kikötője előtt, 
az olasz flotta nem vállalta a csatát, hanem 
a parti ütegek védelmében maradt. Az 
osztrák ellentengernagy viszont nem mer- 
te megkockáztatni a kikötőbe való beha- 
tolást, részben az olasz tüzérségi fölény, 
részben a víziaknák veszélye miatt. (Az 
csak később derült ki, hogy az olaszok 
annyira nem számoltak osztrák flottakö- 
telékek felbukkanásával, hogy még az elő- 
készületeket sem tették meg az anconai 
öböl elaknásítására.) 

Két hétig folyt ez a csalogatósdi, de 
Persano tengernagy nem mozdult. Végül 
kénytelen volt engedni az olasz közvéle- 
mény nyomásának, és az olasz flotta július 
15-én kifutott a nyílt vizekre. Lissa (ma 
Vis) szigete felé vette az irányt, ahol egy 
kis rozoga osztrák erőd meregette 88 el- 
avult partvédő ágyúját a tengerre, min- 
denesetre nem annak tudatában, hogy az 
itáliai újságok az , Adria Gibraltárjá"-nak 
minősítik. 

Július 18-án kezdődött meg a sziget 

bombázása, az olaszok kihasználták, hogy 
lövegeik jóval messzebb hordanak, mint 
a lissai erőd ágyúi, és szörnyű pusztítást 
vittek végbe. Nyilvánvaló volt, hogy Lis- 
sa nem sokáig tarthatja magát. 

Tegetthoff 19-én értesült az ostromról. 
Flottáját ekkor már visszavonta, mert 
a custozai győzelem után Bécsben megint 
azok véleménye kerekedett felül, akik fö- 
löslegesnek tartották a tengeri aktivitást. 
Itália végtére is verve volt, az pedig nyil- 
vánvaló, hogy a háború sorsa a csehorszá- 
gi csatatereken dől el. A legyőzött Olasz- 
ország részéről komoly dalmáciai partra- 
szállással együttjáró inváziótól nem kel- 
lett tartani. Valószínű, hogy ha parancsot 
kér, Tegetthoff ellentengernagy ezúttal is 
azt a választ kapja, hogy ne mozduljon, 
Lissa aligha éri meg a flotta kockáztatását, 
Tegetthoffnak azonban esze ágába sem 
jutott Bécshez fordulni, hanem azonnal 
indulási parancsot adott Lissa felé. Egy 
viharos éjszaka után július 20-án hajnal- 
ban ért az osztrák hajóraj a cél körzetébe. 
Az időjárási viszonyok csöppet sem ked- 
veztek: a zuhogó esőben a kisebb hajók 
ágyúállásainak lőréseit be kellett csukni. 
Délelőtt tíz órakor azonban felszállt 
a köd, és a két flotta tengerészei megpil- 
lanthatták egymást. 

, Páncélosok előre, az ellenséget meglé- 
kelni és elsüllyeszteni! ", adta ki a jelszót 
jelzőzászlók útján az osztrák parancsnok. 
A második szignált már föl se lehetett 
vonni — , Győzni kell Lissánál!? — mert az 
olasz hajók vadul ágyúzni kezdtek. A cs. 
kir. hajók ékalakban rontottak az ellenség 
vonalának, áttörtek rajta, s ezzel egycsa- 
pásra vége lett az olasz tüzérségi fölény- 
nek, hiszen a hajók összekeveredtek és ki- 
ki saját egységeit lőtte volna. 

Anton Romako festményéről ismerjük 
azt a jelenetet, amelyen a Ferdinand Max 
páncélos hatalmas kormánykerekét öt 
tengerész szorítja vasmarokkal, fölöttük 
a parancsnoki hídon Tegetthoff áll zsebre 
dugott kézzel, terpeszállásban, rendíthe- 
tetlen nyugalommal, miközben egy olasz 
ágyúgolyó csapódik be. A festőművész azt 
a pillanatot ragadta meg, amikor az oszt- 
rák páncélos több nekirugaszkodás után 
végre meglékelte az olasz flotta zászlósha- 
jóját, a Re dItaliát. (Az olaszok hosszú 
ideig irányítás nélkül maradtak, Persano 
admirális ugyanis az utolsó pillanatban át- 
szállt vezérhajójáról a sérthetetlennek tar- 
tott Affondatore páncélosra, s ezzel vég- 
leg kiadta kezéből a kezdeményezés lehe- 
tőségét.) Az agg fa sorhajó, a Kaiser is ön- 


Anton Ramako híres festményén Tegetthoff admirális 
rendíthetetlenül áll vezérhajója parancsnoki hídján, mi- 
közben az meglékeli az olaszok egyik hajóját 


A pólai hadikikötő soha nem lett nagyobb flotta- 
fejlesztési program megvalósításának színtere 


feláldozó rohamot intézett a többi fahajót 
legázolni akaró olasz páncélos, a Re di 
Portogallo ellen, az egyenlőtlen küzde- 
lemben a Kaiser lékelte meg ellenfelét, 
miközben maga is súlyosan megsérült, el- 
ső árboca ledőlt, vitorlázata lángot fogott. 
Az Affondatore erre a Kaiser ellen for- 
dult, az égő vitorlásról azonban olyan he- 
vesen kezdték lőni, hogy Persano nem 
kockáztatta meg a roham folytatását. 
Eközben a Palestro páncélost sikerült grá- 
nátokkal felgyújtani, méghozzá oly sze- 
rencsétlenül, hogy a tűz hamar elérte a lő- 
porkamrát és a hajó a levegőbe repült, mi- 
előtt legénysége a menekülésre gondolha- 
tott volna. A Kaiser közben sikeresen el- 
távolodott és elérte San Giorgio kikötőjét, 
ahol a fedélzeti tüzet sikerrel eloltotta. 

Persano gróf délután háromkor szakí- 
totta félbe az ütközetet, amikor meggyő- 
ződött róla, hogy két páncélosa megsem- 
misült, három további pedig harcképte- 
lenné vált. Az olasz flotta maradéka sietve 
Ancona felé hajózott. Tegetthoff jóval las- 
sabb hajóival természetesen nem is gon- 
dolhatott üldözésre. Ezért előbb a faha- 
jóknak parancsolta meg, hogy San Gior- 
gióba vitorlázzanak, majd a gőzösök is kö- 
vették őket. Utolsónak a Ferdinand Max 
hagyta el a Lissa előtti vizeket. 

Erről a csatáról sem mondhatjuk el, 
hogy a világtörténelem nagy tengeri ütkö- 
zetei között a helye. Az ellenség azonban 
verve volt, Lissa pedig fölmentve, igaz, ez 
sovány vigaszt jelentett a königgrátzi ve- 
reség után. Itáliát még egyszer sikerült 
megalázni, mielőtt az ölébe hullott volna 
Velence, melyet Moltke fegyverei és Bis- 
marck diplomáciája szereztek meg szá- 
mára. 

Tegetthoffot a császár altengernaggyá 
léptette elő (ez a szárazföldön az altábor- 
nagynak felelt meg), a flotta tisztjeire és 
matrózaira pedig hullottak az érdemke- 


resztek, akár a záporeső. Aztán vége lett 
a mámornak, s kiderült, Bécsben már ha- 
tároztak a hajók újbóli leszereléséről. Te- 
getthoffot sietve fel is mentették a pa- 
rancsnokság alól, , nehogy magas rangjá- 
hoz méltatlan módon néhány hajó fölött 
kelljen parancsnokolnia". A bécsi szóbe- 
széd szerint azonban az uralkodó nemtet- 
szését vívta ki, amikor egyszer megint túl 
szabadszájú volt egy audiencián. Hogy 
igaz-e a fáma, nem tudni, a kortársak 
mindenesetre elhitték. Később a közös 
hadügyminisztérium tengerészeti osztá- 
lyának vezetőjévé nevezték ki, itt irányí- 
tásával született meg a flotta szervezési 
terve, amely az első világháborúig érvény- 
ben maradt. A hivatalnoki munkához 
azonban ennek a tevékeny, elszánt kato- 
nának nem sok kedve volt, miként a szé- 
kesfővárosi intrikák világában sem volt 
igazán otthon az az ember, aki legszíve- 
sebben maga is ott állt a viharban hajója 
parancsnoki hídján. A haditengerészetért 
vívandó töménytelen kis harc, reményte- 
len küzdelem mind keserűbbé tették, 
egyre inkább befelé fordulóvá vált, s szin- 
te senkit sem ajándékozott meg bizalmá- 
val. Ebben talán elhatalmasodó súlyos be- 
tegsége is szerepet játszott. 1871-ben, éle- 
tének 44. évében ragadta el a halál. 

A lissai tengeri csata jól jellemezte 
a tengeri hatalommá soha nem vált mo- 
narchia helyzetét. Elérni vele semmit sem 
sikerült, kivéve a közvetlen taktikai célt, 
Lissa fölmentését. A hadvezetőség bra- 
vúrnak, huszárcsínynek tekintette, ami 
ráadásul azt bizonyította, hogy jó pa- 
rancsnokkal az élén egy kisebb flotta is ör- 
vendetesen nagy eredményeket érhet el. 
Minek akkor a sok méregdrága beruhá- 
zás? Vagyis a Tegetthoff megálmodta flot- 
tafejlesztésre soha nem került sor, a Mo- 
narchia megmaradt szárazföldi hatalom- 
nak; korlátozott anyagi lehetőségei foly- 
tán egyszerűen képtelen volt egyszerre 
fejleszteni szárazföldi és tengeri had- 
erejét. 

A közös hadügy 
nehéz születése 


z 1859. és 1866. évi háborúban 

elszenvedett vereségek látvá- 

nyosan bizonyították Ferenc 

József politikájának kudarcát. 
Nyilvánvalóvá vált, hogy a monarchia át- 
fogó reformjára van szükség. Az itáliai és 
németországi vezető szerep elvesztése, 
amit nem volt könnyű tudomásul venni, 
a magyar kérdést állította előtérbe. Az 
uralkodónak be kellett látnia, hogy hatal- 
ma gyakorlásában ki kell szélesítenie azok 
körét, akikre támaszkodhat. 1866 után 
nem elégedhet meg azzal, hogy politikájá- 
nak alig van más támogatója , mint az oszt- 
rák—német burzsoázia. A megoldást a ma- 
gyarok igényeinek tett engedmény, a bi- 
rodalom két felének uralkodó osztályai és 
a Habsburg-dinasztia közötti kompro- 
misszum jelentette. 

A kiegyezést célzó tárgyalások az en- 
gedményekre való hajlam kölcsönös felis- 
merését követően már 1865 elején megin- 
dultak; ezt a porosz háború csak rövid 
időre szakította félbe. Eredményükkép- 
pen a következő esztendőben született 
meg az a megállapodás, amely a Habsburg 
Birodalmat alkotmányos monarchiává 
alakította, mégpedig úgy, hogy azt két 
— közjogilag és belügyeiben független — 
részállamra, Ausztriára és Magyarország- 
ra tagolta. Az abszolutista kormányzatot 
polgári parlamentarizmus váltotta föl, 
a nemzetekfölöttiséget hirdető centralista 
államalakulatot pedig két birodalomféllé , 
szövetséges országgá szervezték. Az oszt- 
rák—német és a magyar uralkodó osztá- 
lyok számára ez a dualista alakulat fél év- 
századig biztosította a felsőbbséget a ma- 
guk felében a többi nemzet, nemzetiség 
fölött, ugyanakkor megőrzött több, az ab- 
szolutizmusból öröklött vonást: az ural- 
kodónak számos területen az alkotmá- 
nyos monarchiákban szokásosnál jóval 
nagyobb jogkört biztosított. Ezek között 
első helyen említendő a hadsereg. Az 
újabb elvesztett háború nyomán nem le- 
hetett nem felismerni a hadsereg helyzeté- 
nek súlyosságát. Még jóval a politikai tár- 
gyalások lezárása előtt ezért különféle 
szervezeti intézkedések történtek — ám 
ezek ismét csak a fejetlen kapkodásról ta- 
núskodtak. 1866. október elsejével újra 
felállították a hadsereg-főparancsnoksá- 
got, amely a közös hadügyminisztérium 
1867. december 27-i hivatalba lépéséig 
működött. A dandárokat három új sereg- 
törzs felállításával tíz seregtestbe szervez- 
ték, anélkül, hogy a hadsereg összlétszá- 
mán változtattak volna. Néhány hét múl- 
va, újabb fordulattal, megszüntették a se- 
regtest-parancsnokságokat, és ezek helyé- 
be 27 hadosztály-parancsnokságot szer- 
veztek, ugyancsak a létszámkérdés érinté- 

se nélkül. Továbbra is megmaradt viszont 
a kilenc területi katonai parancsnokság 
a katonai közigazgatás szerveként. Sietve 
új szabályzatokat is bevezettek, és elren- 
delték a hátultöltős puskák rendszeresíté- 
sét. Már a kiegyezési tárgyalások során 
komoly szemléleti különbségek merültek 
föl a Monarchia véderejét illetően. 

Ferenc József és az osztrák hadvezetés 
hallani nem akart arról, hogy a hadsereget 
bármiféle módon megosszák. Ragaszkod- 
tak a hadsereg egységéhez és ahhoz, hogy 
e hadsereg vezérlete, vezénylete és a bel- 
szervezetére vonatkozó intézkedések joga 
kizárólagosan az uralkodót illesse meg, 
sőt azt is elképzelhetetlennek tartották, 
hogy például az újoncállítás, a szolgálati 
idő meghatározása vagy a védelmi rend- 
szer a parlament hatáskörébe kerüljön. 
(Még javában tartottak a kiegyezési tár- 
gyalások, amikor 1866. december 28-án 
a császár és király pátenst, nyílt parancsot 
bocsátott ki a hadkiegészítés tárgyában, 
hatévi rendes és hatévi tartalékos szolgá- 
latot írva elő a birodalom minden alatt- 
valója számára, tehát Magyarországra is 
kiterjedő hatállyal. Ezzel nemcsak a meg- 
teremteni szándékozott parlamentariz- 
mus elvét sértette meg, hanem a korábbi 
törvényeket is, hiszen az újoncozás az or- 
szággyűlés hatáskörébe tartozott. Érthető 
tehát, hogy az eljárás Magyarországon 
nagy felzúdulást keltett.) 

Magyar részről ugyanakkor élénken élt 
1848 emléke (az udvar részéről is persze, 
csak fordított előjellel). Hatalmas társa- 
dalmi nyomás nehezedett a kiegyezési tár- 
gyalásokon részt vevő magyar politiku- 
sokra, mert az önálló magyar fegyveres 
erőhöz valamilyen formában mindenki, 
minden párt vagy irányzat ragaszkodott. 
Az 1848-ban született törvények nem tisz- 
tázták pontosan a Habsburg-monarchia 
országainak külön és közös ügyeit, s ez 
éppen a hadügy területén okozott súrló- 
dásokat. (Mire pedig a részleteket annak 
idején ki lehetett volna dolgozni, az ellen- 
tétek már visszafordíthatatlanul elmérge- 
sedtek.) 1866-ban volt olyan irányzat Ma- 
gyarországon, amely kétségbe vonta a kö- 
zös ügyek és kiváltképp a hadügyi közös- 
ség szükségességét és jogszerűségét. A ki- 
egyezést előkészítő magyar liberálisok ve- 
zetője, Deák Ferenc, ezzel szemben törté- 
nelmi és jogi érvek mellett az egymásra 
utaltságot, a védelmi kötelezettség köl- 
csönösségét emelte ki a vitában. Magyar- 
ország vállalta , azon kötelezettséget, 
hogy (...) az együttes birtoklást megvéd- 
je; valamint ráruházta a fejedelemre (...) 
azon kötelezettséget, hogy Magyarország- 
nak és koronaországainak együttes bir- 
toklását a többi ország erejével is megvéd- 


je" — fejtette ki Deák, sőt a közös ügyek 
szükségességét is a kölcsönös védelem ér- 
dekével indokolta, mondván: , Mi őket, 
ők minket tartoznak megvédeni (...), az 
együttes védelemnél okvetlenül támad- 
nak oly közös kérdések, melyeket külön 
elintézni alig lehet. Ezek: a hadsereg és az 
arra szükséges költség megállapítása, va- 
lamint a külügy maga, amennyiben az or- 
szág elé tartozik. Ebből áll azon közös 
ügy, melyet mi megállapítottunk." 

S valóban, az 1867-ben meghozott ma- 
gyar és osztrák kiegyezési törvények értel- 
mében a monarchia két országát államjo- 
gilag az uralkodó személyén kívül a közös 
ügyek kötötték össze, jelesül a külügy és 
a hadügy, valamint az ezek fedezetéről 
gondoskodó pénzügy. 

Az osztrák, illetve a magyar kiegyezési 
törvények — melyek kerettörvény jellegű- 
ek, és Ausztria, illetve Magyarország al- 
kotmányának részét képezték — a részle- 
tekről nem rendelkeztek. Leszögezték, 
hogy az egész hadsereg vezérletére, ve- 
zényletére és belszervezetére vonatkozó 
intézkedések joga az uralkodót illeti. 
(E fogalmak manapság már nem használa- 
tosak a múlt századi értelemben; a Lei- 
tung, Führung, innere Organisation a feu- 
dalizmus korában kialakult igen kiterjedt 
fejedelmi jogokat jelöl. A vezérlet magába 
foglalta a hadüzenetet, a vezénylet az álló 
hadseregnek bármikor és bárhova történő 
irányítását, a belszervezet pedig a hadsereg 
összes belső ügyét, a szabályzatoktól kezd- 
ve a tisztek kinevezéséig, a szolgálati nyelv 
megállapításáig, a fegyelmezésig.) 

Mindkét törvény az , egész" , illetve az 
sÖsszes" hadseregről szól, s a magyarban 
szerepel az a kitétel is, hogy , a magyar 
hadsereg, mint az összes hadsereg kiegé- 
szítő része". A később általánosan elter- 
jedt közös hadsereg megjelölést mindkét 
törvény kerüli, a magyar épp azért, mert 
úgy tekinti, hogy az egész seregnek van 
egy magyar része, az ausztriai meg azért, 
mert az osztrák felfogás szerint a hadse- 
regnek nem közös, hanem egységes volta 
hangsúlyozandó. A hadsereg szervezeté- 
nek részleteit azonban még hosszú és ne- 
héz tárgyalások során kellett kidolgozni. 

Amikor 1867 februárjában megalakult 
a magyar kormány, a magyar felelős mi- 
nisztérium jogkörét és összetételét szabá- 
lyozó 1848: III. törvénycikk értelmében 
Ferenc József (mint magyar király) hon- 
védelmi minisztert is kinevezett, igaz, ra- 
gaszkodott hozzá, hogy ezt a tisztet maga 
Andrássy Gyula miniszterelnök töltse be. 
Az a tény azonban, hogy létesült egy ma- 
gyar honvédelmi minisztérium, koránt- 
sem jelentette azt, hogy az uralkodó bele- 
egyezett volna bármiféle magyar hadsereg 


Andrássy Gyula gróf, Kossuth hajdani ezredese, akit 
távollétében jelképesen felakasztottak, a dualizmus első 
magyar miniszterelnökeként nagy szakértelemmel 
folytatta a hadügyről folyó tárgyalásokat 


felállításába. A minisztérium egyébként is 
merőben adminisztratív kérdésekben volt 
csak illetékes. A megszüntetett helytartó- 
tanács katonai ügyekkel foglalkozó két 
ügyosztályának átalakulása magyar kirá- 
lyi honvédelmi minisztériummá mind- 
ezek ellenére izgalmat keltett Ausztriá- 
ban. Kiváltképp a hadsereg vezető körei- 
ben, mivel ott az 1848-i magyar hadügymi- 
nisztérium feltámadását látták, s az ak- 
kori események megismétlődésétől féltek. 
Az aggodalom oly nagy volt, hogy Franz 
John osztrák hadügyminiszter, a magyar 
kormány kinevezését be sem várva, már 
1867. tebruár 19-én közhírré tette: O Fel- 


sége az , úgynevezett" magyar királyi 


honvédelmi minisztérium szervezését 
csakis azzal a feltétellel hagyta jóvá, hogy 
se a hadsereg egységén, se pedig a , leg- 
felsőbb hadúr"? jogain csorba ne essék. 
Hangsúlyozta John altábornagy közlemé- 
nye azt is, hogy a cs. kir. hadsereg egyet- 
len része sincs a magyar honvédelmi mi- 
nisztérium alá rendelve (emlékezzünk, 
1848-ban éppen abból támadt számos 
probléma, hogy a magyarországi cs. kir. 
hadakat a magyar hadügyminiszter alá is 
rendelték), s ez utóbbi , se a csapatszolgá- 
lat, se a vezetés, se a katonai közigazgatás 
ügyeibe nem ártakozhatik". Utasította te- 
hát a katonai parancsnokságokat és ható- 
ságokat, hogy a honvédelmi minisztéri- 
umnak hozzájuk netalán közvetlenül ér- 
kező rendelkezéseit ne hajtsák végre, 
hanem vagy a hadügyminisztériumhoz, 


vagy a hadsereg főparancsnokságához ter- 
jesszék elő. 

Andrássy Gyula miniszterelnök a nyá- 
ron kapta kézhez — áttanulmányozás és 
hozzászólás végett — John hadügyminisz- 
ter törvénytervezetét. Ezt még az előző év 
őszén kezdték el kidolgozni, amikor a po- 
rosz háborúban elszenvedett vereség ta- 
nulságait levonó hadügyi reformot elhatá- 
rozták. John altábornagy tervezetének el- 
ső része az általános és személyes hadköte- 
lezettség alapelveit fejti ki, míg a második 
az , általános fegyverrekelés?, vagyis az 
országonkénti, vagy  tartományonként 
alakuló, belső védelemre, de szükség ese- 
tén a rendes hadsereg támogatására is 
szánt , népfölkelés" szervezetével foglal- 
kozott. 

A magyar miniszterelnökre hatalmas 
nyomás nehezedett. A kiegyezési törvény 
vonatkozó paragrafusának többféle értel- 
mezésére támaszkodva a magyar ország- 
gyűlési ellenzék s a közvéleményre rend- 
kívüli befolyással bíró 1848/49-es veterán- 
szövetségek, a honvédegyletek a dualiz- 
must a hadseregre is ki akarták terjeszte- 
ni. A reálpolitikus Andrássy azonban tö- 
kéletesen tisztában volt vele, hogy e gon- 
dolatnak, a cs. kir. hadsereg megbontásá- 
nak még a fölvetése is az uralkodó teljes 
elutasításába ütköznék. Másrészt azt is 
tudhatta a magyar miniszterelnök, hogy 
a John-féle javaslatot sem vihetné a siker 
akárcsak legkisebb reményével az or- 
szággyűlés elé. 

A megoldást Andrássy számára a javas- 
lat továbbfejlesztése kínálta: az abban sze- 
replő népfölkelést indítványozta állandó 
másodvonalbeli alakulássá tenni, ami egy- 
aránt megfelelne Magyarország államjogi 
helyzetének és a Monarchia érdekének. 
Ez tehát nem érintené a rendes katonasá- 
got, nem veszélyeztetné a haderő egysé- 
gét, kárpótlást nyújthatna azonban a meg 
nem valósítható magyar nemzeti hadsere- 
gért. 

Csalatkoznia kellett azonban a magyar 
miniszterelnöknek, mert még e mérsé- 
keltnek szánt javaslata is elutasításra talált 
az uralkodó és tábornokai részéről. 

Így hát alkudozni kellett, higgadtan és 
megfontoltan, megdönthetetlen tabukat 
félresöpörve, önmérséklő kompromisszu- 
mokat keresve. Kiváltképp nehéz volt ez 
Andrássy Gyula pozíciójából, két tűz kö- 
zött. 

A hadügyminiszter novemberben Ge- 
org Grivició tábornokot küldte Pestre, 
hogy Andrássynál a magyar kormány 
szándékait kipuhatolja. A tábornok 1867. 
november 28-án tett jelentést Johnnak. 
Szerinte a magyar kormány a Deák-párti 
többségre támaszkodva hajlandó az or- 


61 


szággyűlés elé vinni a katonai kérdéseket, 
elfogadásra ajánlva az általános hadköte- 
lezettséget, de ezt ahhoz a feltételhez köti, 
hogy a hadügyminiszter javasolta népföl- 
kelés helyett nemzetőrség alakuljon, 
amely a magyar honvédelmi minisztéri- 
umtól függ. Ennek háború esetén az or- 
szág védelme volna a feladata, szükség 
esetén a rendes hadsereget is támogathat- 
ná, másrészt karhatalmi szerepet töltene 
be. A magyar kormánynak a belső rend 
érdekében föltétlenül szüksége van meg- 
felelő katonai erőre, erre a célra pedig a cs. 
kir. hadsereget nem veheti igénybe. 

, Ha számításba vesszük a Magyaror- 
szágon most uralkodó hangulatot" — írta 
Griviéió —, , amelyet a szélső baloldallal 
szövetkezett vhonvédpártx szít, olyanfor- 
mán, hogy mindkettő a legnagyobb nyo- 
matékkal követeli a hadsereg kettészakí- 
tását: akkor nem szabad fitymálni And- 
rássy politikai bátorságát és bizakodását, 
amellyel ezt a mérsékeltnek mondható ka- 
tonai programot az országgyűlés elé viszi, 
s meg is akarja valósítani, kockára téve 
népszerűségét, állását és egész kabinetjét 
is." 

Elemző tanulmányt írt a kérdésről az 
időközben ezredessé avanzsált Friedrich 
von Beck is, aki akkoriban már az uralko- 
dó katonai irodája élén állt. Írásában a leg- 


határozottabban ellenezte a hadsereg ket- 
téosztását. Nem annyira azért, mintha 
a mostani mérsékelt és lojális magyar kor- 
mányban nem bíznék, hanem mert ennek 
a kormánynak bukása esetén , szélsőséges 
elemek" kezébe juthat a hatalom s vele 
együtt a külön magyar hadsereg, ami így 
elengedhetetlenül polgárháborúhoz ve- 
zetne. Az önálló magyar hadsereg megala- 
kulása a cseheket és a galíciai lengyeleket 
is arra ösztönözné, hogy hasonló nemzeti 
hadsereget követeljenek , ami a Monarchi- 
át a szétrobbanás veszedelmébe döntené. 
Beck tehát azt indítványozta, hogy John 
javaslatát felülvizsgálva, iktassák bele 
mindama engedményeket, , melyekre 
Ő Felsége ebben a kérdésben hajlandó". 
Ő bízik abban, hogy a magyarok előbb- 
utóbb józanul belátják: a közös hadsereg 
gyengítésével egyszersmind megbénul 
Magyarország védereje is. , Minden meg- 
rázkódtatásnak, amely Ausztriát éri, Ma- 
gyarországra is van hatása" — fejezte be ta- 
nulmányát Beck ezredes -—, , s ez azon 
a napon omolna össze, amikor a monar- 
chia gyászdala fölcsendül." 

December végére elkészült a magyar 
kormány törvénytervezete is, melyet 
Andrássy megbízásából Gelich Richárd 


I. Ferenc Tózsef és táborkara( Pataky László festménye) 


osztálytanácsos (volt 1849-es honvédőr- 
nagy, egy ideig az akkori magyar hadügy- 
minisztérium hadműveleti osztályának 
vezetője) dolgozott ki. Ez állandó békebe- 
li kereteket irányzott elő az immáron nem 
nemzetőrségnek, hanem honvédségnek 
nevezett magyar katonaság számára, s en- 
nek legfőbb hatóságaként a honvédelmi 
minisztériumot jelölte meg. Mivel az ural- 
kodó és a bécsi vezérkar a legmerevebben 
elzárkózott attól, hogy a rendes hadsereg 
és a honvédség között mindenféle kapcso- 
lat megszűnjék, a magyar törvényjavaslat- 
ban az szerepelt, hogy a honvédújoncokat 
két hónapon át a közös hadsereg köteléké- 
ben képezik ki, azután pedig szabadsá- 
golják. 

Ugyancsak a kompromisszum-készségre 
utal a törvénytervezetnek egy másik sza- 
kasza; e szerint a honvédzászlóaljak hábo- 
rú esetén dandárokba tömörülnének, me- 
lyek élén az uralkodó által kinevezett pa- 
rancsnokok állnának, hadműveleti ügyek- 
ben pedig az egész honvédség az egy- 
séges cs. kir. fővezérség alá lenne ren- 
delve. 

A Gelich-féle törvényjavaslat addig 
a határig ment el, ameddig a magyar köz- 
vélemény és az országgyűlési ellenzék ál- 
tal szorongatott Andrássy-kormány elme- 
hetett. A magyar követelések e minimu- 

ma még így is sok volt Franz John had- 
ügyminiszternek, aki továbbra is a fegy- 
veres erő megoszthatatlansága mellett és 
egy már békében is felállítandó honvéd- 
ség ellen tört lándzsát. 

(John altábornagy 1867 decemberében, 
amikor életbe lépett az ausztriai ,,decem- 
beri alkotmány", és a dualizmus elvének 
megfelelően külön osztrák kormány ala- 
kult, a Monarchia első közös hadügymi- 
nisztere lett.) 

Rugalmasabbnak bizonyult Beck ezre- 
des, aki időközben személyesen tárgyalt 
Andrássy Gyulával. A magyar miniszter- 
elnök meggyőzte őt, hogy a nemzeti had- 
seregről való lemondás fejében meg kell 
adni Magyarországnak a maga honvédsé- 
gét. Beck tehát azt javasolta Bécsben, 
hogy a dualizmus jegyében ne csak ma- 
gyar, hanem osztrák honvédséget is szer- 
vezzenek, az utóbbit az előbbi ellensúlya- 
ként. 

Az idő Andrássynak dolgozott, hiszen 
az uralkodó nem engedhette meg, hogy az 
alkotmányosság visszaállítását követő leg- 
első hónapokban kenyértörésre kerüljön 
sor, márpedig a hadseregnek az általános 
hadkötelezettség alapján történő újjászer- 
vezése és mélyreható megreformálása 
nem tűrt halasztást. A javaslatához to- 
vábbra is mereven ragaszkodó John had- 
ügyminiszter, belátván, hogy parlamenti 
többségre nem számíthat, levonta a szük- 
séges következtetést: alig háromheti híva- 
talviselés után lemondott. Utódja a közös 
hadügyminiszter posztján Franz Kuhn 
báró lett. 

Másnap, 1868. január 19-én tábornoki 
bizottság ült össze Bécsben, hogy megvi- 
tassa a véderővel kapcsolatos kérdéseket, 
beleértve a magyar honvédelmi törvény- 
tervezetet is. A két hónapig értekező bi- 
zottság többsége ellenzett mindennemű 
önálló honvédséget, attól tartván, hogy 
, Magyarország csak a honvédséget fogja 
dédelgetni, míg a sokkal erősebb és fonto- 
sabb közös hadsereg a mostohagyerek 
sorsára jut". 

Az is aggodalmat keltett, hogy az önálló 
honvédség a nemzeti hadsereg csírája le- 
het, s a haderő egységét megbontó centri- 
fugális erőként fog hatni. Ésszerűségi 
megfontolásokból ellenezték a táborno- 
kok a honvédelmi miniszterek hatásköré- 
nek bővítését, s károsnak tartották, hogy 
egy hadügyminiszter helyett három intéz- 
Ze az ügyeket. 

A tábornoki bizottság végül anélkül 
oszlott föl, hogy a magyar kormány a Ge- 
lich-féle ideiglenes helyett végleges tör- 
vénytervezetet nyújtott volna be. And- 
rássy várt, hogy lássa, meddig mehetel. 

Más fórumok is megvitatták a hadügyi 


kérdést, többek között április 18-án Bu- 
dán az uralkodó , legmagasabb elnöklete? 
alatt megtartott értekezlet, amelyen az 
érintett közös miniszterek, a magyar és az 
osztrák miniszterelnök, kormányuk né- 
hány tagja és Beck ezredes vettek részt. Itt 
már előterjesztette új javaslatát Andrássy, 
s hamar kiderült (állapítja meg a század 
első felében élt hadtörténész, Gyalokay 
Jenő): , Jóformán csak abban a két pont- 
ban értett egyet Kuhnnal, hogy a közös 
hadsereg egységét nem szabad megbonta- 
ni, s hogy a monarchia hadi erejének súly- 
pontja csakis a közös hadseregben lehet." 

A részletekben is szinte áthidalhatat- 
lannak tűntek az ellentétek, s még re- 
ménytelenebbnek látszott az általános né- 
zetkülönbségek leküzdése. Andrássynak 
meg kellett ugyanis küzdenie az osztrák 
kormány ellenkezésével is. Az osztrákok 
attól tartottak, hogy a magyar honvédség 
felállítása láttán az ausztriai csehek és galí- 
ciai lengyelek is hasonló rendelkezési jo- 
gokat követelnek majd a fegyveres erő egy 
része fölött. Andrássy Gyulának tehát az 
uralkodót kellett a maga oldalára állítania. 

Márpedig Ferenc József úgy véleke- 
dett, hogy Andrássy , félrendszabállyal 
akarja a magyar nemzeti hadseregért folyó 
agitációt megszüntetni, csakhogy az ilyen 
félrendszabály soha se elégít ki senkit". 
A honvédség által igényelt aránytalan 
anyagi megterheléseket is sokallotta az 
uralkodó. Ezt a pénzt — úgymond — közös 
hadseregben sokkal ésszerűbben föl le- 
hetne használni. Arra is utalt, hogy a ma- 
gyar honvédséghez hasonló intézmény 
megszervezése Ausztriában komoly nehé- 
zségeket támasztana. 

Andrássy hosszasan érvelt tervezete 
mellett. Nehezményezte a születendő 
honvédséggel szembeni nagyfokú bizal- 
matlanságot, melyet az udvar és az oszt- 
rák kormány részéről tapasztalt. Hangsú- 
lyozta, hogy Magyarország nem elszakad- 
ni kíván, csupán az őt történelmi jogai és 
államjogi helyzete alapján megillető intéz- 
ményt akar. Ha az ausztriai honvédség 
felállítása nehézségekbe ütközne, tette 
hozzá, akkor ott nem, csupán Magyaror- 
szágon kell megvalósítani. O különben 
meg van győződve róla, hogy a honvédség 
a kormánya által ajánlott formában ki fog- 
ja elégíteni a magyar közvéleményt, s az 
országgyűlés is meg fogja szavazni. 

Az egész tárgyalás során az osztrák (hi- 
vatalos nevén a cs. kir.) kormány aláren- 
delt szerepet játszott. Zachar József kuta- 
tásai derítettek fényt arra a tényre, hogy 
Ferenc József egyszerűen nem vette ko- 
molyan az adott időszak egyik legjelentő- 
sebb politikai tényezőjét Ausztriában, az 
osztrák—-német liberálisokat, valamint 


pártjukat, az Alkotmány-pártot, továbbá 
a zömében e párt képviselőiből álló cs. 
kir. kormányt sem. Nélkülük döntött az 
udvar és a magyar kormány az egész Mo- 
narchiát érintő, elsődleges fontosságú 
kérdésben. Az áprilisi értekezletek folya- 
mán az osztrák miniszterelnök szerepe 
a közvetítésben merült ki. Április 22-én, 
23-án és 24-én például egyetlen osztrák 
kormánytag sem vett részt az üléseken, 
s jellemző az a megfogalmazás, melyet 
a Beck ezredes vezette jegyzőkönyv rögzí- 
tett. Április 26-án ugyanis e szavakkal 
nyitotta meg az uralkodó az aznapi érte- 
kezletet, melyre Karl Auersperg osztrák 
miniszterelnök ismét Budára érkezett: 
, Auersperg herceg, miniszterelnök jelen- 
léte alkalmat nyújt arra, hogy jelenlétében 
még egyszer megbeszéljük a véderőalkot- 
mány fő vonásait, hogy őméltóságát abba 
a helyzetbe hozzuk, hogy az itt elfogadott 
felfogással Bécsben is közreműködhessék 
a tárgyalásokon." Tudniillik saját kormá- 
nyának vitáján. Az osztrák—német liberá- 
lisok ugyanis keményen ellenálltak, ma- 
gasnak tartották a tényleges és a tartalékos 
szolgálati időt, megkérdőjelezték az álta- 
lános hadkötelezettség elvét, elvetették 
a hadilétszámnak tíz évre való előzetes 
megállapítását, s mindenekelőtt aggódtak 
a magas hadikiadások miatt, hogy csak 
a legfontosabb kifogásokat említsük. Fe- 
renc József hathatós közbenjárására volt 
szükség végül ahhoz, hogy a magyar kor- 
mánnyal kialkudott véderő-törvényterve- 
zetet a birodalom ausztriai felében sike- 
rüljön kierőszakolni. 

Az uralkodó a további megbeszélések 
során hajlott arra, hogy elfogadja And- 
rássy érvelését. Ebben a miniszterelnök és 
kormánya iránti bizalmon túlmenően 
nyilván annak belátása is vezette, hogy 
csupán a kompromisszum vezethet olyan 
megegyezésre, amely lehetővé teszi a had- 
sereg föltámasztását és ütőképessé tételét. 
Ferenc József hozzájárult tehát ahhoz, 
hogy a magyar minisztérium rendelkez- 
zék a felállítandó honvédséggel, kikötötte 
azonban, hogy a katonai vezetés az őáltala 
kinevezendő honvédfőparancsnok kezé- 
ben legyen. A honvédség magyar (illetve 
Horvátországban és Szlavóniában horvát) 
szolgálati és vezényleti nyelvébe is bele- 
egyezett, pedig ennek az ausztriai hon- 
védség számára veszedelmes precedens 
jellege volt. 

Andrássy Gyula szívós és ügyes vitázó- 
képességének és Ferenc József belátásá- 
nak volt köszönhető, hogy az uralkodó vé- 
gül hatalmi szóval nem saját vezérkarának 
héjái mellé állt, hanem engedett a magyar 
miniszterelnök , félrendszabályának" . 

Az elvi megegyezés után a birodalom 

mindkét felében kidolgozták a részlete- 
ket, a hadügyről intézkedő törvényeket. 
Ezek 1868 végére meg is születtek, s ren- 
delkeztek az új védelmi szerkezetről. 
A fegyveres erő három vonalra tagozó- 
dott, melyek közül az első a (közös) 
hadsereg és haditengerészet, a máso- 
dik a magyar honvédség és az en- 
nek megfelelő ausztriai Land- 
wehr, a harmadik pedig a népföl- 
kelés, illetve a Landsturm lett. 
Szó esett már arról, hogy a ki- 
egyezési törvények igencsak szé- 
les jogkört biztosítottak az ural- 
kodónak, a legfelsőbb hadúrnak. 
A történetírásban ennek folytán 
gyakran találkozhatunk azzal az érté- 
keléssel, hogy a hadügy területén nem 
beszélhetünk lényegbevágó változásról, 
a hadsereg reformja mindössze azért kö- 
vetkezett be, mert egy elveszített háború 
után illik egy hadsereget megreformálni, 
egyebekben pedig pusztán a parancsural- 
mi rendszerről az alkotmányosságra és a 
parlamentarizmusra való áttérés nyomán 
elkerülhetetlen intézkedések történtek 
meg. Csak részben lehet azonban egyetér- 
teni e felfogással, míg ugyanis a császár- 
király valóban nagy hatalmat őrizhetett 
meg hadserege fölött, a két birodalomfél 
országgyűlése is fontos jogokat szerzett az 
általános hadkötelezettséggel járó kiegé- 
szítés, az újoncmegajánlás, a szolgálati idő 
meghatározása, a katonaság elhelyezését, 
valamint élelmezését érintő intézkedések 
terén. Következésképp a hadügyi közös- 
ség szerkezete meglehetősen ellentmon- 
dásos volt, állapítja meg Galántai József. 
Az uralkodó jogilag szuverén módon ren- 
delkezett az állandó hadsereg fölött, de 
katonáért és pénzért az országgyűléshez 
kellett fordulnia. Pontosabban a biroda- 
lom mindkét felének parlamentjéhez. 
Ebből következett az a feltétel, ami 
a dualista szerkezetű monarchia működé- 
sének is lényege: a hadügyek normális 
menete csakis Ausztria és Magyarország, 
valamint az uralkodó érdekeinek egyezte- 
tésével volt lehetséges. A közös hadsereg 
a parlamentarizmusból adódó biztosíté- 
kok következtében sohasem lehetett vol- 
na ütőképes olyan akcióban, amelyet a bi- 
rodalom egyik fele nem támogat. Három 
tényező összhangjára volt szükség, hogy 
a hadsereg egy fegyveres konfliktusban 
megfelelő erőt képviselhessen: az osztrák 
és a magyar törvényhozás együttműködé- 
sére a véderő törvények, a katonaállítá- 
sok, a költségek megszavazásában, vala- 
mint a két parlament és a legfelsőbb had- 
úr, az uralkodó közötti összhangra. S jól- 
lehet az alkotmányos dualizmus fennállá- 
sának fél évszázada alatt a legelmérgese- 

A cs. és kir. 8. huszárezred csákócímere 


dettebb viták éppen a véderővel és a had- 
ügyi költségvetéssel kapcsolatosan bonta- 
koztak ki, ez az összhang, a politikai egye- 
tértés mindig kialakult, s az Osztrák— 
Magyar Monarchia katonái 1914 nyarán is 
az alkotmányos szervek egyöntetű támo- 
gatásával masíroztak bele a világháború- 
ba. , Ne csináljunk magunknak illúzió- 
kat" — fejtette ki 1868-ban egy vezető ma- 
gyar liberális politikus, Trefort Ágoston. 
— , Azon veszélyek, melyek az egész mo- 
narchiát fenyegetik, a magyar korona in- 
tegritását és talán nagyobb mérvben is fe- 
nyegetik." 


Ami egy 
, és" mögött van 


1868-ban sikerült megteremteni azt a 
hadsereget, amely gyöngesége dacára Eu- 
rópa el nem hanyagolható katonai ténye- 
zőjévé vált. Állapota és ereje hűen tükröz- 
te ugyan a gazdaságilag, politikailag egyre 
inkább másodrendű nagyhatalommá le- 
csúszó Monarchia állapotát és erejét, de 
mégis tényező maradt, miként Ausztria- 
Magyarország is — 1918-i felbomlásáig 
— változatlanul megtartotta nagyhatalmi 
státuszát. 

Az Osztrák-Magyar Monarchia 1868- 
ban kidolgozott véderőtörvénye az általá- 
nos hadkötelezettség alapján egymillió fős 
hadi létszámmal számolt, amelyből 800 
ezer fő a közös hadseregben, 115 ezer fő az 
ausztriai Landwehrben és 85 ezer fő a ma- 


gyar honvédségben szolgált. Ennek meg- 
felelően a tíz évre előre megállapított évi 
újonckontingens (pontosabban a szüksé- 
ges évi újonclétszám, hiszen az újoncállí- 
tást az országgyűlések minden évben kü- 
lön-külön megszavazták) mintegy száz- 
ezer főt tett ki. Összehasonlításul: a 
korabeli Európa legnépesebb birodal- 
ma, a cári Oroszország másfél milliós 

hadi létszámú sereggel számolt, 

Franciaország 1 millió 467 ezer főt 

tudott mozgósítani, Olaszország 

közel félmilliót, az Észak-Német 

Szövetség és a délnémet államok 

(amelyeket Poroszország három év 
múlva a Német Birodalomban egye- 
sített) egy és egynegyed millió katonát 

voltak képesek fegyverbe szólítani. 

A véderőtörvényt azonban csak tíz esz- 
tendőre hozták tető alá, minden évtized- 
ben tehát új tárgyalások folytak, melyek 
újabb és újabb módosításokhoz vezettek 
a mindenkori politikai erőviszonyok 
függvényében. Két évtizeddel később is 
új véderőtörvény született, ez az évi 
újonclétszámot határozta meg 103 100 fő- 
ben (az addigi 95 400 volt), ebből a lakos- 
ság számarányát véve alapul 60 389 fő 
esett az ausztriai tartományokra, a többi a 
magyar korona országaira. Háromévi tény- 
leges és hétévi tartalékos szolgálatot tekint- 
ve, ez már egymillió fölötti hadi létszámot 
eredményezett. A későbbiekben további 
létszámemelést határoztak el, az 1912. évi 
véderőtörvény értelmében fokozatosan 
kétmilliós hadi létszámot kellett elérni, 
a világháború valósága azonban messze 
meghaladta ezt a merész tervezést is. 

A fegyveres erő hét nyolcadát szervez- 
ték a közös hadseregbe, a többi egy nyol- 
cadot tette ki csupán a második két vonal. 
,A hadsereg és haditengerészetnek (1. vo- 
nalnak) az a hivatása, hogy a monarchiát 
külellenségek ellen megvédjék s a belső 
rendet és biztonságot fenntartsák" — írja 
a hadapródiskolák számára készült hadse- 
regszervezeti tankönyv. ,A hadsereg 
a sorhadból, a tartalékból és póttartalék- 
ból; a hadi tengerészet a sorhadból, a tar- 
talékból és a honvédséget, valamint a pót- 
tartalékot helyettesítő tengervédből (See- 
wehr) áll. A honvédség (a 2. vonal) ahadse- 
reg támogatására és belvédelemre, kivéte- 
lesen a belső rend és biztonság fenntartá- 
sára is, a népfölkelés (a 3. vonal) pedig 
a hadsereg (haditengerészet) és honvéd- 
ség támogatására szolgál. (...) Békében 
a hadsereg és haditengerészet a cs. és kir. 
közös hadügyminisztériumnak (illetőleg 
ez utóbbi hadtengerészeti osztályának), 
a honvédség és népfölkelés pedig az illető 
államterület honvédelmi miniszterének 
van alárendelve. Háborúban a fegyveres 


erő minden része katonai tekintetben az 
Ő felsége által kinevezett katonai parancs- 
nok alatt áll." 

Az elnevezésekben egy darabig bizony- 
talanság volt tapasztalható. Ennek Ferenc 
József 1889. október 17-én kelt legfelső 
leirata vetett véget, amelyben az uralkodó 
elrendelte, hogy , hadseregem és haditen- 
gerészetem, azoknak részei, közegei és in- 
tézetei" ne a régi császári királyi (kaiser- 
lich königlich), hanem a császári és királyi 
(k. und k.) megjelölést használják. Ez az és 
az , Ausztriai császár" és a , Magyarország 
apostoli királya" közjogilag különálló vol- 
tát volt hivatva hangsúlyozni, noha a sze- 
mély egy és ugyanaz. Ettől kezdve a közös 
hadsereg a ,,cs. és kir." , ,k. und k." (vagy 
s:k.u.k.") jelzőt használta, míg az ausztri- 
ai honvédség, a Landwehr megtartotta 
a régi , császári királyi", , cs. kir." , , k.k." 
megjelölést (hiszen Ferenc József még há- 
rom ország fölött uralkodott királyként, 
a többiben főherceg, hercegesített gróf, il- 
letve őrgróf volt a gyűjteményes császári 
cím mellett). A magyar honvédség ,,ma- 
gyar királyiként" szerepelt, , königlich 
ungarische Landwehr"7"-ként, sőt , k. ung. 
Honved"-ként is. Ugyanez vonatkozott 
a népfölkelésre és a Landsturmra a biro- 
dalom két felében. (E háromágú kor- 
mányzat — közös hadügyminisztérium, il- 
letve a két honvédelmi minisztérium — 
mellett két osztrák tartomány, Tirol és 
Vorarlberg Landwehr-szervezete törté- 
nelmi hagyományokhoz igazodva némileg 
eltért a többi ausztriai tartomány honvéd- 
ségétől.) 

A magyar honvédség és az ausztriai 
Landwehr között néhány figyelemre mél- 
tó különbséget vehetünk észre. A Land- 
wehr szolgálati esküje azonos a közös had- 
seregbeli katonaságéval, a magyar honvéd 
esküje viszont abban különbözik az előb- 
biektől, hogy míg amazok csak , Ö Felsé- 
gének a császárnak és királynak", a ma- 
gyar honvédek , hazánk szentesített tör- 
vényeinek" is , hűséget és hódolatot? es- 
küdtek. Az osztrák Landwehr hadi jelvé- 
nyein ugyanazt a címert, zászlót és színe- 
ket használta, mint a közös hadsereg, 
a magyar honvédségéit viszont a kétfejű 
sas helyett a magyar államcímer (éspedig 
az úgynevezett középcímer, vagyis kispaj- 
zsán Magyarország, két angyal tartotta 
nagypajzsán a magyar korona egyéb or- 
szágainak jelvényei, fölötte a szent koro- 
na) és e jelszó díszíti: , Királyért és Hazá- 
ért". A zászlót továbbá az első hat — azaz 
magyarországi — honvédkerületnél piros- 
fehér-zöld, a hetedik — azaz horvát-szla- 
vón — honvédkerületnél piros-fehér-kék 
színekkel szegélyezték. 

Látszólag a dualizmus megnyilvánulá- 


sának tekinthető, hogy a közös hadsere- 
gen belül voltak , magyar"? ezredek. Ez 
azonban már a régi cs. kir. hadseregnél is 
így volt, mivel az ezredeket mindig 
ugyanarról a területről egészítették ki (bár 
a , magyarországi" jelző pontosabb ebben 
az esetben, hiszen a nemzetiségek is ezek- 
ben az ezredekben szolgáltak). A régi 
hadsereg ezredeit azonban kiegészítési te- 
rületüktől messze állomásoztatták, nem 
utolsósorban azért, hogy a katonák elsza- 
kadjanak szűkebb pátriájuktól és ne kö- 
tődjenek helyőrségük — más nyelvű és más 
nemzetiségű -— polgári lakosságához. 

Nem szabad azonban túlhangsúlyoz- 
nunk ezt a motívumot, miként az nem- 
egyszer történik, katonai célszerűségi 
szempontok ugyanis legalább ennyire 
fontos szerepet játszottak; a megfelelő 
csapatnembelieket a megfelelő helyen 
kellett állomásoztatni. Így például a 
XVIII. században a határvédelemre a bi- 
rodalom minden szegletében - tehát 
a Rajnánál csakúgy, mint a Szávánál 
— a könnyűcsapatok feleltek meg a legin- 
kább. Mivel a magyar területekről kiállí- 
tottakból az állandó hadseregben hajdú-, 
azaz könnyűgyalogos- és huszár-, azaz 
könnyűlovasezredeket szerveztek, egyér- 
telmű volt a magyar katonáknak az észak- 
itáliai, németalföldi, Rajna-vidéki, szilé- 
Ziai állomásoztatása. Ugyanakkor a tartó- 
san fennálló török veszélyre tekintettel 
egy bizonyos mélységben magyar terüle- 
teken is elhelyeztek nehézgyalogosokat és 
nehézlovasokat, vagyis német, vallon, cseh 


Honvédtiszti csákócímer (1869) 


és más ezredeket. , Magyarként is tudo- 
másul kell venni" — írja Zachar József —, 
,hogy Bécsben birodalmi méretekben 
mindenekelőtt a nagyhatalmi célokat 
szem előtt tartva gondolkodtak és intéz- 
kedtek." 

A magyar kormány a kiegyezés után ar- 
ra törekedett, hogy a magyarországi állítá- 
sú ezredeket hazahozzák, a Magyarorszá- 
gon kívüli állításúakat pedig vigyék el az 
országból. A hetvenes évek folyamán ez 
a csere meg is történt. Míg a kiegyezés 
előtt néhány gyalogezredet kivéve vala- 
mennyi magyarországi állítású ezred 
a monarchia távoli vidékein állomásozott, 
Magyarországon idegen katonaságot he- 
lyeztek el. 1874-ben a Lajtán innen állo- 
másozó 25 gyalogezredből 23, 22 lovasez- 
redből 15, 4 tüzérezredből pedig 3 volt ha- 
zai állítású, de 18 gyalogezred, 3 lovasez- 
red és l tüzérezred még mindig a Monar- 
chia másik felében volt elhelyezve. Tíz év 
múlva a magyarországi állítású ezredek 
75-80 százaléka itt is tanyázott, és csupán 
3 gyalogzászlóalj és 4 lovasezred érkezett 
Ausztriából. 

Mindez azonban korántsem jelenti azt, 
hogy a közös hadseregen belül különvált 
volna a magyar és az osztrák rész. A cs. és 
kir. tisztikar gondoskodott arról, hogy 
a szellem a régi maradjon. A közös hadse- 
reg volt az összbirodalom, a , közhaza" 
legszilárdabb támasza és oszlopa, tisztika- 
ra őrizte meg a leginkább a dinasztiahűsé- 
get, a fekete-sárga szellemiséget, amit 
igen nagy gonddal megtervezett és meg- 
szervezett nevelés segítségével kondicio- 
náltak. Látni fogjuk, hogy az a katonaré- 
teg, amelynek valóban a cs. kir. véderő 
volt az otthona, sőt a hazája, amely szinte 
egyedül testesítette meg a Monarchiában 
olyannyira magasztosított — s persze in- 
kább csak a habsburgiánus vágyálmok- 
ban létező — , nemzetekfölöttiséget", az 
utolsó pillanatig, az összeomlásig kitar- 
tott az uralkodóház és a birodalom mel- 
lett. 

A közös hadsereg 800 ezres hadi létszá- 
mának — mely persze így együtt soha nem 
kelt hadra az első világháborúig — 66 szá- 
zalékát tette ki az 530 ezer főnyi gyalog- 
ság, a kor fő fegyverneme. Az egymástól 
már csupán eredetében és egyenruhájá- 
nak bizonyos elemeiben különböző lovas 
csapatnemek, a dragonyosok, az ulánu- 
sok és a huszárok létszáma 91 ezer lett vol- 
na mozgósítás esetén (azaz 11,5 százalék), 
a tüzérségé 88 ezer (11,1 százalék), a mű- 
szakiaké pedig 26 ezer (3,2 százalék). 
A négy fegyvernemmel nem telik ki a száz 
százalék, mert számításba kell még venni 
az egészségügyi, ruházati, élelmezési állo- 
mányt, az intézetek személyzetét. Csak 

a közös hadseregben szerepelt minden 
fegyver- és csapatnem; a honvédség és 
a népfölkelés, illetve a Landwehr és 
a Landsturm csupán gyalogsággal és lo- 
vassággal rendelkezett, a Landwehr gya- 
logsága valamivel nagyobb volt, a lovas- 
ságnál viszont a honvédség javára billent 
a mérleg. 

A magyar királyi honvédségről szóló 
1868. évi törvény egyébként csak kerete- 
ket határozott meg. (A keretrendszerben 
a hadsereg alkotórészeinek csupán a váza 
— kerete — van meg, amit a hivatásos tisz- 
tek, altisztek és a védköteles legénység 
egy része képez. A legénységet a sorkato- 
nai szolgálat után új váltja föl, a keretet 
pedig mozgósítás esetén a többi hadköte- 
lessel töltik föl.) Az 1889-ben hozott tör- 
vény évi 12 500 újonc állítását irányozta 
elő, az 1912. évi pedig lépcsőzetes újonc- 
létszám-emelkedést rendelt el, amelynek 
grádusai azonban — akárcsak a közös had- 
sereg esetében — a világháború kitörésével 
nem várt magasságokba szöktek. 

A reformnak természetesen az egyen- 
ruházatra is ki kellett terjednie, hogy a fe- 
lületes szemlélő számára is napnál világo- 
sabb legyen: itt új világ kezdődött. Nyug- 
díjba küldték hát a jellegzetes fehér kabá- 

Camillo Righetti főhadnagy egyenruházati falitáblája 
oktatási célból: huszár mentében, huszártiszt díszben, 

honvéd huszártiszt mentében, vonatcsapat- 

vezető, lovasított ütegosztály tüzére kimenőöltözékben 


tot, a Habsburg-katonaság évszázados 
uniformisát. Csupán a tábornokok dísz- 
egyenruhája maradt fehér, s ők őrizték 
meg legtovább a hagyományos kalapot 
a zöld kakastollforgóval — díszelgések al- 
kalmára. A gyalogság sötétkék kabátot 
kapott, s nemsokára ugyanilyen színű 
zubbonyt, , blúz"-t, amelyet jól ismerhe- 
tünk az első világháború fényképeiről, 
igaz, akkor már nem kék, hanem a terep- 
be még jobban belesimuló csukaszürke 
színben. 

Terepszínűbb lett tehát az , adjuszti- 
rung", kevésbé harsány, kevésbé feltűnő. 
Kivétel persze akadt: a közös lovasság 
egyöntetűen buzérvörös, krapprot nadrá- 
got kapott, aminek prózai oka volt. Fe- 
renc József öccse, Ferdinánd Miksa III. 
Napóleon bábcsászáraként Mexikóban 
próbált szerencsét. Az ő számára szervez- 
tek , osztrák—mexikói önkéntes hadtes- 
tet", amely azonban már útnak sem indul- 
hatott, mivel Miksa császársága idejeko- 
rán odalett. Maradt viszont a raktáron tö- 


mérdek vég kifizetett buzérvörös vászon, 
s az államkincstártól senki sem kívánhat- 
ta, hogy veszni hagyja az adófizetők pén- 
zét; a vásznakból nadrágot szabattak, 
s ebben a rikító színben pompázhatott 
a cs. és kir. lovasság, sőt a magyar hon- 
védgyalogság is. 

A lovasság életében persze nem a bu- 
zérvörös nadrág hozta az egyetlen újdon- 
ságot. Említettük, hogy a vértesek az 
olasz hadjárat után megváltak névadójuk- 
tól, a mellvérttől, most viszont egyszerű- 
en megszüntették a vértesezredeket, mi- 
ként a gyalogságnál már korábban a grá- 
nátosokat, az eddigi nehézlovasok pedig 
egyszerű dragonyosokká váltak, akiktől 
fölszerelésben és kiképzésben már amúgy 
sem különböztek. 

A hátultöltő puskát a königgrátzi vere- 
ség tapasztalatain okulva nagy sietve 
rendszeresítették. Ezzel persze egy csa- 
pásra át kellett dolgozni a gyalogság har- 
cászatát is. A nagyobb tűzhatás következ- 
tében a korábbi zárt rendű oszlopok he- 
lyett a gyalogság szétbontakoztatott alak- 
zatban harcolt. Egy-egy zászlóalj három- 
lépcsős harcrendben hajtott végre táma- 
dást. Egy század csatárláncba fejlődve kö- 
zelítette meg az ellenséget, mintegy hat- 


száz lépésnyi távolságról össztüzet zúdí- 
tott az ellenséges alegységekre, majd 
négyszáz lépésről célzott lövéseket adott 
le az egyes katonákra. E rajvonal mögött 
zárt rendű apró osztagok, a támcsapatok 
haladtak, ugyancsak egy század erősség- 
ben. Az ő feladatuk az volt, hogy szétbon- 
takozva erősítsék vagy visszavettetés ese- 
tén befogadják az elöl haladókat. A rajvo- 
nalat és a támcsapatot együtt tűzvonalnak 
nevezték. Mögöttük 4-500 lépésnyire me- 
netelt a tartalék, a zászlóalj maradék fele, 
tehát újabb két század, olyan alakzatban, 
amely a tüzérségi és puskatűznek a legki- 
sebb célpontot nyújtja. Nyílt terepen föl- 
fejlődött vonalban, vagyis csatárláncban. 
A tartalék feladata az volt, hogy a támcsa- 
patokat pótolja és a tűzvonalat megerősít- 
se, puskatüzével és szuronyrohamával 
a döntést kierőszakolja. 

E gyalogsági taktika során igen meg- 
nőtt az alparancsnokok tudásának és hatá- 
rozottságának, valamint a katonák kikép- 
zettségének és fegyelmének a szerepe. 
A korábbi harcászatban a vakfegyelmen 
múlott minden, a gyalogosnak feltartóz- 
tathatatlanul kellett előre menetelnie, az 
ellenséges tűzzel sem törődve, minden- 
áron a közelharcot, a szuronypárbajt kel- 
lett erőltetnie. Most viszont előtérbe ke- 
rült a lőkiképzés, hiszen a korábbi sortü- 
zek helyett a célzott lövések hatékonysá- 
gával lehetett elérni a döntést. A jóval na- 
gyobb hatótávolságú és tűzbiztosságú 
puskákkal hatalmas pusztítást végezhet- 
tek az ellenfél soraiban, anélkül, hogy kü- 
lönösen közel kellett volna menni annak 
vonalaihoz. Rendszeresítették a gyalogsá- 
gi ásót, ezzel a katonák fedezékeket áshat- 
tak maguknak, s védelemből tüzelve fo- 
gadhatták és tizedelhették meg a támadó- 
kat. Mindazonáltal a lőkiképzésben to- 
vábbra is kísértett az idejétmúlt sortűz- 
szellem, a vezérkar szemlélő tisztjei újra 
meg újra kifogásolták, hogy a kiképzők 
nem fektetnek megfelelő súlyt a pontos 
célzás gyakoroltatására. 


Tíz gyamm 
és következményei 


Milliós hadseregek korában felszerelési 
tárgyak millióit kellett előállítani. A tech- 
nika és az iparszerűség korszaka köszön- 
tött a hadseregekre, s persze katonáikra 
is. Az újoncok döntő többsége földműves 
volt, aki bonyolultabb szerkezeteket - lett 
légyen az akár csak egy ismétlő puska zá- 
várja — életében először az alapkiképzés 
során látott. A hadseregben viszont olyan 


Huszárok: tiszt menetöltözetben; tiszt téli díszben; 
törzstiszt díszben, lovon; közhuszár télt menetöltözet- 
ben; tizedes szolgálatiruhában (Oscar Brüch csoportké- 
pe 1895-ből) 


készségeket szerzett, amelyek meghatáro- 
zó változást hoztak világképében. Bármi- 
lyen visszatetszőn hangzik is, a katonai 
szolgálat így a legénység egy része számá- 
ra valóságos iskolaként működött, ha 
a sok nemzetiségű monarchiában nem is 
a nemzet iskolájaként, mint például Né- 
metországban. 

A minta ekkor -— s ezúttal először a tör- 
ténelemben — a tengerentúlról jött. Az At- 
lanti-óceán túlsó partján a történelem első 
modern háborúját vívták, amelyben a fe- 
lek nem elégedhettek meg döntőnek nyil- 
vánított csaták megnyerésével, hanem az 
ellenség fegyveres erejének megsemmisí- 
tését tűzték ki célul. Sőt, ennél is tovább 
mentek, mozgósították teljes gazdasági 
potenciáljukat, miközben a másik oldal 
minél alaposabb tönkretételére töreked- 
tek, lesújtva a hátországra, lerombolva 
gyárakat, feltépve vasúti síneket, föl- 
gyújtva csűröket, istállókat, kazlakat és 
házakat. Mindez persze a korábbi hábo- 
rúkban sem ment ritkaságszámba, de 


most , iparszerű" méreteket öltött, s kije- 
lölte a , jövő útját". 

A vezérkari munka mindinkább veszí- 
tett romantikájából, a tisztek vasúti kocsi- 
kat számlálgattak, pályaudvarok áteresz- 
tőképességét latolgatták, gyárak haditer- 
melésre való átállításának ütemtervein 
dolgoztak. Emberek helyett mindinkább 
tonnákban kellett számolniuk, a tömeg- 
hadseregek vonzották magukhoz az anya- 
giakat, ruhát, fegyvert, robbanóanyagot, 
technikát, s mindezt először Észak és Dél 
koníliktusában próbálták ki úgy isteniga- 
zából. Az európai háborúk néhány hét, 
legfeljebb néhány hónap alatt lezajlottak, 
a harcérintkezés ritkán vett igénybe né- 
hány napnál többet. Az amerikaiak meg- 
mutatták, hogy évekig is lehet öldökölni, 
s a végén az marad felül, aki tovább bírja 
szusszal, energiával, gazdasági teljesítő- 
képességgel, nem pedig a vitézebb, a lóra 
termettebb... Ezt azonban Európában 
még megg kellett tanulni, s igazság szerint 
senki sem fogta föl a dolog jelentőségét, 
amint arra az első világháború első eszten- 
deje bizonyságul is szolgál. 

Egyesek persze nyitott szemmel jártak- 
keltek a világban, és tanulékonynak is bi- 
zonyultak. 1863 júliusában például hosz- 

szabb észak-amerikai utazásból tért haza 
a felső-ausztriai Steyr városkából szárma- 
zó Josef Werndl fegyverműves, aki már az 
ötvenes évek elején is huzamosabb időt 
töltött az Újvilágban. Lakatosként dolgo- 
zott a nevezetes Remington fegyvergyár- 
ban Ilionban és bizonyos Samuel Colt úr- 
nál. Már akkor azt a tanulságot szűrte le 
tapasztalataiból, hogy a fegyverkészítés az 
apja kis műhelyében látott kisipari mód- 
szerekkel nem lehetséges többé, kizárólag 
a nagyipari termelési módszereknek van 
jövője. Ezért aztán, amikor átvette apja 
üzemét, modernizálásba fogott, és mű- 
helymesterével, Karl Holubbal a hatva- 
nas évek elején hátultöltő puskát terve- 
zett, melynek első használható példányát 
1863-ban mutatta be, vagyis még mindig 
jóval a tragikus porosz háború előtt. Per- 
sze a találmány senkit sem érdekelt, hi- 
szen a hátultöltős puska nem számított új- 
donságnak, pénz meg úgysem volt rá. 
Második amerikai útja során, a polgárhá- 
ború kellős közepén Josef Werndlt min- 
denekelőtt az amerikai gyáripar tömeges- 
sége ragadta meg. Colt egyedül ebben az 
esztendőben 136 579 revolvert szállított, 
Remington pedig tízezerszám gyártotta 
a Springfield-puskákat. Ami pedig odaát 
lehetséges, miért ne volna az öreg konti- 
nensen is megvalósítható? 

Amikor Werndl 1864-ben a , Josef és 
Franz Werndl tsai fegyvergyár és fűrész- 
malom" nevű céget bejegyeztette, aligha 
sejtette, hogy ezzel lerakta a mai hatalmas 
Steyr-Daimler-Puch Rt. alapkövét. A cég 
nagy pillanata két esztendő múlva jött el, 
amikor az osztrák hadvezetés végre belát- 
ta, hogy mégsem az elöltöltő puskáé a jö- 
vő. Egyszeriben lett pénz az újításra és 
a vezérkar , hátultöltő-bizottsága" (Hin- 
terladungskommission) nagy buzgalom- 
mal tanulmányozta a különböző konst- 
rukciókat. Már-már a Remington-rend- 
szerű puska mellett döntöttek, amikor 
Werndl az utolsó pillanatban kiütötte 
konkurensét. Amerikai módszerrel verte 
meg az amerikaiakat: az ő fegyvere nem 
a legtökéletesebb volt, hanem a legipar- 
szerűbben előállítható, s valamennyi al- 
katrészét szinte egyetlen mozdulattal ki 
lehetett cserélni, amit a legfinomabb pre- 
cízióval párosított tömeggyártással ért el. 
Az első százezer puska leszállítását továb- 
bi megrendelések követték, méghozzá 
milliós nagyságrendben. Európa csaknem 
minden hadserege rendelt Werndl foly- 
ton-folyvást tökéletesített fegyveréből, 
beleértve Németországot, amely 1873- 
ban kötött le félmilliót, de távoli orszá- 
gok, például Perzsia, Chile, sőt Kína is 
a megrendelők közé tartoztak. 

Manapság könnyen kijelentjük, hogy 

,. a hátultöltő puskát nagy sietve rendsze- 
resítették". A valóság azonban az, hogy 
a rendszeresítést hosszas kísérleteknek 
kellett megelőzniük, s a fegyverkonstruk- 
tőrök Európa-szerte azon fáradoztak, 
hogy új závárzatot fejlesszenek ki. Minde- 
nütt hármas követelményt állítottak 
a hadügyi kormányzatok a mérnökök és 
fegyvermesterek elé: a puska zárókészü- 
léke tegye lehetővé a lehető leggyorsabb 
kezelést, következésképp tüzelést, de 
amellett legyen egyszerű, hogy könnyen 
boldoguljon vele a katona, továbbá ne le- 
gyen drága. A Werndl-puska elfogadása 
és tényleges bevezetése között hónapok, 
sőt évek teltek el, hiszen a szükséges 


Az 1841 M gyuszeges puska — Dreyse találmánya volt 
a minta, azt kellett felülmúlni 


mennyiséget le kellett gyártani. Hogy Fe- 
renc József katonái addig se maradjanak 
viszonylag modern fegyver nélkül, a ko- 
rábbi Lorenz-puskát látták el újfajta 
— Wánzl-féle — závárral, vagyis hamarjá- 
ban (ez is hónapokat jelentett) hátultöltő- 
vé alakították a régi mordályt. 

A Werndl-puskáknál a korábbi 14 mil- 
liméteres kaliber 11 milliméterre csök- 
kent. A töltényhiányon eredeti módon se- 
gítettek: a gyalogosok több lőszert cipel- 
hettek magukkal tölténytáskájukban. De 
már az 1870/71. évi porosz-francia hábo- 
rú megmutatta, hogy az alig rendszeresí- 
tett fegyver újabb tökéletesítésre szorul. 
A franciák ugyanis a távtüzet korábban el- 
képzelhetetlen távolságra, kétezer lépésre 
használták, amivel a Werndl-puska nem 
vette volna föl a versenyt. Nyilvánvaló 
volt, hogy az új fegyver és a hozzá tartozó 
lőszer gyártásával járó tetemes költséget 


nem lehetett ilyen rövid idő után újrate- 
remteni, mégis utat-módot kellett találni, 
hogy az osztrák-magyar haderő a többi 
hadsereg mögött ne maradjon le. Így az- 
tán szokás szerint a meglevőt szabták át, 
azaz , tökéletesítették": 1877-re kifejlesz- 
tették a Werndl-puska átalakított változa- 
tát. Ennek hatásos lőtávolsága — legaláb- 
bis a gyári adatok szerint — 2100 lépésre 
terjedt, a fegyver hordképessége pedig 
csaknem négyezer lépés távolságig nőtt. 
Az eredményt a tölténynek és a puska töl- 
tényűrének meghosszabbításával érték el, 
ami komoly szerkezeti átalakításokat vont 
maga után. A töltény a korábbi 324 
grammnyi súlya 42,2 grammra nőtt, kö- 
vetkezésképp az egyes gyalogos hadi tás- 
kalőszerének mennyiségét, mely 3 kilo- 
grammban volt meghatározva, 90 darab- 
ról 70-re kellett leszállítani. 

Ily módon egy sor átszervezés vált 
szükségessé. A zászlóaljak lőszerkocsijai- 
ra rakott lőszert szaporítani kellett, csak- 
hogy mivel az ilyen kocsik a régi, köny- 
nyebb töltényekből is csupán a megsza- 
bott szám háromnegyed részére voltak 
szerkesztve, most minden zászlóaljhoz 
— egy helyett — két kocsi vezénylése vált 
szükségessé, hogy legalább a korábbi 
mennyiség fenntartható legyen. Összesen 
mintegy hatszáz lőszerkocsit kellett be- 
szerezni, a hozzájuk való lovakkal, haj- 
tókkal, legénységgel együtt, ezek részére 
pedig élelemről és abrakról kellett gon- 
doskodni. S akkor még nem számítottuk 
ide a hadosztályok és a hadseregek lőszer- 
telepeinek szaporítandó járműveit és 
megnövekedett lőszerigényét. Egydeká- 
nyi változás így vezethet a hadtáp átszer- 
vezéséhez, ami már a múlt században is 
milliókba került. . . 

Ám a technika fejlődése nem áll meg. 
Alighogy a hadseregben végrehajtották az 
imént vázolt változásokat, fölröppent 
azon ismétlő fegyverek híre, melyeket az 
1877. esztendei orosz-török háborúban 
az oszmán csapatok használtak. Oszmán 
pasa katonái itt nemcsak azzal vívták 
ki a kor stratégáinak bámulatát, hogy 
Plevna mellett napok alatt szinte a semmi- 
ből építettek erődöket, s megállították az 
addig feltartóztathatatlanul a Balkánra 
özönlő cári hadakat, de ismétlő puskájuk 
is látványosan jobb tulajdonságokkal ren- 
delkezett, mint ellenfelük tár nélküli há- 
tultöltője. 

A tárfegyverek bevezetése persze nyom- 
ban a régi ellenérvvel találta szembe ma- 
gát: használatuk lőszerpazarlással jár. 
Köztudomásúvá vált, milyen óriási meny- 
nyiségű töltényt használtak fel a törökök 
Plevnánál, anélkül hogy hiányt szenved- 
tek volna. Meg kellett tehát oldani azt 


a kérdést, miként lehet a lőszerutánpót- 
lást a csapatok számára mozgó tábori kö- 
rülmények között megszervezni, elkerü- 
lendő, hogy a katona , ellövöldözze ma- 
gát". (Oszmán pasa lövészárkaiban hatal- 
mas lőszermennyiséget halmoztak föl üt- 
közet előtt, de lövészárokból vívott állás- 
háborúval a hadvezetőségek az első világ- 
háború csalódást keltő tapasztalataig 
nem számoltak; mindig gyorsan mozgó 
seregekkel vívott ütközetet képzeltek el.) 
Újabb kísérletek kezdődtek, hogyan le- 
hetne könnyebbé tenni a töltényt, kiseb- 
bíteni a kalibert. A nagy igyekezet ellené- 
re csaknem egy évtizedig tartott, míg kü- 
lönböző használható megoldások szület- 
tek, s az ismétlő fegyvereket a világ többi 
hadseregéhez hasonlóan az osztrák—ma- 
gyar haderőben is bevezethették. 

A műszaki probléma látszólag igen egy- 
szerű volt: ha csökken a kaliber, fogy a lö- 
vedék átmérője — következésképpen tö- 
mege és súlya is —, a kisebb lövedék pedig 
kisebb lőportöltetet kíván. A kisebb kali- 
berhez a cső is vékonyabb falú lehet, s mi- 
vel a csőfurat hossza a kaliber meghatáro- 
zott többszöröse, a cső is rövidebb lehet 
— tehát alaposan megkönnyebbedik maga 
a fegyver, minek folytán a katona na- 
gyobb súlyú, vagyis több lőszert vihet ma- 
gával a táskájában. 

Csakhogy a dolog a kísérletek során bo- 
nyolultabbnak bizonyult. Ha a lövedék 
kisebb átmérőjű, akkor hosszabbra szer- 
kesztendő, hogy tömege és átcsapóképes- 
sége ne csökkenjen. A hosszabb lövedék 
azonban röptében könnyebben vet buk- 
fencet hossztengelye körül, ami csak na- 
gyobb kezdő sebességgel és forgó sebes- 
séggel akadályozható meg, az előbbi na- 
gyobb lőportöltet, az utóbbi a huzagolás 
nagyobb görbülete árán érhető el. Ezek 
azonban nagyobb megterhelést rónak 
a puskacső falára, ami így nemhogy véko- 
nyítható, de vastagabb kell legyen. Tehát 
a konstruktőrök oda jutottak, ahonnan 
kiindultak. 

Próbálkoztak egyéb alapanyagokkal is: 
a lövedékek anyagát ólom helyett mással 
kívánták helyettesíteni, keményebb, de 
könnyebb fémmel; olyan lőport kísérle- 
teztek ki, amely kisebb súlyú, de nagyobb 
lökőerejű. Ki kellett választani a szóba jö- 
vő modellek közül a legegyszerűbb, leg- 
célszerűbb, legmegbízhatóbb és legol- 
csóbb puskát, meg kellett találni — amint 
egy korabeli szakíró fogalmaz — azt a min- 
tát, , melyik a leginkább való a nem min- 
dig tanulékony legénység markába". 

Ekkoriban két elgondolás versengett 
(mindkét rendszer szerint máig gyártanak 
puskákat): az egyiknél a tölténytár magá- 
ban a puskában volt, a másik tárját kívül- 


ről kellett a puskára erősíteni. Az úgyne- 
vezett egységes tárpuskánál körülbelül tíz 
töltényt helyeztek el az ágyban, vagy a cső 
alatt, vagy a puskatusban, vagy a závárzat 
környékén, a külön táras puskák tárját 
pedig külön készülékkel kellett fölcsatol- 
ni a fegyverre. Problémát az okozott, 
hogy a tár ürege az ágyat meggyöngítette, 
s félő volt, hogy a puska törékennyé, hadi 


A kiegyezés után felállított honvédség buzérvörös 
nadrágja nem nélkülözte az operettjelleget 


célokra pedig alkalmatlanná válik. Né- 
mely modellt azért kellett elvetni, mert 
adogató szerkezete túlságosan bonyolult- 
nak bizonyult, a fölmerülő hibákat nem 
lehetett könnyen elhárítani, s ezért tartani 
lehetett attól, hogy a legválságosabb pilla- 
natban marad a katona lőfegyver nélkül. 
Az ismétlőfegyverek valamennyi modell- 
jének megvolt a maga hátránya is: súlyuk 
az első lövéstől az utolsóig fokozatosan 
változott (hiszen ürült a tár), s ez szabad 
célzásnál, amikor a puska nem támasztha- 
tó föl, a célra tartást bizonytalanná tette. 
Különösen azoknál a puskáknál volt szem- 
beszökő ez a hátrány, amelyek tölténytár- 
ja a cső alatt vagy a puskatusban helyezke- 
dett el. A válogatás ezért csaknem minde- 
nütt azokra a mintákra szűkült, amelyek- 
nél a tár a závárzat közelében, az úgyneve- 
zett középágyban kapott helyet. 


Ferdinand Mannlichernek hívták a 
Ferdinánd császárról elnevezett északi 
vasút bécsi főmérnökét, aki az amerikai 
Lee fegyveréből fejlesztette ki a róla el- 
nevezett mintát. A Mannlicher-puska töl- 
ténycsomag-rendszerű  ismétlőfegyver. 
Öt-öt tölténye egy-egy könnyű bádogtár- 
ban úgy van egymás fölé helyezve, hogy ez 
az ötös tölténycsomag — akárcsak egyetlen 
töltény — egy fogással felülről, a középágy 
alatt levő szekrénybe tehető. Innen a löve- 
dékek a závárzat kinyitása és becsukása 
által egyenként a töltényűrbe jutnak, mi- 
közben egy adogató rugó a megfelelő ma- 
gasságra tolja őket. Ha a tár üres, akkor 
a szekrény egy nyílásán át kiejthető. 
A Mannlicher-puskával tehát akár egytöl- 
tetű, akár ismétlő rendszerben lehet lőni. 

Célzott lövést 2500 lépésre lehetett le- 
adni Mannlicher modelljével, melynek 
hordképessége egyébként ötezer lépés 
volt. Mivel a töltény súlya 28,8 grammra 
csökkent, a gyalogos a meghatározott 
3 kilogrammos súlykeretben 110 darabot 
vihetett magával. Ezzel a puskával masí- 
roztak az első világháborúba Ausztria— 
Magyarország bakái. 

A tüzérség területén már korábban na- 
gyobb haladás történt, olyannyira, hogy 
az 1866. esztendei hadjáratban hordtávol- 
ság és célszabatosság dolgában az osztrá- 
kok lövegei felülmúlták a poroszokéit. Az 
alapokat a negyvenes években egy Wil- 
helm von Lenk nevű tüzérhadnagy rakta 
le, aki föltalálta a pyroxylint, más néven 
lőgyapotot. Königgrátz után minden had- 
sereg sietve áttért a hátultöltős vontcsövű 
ágyúk alkalmazására. 

A messzihordó és pontos célzású ágyúk 
elterjedése majd egy évszázadra meg- 
akasztotta egy gyorsan fejlődő technikai 
fegyver diadalmenetét: jelesül a rakétáét 
vagy ahogy a múlt században nevezték: 
a , röppentyű"-ét. Az 1813-ban vívott lip- 
csei csatában az akkor fiatal Vinzenz Au- 
gustin őrnagy vegyes alakulatot vezé- 
nyelt, többek között egy fél röppentyűte- 
lep is az alárendeltségébe tartozott, brit 
legénységgel. E fegyverrel az angolok ak- 
kor már jó ideje kísérleteztek. Augustin 
igencsak föllelkesült, és sikerült elérnie, 
hogy még a napóleoni háborúk befejezése 
előtt felállítsák az első önálló osztrák röp- 
pentyűtelepet. Karl Philipp von Schwar- 
zenberg herceg, tábornagy, az udvari ha- 
ditanács elnöke felismerte a rakéta jelen- 
tőségét és minden támogatást megadott 
Augustinnak. Az osztrák röppentyűsök, 
, raketőrök" először 1821-ben mutathat- 
ták meg, mit tudnak, amikor Nápolyban 
állították helyre Ferenc császár katonái 
egy fölkelés nyomán a rendet és a síri nyu- 
galmat. 1848/49-ben már tizenkét tábori 

röppentyűtelep állt hadrendben, be is ve- 
tették őket Itáliában és a magyarországi 
hadszíntéren (ez utóbbiról Jókai Mór ad 
érzékletes leírást egyik regényében). 
A forradalmak után újjászervezett császá- 
ri királyi hadseregben már külön röppen- 
tyűs hadtestet is fölállítottak, ez tizenöt 
telepből, azaz ütegből állott, egyenként ti- 
zenkét-tizenkét kilövőállvánnyal. 

Előnye volt e röppentyűknek a rendkí- 
vül könnyű szállíthatóság, s a bevethető- 
ség mindenféle terepen. A század folya- 
mán hirtelen fejlődésnek induló csöves 
tüzérséggel mégsem tudtak a röppentyű- 
sök lépést tartani. Augustint időközben 
báróságra emelték, majd a táborszernagyi 
rangot is megkapta. (De mint már emlí- 
tettük, az osztrák hadtörténetbe mégsem 
a röppentyűk apostolaként vonult be, ha- 
nem mint annak a szakértői véleménynek 
a szerzője, amelynek alapján 1851-ben el- 
vetették a hátultöltős Dreyse-puska rend- 
szeresítését.) Fegyverének háborús ku- 
darcát már nem érhette meg, meghalt az 
1859. évi hadjárat előtt. Ebben pedig röp- 
pentyűi alulmaradtak a sokkal messzebb 
hordó és pontosabb célzásra képes La 
Hitte-ágyúkkal szemben. A háború után 
még folytak kísérletek rakétákkal, de az- 
tán be kellett látni, hogy a kor technikai 
színvonalán képtelenség ezeket tovább tö- 
kéletesíteni. A fegyver megkezdte Csip- 
kerózsika-álmát. 

A tüzérségben tért hódított a hátultöltő 
löveg, a huzagolt cső, a nagyobb kaliber, 
a jobb hajtóanyag, ennek következtében 
a megnövekedett gáznyomás a csőben. 
A königgrátzi tapasztalatok nyomán a po- 
rosz hadvezetés villámgyorsan megrefor- 
málta tüzérségét és az 1870-ben lezajlott 
francia hadjárat fényesen bizonyította az 
új Krupp-ágyúk kiváló tulajdonságait. 
A kísérletek persze Ausztriában sem ma- 
radtak abba. 

Franz Uchatiusnak hívják azt az em- 
bert, aki ha nem a Monarchiában szüle- 
tik, bizonyára nem báróságra és tábornoki 
aranygallérra tesz szert, hanem világhír- 
névre. Így azonban az osztrák Edisonnak 
a tüzértiszti karrier maradt csupán és egy- 
egy bekezdés a részletesebb technikatör- 
téneti munkákban. Pedig Uchatiusnak 
— csak úgy mellékesen - sikerült 1838-ban 
elsőként fényképeket papírra előhívnia, 
ő az első petróleumlámpák egyikének 
a feltalálója, s 1854-ben jelentette be sza- 
badalmát az öntött acél iparszerű előállítá- 
sára. Ez csak azért nem terjedt el, mert ve- 
le egy időben dolgozta ki Henry Bessemer 
a maga jóval olcsóbb eljárását. Uchatius 
azonban folytatta kísérleteit. 

Mielőtt azonban ezek tárgyalására rá- 
térnénk, az időrend kedvéért kis kitérőt 

kell tennünk. Még a negyvenes években 
ugyanis Uchatius olyan fegyverrel végzett 
öccse társaságában kísérleteket, amellyel 
messze megelőzte korát: kis túlzással 
ő a légiháborúk egyik úttörője. 

Verne Gyula évszázadában a legmeré- 
szebb elképzelésekből is valóság válha- 
tott. A negyvenes évek végén minden 
hadvezetést élénken foglalkoztatta a gon- 
dolat, hogyan sokszorozhatná meg a pusz- 
tító erőt. S mivel az ötletek nem kerültek 
pénzbe, a feltalálók ott nyüzsöghettek 
a vezérkarok előszobáiban. Vinzenz Au- 
gustin ekkor altábornagyként kapta 
a megbízást, hogy válassza ki a ,,világra- 
szóló" találmányok közül az életrevaló- 
kat. A , főraketőrnek" megtetszett a két 
Uchatius főhadnagy elgondolása: az, 
hogy miként lehetne léggömbökkel olyan 
helységeket elérni, melyek egyébként 
más fegyverek csapásainak nincsenek ki- 
téve. A fivérek tervét hamarosan kipró- 
bálták: 1849 tavaszán egy Bécs melletti 
hegyről, a Laaer-Bergről eregettek föl 
ballonokat, amelyek robbanótöltet nélkü- 
li bombákat, attrappokat juttattak el egy 
mintegy tíz kilométernyire fekvő célba. 
Az eredmény minden képzeletet felül- 
múlt, s azonnal határozat született arról, 
hogy a léggömbbombákat még az épp ak- 
kor zajló magyarországi hadjáratban 
a gyakorlatban is ki kell próbálni. Még- 
sem Magyarországé lett a világelsőség, 


Radetzky léggömbökkel ilyen bombákat szóratott a 
körülzárt Velencére. Uchattus találmánya mindazon- 
által inkább riadalmat, mint valós károkat okozott 


mert 1849 júniusában Radetzky főhadi- 
szállása kért sürgősen , légitámogatást" ; 
a tengeri blokád és a szárazföldi zárlat el- 
lenére nem sikerült megtörni a fölkelt Ve- 
lence ellenállását, s egyedül egy kiadós 
bombázás kecsegtetett azzal, hogy a lagú- 
nák városában észretéríti , az elvetemült 
republikánusokat". 

Így aztán 1849. július 2-án délután ket- 
tőkor került sor a világtörténelem első légi 
bombatámadására Murano fölött. Ucha- 
tius bombái — mivel a fivérek fő találmá- 
nya elsősorban nem egy tökéletesített lég- 
gömb volt, hanem az arról ledobott kis- 
méretű, vízcsepp alakú bomba, amelynek 
becsapódásakor az aljából kiálló csavar 
benyomódott és előidézte a robbanást 
— inkább riadalmat, semmint valódi kárt 
okoztak, mindez azonban nem kisebbíti 
azon érdemüket, hogy új szakaszt nyitot- 
tak a hadtörténetben. (A légiháborúk ko- 
rára persze várniuk kellett a bombához 
vérmes reményeket fűző vezérkaroknak, 
hiszen a repülés sem ért még arra a techni- 
kai színvonalra, hogy hatékonyan lehetett 
volna alkalmazni a hadviselésben. Mégis: 
alig több mint fél évszázadnak kellett csu- 
pán eltelnie ahhoz, hogy a légibombázás 
gondolata ismét napirendre kerüljön, mi- 
ként később a rakétáké is. A léggömbök 
addig legfeljebb megfigyelők röptetésére 
szolgáltak, akik a közelgő ellenséget kém- 
lelhették és a tüzérség tüzét vezethették 
fedezékben vagy kilátást akadályozó te- 
reptárgyak mögött megbúvó katonaság 
ellen.) 

Nos, a Bessemer-eljárás diadala nem 
vette el a légibomba atyjának a kedvét 
a további kísérletezéstől. 1861-ben kine- 
vezték a bécsi löveggyár, tíz év múlva pe- 
dig ezredesként az egész tüzér-arzenál pa- 
rancsnokává. Orosz példa nyomán sike- 
rült kidolgoznia egy rendkívül előnyös 
tulajdonságokkal rendelkező bronzötvö- 
zetet: Ez egyesítette magában az acél szi- 
lárdságát és a réz hajlékonyságát; feltalá- 
lója acélbronznak nevezte el. Ausztria— 
Magyarország egy időre megszabadult az 
acélimport kényszerétől. Az Uchatius- 
bronzból készült lövegeket 1875-től fog- 
va rendszeresítették a közös hadsereg tü- 
zérségében (a honvédség és a Landwehr 
nem rendelkezett tüzérséggel), s e bronz 
az első világháborúig használatban ma- 
radt. 

(Meg kell jegyeznünk egyébiránt, hogy 
gyártási titkát nem sokáig sikerült meg- 
őrizni. Egy Kurt Nachtnebel nevű egyént 
bízott meg az olasz felderítés Uchatius ta- 
lálmányának kifürkészésével. Nachtne- 
bel hosszasan faggatta egy cimboráját, aki 
az ágyúöntöde irodájában dolgozott és 
mindent láthatott. Az osztrák—magyar el- 


hárítás leleplezte ugyan. de csak azután, 
hogy a gyártási technológia leírását eljut- 
tatta megbízóihoz. Négyévi börtönnel 
úszta meg a dolgot e korán jött ipari 
kém.) 

Az acélbronzzal kapcsolatban később 
kétségek merültek föl. Az öntött acélt 
ugyanis folyamatosan sikerült tovább tö- 
kéletesíteni és tulajdonságai egyre inkább 
felülmúlták Uchatius bronzáét. Találmá- 
nyát még sokáig alkalmazták. Élete végén 
olyan jármű konstruálásán törte a fejét, 
amelyet lovak nélkül lehetne mozgásba 
hozni. Az automobil feltalálása azonban 
már nem az ő dicsőségére vált, miként azt 
sem érhette meg, hogy a Monarchiában 
hatalmas ágyú-, gép- és autógyárak épül- 
jenek föl. (Egy reggelen minden előze- 
tes jel nélkül főbe lőtte magát szolgálati 
lakásában. Tettének oka ismeretlen.) Az 
egyik automobilgyárat 1860-ban alapítot- 
ta egy Waldstein gróf Pilsenben, aki 1866- 
ban aztán tehetséges mérnökére, bizo- 
nyos Emil von Skoda lovagra bízta a har- 
minchárom munkást foglalkoztató üzem 
vezetését. A mérnök üzletemberként is 
tehetségesnek bizonyult, s három év múl- 
va már az ő tulajdonában volt a gyár. A cé- 
get ekkor már ,,E. Skoda, Pilsen"-nek 
hívták... 

De Emil Sőkodáé nem az egyetlen káp- 
rázatos karrier ebben a korszakban, em- 
líthetnénk példának okáért Karl Witt- 
genstein — a jeles filozófus, Ludwig Witt- 
genstein apja — életét és pályafutását, aki 
Lipcse környékéről származott el Auszt- 
riába, s ahelyett, hogy sikeres kereskedő- 
ként nagy karriert befutott apja örökébe 
lépett volna, tizennyolc évesen, 1865-ben 
Amerikába szökött, ott szinte minden 
mesterségbe belekóstolt, s amikor két esz- 
tendő múltán hazatért a szülői házba, már 
nem ellenezték mérnöki terveit. A Tepli- 
cei Hengerművek alkalmazottjából nem 
egészen tizenöt esztendő alatt a hatalmas 
Prágai Vasipari Társaság vezérigazgatója 
lett, s neve egyszerre vált a jó ízlésű művé- 
szetpártolás és a lendületesen előretörő, 
könyörtelen kapitalizmus  szinonimá- 
jává. 

A Lajta másik oldalán is találhatunk ha- 
sonló üstökösöket. A legismertebb talán 
a csepeli Weiss-család, amely előbb élel- 
miszert szállított a hadseregnek, majd át- 
tért a konzervszállításra, aztán maga 
kezdte gyártani a konzervdobozokat is, 
a szabad kapacitást lövedékhüvely készí- 
tésére használta föl, s ha már hüvelyt elő- 
állított, rátért a tölténygyártásra, s ha már 
töltény került ki a gyárból, miért is ne fo- 
gott volna ágyúkészítésbe... Az eredmény 
ismeretes: így született Magyarország leg- 
nagyobb gépgyára. 


Parolik és nyelvek 
tarkasága 


Ám kissé elkalandoztunk az osztrák—ma- 
gyar véderőtől. A cs. és kir. hadsereg bi- 
rodalmi hadsereggé vált tehát, csupán 
a birodalom hiányzott immáron a régi ér- 
telemben. Ennek következményei hama- 
rosan meg is mutatkoztak a hadiköltség- 
vetés körüli huzavonában. Osztrák szem- 
mel a magyar fél valóban csupán a nemze- 
ti haderőnek tekintett honvédséget ,,dé- 
delgette"; pártállásra való tekintet nélkül 
szinte mindenki törekedett fejlesztésére, 
további kiszélesítésére. Ez eleinte akadá- 
lyokba ütközött Bécsben, de az ellenállás 
mind kevésbé volt érezhető, részben en- 
gedmény gyanánt, részben mert a közös 
hadsereg fejlesztése sem zajlott zökkenő- 
mentesen, ezért az uralkodó és a had- 

vezetés minden hadseregnövelést szíve- 

sen látott. (A világháború előestéjén 

a magyar királyi honvédség immáron tü- 
zérséggel és műszaki csapatokkal is ren- 
delkezett, s rajtuk kívül harminckét gya- 
logosezredet, tíz huszárezredet küldhe- 
tett verekedni Istenért, Királyért és Hazá- 
ért.) A cs. kir. Landwehr, a dualizmus 
e jelképe már sokkal kevesebb lelkesedést 
váltott ki , O Felsége többi országai és tar- 
tományai" , hivatalos nevükön , a birodal- 
mi tanácsban képviselt királyságok és tar- 
tományok" lakosaiból. 

Az utolsó hadszervezeti vitát 187 1-re si- 
került lezárni, méghozzá az eredeti had- 
ügyi vitához képest könnyűszerrel. A ma- 
gyar kormány a török kiűzése után, 
a XVII-XVIII. század fordulóján kialakí- 
tott úgynevezett katonai határőrvidék 
polgárosítását követelte, ami egyet jelen- 
tett e területeknek a hadügyminisztérium 
igazgatása alóli kivételével és a magyar, il- 
letve horvát közigazgatás bevezetésével. 
E vidék túlnyomórészt szerb és horvát la- 
kossága mentesült az adók alól; ennek fe- 
jében állandó katonai szolgálatban állt, 
s határőrezredekbe volt szervezve. E ka- 
tonai egységek alkalmasint igen hasznos 
eszköznek bizonyultak a bécsi hadvezetés 
kezében; nem csupán a török határ figye- 
lése és védelme terén, hanem belpolitikai 
szempontból is. Sem Pesten, sem Bécs- 
ben nem feledték el — jóllehet ellenkező 
előjellel emlékeztek rá —, hogy e határőrök 
1848-ban Jellacié altábornagy vezetésével 
a magyar forradalom ellen léptek föl. 
Andrássy azonban most sem engedett, és 
megtörte a határőrvidék fenntartását eről- 
tető katonai körök ellenállását: a határór- 
kerületeket beolvasztották Torontál, Te- 
mes és Krassó , valamint az újonnan létre- 
hozott Szörény vármegyébe, a horvát— 


Magyar öltözetű 
tábornok szolgálati 
díszöltözetéhez 
fölvett csákó 


szlavón ezredeket pedig besorolták a ren- 
des hadseregbe. Emléküket csak elneve- 
zésük őrizte a továbbiakban, mint a péter- 
váradi vagy a varasdi ezredé, a tisztikar- 
ban pedig a nagy számban fényes karriert 
befutott határőrdinasztiák tagjai, az olyan 
nevek, mint Boroevié, Philippovié, Grivi- 
éié, Petrovié, Popovié, Preradovió s a töb- 
biek. A régi , granicsár"-romantika azon- 
ban immár a múlté, s ezzel a Habsburg 
Birodalom mítosza lett szegényebb egy 
darabkával. 

Egységessé vált tehát az ezredek szerve- 
zete. Az egyes csapatnemek a közös had- 
sereg, a honvédségek és a népfölkelések 
keretében önálló hadrendi számot kap- 
tak. A cs. és kir. seregnél némely csapat- 
test, ahonvédségeknél és a népfölkelések- 
nél pedig valamennyi a folyószám mellett 
még azon ország, kerület vagy országrész 
nevét is viselte, ahonnan kiegészítették. 
Igy például az említett 16. sz. cs. és kir. 
varasdi gyalogezred (Warasdiner Infante- 
rie-Regiment Nr. 16); a 13. sz. jászkun 
huszárezred (Jazygier und Kumanier Hu- 
saren-Rgt. Nr. 13); am. kir. nagykanizsai 
20. honvéd gyalogezred; 6. sz. cseh Land- 
wehr-gyalogezred  (böhmisches Land- 
wehr-Inf. Rgt. No. 6). A közös hadsereg 
gyalog- és lovasezredei, valamint a tiroli 

vadászezredek, továbbá a hadtest- és vár- 
tüzérezredek ezenkívül még ezredtulaj- 
donosuk nevét is viselték, mint például 
a 8. sz. gróf Pálffy huszárezred (Husaren- 
Rgt. Graf Pálffy Nr. 8). Az ezredtulajdo- 
nosi méltóságot az uralkodó adományozta 
a Habsburg-ház vagy idegen uralkodó 
családok tagjainak, valamint magasabb 
rangú tábornokoknak. (Hajdanában az 
ezredtulajdonos tényleges vezetője és va- 
lós hadivállalkozóként felállítója, mond- 
hatni bérlője volt ezredének, korszakunk- 
ra azonban e méltóság puszta címmé vált.) 
Uralkodók és hadvezérek emlékének 
megörökítése és tiszteletben tartása végett 
több ezred a neki adományozott nevet 
s Örök időkön át viselni tartozott", a 3. sz. 
gyalogezred például Károly főherceg 
nevét. 

A közös hadsereg 102 gyalogezredét 
különböző színekkel kellett jelölni a zub- 
bony gallérján és ujjának hajtókáján. 
A paletta, a , Farbenkastl" ismerete ko- 
moly tanulmányokat követelt, egyszerű 
halandó egykönnyen meg nem tanulhatta 
titkait. A színek megtervezőinek nagy le- 
leményre volt szükségük, hiszen alapve- 
tően csak a piros, a kék, a zöld, a sárga, 
a fekete, a fehér és a barna szín állt rendel- 

kezésükre. Így aztán a legkülönfélébb 
színárnyalatokat kellett kieszelniök, mint 
a skarlát-, buzér-, rózsa-, meggy-, karma- 
zsinvörös, a kén-, császár-, narancssárga, 
a tenger- , alma-, tengerifű-, papagáj-, fű- , 
acélzöld, s ezzel még korántsem merült ki 
a választék. E találékonyság sem lett volna 
elegendő, hogy minden ezrednek külön 
színe lehessen, átlagban ugyanis négy re- 
giment viselt egyforma parolit. Kettő 
azonban magyar ezred lévén szűk, fekete- 
sárga fonatú vitézkötéses , magyar nadrá- 
got? hordott, a két német ezred pedig 
ugyanolyan kék színű pantallót. A köze- 
lebbi különbségtételt pedig a két-két ez- 
red között a sárga vagy a fehér gombok 
tették lehetővé. Buzérvörös parolit viselt 
például a 15. sz. Georgi báró gyalogezred 
német , bugyogóval?" és sárga gombbal 
s az ugyancsak , német" 74. sz. Schönaich 
báró gyalogezred fehér gombbal. Magyar 
nadrágos volt a buzérvörös hajtókájú 34. 
sz. I. Vilmos német császár és porosz ki- 
rály gyalogezred fehér gombbal, valamint 
a 44. sz. Albrecht főherceg gyalogezred 


Egyenruházati oktatótábla a múlt század utolsó 
negyedéből, Camillo Righetti főhadnagy rajza. Gya- 
logos tiszt, német ezredbeli gyalogos, magyar ezredbeli 
tizedes, bosnyák gyalogezred dobosa 


sárga gombbal. Végeredményben egysze- 
rű volt őket megkülönböztetni, csak némi 
emlékezőtehetség szükségeltetett hozzá. 

Az ezredek legénységének nemzetiség 
szerinti tarka palettáját áttekinteni vi- 
szont szinte lehetetlennek bizonyult. Vi- 
szonylag egyszerű esetnek számított 
a zsombori 23. sz. Baden őrgrófja gyalog- 
ezred (meggypiros paroli fehér gombok- 
kal, magyar nadrág), itt ugyanis 35 száza- 
léknyi volt a német ajkú, 35 a magyar, 
a többi 30 százalék pedig szerb és horvát. 
Bonyolultabb a helyzet a nagy-becskereki, 
s ugyancsak , magyar" 29. Loudon báró 
gyalogezrednél (világoskék paroli, fehér 
gomb): a legénység 35 százaléka a szerb- 
horvát nyelvet beszélte, 30 százalék volt 
német ajkú, 20 százalék magyar, 15 száza- 
lék pedig román. De akadt olyan ezred, 
amely kiegészítési kerületének köszönhe- 
tően ötnél is több nemzetiségű újoncokkal 
számolhatott, ezek aránya azonban évről 
évre változott. A 102 közös gyalogezred 
között csak hét teljesen németet találha- 
tunk. 1878-ban például a statisztikai év- 
könyv adatai szerint a hadilétszámú had- 
seregben 225 ezer német kelt volna hadra 
(28,390), 148 ezer magyar (18,690), 153 
ezer cseh, morva és szlovák (19,299), 62 


ezer lengyel (7,799) és 24 ezer szerb és hor- 
vát (3909), a többi ruszin, olasz és egyéb 
nemzetiségű. A németek aránya maga- 
sabb volt a vadászoknál, az utászoknál és 
az egészségügyi szolgálatban; ezek le- 
génységi állományának mintegy a fele ke- 
rült ki közülük. A csehek ugyancsak az 
utászoknál képviseltették magukat a leg- 
nagyobb arányban, minden negyedik 
utász Cseh- vagy Morvaországból 
vonult be. A lovasságnál a ma- 
gyarok számaránya magaslott 
ki, a tüzérségnél megint a né- 
met elem dominált. A cs. és kir 
haditengerészet, amely 8360 fős 
állományával kisebb volt, mint az utá- 
szok és a vasúti ezred együttvéve, merő- 
ben más viszonyokat mutatott, ami a Mo- 
narchia tengerpartjának földrajzi elhe- 
lyezkedésével függött össze. Száz hadi- 
tengerészből 46 volt szerb vagy horvát, 27 
olasz, tíz német, hét magyar, öt cseh, 
négy szlovén és egy lengyel. 

Hogy ez a soknemzetiségű összetétel 
— egy olyan haderőnél, amely , nemzetek- 
fölöttinek" szerette volna beállítani ma- 
gát, méghozzá az európai nacionalista 
mozgalmak fölvirágzásának korában — 
komoly problémákat okozott, azt talán 
nem is kell külön említeni. 

sA monarchia összes népeinek békés 
együttélése és egyetértő törekvései a zász- 
lók alatt régi idők óta legfőbb erejét és di- 
csőségét alkotja a habsburgi seregeknek." 
Danczer Alfons 1889-ben megjelentetett 
A mi hadseregünk. Az Osztrák-Magyar 
Monarchia népei fegyverben és zászlók alatt 
című kedvcsináló kötetében írja e Soro- 
kat. , Ha a polgári lakosság pártküzdelmei 
még oly hevesek voltak is, ha a lakosság 
némely részében a nemzetiség árjai még 
oly nagy hullámokat vetettek is, az oszt- 
rák császár és az apostoli magyar király se- 
rege mindig oly gránitsziklának mutatko- 
zott, melyen a nemzetiségi szenvedélyek 
csapkodó hullámai tehetetlenül megtör- 
tek. A legfelsőbb hadúr iránti hűség, a kö- 
zös haza iránti szeretet a véderő tagjait 
megóvja a nemzetiségi tévelygések ellen; 
mert magasan áll a nemzetiségek fölött, 
a minden néptörzset egybefoglaló alkotás: 
a monarchia, az évszázados munkának, az 
örömben és bánatban közösen átélt dicső 
múltnak eme dicső építménye. Ez okból 
a hadseregnél szorgosan kerülnek min- 
dent, ami csak az egyes törzsek között 
a belbékét megzavarhatná és a jó bajtár- 
siasságot alááshatná. (...) A tisztek tekin- 
tet nélkül a vallásra és nemzetiségre a szol- 
gálatban egy szívvel-lélekkel működnek 
a közös czélra és minden alkalommal szí- 
vélyes példás bajtársiasságot tartanak 
fenn. Hogy pedig serény, tervszerű mun- 

kájuknak, nevelő tevékenységüknek sike- 
rült e jó szellemet az altisztekre és a le- 
génységre is átplántálni, arról nem csak 
a hadsereg jelen állapota tanúskodik, ta- 
núskodnak róla a helyőrségi és tábori élet 
minden tünetei, mert itt a különféle nem- 
zetiségű csapatok szolgálatban és szolgá- 
laton kívül példás testvériességgel élnek 
és érintkeznek egymás között." 

A magasztos eszméket persze a gyakor- 
latban különféle rendszabályokkal kellett 
alábástyázni. Át kellett például hidalni 
prózai megértési problémákat is , amellyel 
a tisztek és különböző nyelvű, nem föltét- 
lenül művelt bakáik találkoztak. Az em- 
bereket ki kellett képezni, , abriktolni", 
ahogy annak idején mondták; megtaníta- 
ni bonyolult eszközök használatára, har- 
cászati formák alkalmazására. A megérté- 
si gondok egyaránt jelentkeztek a lakta- 
nyában, a gyakorlótéren és a harcmezőn. 

Három nyelvi szintet fejlesztettek ki 
a Monarchia hadaiban. Danczer Alfons 
erről így ír: , Szolgálatban, az iskolában, 
a parancskiadásnál a tiszt a legénységgel 
ennek anyanyelvén érintkezik. A tiszt, ki 
a csapattestét alkotó legénység nyelvét (az 
vezrednyelvetx) nem érti, elveszti előlép- 
tetési képesültségét. Hogy a vezényszó, az 
írásbeli érintkezés és túlnyomólag a tisz- 
tek egymás közötti érintkezése is német 
(a magyar honvédségnél magyar, illetőleg 
horvát), okát azon természetes szükség- 
ben bírja, hogy egy egységes érintkezési 
nyelv, melyet a hadsereg minden tisztje 
ért, nélkülözhetetlen. Enélkül a szolgálat 
menete sok súrlódásnak volna kitéve, és 
mivel a különféle csapattestek tisztjei egy- 
mást nem értenék, ezek összeműködése 
a háborúban fölötte meg volna nehezítve. 
A közös német szolgálati nyelvnek szük- 
séges volta oly mély gyökeret vert, és az 
avval való egyetértés oly általános, hogy 
alig képzelhető egy méltányosan gondol- 
kodó és a hadviselés követelményeihez 


csak kissé értő ember, ki azon megütköz- 
nék vagy a fennálló állapotban a nemzeti 
nyelv háttérbe szorítását látná." Danczer 
e téren is derűlátóbbnak bizonyult a kelle- 
ténél, hiszen mire könyve napvilágot lá- 
tott, javában folyt a magyar országgyűlés 
képviselőházában a véderővita, s attól 
kezdve a közös hadsereg , fekete-sárga" 
tisztjeinek a , magyar nemzet sérelmére el- 
követett gyalázatai" állandóan fel-felkor- 
bácsolják a— magyar — nemzeti kedélyeket. 

Az ezrednyelv tehát az ezredben túl- 
nyomóan képviselt nemzetiség nyelve 
volt. Ha több nemzetiség vonult be azo- 
nos arányban a regimenthez, akkor kettő, 
sőt három ezrednyelvet is meg kellett ha- 
tározni aszerint, hogy hány érte el a 20 
százalékot. Minden fiatal tiszt köteles volt 
három éven belül megtanulni ezredének 
nyelvét vagy nyelveit, ellenkező esetben 
hátrányba került az előléptetésnél. Más 
kérdés, hogy milyen szintű perfekciót si- 
került elérniük e tiszteknek az ezrednyel- 
vek elsajátítása során. 

Mindenesetre a közös hadseregben 
meglepően rugalmasan bántak a nyelvi 
kérdéssel, s a soknemzetiségű monarchiá- 
ban éppen a hadsereg vált olyan szervezet- 
té, ahol megbirkóztak a soknyelvűséggel, 
márcsak az ésszerűség okán is, hiszen 
a bakát tényleg reménytelen lett volna 
olyan nyelven okítani, amelyet meg sem 
ért. A találékonyság nem ismert határt: 
fontos dolgokat, például a puska részei- 
nek nevét többnyelvű , oktatókendőkre" 
nyomták, ezt aztán a katona mindenütt 
magánál tarthatta és tanulmányozhatta 
— föltéve, hogy tudott olvasni... Az olvas- 
ni tudás pedig a Monarchiában, kivált- 
képp annak távoli vidékein egyáltalán 
nem volt általános. 

Viribus unitis — egyesült erővel! —, e jel- 
szót választotta magának I. Ferenc József, 
s bizony nem keveset vállalt, nem kis célt 
tűzött e jelszóval maga elé. Mert nem csu- 
pán a nemzetiségek nyelvi sokfélesége mi- 
att lehetett csak nagy nehézségek árán egy- 
ségessé kovácsolni hadseregét (hát még bi- 
rodalmát!), hanem azon tarkaság miatt is, 
melynek a soknyelvűség csupán egyetlen 
megnyilvánulási formája volt. Egyforma 
katonát kellett kiképezni a hortobágyi csi- 
kóslegényből, a tiroli lövészegylet mester- 
lövészéből, a puskát sosem látott cseh gyá- 
ri munkásból, a szlovák favágóból, a ro- 
mán hegyipásztorból, a parasztemberből 
és a városiból. Különböző hagyományok, 
különböző szokások és mentalitások, igé- 
nyek és eszmények, műveltségi fokok ke- 
veredtek így. De hisz végtére is éppen 
ezért volt a hadsereg a Monarchia tükörké- 
pe, olyan, mint a , közhaza" , amelyet vé- 
deni és gyarapítani hivatott volt. 

ét alkalom kínálkozott az Oszt- 
rák-Magyar Monarchia fegyve- 
res erőinek fél évszázados fenn- 
állása során, amikor e , közhazá- 
ért" hadra kelhettek. 1878 nyarán—őszén 
gyarapíthatták a birodalmat, igaz, a bosz- 
niai és hercegovinai okkupáció a tervezett 
, bandaszóval való bemasírozás" helyett 
hónapokig tartó gyarmati jellegű háború- 
vá fajult, amelyet irreguláris ellenség el- 
len kellett viszontagságos éghajlati és te- 
repviszonyok közepette vívni. Másodíz- 
ben az első világháborúba meneteltek 
Ausztria- Magyarország katonái, ám öt- 
ször is lehullottak a falevelek, mire a soha 
nem látott méretű erőfeszítést követelő öl- 
döklésből hazatérhetett, aki nem maradt 
ott Przemysőlnél vagy a Piave partján. 
Mindkét háború hadászatilag és harcá- 
szatilag váratlan nehézségek elé állította 
a monarchia katonai vezetését. Mielőtt 
azonban az elsőt, Bosznia-Hercegovina 
birtokbavételét végigtekintenénk, ves- 
sünk egy pillantást a fegyveres erő szerve- 
zetére. Pilch Jenőnek, a századelő jeles 
hadtörténészének könyvecskéjét használ- 
juk forrásul, mely az Osztrák-Magyar 
Monarchia szárazföldi haderejének szer- 
vezetét és működését ismertette már a Vi- 
lágháború alatt , a művelt magyar közön- 
séggel", de haszonnal forgattuk hozzá azt 
a hadsereg-szervezeti tankönyvet is, ame- 
lyet Vághó Ignác szerkesztett Karl Glück- 
mann cs. és kir. vezérkari ezredes német 
nyelvű eredetije nyomán, s amely szinte 
évente megjelent a hadapródiskolák nö- 
vendékeinek épülésére. 


Csillagok 
és paszományok 


A katonaállomány alkotta a hadsereg leg- 
fontosabb csoportját, mely rangfokozattal 
rendelkezőkből, korabeli elnevezéssel él- 
ve tisztesekből és a közlegénységből ál- 
lott. A tábornokok közül a legmagasabb 
rangú a tábornagy (Feldmarschall) volt, 
gallérja hajtókáján rovátkás aranypaszo- 
mány lefelé hajló cserfalevelekkel díszí- 
tetten. Ezután következett a lovassági tá- 
bornok, illetve a táborszernagy, e rangot 
az viselte, aki korábban műszaki, tüzér- 
vagy gyalogostiszt volt, mely utóbbiak 
számára 1908-tól bevezették a gyalogsági 
tábornok elnevezést. Mindhármójuk gal- 
lérjának hajtókáján aranypaszomány és 
rajta három csillag. Az altábornagy (Feld- 
marschalleutnant) két csillagot, a vezér- 
őrnagy (Generalmajor) pedig egy csillagot 
viselt. A világháború során rendszeresí- 
tették még a vezérezredesi rendfokozatot 

(Generaloberst), ez közvetlenül a tábor- 
nagy alá került. Rangjelzése az arany- 
paszományos tábornoki galléron három 
csillag volt, a csillagok körül pedig arany- 
szálakból szőtt koszorú. 

A törzstisztek keskenyebb arany- vagy 
ezüstpaszományos hajtókát viseltek. Az 
ezredes (Oberst) három csillaggal, az alez- 
redes (Oberstleutnant) két csillaggal, az 
őrnagy (Major) pedig egy csillaggal. A fő- 
tisztek posztóhajtókájukon viselték csil- 
lagjaikat, a százados (Hauptmann) hár- 
mat, a főhadnagy (Oberleutnant) kettőt, 
a hadnagy (Leutnant) pedig egyet. A fő- 
hadnagyokat és hadnagyokat egyébként 
alantos tiszteknek (Subalternoffiziere) is 
szokás volt nevezni. 

A tisztjelöltek közül a zászlósok (Fáhn- 
rich) keskeny arany- vagy ezüstsujtással 
díszített hajtókán egy csillagot, a hadap- 
ródok (Kadet) ugyancsak keskeny arany- 
vagy ezüstsujtással és vékony sárga se- 
lyempaszománnyal díszített hajtókán há- 
rom csillagot viseltek. 

Az altiszteknek fegyvernemük és hiva- 
tásuk szerint különféle elnevezésük volt. 
A gyalogságnál őrmesternek (Feldwebel), 
szakaszvezetőnek (Zugsführer), tizedes- 
nek (Corporal), őrvezetőnek (Gefreiter, 
Patrouilleführer), a tüzérségnél tűzmes- 
ternek (Feuerwerker), lövegirányzónak 
(Geschützvormeister) stb. nevezték őket. 
Az őrmester sárga selyemsujtáson három 
csillagot, a szakaszvezető a hajtókán há- 
rom, a tizedes kettő, az őrvezető egy csil- 
lagot hordott. 

A közlegénység semmilyen rangjelzést 
nem varrt gallérja hajtókájára. 

A katonaállományú tisztikar számos 
előjogot élvezett, s csak ez viselte a deré- 
kon átkötött úgynevezett tábori vagy szol- 
gálati övet. Az általuk vezetett csapat 
nagyságára nézve megállapítható, hogy 
a seregeket és seregtesteket a tábornokok, 
a csapattesteket (ezred) és az osztályokat 
(zászlóalj, lovas- vagy tüzérosztály) törzs- 
tisztek, az alosztályokat, vagyis a fegyver- 
nemek alapegységeit (század, üteg) száza- 
dosok, az alapegységek részeit (szaka- 
szok) pedig az alantos tisztek és a tisztje- 
löltek vezényelték. 

A következő csoportot a katonai lelké- 
szek alkották. Rangjelzésüket ők nem 
a galléron hordták, hanem mindkét karju- 
kon sujtások formájában. A katonaállo- 
mány főtisztjeivel egyenlő rangosztályba 
tartozók három keskenyebb, a törzstiszti 
és tábornoki rangosztályba sorolók pedig 
egy szélesebb és e fölött egy, kettő vagy 
három keskenyebb paszományt. Vezérőr- 
nagynak felelt meg az apostoli tábori viká- 
rius, ezredesnek a tábori consistorialis 
igazgató, őrnagynak az első tábori consis- 


torialis titkár vagy honvéd plébános, a gö- 
rög katolikus katonai főpap, a görögkele- 
ti, illetve az evangélikus katonai esperes, 
századosnak pedig a második tábori con- 
sistorialis titkár, a honvéd lelkész és az 
egyházi tanár. 

A katonai és honvédhadbírák a katona- 
állomány hasonló rangosztályába tartozó 
egyénekkel azonos rendfokozati jelvényt 
viseltek, akárcsak az orvosok, akik közül 
az altábornagyot vezérfőtörzsorvosnak, 
a vezérőrnagyot vezértörzsorvosnak, az 
ezredest és az alezredest főtörzsorvosnak, 
illetve főtörzsorvos-helyettesnek, az őrna- 
gyot törzsorvosnak, a századost ezredor- 
vosnak, a főhadnagyot főorvosnak, a had- 
nagyot segédorvosnak hívták. A zászlósi 
rangfokozatot viselő orvost segédorvos- 
helyettesnek nevezték. Voltak ezenkívül 
különféle vezér-, fő- és alhadbiztosok, tü- 
zérségi és építész vezér-, fő- és segédmér- 
nökök, akik még tiszti jelleggel bíró tiszt- 
viselőknek számítottak, vagyis a katona- 
állományú egyénekhez hasonló kardboj- 
tot, rangjelzésül pedig csillagokat visel- 
tek. A többi tisztviselő csak ezüstös kard- 
bojtot viselhetett, rangjelzésül pedig ró- 
zsákat. Ez utóbbiak közé tartoztak a kato- 
nai számellenőrző, pénztári, élelmezés- 
ügyi, tüzérségi, szer-, levéltári, gyógysze- 
részügyi, építésügyi, számvevőségi, föld- 
rajzi, intézményi, műszaki, állatorvosi, 
műszaki katonabizottságban műszaki, 
katonaépítészeti, utász- és vonatszer mű- 
szaki tisztviselők, katonai tanítók, vívó- 
mesterek és erdészeti tisztviselők. 

A rangosztályba nem sorolt havi díja- 
sok a főszámvevők, a nyilvántartó őrmes- 
terek, a főfegyvermesterek, a főtörzsfog- 
lárok, a törzsfoglárok, a foglárok, a mű- 
szaki segédszemélyzet egyénei, a katonai 
intézeti és a hadseregszolgák. 

Mindezek közül talán csak a hadbiztos- 
ság szorul némi magyarázatra. A hadbiz- 
tosok a véderő élelmezésére, ruházására, 
felszerelésére vonatkozó ügyekkel foglal- 
koztak, békében pedig az elhelyezési 
(diszlokációs) feladatokkal és a közigazga- 
tás ellenőrzésével is. 

A gyalogság alapegysége ekkoriban is 
az általában 250 gyalogosból álló század 
(Kompanie) volt. A század parancsnoka 
egy lovasított százados volt, a 250 katonát 
pedig négy szakaszba, ezek mindegyikét 
pedig négy rajba osztották. A szakaszokat 
tisztek, zászlósok, hadapródok, tisztjelöl- 
tek vagy altisztek, a rajokat kizárólag al- 
tisztek vezényelték. A parancsnok segítő 
közegeként szerepelt a szolgálattevő őr- 
mester, a közös hadseregnél még a szám- 
vivő altiszt, rendszeresítettek továbbá 
századutászokat, egészségügyi altisztet 
sebesültvivő gyalogosokkal, zászlójelző 

járőrt, jelek adására dobost és kürtöst, tá- 
volságbecslésben járatos katonát, tiszti- 
szolgákat, kenyérsütőket,  cipészeket, 
szabókat és más mesterembereket. A szá- 
zadhoz tartozott még lövőszeres kocsi és 
lövőszeres állat, a mozgókonyha, mely 
a század részére még a menet alatt főzte 
meg a kosztot, az eleséges kocsi, amely 
élelmet, s a málhakocsi, mely a tiszti 
poggyászt és egyéb málhát szállította. 

Négy század alkotott egy zászlóaljat, 
három-négy zászlóalj pedig egy ezredet, 
amely békében katonai és közigazgatási 
tekintetben teljes egészet alkotott. 

Az ezred összes kocsijaiból, a lovakból 
és a hajtó személyzetből alakult ki a csa- 

patvonat, a trén; ez két részre tagozódott: 
az ütközetvonatra és az eleségvonatra. Az 
előbbi azokat az anyagokat szállította, 
melyekre a csapatnak a harc során s köz- 
vetlenül utána szüksége volt (például lö- 
vőszeres kocsik és málhás állatok, egész- 
ségügyi málhás állatok, mozgókonyha). 
Az eleségvonatba tartoztak az eleség-, 
a málha- és a szerszámkocsik. A trén, 
mint látni fogjuk, rendkívüli fontossággal 
bírt a bosznia-hercegovinai hadjárat alkal- 
mával, leszakadása a csapattól csaknem 
annak tragédiájához vezetett. 

A lovasság alapegysége a 150 kardot 
számláló század (Eskadron) volt. Ezt a ve- 
zetés megkönnyítésére négy, egyenként 
35 lovas erejű szakaszba osztották, ezek 
tizenkét lovasból álló járőrökre (Patrouil- 


le) tagozódtak. Három-három századot 
osztályba (Division) egyesítettek, hat szá- 
zad alkotott egy ezredet. 

A hadra kelt sereget seregtestekre (ma 
azt mondanánk, magasabb egységekre) 
tagozták, ezt az uralkodó mint legfelsőbb 
hadúr állapítja meg a hadrenddel (Kriegs- 
ordre de bataille). 

A dandárok (Brigade) 6-9 gyalogos- 
zászlóaljat (vagyis mintegy két ezredet) 
vagy két lovasezredet egyesítettek ma- 
gukban. Az élükön álló dandárnok, vagy- 
is dandárparancsnok általában vezérőr- 
nagy. 

A seregtestek legfontosabbika a gyalog- 
hadosztály (Division) volt. Ezt úgy állítot- 
ták össze, hogy huzamosabb ideig önálló- 
an is bevethető legyen. Többnyire két 
gyalogdandárból, megfelelő számú lovas- 
ságból, tüzérségből és műszaki csapatból 
alakították ki, és legalább egynapi csatá- 
nak akadálytalan megvívásához szüksé- 
ges lövőkészlettel, a lovak és az emberek 
számára hat-nyolc napi élelemmel látták 
el. Összlétszáma húszezer ember és há- 
romezer ló. Elén altábornagy parancsno- 
kolt. 

A hadtest (Corps) két-három hadosz- 
tályból állott. Ez már vágómarhateleppel 
is rendelkezett (vagyis négy napra elegen- 
dő élővágómarha-szükségletet hajtatott 
maga mögött), továbbá gyengélkedőinté- 
zetekkel és tábori kórházzal, hídkészle- 
tekkel, utászszertartalékokkal, később 
léghajós osztaggal, különféle hadikészle- 
tekkel és raktárakkal, s persze megfelelő 
hadtesttüzérséggel. 

Végezetül több hadtestet és hadosztályt 
hadseregbe (Armee) egyesítettek, mely 
teljesen önállóan operált egy-egy hadszín- 
téren. Ha több hadsereg is együttműkö- 
dött egy területen (ilyesmire csak a világ- 
háborúban akadt példa), akkor a hadse- 
reg-parancsnokságok fölé hadsereg-főpa- 
rancsnokságot neveztek ki. 

Egy háború lefolyását Pilch Jenő még 
a világháború alatt is ekként ábrázolta: 

, Már a mozgósítás elrendelését meg- 
előzőleg a határok mentén álló csendőrsé- 
günk és pénzügyőrségünk lezárja a hatá- 
rokat, szigorúan ellenőrzi az utakat, a vas- 
úti állomásokat, a postát, a távírót, vala- 
mint a ki- és bejáró embereket. A mozgó- 
sítás első napjával ezen őrségeket megerő- 
sítjük, és feladatukká tesszük a határon át 
való közlekedés teljes meggátlását. A már 
békében a határok mentén csaknem hadi- 
állományon levő lovasságunk is kivonul 
laktanyáiból, és segédkezet nyújt a csend- 
őrségnek és a pénzügyőrségnek. E részek 
mögött lassanként a már kész közeli gya- 
logság is felvonul és elrendezkedik úgy, 
hogy tökéletessé tegye az elzárást. Az el- 

zárásnak czélja, hogy az ellenséget a saját 
mozgósításunk zavarásában megakadá- 
lyozzuk, s hogy ne szerezhessen tudomást 
seregeink mozdulatairól, csoportosításá- 
ról és így esetleges szándékainkról. 

A határelzáró csapatok mögött megy 
végbe a seregtestek felvonulása vasúton. 
(...) A hadsereg felvonulásának befejezése 
előtt, vagy ezután közvetlenül, ha a hadi- 
terv készen van, megindulnak a lovashad- 
osztályok, hogy megállapítsák az ellensé- 
ges seregtesteknek felvonulási helyét és 
erejét. E részek tehát az elsők, amelyek az 
ellenséges területre betörnek. A lovas se- 
regtestek ezen eljárását nevezzük távoli 
felderítésnek. 

A lovas felderítő-seregtestek mögött in- 
dulnak meg a hadseregek hadtesteikkel, 
ezek pedig hadosztályaikkal. Az előnyo- 
mulás több úton csoportokban megy vég- 
be, vagyis a csapatok az ellenség felé me- 
netelnek vagy előnyomulnak. E menete- 
léseket az ellenséges megfigyelés, megle- 
pő lődözés és rajtaütés ellen biztosítanunk 
kell. E végből a seregtestek erejük egy bi- 
zonyos részét kisebb-nagyobb csoportok- 
ba osztottan legyező alakban maguk elé 
tolják. (...) 

Ezeket az előretolt részeket menetbiz- 
tosító csapatoknak szokás nevezni. Ha 
előnyomulunk, akkor elővédet, esetleg az 
oldalak biztosítására oldalvédeket különí- 
tünk ki. Ha az ellenséges felállítással pár- 
huzamosan menetelünk, akkor az oldal- 
védeket nagyobb erőkből állítjuk össze. 
A hátramenetnél természetesen az utó- 
védeket kell nagyobb erőkből alakíta- 
nunk. 

Az ellenséggel való találkozás esetén 
harcz fejlődik ki. Legelőször a menetbiz- 
tosító csapatok kezdik meg a csatározást, 
majd a harcz helyére érkezett seregtestek 
részei fejlődnek fel. A napokig tartó csa- 
tákban a seregek minden része több száz 
kilométeres arczvonalon éjjel és nappal 
a föld felületének minden részéért előre 
rendeli minden katonáját, ágyúját, s a 
technika vívmányainak eszközeivel, fi- 
zikai és erkölcsi erejének teljes megfeszí- 
tésével, verejtékezve küzdve küzd a győ- 
zelemért, a mely annak az ölébe hull, 
kinek vasfegyelme és erősebb akarata 
a veszteségekkel járó csata bomlasztó ha- 
tásának jobban képes ellentállani s a ki 
a harczot mindaddig rendületlen állhata- 
tossággal folytatja, míg az ellenséget az el- 
lenállásnak abbahagyására nem kénysze- 
ríti. 

A harczban a támadást és a védelmet 
különböztetjük meg. (...) Arcztámadás- 
nak hívjuk azt, amikor az ellenséges felál- 
lításnak egyenesen nekimegyünk. Az 
arcztámadás egyik fajtája, a mikor nagy 

erőkkel áttörjük az ellenség felállítását. 
Ha az ellenség egyik szárnya, oldala ellen 
intézünk támadást, akkor ez az átkaroló 
támadás. Kettős az átkarolás akkor, ha 
mind a két ellenséges szárnyat fogjuk át. 
Ha pedig nemcsak az ellenség oldalába, 
hanem ennek hátába is törünk, akkor 
megkerülést hajtunk végre. 

Ha azt látjuk, hogy az ellenség ellenál- 
lása csökken, akkor rohamra megyünk. 


Katonai jubileumi kereszt 


A rohamnál az ellenség ellenállását a szu- 
ronyokkal törjük meg. Ebben a csapatnak 
és a katonának attól a tudattól kell áthatva 
lennie, hogy csak az előre jelent becsületet 
és üdvöt, s hogy számára hátra nem léte- 
zik többé! 

A harcz eredményes vívása után követ- 
kezik az üldözés. Czélja az ellenség teljes 
megsemmisítése, a mit addig folytatunk, 
míg czélunkat el nem értük. Első sorban 
a lovasság és a tüzérség feladata, a gyalog- 
ság csak akkor fog hozzá, ha a támadásban 
többé-kevésbé rendetlenségbe jutott osz- 
tályai sorakoztak. 

Hátrálunk, visszavonulunk akkor, ha 
az ellenség támadásunkat visszaverte, 
vagy ha a harczfelderítés vagy a bevezető 
harcz alapján felismerhető, hogy a harcz- 
czél elérésére kilátás nincs, ha valamely 
felsőbb parancs visszahúzódásra késztet, 
vagy ha az időnyerésért vivot harczczal 
a szándékolt czélt elértük." 

Nos, mindez nagyon egyszerűen és át- 
tekinthetően hangzik, s rá is illett mond- 
juk a napóleoni hadjáratok némelyikére 
vagy a porosz-osztrák háborúra. A bosz- 


niai okkupáció azonban merőben eltérő 
körülmények között folyt. 

A Monarchia fegyveres ereje tíz eszten- 
dővel gyökeres átszervezése után nem volt 
felkészülve egyébre, csak síkságon, leg- 
följebb dombvidéken megvívandó ütkö- 
zetekre, ahol nagyjából hasonló hadszer- 
vezetű és felszerelésű reguláris ellenséggel 
áll szemben. Hegyi felszerelést alig rend- 
szeresítettek, mert a korábbi háborúk ta- 
pasztalatai szerint a hegyi terep kizárólag 
mellékhadszíntérként fordult elő (például 
Tirolban az olaszországi háborúk idején). 
Szerveztek ugyan úgynevezett , hegyi" 
dandárokat vagy hadosztályokat, ezek 
fölszerelése azonban legföljebb a lövegek 
fajtájában és a málhás állatok számában 
tért el a többi seregtesttől. Az senkinek 
eszébe nem jutott, hogy 1878 előtt olyan 
gerillataktikával harcoló, irreguláris el- 
lenséggel vívott hegyi háborúra számít- 
son, mint amilyenbe végül a Monarchia 
belekényszerült. 


A keleti kérdés 


Ausztria-Magyarország külpolitikáját 
a hetvenes évektől kezdődően — azt köve- 
tően, hogy Poroszország vezetése alatt 
egyesítette a német államokat, létrehozva 
Közép-Európa, sőt, hamarosan Európa 
legerősebb nagyhatalmát — a balkáni irá- 
nyultság határozta meg. Érdekei azonban 
szükségszerűen összeütközésbe kerültek 
Oroszországéival, amely ugyancsak sze- 
rette volna kiterjeszteni befolyását e fél- 
szigeten. A Monarchiát, Oroszországot és 
Németországot egyébként 1873 óta a , há- 
rom császár szövetsége"? kötötte össze, 
s ennek értelmében egy ideig külpolitiká- 
juk kölcsönös összehangolására is töre- 
kedtek, jóllehet akezdeményezés a Balká- 
non kicsúszott a kezükből. 

Európa délkeleti sarkában évszázadok 
óta a Török Birodalom terpeszkedett, 
a kontinens , beteg embere"? azonban 
a XIX. században mind kevésbé tudott el- 
lenállni a balkáni nemzeti mozgalmak- 
nak. Görögország már az évszázad első 
felében kivívta függetlenségét, Szerbia 
pedig autonómiáját. Ez utóbbiból 1867- 
ben a török helyőrségek is kivonultak, s az 
ország ettől kezdve független államnak 
minősült, noha a porta formális fennható- 
sága nem szűnt meg. De facto ugyancsak 
függetlennek tekintették a de iure szintén 
autonóm román fejedelemségeket, Mold- 
vát és Havaselvét, s ezek 1866-ban Romá- 
nia néven egyesültek. Bulgária, Albánia, 
Macedónia, Bosznia és Hercegovina, va- 
lamint a novibazári szandzsák (amely 


Szerbiát a félsziget — Görögországon kívül 
— egyetlen független kis hegyi államától, 
Montenegrótól, azaz Crna Gorától elvá- 
lasztotta) semmiféle önkormányzattal 
nem rendelkezett. Ezekben a tartomá- 
nyokban állandóan napirenden voltak 
a felkelések és a velük járó elképzelhetet- 
len atrocitások, az oszmán birodalom itt 
csupán a legkegyetlenebb terrorral tudta 
hatalmát fenntartani. 

Szerbia és Románia a balkáni kereszté- 
nyek felszabadítását tekintette külpoliti- 
kai programjának, s a belgrádi és a buka- 
resti kormány hathatós támogatást nyúj- 
tott a területén szervezkedő bosnyák és 
bolgár emigránsközpontoknak, amelyek 
a két államot szervezkedésük bázisául 
használták. Kisebb-nagyobb gerillaoszta- 
gok rendszeresen lépték át a határt, és tet- 
ték bizonytalanná a török hatóságok életét 
és munkáját. A balkáni mozgalmak önbi- 
zalmát külön növelte az a hiedelem, hogy 
maguk mögött tudhatják a térség két 
nagyhatalmát, a Monarchiát és Oroszor- 
szágot. 

E két nagyhatalmat azonban valójában 
kellemetlenül érintette, hogy 1875 nyarán 
Hercegovinában általános felkelés rob- 
bant ki, amely hamarosan a Balkán egész 
nyugati felére kiterjedt, és fegyverbe szó- 
lította a török feudalizmustól agyonsa- 
nyargatott keresztény szláv parasztságot. 
A felkelés ugyanis a status guo felborulá- 
sával fenyegetett, kiváltképp amikor a kö- 
vetkező esztendő tavaszán Bulgáriában is 
visszhangra talált. A nagyhatalmak azzal 
próbálkoztak, hogy  Konstantinápolyt 
belső reformokra bírják, amelyek nem- 
zetközi ellenőrzését is kilátásba helyez- 
ték. Csakhogy az történt, ami az ilyen 
kompromisszumos közvetítések esetén 
történni szokott: a javaslatok senkit sem 
elégítettek ki, mindenki inkább bízott 
a fegyverek erejében. 

Míg Boszniában és Hercegovinában 
a török katonaság nem boldogult a terepet 
kiválóan ismerő és annak adottságait ki- 
használó felkelőkkel, Bulgáriában már 
több sikert ért el: valószínűtlenül kegyet- 
len harcok árán sikerült elfojtania a moz- 
galmat, majd az évszázadosan bevált el- 
gondolás szerint büntető osztagok vették 
át a , pacifikáció" feladatát. Ezek a fél- 
reguláris, basibozuk alakulatok, melyek 
a kormányzattól csak fegyvert és lőszert 
kaptak, de nem volt rájuk nézve kötelező 
a katonai fegyelem, nem csupán a fegy- 
verre kelt férfilakosságot öldösték le, ha- 
nem egyes körzetek teljes népességét kiir- 
tották, az áldozatok száma meghaladta 
a negyvenezret. A húszas évek görögor- 
szági rémtetteinek emlékét felidéző bor- 
zalmas atrocitások, az elevenen megége- 


tett, karóba húzott, felnégyelt emberek 
ezreinek híre egész Európa közvélemé- 
nyét felháborította; a , keleti kérdésről" 
beszéltek, cikkeztek akkoriban a leg- 
többet. 

Szerbia és Montenegro 1876 júniusá- 
ban hadat üzent Törökországnak, ezzel 
a konfliktus török , belügyből" nemzet- 
közivé szélesedett. Oroszország és Auszt- 
ria- Magyarország sietve mind szerb, 
mind török győzelem esetére megegye- 
zett, a régi dinasztikus szellemet idéző 
osztozkodás terepéül szemelve ki a Bal- 
kánt. A szerb-török háború azonban vá- 
ratlanul gyors oszmán győzelemhez veze- 
tett, a félholdas zászlók szeptemberben 
már Belgrádhoz közeledtek. 

E tény már kínosan érintette Oroszor- 
szágot, hiszen addig a szláv népek és a ke- 
resztény szláv vallás védnökének szerepé- 
ben tetszelgett. Diplomáciai előkészítés 
után, melynek során megegyezés született 
a Monarchia semlegességéről — azon ígé- 
ret ellenében, hogy Oroszország csupán 
a Balkán keleti felén hajt végre akciót —, 
a pétervári kormány 1877 áprilisában ha- 
dat üzent a Fényes Portának. 

A cári csapatok támadása lendületesen 
indult meg júniusban, hamarosan birtok- 
ba vették a Balkán-hegység legfontosabb 
átjáróját, a Sipka-szorost. A már említett 
Plevna erődjével azonban a tél közepéig 
nem boldogultak, az Oszmán pasa vezette 
török erők itt rendkívüli szívóssággal ver- 
ték vissza az oroszok ismételt rohamait, az 
ostrom állásháborúvá változtatta a hadjá- 
ratot, és töméntelen véráldozatot köve- 
telt. Plevna decemberben esett el, s ezzel 
szabaddá vált az út Konstantinápolyig. 
(A Kaukázusban már korábban összeom- 
lott a török védelem.) 

Amikor 1878. január 31-én aláírták az 
orosz-török fegyverszünetet, a cár kato- 
nái már elérték Konstantinápoly előváro- 
sait. Megvalósulni látszott az évszázados 
orosz álom: a tengerszorosok fölötti ura- 
lom. Mindez természetesen aggodalmat 
keltett, mindenekelőtt a brit fővárosban, 
ahol nem nézték jó szemmel az oroszok 
, aránytalan méretű" előretörését. Febru- 
ár közepén brit flottaegység futott be 
a Boszporuszba, s ágyúit a parton álló 
orosz katonákra szegezte. Csupán a tűz- 
parancs hiányzott, ezt azonban a brit 
kormány csak  Ausztria-Magyarország 
együttműködési készsége esetén szándé- 
kozott kiadni. 

A Monarchiában is dermedten szemlél- 
ték az orosz előretörést. Albrecht főher- 
ceg, a hadsereg főfelügyelője és a vezérkar 
egyaránt tartott a balkáni orosz túlsúly 
növekedésétől s attól, hogy a cári biroda- 
lom az új helyzetben valósággal átkarolja 


kelet felől Ausztria-Magyarországot: az 
orosz hadsereg három oldalról, Lengyel- 
ország, Ukrajna és immáron a Balkán fe- 
lől özönölheti el a Monarchiát — fejtegette 
helyzetelemzésében a vezérkar főnöke -, 
s a török elleni győzelmek hatására Péter- 
vár erkölcsi fölénye ugyancsak megnöve- 
kedett. Albrecht meggyőzően bizonyítot- 
ta, hogy egy oroszellenes fegyveres fellé- 
pés milyen veszélyekkel járna. Felvonulá- 
si terveket készített, melyek menetidő- 
táblázatai azt igazolták, hogy míg a cs. és 
kir. hadsereg a mozgósítás utáni 67. na- 
pon érhetné el Galacot, az oroszok Fili- 
popoltól (Plovdiv) 52-56 nap alatt odaér- 
kezhetnének, de egy Lengyelország, ne- 
tán Olaszország irányából várható táma- 
dás esetén az egész akció kilátástalan 
volna. 

Érdekes módon 1878 februárjában 
megcserélődtek a szerepek Bécsben, és 
a katonák kívánták elkerülni az oroszelle- 
nes fegyveres föllépést, míg az addig a bé- 
ke megmentésén fáradozó közös külügy- 
miniszter, Andrássy Gyula (aki 1871 no- 
vembere óta volt a Ballhausplatzon díszel- 
gő palota lakója) háborús javaslattal állt 
elő. Ez az utolsó alkalom, fejtette ki, ami- 
kor a monarchia a szlávokkal való nézetel- 
térést Európa segítségével rendezheti. 
A témát tárgyaló közös minisztertanácson 
azonban csak Tisza Kálmán magyar mi- 
niszterelnök állt a közös külügyminiszter 
javaslata mellé. A két magyar politikus 
a nemzetközi körülményeket mérlegelve 
végeredményben a magyar közvélemény 
álláspontjának adott kifejezést, ez pedig 
a keleti válság kezdete óta az oroszellenes 
fellépést sürgette. A Monarchia azonban 
csak akkor folytathatott nemzeti külpoli- 
tikát — mutat rá Diószegi István -, ha 
a célkitűzésekben a birodalom határai kö- 
zött élő népek, vagy legalább a vezető 
nemzetek megegyeztek. Az oroszellenes- 
ségben kifejezésre jutó magyar nemzeti 
politikát viszont a lengyeleken kívül a bi- 
rodalom egyetlen népe sem támogatta. 
A csehek és a délszlávok határozott orosz- 
barátságról tettek tanúbizonyságot, az 
osztrák—-németek pedig alapjában véve 
közömbösek voltak. Az osztrák liberális 
pártnak a közös minisztertanácson jelen 
lévő képviselője kétségét fejezte ki 
a tárgyban, hogy elkerülhetetlen-e az 
osztrák—szláv összeütközés. Ilyen körül- 
mények között természetesen a katonai és 
politikai érvekkel szintén rendelkező, 
alapjában véve oroszbarát udvari körök 
álláspontja jutott túlsúlyra. Andrássy ja- 
vaslatát elvetették, és hiába állt rendel- 
kezésre angol pénzügyi támogatás, az 
osztrák-magyar mozgósításra nem került 
sor. 

Pétervárott eközben azok a körök kere- 
kedtek felül, amelyek megmámorosodtak 
a háborús győzelemtől. Az 1878. március 
3-án San Stefanóban aláírt orosz-török 
béke súlyosan megcsonkította az Oszmán 
Birodalmat, Oroszország hatalmas terüle- 
teket annektált (köztük Besszarábiát), 
a békét pedig egy olyan állam, a Fekete- 
tengertől az Egei-tengerig terjedő, Mace- 
dóniát és Szalonikit is magában foglaló 
, Nagy-Bulgária" megteremtésére akar- 
ták felhasználni, amelyik az ő érdekeiket 
szolgálja majd. 

E tervével azonban a cári kormány elve- 
tette a sulykot. A nagyhatalmak európai 
kongresszus elé utalták a balkáni kérdés 
, rendezését", s Pétervárnak fejet kellett 
hajtania. Az 1878 júniusában összeült 
berlini . kongresszus  szertefoszlatta a 
, nagybolgár" álmot: Kelet-Rumélia (Dél- 
Bulgária) névleg visszakerült a Porta ural- 
ma alá, jóllehet a török hadsereg nem tér- 
hetett vissza helyőrségeibe, Macedónia 
viszont része maradt a Török Birodalom- 
nak. A Monarchiát felhatalmazták, hogy 
szállja meg Boszniát és Hercegovinát, 
s hogy a novibazári szandzsákban katona- 
ságot állomásoztasson, igaz, de iure ezek 
a területek a szultán birtokai maradtak. 
Románia és Szerbia elnyerték teljes füg- 
getlenségüket. 

Hegyitáj Sarajevótól keletre (Carl Balogh von 
Mankobrück cs. kir. főhadnagy rajza) 


Ezzel végérvényesen fölbomlott a há- 
rom császár szövetsége, Pétervár soha 
nem bocsátotta meg, hogy a nagyhatal- 
mak kivették kezéből háborús győzelmé- 
nek gyümölcsét. A Monarchia külpoliti- 
kája ettől fogva határozottan Németor- 
szághoz kötődött. 


A boszniai 
hosszú menetelés 


Bosznia és Hercegovina mintegy 51 ezer 
négyzetkilométer területen fekszik. Észa- 
kon a Száva folyó mentén, valamint nyu- 
gaton Horvátország , délen az osztrák Dal- 
mácia, keleten Montenegro, a novibazári 
szandzsák és a Drina túlpartján Szerbia 
határolják. Területéből közel 25 ezer 
négyzetkilométer érintetlen erdőkkel bo- 
rított hegység, nyolcezer négyzetkilomé- 
ter pedig kopár karsztvidék. A Dinári-Al- 
pokat szakadékszerű völgyek, meredek 
lejtők, szurdokok, árkok, a mélyebben 
fekvő részeken mocsarak tagolják. Éghaj- 
lata mediterrán, a nyár forró, erősen csa- 
padékos. A hercegovinai tartomány érint- 

kezik a Dalmáciát kettészelő klek-suttori- 
nai beszögellésnél az Adriai-tengerrel, 
egyébként a Törökországgal való egyetlen 
összeköttetést a szandzsákon keresztülve- 
zető út tette lehetővé. 

Az Oszmán Birodalom elhanyagolt pe- 
remtartományként kezelte Boszniát és 
Hercegovinát. Különösen megmutatko- 
zott ez az utak állapotában. Ezek egyéb- 
ként nem a kereskedelem, nem is a kocsi- 
forgalom, hanem a hadsereg céljait szol- 
gálták, sok kapaszkodóval. A völgyeket 
gyakran elkerülték, a rablóbandák és 
a fölkelők támadásait megelőzendő, vala- 
mint azért is, mert a nyári esők idején ví- 
zözön árasztotta el a mélyebben fekvő 
területeket. A legfontosabb főútvonal, 
a brod-szarajevói út, például alépítmény 
híján nagyobb megterhelést nem bírt el. 
Szekerekkel csak a Száva, vagyis a határ 
mentén lehetett közlekedni, egyebütt 
csupán málhás állatokkal volt lehetséges 
útra kelni, mégpedig — az ösvények és ösz- 
vérutak labirintusában — csak a tájat jól is5- 
merő vezető társaságában. A terepadott- 
ságokat kihasználva a török hadsereg az 
utak mentén, a csomópontokban, völgy- 
kijáratokban nagyszámú várat és őrtor- 
nyot tartott fönn. Ezek rossz állapotban 
voltak ugyan, de alkalmasak a forgalom 
ellenőrzésére. A nagyobb településeken 


erődökben ült az oszmán katonaság, je- 
lentősebb helyőrséggel rendelkezett pél- 
dául Boszniában Szarajevó, Bihaő, Jajca, 
Kljuc, Banja Luka, Visegrad, Hercegovi- 
nában pedig Mostar, Livno, Stolac, Tre- 
binje. Vasút egy helyen sem épült. 

A két tartomány nehezen volt járható, 
nagyobb támadó hadműveletekre pedig 
szinte alkalmatlan. Ráadásul mind Bosz- 
nia, mind Hercegovina igen szegény volt 
élelemben, nem is beszélve a vízhiányról, 
ami megnövelte a hadtáp és a csapatvona- 
tok szerepét, ám épp ezek mondtak cső- 
döt az okkupációnak már az első napján. 

Hercegovina a nagyobb seregtestek 
számára járhatatlannak bizonyult, a Ne- 
retva völgyében magasabb egységeket 
nem lehetett fölvonultatni, még kevésbé 
szétbontakoztatni. 

Boszniában is a nagyobb folyók völgyei 
kínálkoztak hadiútul, a Dráva és a Száva 
köze pedig megfelelő bázisnak tűnt a se- 
regtestek számára. Így is hiányzott az ak- 
kora alkalmas tér, amelyen az esetleges 
döntő ütközeteket ki lehetett volna erő- 
szakolni. 

Hadosztálynál nagyobb seregtest nem 
működhetett, mert a magasabb egységek 
keresztirányú völgyek híján olykor két 
hétig sem tudtak egymás között érintke- 
zést teremteni, nemhogy alárendelést le- 
hetett volna végrehajtani. 

Noha a politikai vezetés, élén Andrássy 
Gyulával, meg volt győződve arról, hogy 
a berlini kongresszuson aláírt nemzetközi 
szerződés értelmében békés bevonulásra, 
következésképpen mérsékelt költségekre 
számíthat, s nem lesz szükség nagyobb 
katonai erő fölvonultatására — hiszen itt 
szó sincs hódításról, csak egyszerű beke- 
belezésről -, a vezérkar meglehetős aggo- 
dalommal tekintett eme , incorporatio" 
elé. 

A két tartomány valamilyen módon va- 
ló birtokbavétele már régen foglalkoztatta 
az osztrák hadvezetést. (Radetzky már 
1856-ban javasolta az okkupációt.) A ka- 
tonák egyébként is nagyravágyó terveket 
szövögettek, melyek Szalonikit és a ten- 
gert is magukban foglalták. Albrecht fő- 
herceg, a hadsereg főfelügyelője még 1876 
végén készített egy emlékeztetőt, mely- 
ben a nyugat-balkáni semleges zónának 
Szerbián és Montenegrón kívül Macedó- 
niára és Albániára való kiterjesztése mel- 
lett érvelt, mert ellenkező esetben az oro- 
szok Montenegro felé terjeszkedhetnek. 
Törökország fölbomlása megindult, fejti 
ki a főherceg, s Ausztria akciórádiuszának 
növekednie kell. Bosznia-Hercegovina 
okkupációja önmagában nagyon költsé- 
ges, mutat rá, s csak Szalonikivel és az al- 
bán partok birtoklásával teszi Ausztriát az 


Adria urává. (Ez persze a a katonák ellent- 
mondásos politizálására is fényt vet, hi- 
szen ilyen eszmék fényében az Adriára as- 
piráló Monarchiának flottáját is fejleszte- 
nie kellett volna.) Albrecht óvott attól is, 
hogy Olaszország tért nyerhessen Albáni- 
ában, mert ez esetben az adriai osztrák ki- 
kötőket elvághatja a földközi-tengeri kijá- 
rattól. 

Albrechtet és környezetét ugyanakkor 
meglepte az orosz-török háború lefolyá- 
sa, mind a törökök hihetetlenül szívós el- 
lenállása, mind az orosz győzelem elsöprő 
nagysága. Főként az előbbi tényezőnek 
kellett elgondolkodtatnia a bécsi táborno- 
kokat. Nem lehetett tudni ugyanis, mi- 


Albrecht főherceg tábornagy, a Monarchia hadseregé- 
nek főfelügyelője 


ként viselkedik majd a Boszniában és 
Hercegovinában állomásozó mintegy 35 
ezer főnyi török katonaság. Ez ugyanis 
kétharmad részt helyi kiegészítésű ezre- 
dekből állott, s joggal lehetett tartani at- 
tól, hogy csapatai csatlakoznának a lakos- 
sághoz, ha a bevonuló osztrák-magyar 
katonasággal szemben ellenállás bontako- 
zik ki. 

A reguláris török erők meglehetősen 
gyöngén kiképzett állománnyal rendel- 
keztek ugyan, kiváltképp a lőkiképzés bi- 
zonyult elégtelennek, de a bulgáriai példa 
mutatta, hogy nem lebecsülendő ellenfe- 
lek. A baljós jelek sokasodtak. 

Amikor 1878 elején mind világosabbá 
vált, hogy a Porta kénytelen lesz feladni 
boszniai és hercegovinai pozícióit, a helyi 
mohamedán lakosság körében a földbirto- 
kosok vezetésével függetlenségi mozga- 
lom szerveződött. A két tartományban 


ugyanis rendkívül bonyolult társadalmi 
szerkezet alakult ki, vidékenként más- 
más volt a birtokstruktúra, a vallás, a szo- 
kásjog. A keresztény hitű délszláv pa- 
rasztság jelentős hányada feudális függés- 
ben élt, termése nagy részét, helyenként 
negyedét-felét a mohamedán földesúrnak 
volt köteles átadni, s dívott a robotmun- 
kais. 

A török kormány nyíltan nem támogat- 
hatta a muzulmán lázadókat, de nem is 
tett ellenük semmit. Amúgy is az időhú- 
zás jellemezte politikáját, abban remény- 
kedett, hátha közbejön valami, s nem kell 
lemondania Bosznia és Hercegovina tény- 
leges birtoklásáról. Így aztán eltűrte azt 
is, hogy júliusban Szarajevóban egy úgy- 
nevezett ideiglenes kormány vegye kezé- 
be a hatalmat. 

A konstantinápolyi vezetés úgy vélte, 
a muzulmán fölkelés lenne az a bizonyos 
utolsó szalmaszál, amelybe kapaszkod- 
hat. Könnyebbnek tűnt Bosznia és Her- 
cegovina tényleges visszaszerzése, ha az 
egy mohamedán független kormány irá- 
nyítása alatt áll, mint ha megvalósul az 
osztrák-magyar okkupáció, ami ugyan de 
ture érintetlenül hagyná a porta fennható- 
ságát, igaz, ebben a tekintetben Törökor- 
szágban senki sem táplált illúziókat. Ma- 
radt tehát a remény, hogy a szarajevói 
kormány által irányított fölkelők az osz- 
mán hatalom számára kaparják ki a gesz- 
tenyét. 

A bosnyák ideiglenes kormány megala- 
kulásával jelentősen romlott a Monarchia 
katonai helyzete. A békés átadás remény- 
ségével mindinkább le kellett (volna) szá- 
molni, s ehelyett arra törekedni, hogy 
gyors megszállással elejét vegyék az ellen- 
állás megszervezésének, a fölkelés elterje- 
désének. 

Bécsben a két lehetőséget ötvözték. 
Úgy tettek, mintha mi sem fenyegetné 
a bemasírozást, s az csupán egy nagyobb- 
fajta menetgyakorlat volna, ugyanakkor 
siettetni kezdték a dolgot: az invázió jú- 
lius 29-én megindult. 

Az okkupáció tervét — a haditerv túlzó 
kifejezés, inkább menettervnek nevezhet- 
nénk - Anton von Schönfeld báró, altá- 
bornagy, a cs. és kir. hadsereg vezérkari 
főnöke dolgozta ki. Boszniát két hadosz- 
tállyal, Hercegovinát egyetleneggyel kí- 
vánta birtokba venni, és további két diví- 
ziót szánt a szerb és a montenegrói határ 
biztosítására. Fő célnak a két fővárost, 
Szarajevót és Mostart jelölte meg, vala- 
mint a völgyek és a városok elfoglalását. 

Josef Philippovié táborszernagyot, Jel- 
lacié egykori főhadsegédét, a balkáni vi- 
dék kiváló ismerőjét nevezték ki az invázi- 
ós erők főparancsnokául. Ő , rendőri fel- 

adatnak" tekintette a bevonulást, mely- 
nek során gerillával kell számolni. Ilyes- 
mivel azonban neki már voltak tapasztala- 
tai, hiszen valaha évekig egy határőrezred 
élén állott. 

Ugyanezen oknál fogva tisztában volt 
azzal is, hogy a Schönfeld altábornagy ál- 
tal előirányzott erők a feladat ellátására 
elégtelenek. Az irreguláris ellenséget csak 
szétszórni lehet, majd utánuk menni a he- 
gyekbe, ott pedig megsemmisíteni. Ez idő- 
és emberigényes feladat; csak nagyobb 
erőkkel oldható meg, miként arra a világ- 
történelem hegyvidéki partizánháborúi 
bizonyítékul szolgálhattak. A táborszer- 
nagy ezt kifejtő beadványát azonban ad 
acta tették, ő pedig fegyelmezett katona- 
ként fogott hozzá az előkészületekhez. 

Philippovié haditerve tehát a vezérkari 
főnök elgondolásai szerint készült; az 
önálló feladattal megbízott seregtestek- 
nek a fontosabb stratégiai pontok elfogla- 
lása után szét kellett tárulkozniuk, hogy 
a tartomány egészét megszállják. A terv 
gyöngéje volt, hogy nem számolt a meg- 
szálló csapatok — a hátrahagyott helyőrsé- 
gek miatti — létszámcsökkenésével, a te- 
repviszonyok miatt keletkező olyan prob- 
lémákkal, mint például hogy a csapatok 
képtelenek egymást támogatni, az ellen- 
ség támadásaira rugalmasan reagálni. Ám 
egy végzetes hibát is elkövettek: az 
osztrák-magyar felderítésnek nem sike- 
rült megállapítania az ellenállás várható 
mértékét. 

A közös hadsereg fő erői a Pozsega vár- 
megyei Brodból kiindulva kezdték meg 
menetüket Szarajevó irányába. A terv sze- 
rint a megindulást követő 14. napon kel- 
lett volna megérkezniük. 

Július 29-én kezdték meg a 30 ezer főt 
számláló , főoszlop" dandárjai az átkelést 
a Száván. Ez pontonhídon történt. Más- 
nap a síkságon szokásos módon indult 
meg a menet, a dandárok szép egymás- 
utánban vonultak, követte őket a hadtáp 
szekerészete, majd nyomukban a gulya, 
miként az a szabályzatban is meg vala ha- 
tározva. Csakhogy a csapatvonat már az 
első nap elmaradt a csapattól. 

Az eső mindig Ferenc József katonái 
mellé szegődött, noha ez a hajlandóság az 
ő részükről nemigen volt viszonos. Öm- 
lött az eső Solferinónál, zuhogott König- 
grátznél, s kiadós záporesőt kaptak a nya- 
kukba a boszniai okkupálók is mindjárt 
július 30-án este. Carl von Tegetthoff altá- 
bornagy, az admirális fivére, az él pa- 
rancsnoka, amúgy sem számolt kellően az 
útviszonyokkal, s a megrakott, nehéz 
hadtápszekerek kezdettől nem tudták tar- 
tani az iramot, most viszont ezek az 1854- 
es mintájú vonatok kimozdíthatatlanul 

Az M 54-es hadtápszekereket itáliai vagy kelet-európai 
hadszíntérre tervegték, tökéletesen alkalmatlannak bt- 
zonyultak viszont a boszniai nehéz hegyi terepen 


beleragadtak a sárba. A lovak nem bírták 
őket vonszolni, katonákat kellett odave- 
zényelni, akik húzták-vonták a kocsikat, 
időnként le is rakodtak, és kézben vitték 
a rakományt a megkönnyebbedett jármű- 
vek után. 

Ez történt az oldalbiztosító gyalogság- 
gal is: nem tudván lépést tartani a főosz- 
loppal, amely mégsem a hegyoldalon ha- 
ladt zergék módján, egyszerűen fedezetle- 
nül hagyta a főerők oldalát. 

Az első néhány napban úgy tűnt, az 
időjárás és a terep jelentik az inváziós csa- 
patok számára a legnagyobb veszedelmet. 
Augusztus 3-án aztán kiderült, hogy erről 
szó sincs. A , maglaji huszárok" tragédiája 
megmutatta, hogy hiú ábránd a zeneszó- 
val való bemasírozás. 

Még július 31-én felderítésre vezényel- 
ték a pécsi 7. közös huszárezred egy száza- 
dát, gyalogsági támogatás nélkül, elégte- 
len lőszerellátással. 

A század a baljós jelek ellenére folytatta 
útját, s Maglaj helységben csapdába esett, 
pontosabban ellenállók nagyobb létszámú 
osztagába ütközött, aminek következté- 
ben 41 halottat, nyolc sebesültet vesztett, 
és több huszár eltűnt. Elesett az a vezér- 
kari tiszt is, aki a század vezetése során 
az egyik taktikai hibát a másikra hal- 
mozta. 

A korabeli sajtó drámai hangon ecse- 
telte a tragikus esetet, orvlövészekről, 
tőrbecsalásról harsogott, s mindez nem 
tette kedveltebbé az amúgy is ellensége- 
sen fogadott hadjáratot, jóllehet ezután 
elfogadhatóvá vált a megtorlás gondo- 
lata. 

A közös hadseregbeli magyar huszárok 
gyászesetét egyébként mindjárt nótába is 
fogta a nép: 


Boszniában van egy árok, 
Ott feküsznek a huszárok; 
Hetven magyar csonka teste 
Kiált a magas egekre 

Véres bosszúért! 


Édesanyám ne sirasson, 

Hazajövök a tavaszon; 

Ha pediglen ott maradnék, 

Zsebemben függ már a bilét, 
Hazaküldik azt!... 


Arra nincs bizonyíték, hogy Philippo- 
vié provokálta volna a , maglaji véreng- 
zést", tény azonban, hogy kapóra jött ne- 
ki a látványos eset: bizonyította, hogy ne- 
ki van igaza, amikor nagyobb erőket kér 
a tartományok meghódítására. 

Eddig az volt a vezérelv, hogy a lakos- 
sággal kesztyűs kézzel kell bánni, kerülni 
kell minden erőszakot, csak védekezni 
szabad. Semmi statárium meg lefegyver- 
zés; barátként kell érkezni, nem hódító- 
ként. Csakhogy a pécsi huszárokat egy 
olyan helységben lőtték halomra a házak 
ablakaiból (mikor vágtában érkeztek visz- 
sza a városon túli felkelő osztag elől mene- 
külve), amely előzőleg ellenállás nélkül 
tűrte, hogy átvonuljanak rajta. Világos 
volt ettől kezdve, hogy a civil lakosság lo- 
jalitására nem lehet számítani, sőt éppen 
ők képezik a felkelők bázisát, hátor- 
szágát. 

Augusztus 6-án tehát az uralkodó na- 
gyobb cselekvési szabadságot engedett 
a táborszernagynak. ,, Tekintse, mint ed- 
dig, a szarajevói mozgalmat anarchista 
forradalomnak, résztvevőit pedig fölke- 
lőknek és kommunárdoknak, folytassa 
a hadműveleteket óvatosabban, de idő- 
veszteség nélkül, a súlyos bűncselekmé- 
nyeket elkövető személyeket pedig szük- 
ség esetén büntesse meg. 

Ugyanakkor nem feladata egész falvak 
és lakosság elleni represszáliák elköveté- 
se, még akkor sem, ha a rendszabályok in- 
dokoltnak látszanak, mert az ilyen fellé- 
pésből politikai tőkét lehet kovácsolni, és 
lehetőség nyílna a felkelés háborúvá vál- 
toztatásához..." 

Ferenc József keze tiszta maradt, dodo- 
nai hangvételű utasításában óvja tábor- 
szernagyát az atrocitásoktól. Ugyanakkor 
érdemes odafigyelni megfogalmazására: 
, anarchista forradalmárokról", , fölke- 
lőkről" és ,kommunárdokról" ír, ami jól 
jellemzi világszemléletét. Honnan is fe- 
nyegethette a legnagyobb veszedelem 
a Habsburgok birodalmát? A szociális és 
a nacionális forradalmárok, a , felforga- 
tók", az , anarchisták", illetve a nemzeti 
mozgalmak részéről. Nyilvánvaló, hogy 
az uralkodó saját ellenségképkliséibe il- 
leszti boszniai ellenfeleit. 

Van azonban egy sokkal vészjóslóbb 
eleme is ennek a besorolásnak. A bosnyá- 
kokat törvényen kívül helyezi, amikor így 
beszél róluk. Valóban, a szarajevói kor- 
mányt Ausztria-Magyarország nem is- 
merte el hadviselő félnek, következéskép- 
pen a felkelőket is lázadóknak tekintette, 
akikre nem vonatkozik a hadijog, akikre 
nem vonatkozik például a megsebesült 
katonák és az egészségügyi intézmények 
védelméről szóló 1864. évi genfi egyez- 


mény. Philippovié tehát felhatalmazott- 
nak érezhette magát, hogy mindennemű 
ellenállást orvtámadásként és banditiz- 
musként kezeljen, az ellenséget pedig 
martalócok és banditák kiirtandó hordá- 
jának tekintse. 

Ami ezután következett, inkább bünte- 
tőexpedícióra kezdett emlékeztetni, jólle- 
het nem áll példa nélkül a XIX. (ésa XX.) 
század gyarmati háborúinak történeté- 
ben. Már a maglaji összecsapás másnap- 
ján elrendelte Philippovié, hogy a főosz- 
lop harcalakzatban folytassa menetét. Au- 
gusztus 5-én az osztrák-magyar katona- 
ság elérte Maglajt. A tüzérség rommá 
akarta lőni a helységet, ezt azonban az ék 
túl gyors rohama lehetetlenné tette, s mire 
az ütegek új tüzelőállást foglaltak volna 
a szomszédos hegyoldalon, a város fölött 
a fekete-sárga lobogó lengedezett. Az 
, Orvtámadás" megtorlása nem maradt el: 
Maglajban minden foglyot haladéktalanul 
főbe lőttek. 

Az augusztus 3-i első harcérintkezést 
követően vége volt a békésen is igen vi- 
szontagságos menetelésnek. Az inváziós 
csapatoknak minden egyes sziklánál tá- 
madással kellett számolniuk, minden fa 
mögül, minden hegycsúcsról golyózápor 
zúdult az élekre, az oldalvédekre, sőt a fő- 
erők menetoszlopára is. 


Az okkupációval valóban nagyrészt ir- 
reguláris erők szálltak szembe, melyek jól 
ismerték a terepet, s harcosaikat az ottho- 
nukat védők lelkesedése fűtötte. Félelme- 
tes módon alkalmazták a gerillataktikát 
a már említett basibozukok, de átütő si- 
kert nem tudtak aratni, mert fegyveres 
osztagaik csak külön-külön működtek, az 
összehangolás, a szervezettség legcseké- 
lyebb jele nélkül. A felkelők harcászatá- 
nak színvonala messze alatta maradt a kö- 
zös hadseregének, mivel ragaszkodtak az 
elavult vonalharcászathoz, ami ütközet 
esetén könnyen legyőzhetővé tette őket. 
Ám nagyobb ütközetekre jószerivel nem 
is került sor. 

A felkelők szívós védelemre rendez- 
kedtek be, minden egyes faluért elkesere- 
dett harcot kellett folytatni velük, amit 
megnehezített, hogy birtokukban volt 
a számtalan török őrtorony és vár. Igen 
vegyes fegyverzettel rendelkeztek, sokan 
régi, de jó minőségű elöltöltő puskával 
keltek hadra. A zsákmányolt fegyverek 
háromnegyede 14,6 mm-es angol Snider 
típusú puska volt, egy igen kiváló, jólle- 
het korábbi típusú hátultöltő fegyver, 
melynek műszaki jellemzői jobbak voltak 
a 11 mm-es Werndl-puskáéinál. A basibo- 

zukok között a keresztény szláv parasztok 
felkelése idején, 1875—77-ben a törökök 
nem kevés korszerű Winchester-puskát is 
szétosztottak. Nyomasztó volt a kézifegy- 
verek terén a felkelők tűzfölénye, hihetet- 
lenül bőviben voltak ugyanis a lőszernek, 
míg az osztrák-magyar katonaságnak az 
utánpótlás csődje miatt takarékoskodnia 
kellett, meg kellett gondolnia minden 
egyes lövést. 

Az ellenség létszámát illetően nem ren- 
delkezünk biztos adatokkal, hiszen a fel- 
kelőkről nem készült nyilvántartás. Egy- 
egy ütközet előtt összeverődtek, majd új- 
ra szétszóródtak. A harcosok jobbára csak 
saját lakóhelyüket védelmezték. Az oszta- 
gok családi, falusi alapon szerveződtek, 
s amikor a , front" továbbvonult, tagjaik 
visszavedlettek nyájas civillé, vagy a he- 
gyekbe húzódott , orvlövész bandákat" 
szaporították, melyek egy perc nyugtot 
sem hagytak a megszállóknak. A fegyvert 
fogott bosnyákok számát az okkupáció 
monográfusa, Bencze László a különböző 
adatokat összesítve mintegy százezerre 
becsüli. 

Augusztus első napjaiban Boszniában 
csigalassúsággal folyt az osztrák-magyar 
előrenyomulás. A csapatok mindenütt 
erős védelembe ütköztek, és sok időt vett 
el az eső által elmosott és járhatatlanná 

Sortűz dobszóval és rajvonalban — ez bizony a XIX. század harcszerűsége. . . 


(82. gyalogezred 6. tábori század, 1903, Beszterce) 


Fáradt gyalogosok egy boszniai gyakorlaton ( Tull Ödön festménye) 


A manőver 


A csapatok kiképzésének, felkészítésének 
legnagyobb próbája a fegyvergyakorlat, 
a manőver. E , békés háborúk" adtak al- 
kalmat, hogy az egységek, seregtestek 
összehangolt mozgásokat harcszerű kö- 
rülmények között gyakoroljanak. A harc- 
szerűséget persze nagyban gátolták a ta- 
karékossági előírások, valamint annak 
a szabálynak szigorú betartása, hogy 
a manőver a civil lakosságnak anyagi kárt 
ne okozzon. Ami azonban a komoly hábo- 
rúban, éles helyzetben adott — a hadi hely- 
zet, a felállás, miegyéb -, azt a gyakorlat 
alatt , föl kellett tenni", korabeli szóval 
, Supponálni" kellett. A valóságban a ma- 
nőverek alatt kivétel nélkül gyors ütköze- 
teket , supponáltak?" — hónapokig tartó 
mozdulatlanságról, állásháborúról, az el- 
nem lehetett fogalma senkinek. 

Hiába fordult a , békeidők" évtizedei 
alatt nagyot a világ, hiába öltött addig s0- 
ha nem látott méreteket a hatalmak 
fegyverkezési versenye, 


hiába fejlesztette a tudomány mind na- 
gyobb tökélyre a gyilkolás eszköztárát, 
egyre hatalmasabb ágyúkat, vastagabb 
páncélokat, gyorsabban embert irtó gép- 
fegyvereket és ismétlőpuskákat, masszí- 
vabb erődöket agyalva ki (s akkor még 
nem beszéltünk a gépi hadviselés első 
fecskéiről, az automobilokról, a motorke- 
rékpárokról, a repülőgépekről), a fegy- 
vergyakorlatok alapvetően nem változ- 
tak. Maradt az , előírások és szokások erő- 
sen összetartott rituáléja", a maga lovas- 
rohamaival és szuronyszegezéseivel. Az 
állandóságot, a folyamatosságot, a változ- 
tathatatlanságot voltak hivatva hangsú- 
lyozni ezek a hadgyakorlatok egy olyan 
korszakban, amikor a Monarchia építmé- 
nyét mindjobban kikezdték a külső és bel- 
ső bajok, a dualizmus rendszerét mind 
a kül-, mind a belpolitikában 

aláásó válságok. 


ú a 
To 


Készül a pontonhíd — a normaidők igencsak szorosak voltak 
Katonai komp menetkészen 


A gyakorlatok elmaradhatatlan, bár nem éppen kellemes epizódja a bekvártélyozás (I. v. Berres festménye) 

vált utak rendbehozása. Továbbra is nagy 
erőket kötött le a már megszállt területek 
ellenőrzése, valamint az utánpótlási útvo- 
nalak biztosítása. Philippovié a partizán- 
háborúk szokásos módszereit alkalmazta: 
mivel egyelőre sem ereje, sem ideje nem 
volt a hegyekbe húzódott osztagok kifüs- 
tölésére — hiszen tartania kellett magát 
a menettervhez -—, arra törekedett tehát, 
hogy a gerillákat elvágja bázisuktól. Ez 
magyarán a lakosság sanyargatását jelen- 
tette, annak megakadályozását, hogy 
a partizánok élelemhez jussanak, aminek 
a legkézenfekvőbb módja az volt, hogy az 
osztrák-magyar katonák maguk vették el 
az élelmet. A rekvirálás a pacifikáció fon- 
tos részévé vált. 

Az osztrák-magyar hadsereg szabály- 
zata értelmében a hadra kelt sereghez tar- 
tozó összes katonai és polgári egyénnek, 
valamint a lovaknak és málhás állatoknak 
is, a mozgósítás első napjától fogva a lesze- 
relésig hadi élelem járt. Az ehhez szüksé- 
ges cikkeket a csapatoknak vagy a helyszí- 
nen, vagy a hadsereg mögötti területek- 
ről, a hadtápkörletből kellett beszerezni, 
vagy esetleg az anyaországból a hadsereg 
után szállítani. A szabályzat előnyben ré- 
szesítette azt a gyakorlatot, hogy mindent 
a helyszínen szerezzen be a sereg. Ez 
a , beszerzés" harácsolás vagy bevásárlás 
útján történhetett. A bevásárlás esetében 
készpénzzel fizették meg a lakosságnak az 
önként át-, illetve eladott árukat. A hará- 
csolás — más szóval rekvirálás — nem volt 
egyéb, mint a lakosság kényszerítése élel- 
miszereinek eladására; ez akkor volt al- 
kalmazható a reglama szerint, ha a vásár- 
lás nem vezetett eredményre. Amikor 
a harácsolásnál készpénz hiányában nyug- 
tákat adtak, a megtévesztően szégyenlős 
,kényszerbeszerzés"? kifejezést használ- 
ták. Ezzel azonban nem merült ki az élel- 
mezés forrásainak megkülönböztetése, 
a szabályzat alkotói azzal a valószínűtlen 
esettel is számoltak, hogy a lakosság a ha- 
rácsolásnak ellenáll. Ilyenkor a hadsereg 

M 75-ös 7 cm-es hegyi löveg. Vagy vontatták — méghoz- 
zá tandemfogatolással—, vagy málhás öszvérekre tették , 
és úgy szállították nehéz terepeken 


sem készpénzt, sem nyugtát nem adott, 
hanem az , előtalált czikkeket" egyszerű- 
en elvette; ennek választékos neve a zsák- 
mányolás volt. Hogy ki áll ellen, annak el- 
bírálása persze az illetékes parancsnok ha- 
táskörébe tartozott, vagyis a túlkapások- 
nak, a kilengéseknek akkor is bő tere nyílt 
volna, ha nem eleve a lakosság megfélem- 
lítésére is szánták volna az akciókat. 

Persze nemcsak arra, mivel a hadtáp 
csődjét a hadjárat egész ideje alatt nem s1- 
került fölszámolni. A katonák gyakran 
éheztek. A kimerült, elcsigázott baka haj- 
lamos a dühkíitörésre, kiváltképp, ha egy 
megerőltető menet végén, melynek mo- 
notóniájába csak a gerillák rajtaütésszerű 
támadásai hoztak nem kívánt változatos- 
ságot, napnyugtakor közlik vele, , szerez- 
ze be" a betevő falatot. A , beszerzés" ha- 
rácsolásból így szinte mindenkor foszto- 
gatássá fajult. 

A lassító tényezők ellenére a főoszlop 
augusztus közepén elérte Szarajevó térsé- 
gét. 19-én hajnali fél 3-kor indult meg 
a város elleni általános roham, kihasznál- 
va a reggeli ködöt. Ilyen korai támadásra 
a védők nem számítottak, ezért sikerült 
áthatolni a hevenyészett műszaki biztosí- 
táson, és lerohanni a felkelők előőrseit, 
amelyek eredetileg azt a célt szolgálták, 
hogy idő előtti szétbontakozásra kénysze- 


rítsék az osztrák—magyar csapatokat. Vé- 
res utcai harc bontakozott ki, meg kellett 
küzdeni minden egyes házért, udvarért, 
falért. A mohamedánok apraja-nagyja 
fegyvert ragadott, és küzdött elkeseredet- 
ten. A ,bosnyák Zaragoza" nagy része 
a harcok során kitört tűzvész martalékává 
lett. 

Szarajevó bevétele azonban korántsem 
jelentette a tartomány végleges elfoglalá- 
sát. A felkelők még mindig jelentős erőt 
képviseltek, és szakadatlanul nyugtalaní- 
tották a monarchia katonáit, meg-megtá- 
madták a kisebb osztrák-magyar alakula- 
tokat. A megtorló akciók, a büntető expe- 
díciók, a kivégzések, a lázadók házainak 
fölgyújtása — amikor is a tűz gyakran fel- 
tartóztathatatlanul terjedt (Banja Luka 
például három napig állt lángokban) 
— nem vették el a felkelők harci kedvét. 
Újabb és újabb csoportosításaik támadták 
meg a megszállókat, azok hátában. 

Tekintettel arra, hogy a Dinári-Alpok 
a tengerrel párhuzamosan szabályosan 
kettészelik a két tartományt, Hercegovi- 
nában egy különálló seregtestnek kellett 
felvonulnia. A Stephan von Jovanovié bá- 
ró, altábornagy vezette XVIII. hadosztály 
augusztus 1-jén hatolt be a tartományba, 
s már másnap harcérintkezésbe került 
a felkelőkkel. Noha 5-én sikerült beven- 
nie a fővárost, Mostart és három nap múl- 
va a tengerhez vezető út kulcsát, a stolaői 
erődöt, három hét alatt gyakorlatilag csak 
a Neretva völgye fölött tudta megszerezni 
az uralmat. Nyilvánvalóvá vált, hogy 
a Philippovié rendelkezésére bocsátott 
XIII. hadtest, mely négy hadosztályból 
állott (összesen 79 ezer fővel és 112 löveg- 
gel, nem elégséges az okkupáció végre- 
hajtásához. Márpedig a megszállást mi- 
előbb véghez kellett vinni; elhúzódása 
mind nagyobb összegeket emésztett volna 
föl, s a külföld előtt is lejáratta volna a Mo- 
narchia tekintélyét. Micsoda nagyhata- 
lom az, amelyik nem képes megbirkózni 
maroknyi hegyi banditával? 


Egy nappal Szarajevó bevétele után, 
augusztus 20-án Ferenc József új mozgó- 
sítást rendelt el. A III., a IV. és az V. had- 
test mobilizálásával újabb 11 hadosztályt 
lehetett  Bosznia-Hercegovinába  vezé- 
nyelni, 276 löveggel. Az okkupációt vég- 
rehajtó csapatok létszáma ezzel 270 ezer 
főre emelkedett, ez a Monarchia teljes ha- 
dilétszámú közös hadseregének egyhar- 
madát tette ki. Az új erőkből szervezték 
a 2. hadsereget. 

A legfontosabb elem ebben az új moz- 
gósításban, hogy a csapatvonatokhoz har- 
mincezer úgynevezett országos járművet 
vezényeltek, azaz bérelt kocsikat és pa- 
rasztszekereket. (A tömegesen bevonulta- 
tott magyar és horvát parasztok szekere- 
ikkel együtt persze nagyon hiányoztak 
a legnagyobb dologidőben.) Az ötezer 
málhás állat ugyancsak sokat javított 
a trén helyzetén. , Pacifikálás" , értsd: sta- 
tárium jellemezte az elkövetkező hetek 
okkupációs hadműveleteit. Cinikus mó- 
don abban bízott a cs. és kir. hadvezetés, 
hogy a bosnyák lázadók abbahagyják 
a meddő küzdelmet, ha a , pacifikáció" 
nyomán a puszta életükön kívül nem lesz 
mit védeniük. 

A felkelők nem adták könnyen a győ- 
zelmet. A legváratlanabb helyeken von- 
ták össze erőiket és csaptak le az osztrák— 


Boszniában bizony kissé nehezen ment a nem éppen 
rezesbandás bevonulás... 


magyar katonaságra. Jó ideig eltartott, 
amíg sikerült megtalálni a célravezető 
harcmódot, addig bizony nem voltak rit- 
kák az olyan ütközetek, mint a szeptem- 
ber 5-i, amikor Szapáry László gróf, altá- 
bornagy hadosztálya nagyobb ellenséges 
csoportosulásra lelt, a sűrű ködben azon- 
ban elvesztette áttekintését a kialakult 
helyzeten, a csapattestek összeköttetése is 
megszűnt. Az altábornagy elrendelte 
a visszavonulást, hírvivőjét azonban le- 
puffantották, a zászlóaljak pedig folytat- 
ták a küzdelmet. Kézitusa, szurony- 
roham, óriási kavarodás támadt a tejföl- 
szerű ködben, a bosnyákok ellentámadá- 
sát osztrák-magyar ellenlökések követ- 
ték. Az egyik zászlóalj rohamot paran- 
csoló kürtjelét az egész arcvonal általános 
támadásnak vélte, s eszerint járt el, meg- 
futamítva a fölkelőket. A győzelmet azon- 
ban Szapáry törzse a szó szoros értelmé- 
ben nem vette észre, s órák múlva végre 
sikerült csapatait — győztes csapatait — visz- 
szavonnia. 

Kevésbé mulatságos volt egy Bcska ne- 
vű helység bevétele. A felkelők mintegy 
háromezer fős osztaga itt alaposan felké- 
szült a védelemre, sáncokat, lövészárko- 


Ta 


b. 


Cd 


kat ásott a helységbe vezető úton, előőrsö- 
ket állított föl, hogy az oszlopban érkező 
cs. és kir. katonaságnak viszonylag nagy 
távolságban szét kelljen bontakoznia. 
A fedett terep (a cserjések, erdők, a ker- 
tek kerítései, sövényei és a buja aljnö- 
vényzet) eleve megnehezítette az előnyo- 
mulást, és számtalan csapdalehetőséget 
rejtett magában. Bcskát végül csak több- 
órás kegyetlen utcai harcok árán, hosszas 
kézitusa nyomán sikerült elfoglalni. Az 
osztrák-magyar hadsereg itt sem ejtett 
foglyokat. Meg kell jegyezni azonban, 
hogy a katonák kíméletlenségéhez a kime- 
rültségen és elcsigázottságon kívül az is 
hozzájárult, hogy a fölkelők minden kép- 
zeletet fölülmúló bestialiítással végeztek 
foglyaikkal. 

Két hónapig tartottak a hadműveletek, 
s még további heteket vettek igénybe 
a tisztogató akciók. 

Az okkupáció - sikeres végrehajtása el- 
lenére — számos elgondolkodtató tényre 
hívta föl a figyelmet. Mindenekelőtt ala- 
posan levizsgázott a vezérkar; a megszál- 
lási terv készítésekor elemi hibákat vétett. 
Nem számolt a terep- és útviszonyokkal, 
elfeledkezett arról, hogy a megszállt hely- 
ségekben helyőrségeket kell hátrahagyni, 
és az utánpótlás fedezésére is szükség van. 
Így az eredetileg meghatározott haderő 

arra sem lett volna elegendő, hogy a lakos- 
ság maximális lojalitása esetén megszállja 
a két tartományt. Nem gondoskodtak 
továbbá a cs. és kir. sereg megfelelő fölké- 
szítéséről, nem vették figyelembe az er- 
dős, hegyes terepen vívandó hadjárat kö- 
vetelményeit. Sem a felszerelés, sem a ki- 
képzés nem felelt meg, a katonák nem ér- 
tettek a hegyi hadviseléshez, hiszen zö- 
mük sík vidékről származott. A jórészt 
magyarországi lóállományt ugyancsak 
erősen megviselték a boszniai viszonyok. 
Nem volt elegendő a málhás állat, nem bi- 
zonyult megfelelőnek a rendszeresített 
társzekér sem. Mindez bocsánatos bűn 
lett volna, ha az osztrák-magyar hadveze- 
tésnek nincsenek fogalmai Bosznia és 
Hercegovina domborzatáról, útjairól, s ha 
nincs előzetes jele bármiféle ellenállás- 
nak. Csakhogy a dolog másképp festett. 
Az invázió első napján megmutatko- 
zott, hogy a lovasság e terepen felderítésre 
is használhatatlan. A maglaji katasztrófa 
ékesen bizonyította, hogy harcérintkezés- 
be sem célszerű lovasokat bevetni. A tü- 
zérségnek is csak a városok ostrománál és 
úttorlaszok leküzdésénél vehették hasz- 
nát, egyebütt — az alig belátható terepen — 
nem. 
Általános járatlanság volt tapasztalható 


a szokatlan harcmód, az irreguláris ellen- 
fél leküzdésében is. Problémát jelentett 
a gyenge lőkiképzés, az alparancsnokok 
rossz tűzvezetése, a számtalan hibás 
távolság- és célmeghatározás. A gyalogság 
— rossz beidegződésből eredően — túl 
gyakran adott le célzás nélküli össztüzet, 
olykor vaktában lövöldözve a láthatatlan 
támadóra. Ennek zárt alakzat nélküli el- 
lenséggel szemben semmi értelme nem 
volt. A hadjáratot mégis siker koronázta, 
aminek egyszerre voltak politikai és kato- 
nai okai. 

A szarajevói ideiglenes kormánynak 
nem volt ideje megszervezni az általános 
ellenállást, hiszen csak két nappal az invá- 
zió megindulása előtt alakult meg. E kor- 
mányzatnak nem sikerült orvosolnia 
a boszniai társadalmi és vallási ellentéte- 
ket sem, igaz, erre nem is tett ígéretet, 
ami súlyos politikai hibának bizonyult. 
A keresztény hitű lakosságot, illetve en- 
nek nagy részét ily módon érdektelenné 
tette az ellenállásban, sőt egy részük — ki- 
váltképp a katolikus horvátok — hajlandó- 


A Monarchia meghozta civilizáció nemcsak vasutat és 
ipart teremtett; hozzátartozott a modern állam olyan 

s, vívmánya" is, mint az általános hadkötelezettség és 
a rendszeres adózás 


nak mutatkoztak az osztrák-magyar kato- 
nasággal való együttműködésre. (Bosznia 
nagy területein keresztény szabadcsapa- 
tok működtek.) 

A bosnyák fölkelők rengeteg fegyver- 
rel rendelkeztek, ami megkönnyítette 
a spontán alakulatok szerveződését. Ez 
azonban a mozgalom gyengéjévé is vált, 
az ellenállók többsége ugyanis csak lakó- 
helyvédelemre volt hajlandó és képes. Hi- 
ányzott a tapasztalt és tekintélyes vezető 
is, aki megszervezhette volna ezt az el- 
szánt, de kiképzetlen tömeget. A nagy 
fluktuáció lehetetlenné tette a tapasztala- 
tok hasznosítását és a XIX. századi geril- 
laháborúk tapasztalatainak tudatos átvé- 
telét. A fölkelők ehelyett a merev frontális 
védelmet erőltették, s nem a sokkal haté- 
konyabb osztagonkénti gerillaharcmó- 
dot. Nem támadták az oldaloszlopokat, 
pedig azok a meredek hegyoldalakon nem 
kaphattak volna erősítést, ritkán állítot- 
tak csapdát a menetoszlopoknak, alig há- 
borgatták az összeköttetési vonalakat. 

A hivatásos tisztek vezette és alapvető- 
en nem rosszul kiképzett, fegyelme foly- 
tán jól irányítható osztrák-magyar kato- 
naság hadászati és harcászati fölénye ha- 
mar megmutatkozott, s az augusztus vé- 
gétől mind nyomasztóbbá váló létszám- és 


tüzérségi fölény mellett a győzelem döntő 
tényezőjévé vált. 

Így hamar sikerült kidolgozni egy meg- 
kerülő-taktikát, amelynek alkalmazása 
valóságos harcászati sablonná vált, a fel- 
kelők rugalmatlan hadviselése ugyanis 
képtelen volt alkalmazkodni hozzá. 

Az osztrák-magyar ütközeti taktika al- 
kalmazása során sikerrel lehetett leküzde- 
ni az ellenállók úttorlaszait, völgyelzáró 
állásait. A döntést az oldaloszlopok csi- 
karták ki. Az ellenséget mindig erős elő- 
őrs közelítette meg, magára vonva a fi- 
gyelmet, de a tüzet is, helyet csinálva a fő- 
erők szétbontakoztatására. Az oldaloszlo- 
pok eközben fölkapaszkodtak a hegyolda- 
lakra, és az erdőkben igyekeztek észrevét- 
lenül megkerülni az ellenség állásait. 
A katonák az állások előtt 1 500 méterre 
vettek föl harcalakzatot, s lehetőség sze- 
rint a tüzérség tüzének védelmében sza- 
kaszosan támadtak. (Közben adták le azo- 
kat a célzatlan sortüzeket, amelyek telje- 
sen értelmetlennek bizonyultak a fede- 
zékben megbúvó ellenséggel szemben. ) 

Három-négyszáz méterről már célzott 
lövéseket adtak le a katonák — vagyis 
a boszniai taktika a gyalogsági támadás ki- 
képzésben elsajátított sémáját követte —, 
az utolsó 150-250 métert pedig szökellve 
tették meg a rajok (a hátul lévők tüzét el- 
kerüiendő). A középoszlop általában 
megvárta az oldaloszlop sikerét, s csak ak- 
kor indult általános rohamra. A védelem 
az arcvonal szélesítésével könnyen kivéd- 
hette volna a bekerítés veszélyét, ezzel 
szemben igen gyakran pánik tört ki sorai- 
ban, mihelyst az átkarolást végrehajtó 
osztrák-magyar katonaság megjelent 
a hátában. 

A , pacifikáció?" során ugyanezt a harc- 
módot kellett alkalmazni, hiszen a felke- 
lők a legváratlanabb helyeken hajtottak 
végre összevonást, szervezték újra erői- 
ket. Ez ellen a cs. és kir. katonaság por- 
tyákkal próbált védekezni, az erre a célra 
kiküldött különítmények egy-két század- 
ból álltak, de olykor zászlóaljnyi, sőt dan- 
dárnyi erőt is képviselhettek, tüzérséggel, 
műszaki alakulatokkal is megerősítve, 
ilyenkor céljuk a lakosság teljes lefegyver- 
zése, a , banditáknak és gonosztevőknek" 
megsemmisítése volt. A XIX. század há- 
borúit általában nem jellemezte az a ke- 
gyetlenség, amely az okkupációra oly sö- 
tét árnyékot vetett. Az európai hadviselő 
felek tartottak a kölcsönösségtől, s inkább 
nemzetközi szerződésekkel igyekeztek az 
atrocitásoknak elejét venni. A balkáni föl- 
kelések során azonban a középkort idéző 
állati kegyetlenség vált uralkodóvá, külö- 
nösen Macedóniában és Bulgáriában. Az 
osztrák-magyar hadsereg ilyen módsze- 


rekkel találta magát szemben; történelmi 
szégyenfoltja, hogy a terrorra csak terror- 
ral tudott válaszolni. 

A , pacifikáció" elérte a célját. Október 
végéig sikerült a jelentősebb ellenállási 
fészkeket kifüstölni. Vélhetőleg szerepet 
játszott ebben a tél közeledte is. 

A viszonyok rendeződtek annyira, 
hogy decemberre az osztrák-magyar had- 
erő jelentős részét ki lehetett vonni, csak 
mintegy nyolcvanezres megszálló katona- 
ság maradt a meghódított tartományok- 
ban. A létszámcsökkentésre sürgető szük- 
ség volt, a tél közeledtével ugyanis mind 
égetőbbé vált a körlethiány. A 2. hadsere- 
get egyszerűen nem volt hol elhelyezni, 
s ahogy zordabbá vált az időjárás, mind 
kevésbé lehetett Isten szabad ege alatt éj- 
szakázni. Sátorral ugyanis nem látták el 


Dragonyos tiszti sisak a századforduló tájáról 


kellő mennyiségben a hadsereget, a le- 
génységet bekvártélyozni pedig nemigen 
volt hová -— de nem is volt tanácsos. A ka- 
tonai építő alakulatok munkáját dicséri 
viszont az a néhány barakktábor, amelyet 
sebtében felhúztak. Az elvezénylés másik 
oka a járványok elszaporodása volt. Csak 
a hadjárat második felében intézkedtek az 
ivóvíz fertőtlenítéséről, a katonaság addig 
azt itta, amit talált: terjedt hát a vérhas, 
a hastífusz, a malária. A megbetegedettek 
száma meghaladta a százezret! 

A hivatalos jelentés 900 halottat és 
3 700 sebesültet vallott be. A valóság ezt 
sokszorosan meghaladta. Bosznia és Her- 
cegovina birtokbavétele mintegy 3 300 
halottba és több mint 7 000 sebesültbe ke- 
rült a monarchiának, több százra rúgott 
az eltűntek száma is — állapítják meg Ben- 
cze László számításai. 

Ferenc József 48. születésnapjára kapta 
ajándékba Szarajevót. Az ő életéből még 
38 esztendő volt hátra, birodalma fennál- 


lásából négy évtized. Aligha sejtette, mi- 
lyen végzetes ez az ajándék, hogy 1914. 
június 28-án ebben a városban dördülnek 
majd el azok a lövések, amelyek nemcsak 
Ferenc Ferdinánd trónörökös életét olt- 
ják ki, hanem a monarchia széthullását 
okozó első világháború kezdetét is jelzik 
majd. 

Az uralkodó egyelőre kényelmetlen 
helyzetbe került. Régóta ácsingózott arra, 
hogy a birodalom gyarapítójának szerepé- 
ben tetszeleghessen, és most azt kellett ta- 
pasztalnia, hogy mindkét birodalom 
mindkét fele ódzkodott az új szerzemény- 
től, lakossága szláv elemének megnöveke- 
désétől tartva. Ferenc József nem szaba- 
dulhatott meg minden zavarba ejtő sziítuá- 
ciótól olyan könnyen, mint a boszniai he- 
lyi előkelőségek hódoló küldöttségének 
tiszteletére rendezett díszebéden. A ,,ga- 
ladiner" fogásai után okkupálók és okku- 
páltak egyaránt aranycsészéket kaptak il- 
latosított vízzel és benne úszkáló virág- 
szirmokkal, hogy szájukat, kezüket leöb- 
lítsék. Az egyik bosnyák félreértette a csé- 
sze rendeltetését, és tartalmát Írissítőnek 
vélvén egyetlen hajtásra kihörpintette. Az 
uralkodónak arcizma sem rezdült — ellen- 
tétben a pukkadozó nevetéssel küzdő ifjú 
főhercegekkel —, fegyelmezetten fölemel- 
te csészéjét, és kiitta ő is. 

A két tartományt végül nem csatolták 
a birodalom egyik feléhez sem; közös 
igazgatás alatt maradva, a közös pénzügy- 
miniszter gondjait szaporították. Kállay 
Béninek két évtizedébe tellett, míg elérte, 
hogy Bosznia és Hercegovina legalább 
rentábilis legyen a Monarchia számára, 
igaz, ebbe nem számított bele a katonaság 
fenntartása, azt ugyanis az osztrák és 
a magyar parlament megajánlotta össze- 
gekből tartották fönn. S noha a két szerze- 
mény Ausztria-Magyarország legelmara- 
dottabb tartománya maradt a dualizmus 
összeomlásáiíg, mégis megindult a tőkés 
fejlődés útján; közoktatása, egészség- 
ügye, bányászata, ipara és közlekedése te- 
rén gyors fellendülés kezdődött. 

A török rabiga alóli felszabadulás meg- 
hozta Bosznia és Hercegovina népének 
a korszerű állam egyik vívmányát, az álta- 
lános hadkötelezettséget is. (Ez ellen 
1882-ben már felkeléssel tiltakoztak a ke- 
resztény hitű parasztok, akik amúgy is 
mérhetetlenül csalatkoztak a Monarchia 
kormányzatában, amiért az megegyezett 
a mohamedán birtokosokkal, mégpedig 
az ő rovásukra.) Négy kiegészítő kerület- 
re osztották a tartományokat, Szarajevó, 
Mostar, Banja Luka és Dolnja Tuzla 
székhellyel. A közös hadseregben megje- 
lentek a vörös fezükről megismerhető 
bosnyák katonák. 

A , gyöngyélet" 


z Osztrák-Magyar Monarchia 
népeit , fegyverben és zászlók 
alatt" bemutató félhivatalos jel- 
legű könyv 1889-ben a maga 
irodalmiaskodó stílusában írja le a , dísz- 
kivonulást". A jelenet bármelyik hadtest 
parádéján lejátszódhatott, Innsbrucktól 
Lembergig, Prágától Szarajevóig, legfel- 
jebb az uralkodó legmagasabb jelenléte 
számított kivételesnek, s helyette valame- 
lyik főherceg képviselte a legfelsőbb had- 
urat, esetleg a hadsereg főfelügyelője és 
háború esetére kijelölt főparancsnoka, 
Albrecht főherceg, tábornagy, később 
meg tanítványa, Ferenc Ferdinánd trón- 
örökös, lovassági tábornok. 
, A városban már korán reggel élénk moz- 
gás uralkodik. Innen is, onnan is megszó- 
lal az ezredzene hangja. A zászlók elhozat- 
nak és az ezredek gyülekező helyére vitet- 
nek. Aztán kivonulnak a csapatok lobogó 
zászlókkal, harsogó zeneszó mellett, pon- 
tosan megszabott útvonalakon, hogy az 
oszlopok egymást ne keresztezzék. Jóval 
a kitűzött óra előtt feltűnnek az oszlopok 
élei a dísztér szélén, hol már a vezérkari 
tisztek és segédtisztek altisztekkel a felál- 
lítás keretvázát megjelölték. Az I-ső gya- 
log hadosztály az első harczvonalban, a 
2-ik a második harczvonalban, a tüzérség 


és lovasság a harmadikban, a vonat a ne- 
gyedik harczvonalban. Harczvonal-táv- 
köz 100-100 lépés; a gyalogság tömegek- 
ben, mert ha fejlődött vonalakat alakíta- 
na, még a csekély békelétszám mellett is 
iszonyatos hosszúra nyúlna és az egész el- 
tévesztené hatását, úgyhogy nem is volna 
többé parádé, hanem csak egy beláthatat- 
lan ssorfalx. A csapattestek bevonulnak 
felállítási vonalaikba és alig telik el 20 
percz, kiigazodva állanak mint a zsinór. 
A díszfelállás kész. 

Ő Felségét jobbról várják. Ez az egész 
felállítást befolyásolja. Az első harczvonal 
jobb szárnyán nem volna zenekar, mert 
a szárnyon egy vadászzászlóalj áll, mely- 
nek nincs zenekara. A legközelebbi ezred 
zenekara helyet cserél vele. Az ezredpa- 
rancsnokok ezredjeik jobb szárnya előtt 
állanak, a századparancsnokok századjaik 
jobb szárnyán; a zászlóaljparancsnokok, 
arczczal zászlóaljaik felé, 20 lépéssel zász- 
lóaljaik közepe előtt; segédtisztek és ve- 
zérkari tisztek a fogadási szárnytól kifelé; 
dandárnokok és hadosztályparancsnokok 
seregtesteik szárnya előtt. 


Albrecht főherceg tábornagy akkor is a tollforgós csákót 
hordta, amikor az már csak en parade volt rendszeresítve 
— az örökkévalóság jelképeként talán 


Az egész tömeg feszült várakozás lázá- 
ban van. A százados megnézi, vajjon min- 
den ember bal sarkán állva maradt-e, 
hogy a xvigyázz!x vezényszóra a nehezen 
elért igazodás el ne vesszen; a dandárnok 
még egyszer végig vágtat az arczvonal 
előtt, még egyszer megnézi: van-e fede- 
zés, van-e sorköz, — itt még egy kis helyre- 
igazítás, ott egy kis figyelmeztetés, no 
még egy utolsó intés , — 9-et üt a toronyóra 
— és most — egy fényes csillogó lovascso- 
port épen most kanyarodik elő az utolsó 
utczából, mely a dísztérre vezet. Egy 
megrezzenő mozdulat fut végig az ezernyi 
csapatok tömegén. A zászlóaljkürtös 
a legfelsőbb hadúr számára szabályozott 
kürtjelt fújja: három egész hívó és dísz- 
jelk. — 3 Vigyázz!x — az ünnepélyes pillanat 
elérkezett. 

Síri csend honol. Tökéletes mozdulat- 
lanság uralkodik. A kíséret közeledik. 
Már világosan előtérbe lép Ő Felségének 
a császár- és királynak daliás alakja telivér 
paripán; — a hadtestparancsnok kardjával 
int, és felhangzik a jobb szárnyon álló 
zászlóaljparancsnok csengő vezényszava: 
szZászlóalj, jobbra nézz! Tisztelkedj!x 


— A zenekar rázendíti a néphymnust, 
melynek megható hangjai mellett a had- 
testparancsnok Ő Felségének elébe lova- 


gol; háromszor villog a kard a mell előtt, 
míg utoljára mélyre süllyesztve a pengét, 
jelentést tesz a kivonult csapatok létszá- 
máról. Mialatt Ő Felsége végig lovagol az 
arczvonal előtt, egyik zászlóalj a másik 
után a helyes pillanatban teljesíti a tiszte- 
letadást. Zeneszó, dobpergés és trombita 
harsogatása kíséri végig az egész szemle 
alatt. Ő Felsége a negyedik harczvonal 
jobb szárnyára ért. — y Vigyázz!x— Most az 
összes csapatok még egyszer és egyidejű- 
leg teljesítik a tiszteletadást; csak úgy zúg 
a nyolcz zenekar és túlharsogja a dobok és 
trombiták szavát, a hadtestparancsnok ki- 
kéri O Felsége parancsait a sdíszme- 
nethezc. 

sDíszmenet jobbra!x — És mint egy va- 
rázsszóra megmozdul az imént még moz- 
dulatlan tömeg. Hangos vezényszavak 
egymást túlkiáltják, minden csoport meg- 
mozdul, mindegyik megy, egymás mel- 
lett, egymás mögött, keresztül-kasul, úgy 
hogy a beavatatlan néző azt hinné, hogy 
ebből a zűrzavarból egy óránál előbb ki 
nem bontakoznak. Dehogy nem! Előre 
betanított és a csapatok előtt jól ismert ve- 
zényszóra a vonalba fejlődött századok 
azon helyen, a honnan a díszmenet kiin- 
dul, szorosan egymás után sorakoznak. 
Ezalatt már három segédtiszt az xirányc 
kijelölésére előre lovagolt; a díszmenet 
pontjától jókora távolságra jobbra-balra 
felállanak, egy élesen kiigazodott vonalat 
alakítanak, mely mellett a díszmenet ol- 
dalán levő vezető tisztesek szoros igazo- 
dásban el fognak haladni. A csapatnál 
minden osztag megalakult és a díszmenet 
elkezdődik. Legelöl még a zenekar előtt, 
a hadtestparancsnok, az élhadosztály és 
éldandár parancsnoka, utána a zenekar, 
ezután a vadászok, és egymás után a 8 gya- 
logezred, mindegyik század éles igazodás- 
sal, teljes fejlődési távközre az előtte és 
utána haladótól, ruganyos, egyenletes lé- 
péssel, és az elvonulók minden szeme 
O Felségére van irányozva, és minden pa- 
rancsnok háromszoros kardemelés- és 
süllyesztéssel hódol a legfelsőbb hadúr- 
nak. A gyalogság után következik a vártü- 
zérség. A nézőre sajátságos benyomást 
tesz, hogy ezeknek menetét oldalról néz- 
ve, úgy tetszik, mintha váltakozva egy vö- 
rös meg egy kék lábszár lépdegélne. E tü- 
nemény oka a kék nadrágnak vörös oldal- 
csíkja, mely az egyik lábszár külső oldalán 
előtűnik, míg a másik lábszár, melynek 
belső oldala van a néző felé fordulva, akék 
posztót mutogatja. (...) Most elhallgat az 
öreg dob, csak a fúvóhangszerek játsza- 
nak. Jönnek a tüzérek. Az ütegek több- 
nyire xoszlopbanc, azaz négyesével vonul- 
nak el. Minden istráng egyenletesen fe- 
szül, minden cső, minden kerék, minden 


Gyalogos menetöltözékben tábori szerekkel (1888. ) 


tengely egy-egy vonalban, mintha csak 
minden üteg egyetlen egy jármű volna, 
minden nyikorgás, minden zaj nélkül, 
mint a jól olajozott gép. (...) 

Mihelyt végre feltűnnek a huszárok 
forgós csákói vagy a dragonyosok ragyogó 
sisakjai és az ulánusok hetyke csapkái, 
már ősi szokás szerint a zenekar, melyet 
az utolsó gyalogezred hátrahagyott, rá- 
húzza a Savoyai Eugen herczeg indulóját. 
(...) Nincs káprázatosabb, szebb kép, 
mint egy szép, jól lovasított és jótartású 
lovasszázad. (...) , 

A díszmenetnek vége van. O Felsége 
kegyes szavakkal búcsút vesz a vezénylő 
hadtestparancsnoktól és sebes vágtában 
— kísérete alig ér nyomába - a ráváró ko- 
csihoz lovagol." 

A díszkivonulás az az alkalom, amikor 
a lakosság tömegében találkozott a biro- 
dalom hadseregével. Hiszen mikor is lá- 
tott még katonaságot? Legfeljebb a lakta- 
nyából a gyakorlótérre menetelőben, 
a hadgyakorlatok idején, mind ritkábban 
beszállásolások alkalmával (rohamtempó- 
ban valósították meg a kaszárnyaprogra- 
mot), a Monarchia városainak elmaradha- 
tatlan korzóin és promenádjain, ahol tisz- 
tek sétáltak és bakák, s a zenét az ezredze- 
nekar szolgáltatta... No, meg persze 


azokban a nem ritka esetekben, amikor 
karhatalmi feladatot láttak el a katonák. 

A ma embere többnyire irodalmi mű- 
vekből ismerhet valamit is a Monarchia 
életéből, s nincs ez másként a hadsereggel 
sem. Igaz, Roda Roda anekdotáit manap- 
ság alig olvassa valaki, miként Arthur 
Schnitzler Gusti hadnagya vagy Krúdy 
Gyula novellája, az Utolsó szivar az Arabs 
Szürkében is a feledés homályába vész, 
hogy olyan, emlékeiket Roda Roda előfu- 
tárjaként irodalmi formába öntő kard- és 
tollforgatókat ne is említsünk, mint Carl 
Torresani, aki az ötvenes-hatvanas évek 
állapotait örökítette meg fekete-sárga lo- 
vastörténeteiben és más novelláiban, vagy 
Rudolf von Eichtal, akinek kincstári élet- 
képeket bemutató folytatásos regényei 
nagy közkedveltségnek örvendtek a ma- 
guk idejében. Karl Krausnak az Osztrák— 
Magyar Monarchia hadseregéről sem volt 
éppen sok jó szava Az emberiség végnapjai- 
ban, míg a legnépszerűbb mű Jaroslav 
Hasek derék katonájának, Svejknek a ka- 
landjait beszéli el, lesújtó képet adva 
Ausztria-Magyarországról és halálba me- 
netelő fegyveres erejéről egyaránt. S a sor 
persze folytatható még, Robert Musillal; 
az ő Törlesse a katonai neveldék, a cögerá- 
jok világába enged bepillantást, de jellem- 
ző adalékkal szolgál az anyagilag lecsú- 
szott, nemesi származású tisztikar erköl- 
cseiről Mikszáth Kálmán regénye, 
A Noszty fiú esete Tóth Marival is. 

Milyenek voltak ezek az emberek, ho- 
gyan éltek, miként gondolkodtak? A lak- 
tanyaudvar szemszögéből már jóval keve- 
sebb adatunk van, a legénység körében 
nemigen akadtak olyanok, akik emlékei- 
ket novellákban őrizték volna meg. 
A fennmaradt levelek többnyire semmit- 
mondóak, a katonanóták meg csak köz- 
vetve árulkodnak a körülményekről. 

Képünk, ábránk akad bőven. Igaz, 
a festmények többsége csatákat, parádé- 
kat, tiszteket ábrázol, de Fritz Schön- 
pílug vagy Eduard Thöny karikatúrái és 
Myrbach Felicián báró rajzai (ő egy élet- 
művet adott a kincstári témának) köze- 
lebb visznek a császári és királyi haderő 
hétköznapjaihoz. Nem is beszélve a terje- 
dő fényképészetről, melynek művelői 
szinte mindenütt ott vannak, a kaszárnyá- 
ban, a gyakorlaton, a kiképzésnél, a dísz- 
szemlén s a háborúban. A múlt század vé- 
gének, a századfordulónak, a század- 
előnek az emberei még komolyan veszik, 
ha a fotográfus eléjük áll: mindenki ki- 
húzza magát, a telefonista, jóllehet a 
cigaretta ott lóg a szája sarkában, önkén- 
telenül a gallérjához kap, hogy begom- 
bolja. 

Pedig nem érdektelen a haderő életé- 

nek tanulmányozása, végtére is az előbbi 
felsorolásból — vagyis hogy hol találkoz- 
nak az emberek a katonasággal — kimaradt 
egy nagyon fontos tényező: az Osztrák— 
Magyar Monarchiában a hadsereg volt az 
az intézmény, amelynél szinte kivétel nél- 
kül minden férfilakos megfordult, hála 
a modern polgári állam , vívmányának" , 
az általános hadkötelezettségnek. 

Minden esztendő októberének első 
napján rukkoltak be az újoncok Ferenc 
József hadseregébe, ahol tisztjei és altiszt- 
jei várták, hogy kiképezzék őket, , em- 
bert, katonát faragjanak" belőlük. Ez pe- 
dig nem volt valami egyszerű dolog, hi- 
szen ahogy az , emberanyag" a legkülön- 
bözőbb színvonalat képviselte, a hivatá- 
sos állomány sem csupa született pedagó- 
gusból állott. 

, Az újoncz, a hadseregbe besoroztat- 
ván, teljesen idegen viszonyok közé lép, 
melyek sok tekintetben a megszokottak- 
tól eltérő nézeteket föltételeznek és oly 
testi tevékenységet igényelnek, melyek, 
mint reá nézve újak és sajátságosak, elein- 
te a legizmosabb emberre nézve is fáradal- 
masak" — vallja be a gyalogság Gyakorlati 
Szabályzatának bevezetése. S a reglama 
mindjárt meg is határozza, miként kell 
e nehézségeket aránylag rövid idő alatt le- 
győzni, oly módon, hogy közben tanúság 

Október 1-én birodalomszerte sok ezer újonc kelt útra, 
hogy három évre bevonuljon ( Thorma fános festménye) 


tétessék , amaz előkelő és humánus szel- 
lemről, mely (...) a mi hadseregünkben 
tényleg otthonos is". 

,, Durva bánásmód rendesen a tudatlan- 
ságnak bizonyítéka és elfojtja az önérze- 
tet, melyet pedig ébreszteni kell, hogy az 
a katona igyekezetének rugója lehessen. 
Restség, rosszakarat és makacsság bünte- 
tést érdemelnek; a büntetés az embert ja- 
vítja, de a méltatlan bánásmód felháborít- 
ja. Minden elöljárónak tehát, ki mint az 
újonczok oktatója és vezetője hivatásának 
meg akar felelni, emberismerettel, em- 
berséges érzülettel, a hivatásbeli köteles- 
ségeknek alapos ismeretével és alárendelt- 
jei jóléte iránt gondoskodó természettel 
kell bírnia; mert csak ily tulajdonságokkal 
lesz képes mindazon erkölcsi rugókat mű- 
ködésbe hozni, melyeknek együttesen 
kell hatniok arra, hogy az ifjú katona szel- 
leme élesztessék és kényszer nélkül a kö- 
rülményeknek megfelelőleg vezettessék. 
(...) Az újonczot jóakarólag és barátságo- 
san kell oktatni. (...) A tisztesek minden- 
kivel egyéniségéhez képest bánjanak; 
a szorgalmast és ügyest megdicsérni és ki- 
tüntetni, a gyengét türelemmel oktatni, 
a hanyaggal pedig szigort kell éreztetni." 


Kérdés persze, mennyire tartották be 
e , remek szabályzatot". Hiszen a száz év- 
vel ezelőtti ,,k. u. k." propagandisztikus 
célzatú könyv szerzői is úgy vélik, hogy 
e szavak , talán nagyon is szépek e gyarló 
világ számára: (...) az oktatók is sokan 
vannak, sokféle vérmérséklettel, sokféle 
kedéllyel; az is bizonyos, hogy a 43" és 51" 
éjszaki szélesség, valamint a 9" és 270" ke- 
leti hosszúság közötti földterületről sokfé- 
le újoncz kerül ám elő, a tehetség és egyéb 
alkalmatosság sokféle fokozataival, kik 
elöljáróik türelmét nem ritkán kemény 
próbára teszik". 

Ezek az elöljárók pedig mindent meg- 
tettek, hogy megvalósítsák a , viribus uni- 
tis" jelszavát. Az , előkelő és humánus 
szemléletről"? azért Danczer Alfons műve 
is árulkodik. , Vannak igazán, akik az 
újonczokat nem jó szívvel nézik; az egyik 
polgári foglalkozásuk, a másik nemzetsé- 
gükért haragszik rájuk" — írja a tisztesek- 
ről. , Az egyik szentül hiszi, hogy a szabók 
a menetnél mind ugrándoznak; a másik 
azt mondja, hogy a volt fizetőpinczérek 
nem értik a vezényszót; a gyármunkások 
gyengék és fiskálisok, a parasztbéres 
csámpás, a diák felületes; a hegyvidéki la- 
kók lassan hallanak, de még lassabban 
dolgoznak; a termékeny gazdag alföldi 
gyerekeknek, különösen ha pénzesek, 


ördögük van, még mielőtt egyenesen állni 
tudnának; vannak nemzetiségiek, kiknek 
különös kedvük telik abban, hogy xsjobb- 
ra át! vezényszóra balra forduljanak , má- 
sok nem tudnak egy lábon állani, és akad- 
nak olyanok is, kik félnek a puskától. 
Vannak szegény pásztorok, kik nem is- 
merik vezeték- (családi) nevüket; hát te- 
hetnek ők róla szegények, hogy éveken át 
egyedül magányosan bolyongtak jószá- 
gukkal az erdős Kárpátok bérczei között, 
hol sohasem találkoztak valakivel, ki őket 
másként nevezte volna, mint: Jancsi te!? 
- Könnyen belátható, hogy mily nehé- 
zséggel járhat ilyen embereket képezni; 
a culturának fogalma a mi felfogásunk 
szerint idegen előttük; itt le kell ereszked- 
nie az oktatónak az ily teremtmények gondol- 
kodásmódjához, kifejezéseihez és nyelvé- 
hez, mely különben alig ismer többet száz 
fogalomnál; ezeket épp úgy mint a gyá- 
moltalan gyereket még a művelt ember 
együttélésénél elmellőzhetetlen szükség- 
letek legkezdetlegesebb elemeire is meg 
kell tanítani. Igaz, hogy oly arányban, 
a mint a művelődés nyugatról kelet felé 
előrehalad, a mint a vasutak, a jó közigaz- 
gatás, az iskolakötelezettség stb. az embe- 
rek életszokásait mind inkább nemesíti, 
az olyan félvad jelenségek mindinkább 
ritkábbak lesznek; de valóságban önámí- 

Magyar bakák alaki kiképzése. , Az önérzetet pedig 
ébreszteni kell" — írja a Gyakorlati Szabályzat 


tás volna azt hinni, hogy oly tünemények 
szórványosan elő nem fordulnak. A ki ezt 
tagadná, egyúttal igazságtalan volna a had- 
sereg iránt; mert ezzel figyelmen kívül ha- 
gyatnék a hadseregnek egyik legnehezebb 
feladata, t. i. az, hogy miképen kell neki 
a műveltség legalacsonyabb fokán álló pol- 
gárokból is jól használható katonákat ké- 
pezni és azzal az egyéneket eddigi tespedé- 
sükből szellemileg és erkölcsileg kiemelni; 
bizony még vannak félreeső völgyek és er- 
dők, a hová még máig sem hatolt más szel- 
lemi élet sugára, mint az, mely a katonai 
elöljárók közvetítése folytán be-betévedt. 
(...) A műveletlen újonczczal szemben, vi- 
szont az olyanok, kik sűrű népiskolákkal, 
fejlődött iparral, rendszeres földmívelés- 
sel bíró vidékről valók, feltűnő ellentétet 
képeznek. A nép-iskola áldásai csaknem 
kézzelfoghatólag lépnek a szemlélő elé; 
csak végig kell menni a helyőrségi börtö- 
nökben, csak be kell tekinteni a büntetési 
jegyzőkönyvekbe, és azonnal felismerhe- 
tők a népnevelés áldásos hatása, valamint 
hiányának káros következményei." 
Félreértés ne essék, ez a tarkabarkaság 
csak az egész hadsereg szintjén jelentke- 
zett, az egyes ezredek homogénebb képet 


mutattak, hiszen kiegészítő kerületük 
mindig azonos maradt. 

A Monarchia igen tarka és kevert nem- 
zetiségi összetétele mellett persze így sem 
jöttek létre homogén ezredek. A biroda- 
lom számos vidékén más nemzetiségű la- 
kosság élt városon, mint falun, más nyel- 
ven beszéltek ugyanazon járás különféle 
községeiben, sőt, olykor egyazon falu két 
végében. 


A laktanya 


Amikor az osztrák-magyar hadsereg 
újoncai október 1-jén bevonultak, külle- 
mük is alaposan megváltozott. Tegnap 
még cifra nemzeti viseletet, de legalábbis 
városi civil ruhát hordott valahányuk, 
mára ki-ki ócska gyakorló mundért ka- 
pott, haja is egyformára — , elöl 6 /, hátul 
2 / centiméterre" — levágva. Az első tu- 
domány, amire megtanították őket 
(hadd engedjen föl a laktanyában a me- 
revségük"), a , salutálás?, a jobb kéznek 
a sapka ellenzőjéhez való emelése. Ezzel 
az első kudarcélményt is sikerül megsze- 
rezni — igaz, ez azóta is így van a világ vala- 
mennyi seregében. Aztán a vigyázzállás, 
a balra nézz, a jobbra át, az egyenkénti és 
csoportos menet következett, a mozdula- 

tok elsajátítását a , svajczi szobatorna", 
kiváltképp a csuklógyakorlatok sokasága 
segítette, mely utóbbi a puska kezelésé- 
hez szükséges készségek fejlesztését szol- 
gálta. 

Néhány nap múlva a gyakorlótéren 
folytatódott az oktatás. A megterhelése- 
ket óvatosan szaporították, az első két 
hétben az újonc naponta három óráig, 
a következő két hétben négy, azt követő- 
leg két hétig öt, az utolsó két hétben pedig 
hat óra hosszat gyakorlatozott, ehhez na- 
ponta egy óra elméleti oktatás, ,,iskola" 
járult. Ebből kiderül, hogy a gyalogos ka- 
tona alapkiképzése nyolc hét alatt be is fe- 
jeződött, az újonc egyenként és szakasz- 
ban mindazzal megismerkedett, amit 
a szabályzat szerint tudnia kellett. Kikép- 
zése ezután azonban tovább folytatódott, 
mert magasabb kötelékben kellett begya- 
korolni mindazt, amit a kiképzés első 
nyolc hete alatt megtanítottak. Az úgyne- 
vezett katonaesztendő ezért hagyományo- 
san század-, zászlóalj- és ezredidőszakra 
osztódott. A bevonulást követő év júniu- 
sáig tartott a leghosszabb szakasz, a szá- 
zadidőszak, ebből az első két hónap jutott 
az újoncok alapkiképzésére, június 20-tól 
július 20-ig gyakorolták a zászlóaljköte- 
lékben végzendő mozdulatokat, majd 
a július 20-tól augusztus 9-ig tartó idő volt 
az ezredé. A csapatkiképzésnek ezzel vége 
is lett, ezután kezdődhettek a csapatok al- 
kalmazását célzó harcgyakorlatok, a dan- 
dár-, hadosztály-, sőt hadtestszintű gya- 
korlatok, melyek betetőzését, szó szerinti 
megkoronázását az évenkénti nagy őszi 
hadgyakorlat jelentette, melyen általában 
a legfelsőbb hadúr személyesen is részt 
vett, s akkor ezt császárgyakorlatnak 
hívták. 

A katonaesztendő leteltével azonban 
a tényleges — korabeli kifejezéssel élve: 
s tettleges? — szolgálat további két hosszú 
esztendeje következett, melyek során a 
katonák azt gyakorolták, amit az első év- 
ben megtanultak. Az oktatás, a további 
kiképzés szüntelenül folyt; a tantárgyak- 
nak nem volt se szeri se száma. Míg az első 
időkben természetesen az olyan gyakorla- 
ti dolgokon volt a hangsúly, mint a hátbő- 
rönd, a , borjú" helyes és célszerű pakolá- 
sa, vagy a laktanyarend, vagy az őrszolgá- 
lat alatti kötelmek — mindezeket, akár az 
elsősorban kézügyességet igénylő felada- 
tokat, az altisztek sulykolták bele a le- 
génységbe, utóbb az elméleti, összetet- 
tebb tananyag is mind több helyet kapott. 
Persze nem éppen Clausewitz műveit ol- 
vastatták a bakákkal, hiszen már az is 
eredménynek számított, ha azok a szolgá- 
lati szabályzatot kisilabizálták. (A közös 
hadseregben számos segédkönyv volt for- 

galomban, amelyek a megkövetelt isme- 
reteket a legénység anyanyelvén és , a köz- 
legény felfogásához jobban hozzásimul- 
va" tartalmazták, legalábbis ,,a rideg hiva- 
talos kiadásokhoz" képest, melyek csakis 
német nyelven jelentek meg.) 

Az osztrák-magyar hadseregben az el- 
méleti oktatást teljes egészében a tisztek 
feladatává tették. ,,...ott, hol szellemi és 
erkölcsi behatásról van szó, ott, hol a ka- 
tonai művelés és nevelés forog szóban, ott 
minálunk a tiszt és a hadapród kerül elő- 
térbe" — hangzott a hivatalos elképzelés. 
— , Nem mintha a mi hadseregünkben ta- 
nításra alkalmas derék altisztek nem vol- 
nának; hisz ahol vannak, fel is használják 
őket. De általában a katonával oly tanítót 
akarnak szembeállítani, ki nálánál a mű- 
veltség sokkal magasabb fokán áll és ki- 
nek felsőbbsége előtt a tanítvány önként 
és készséges tisztelettel meghajlik." 

Az osztrák-magyar hadseregben ennek 
következtében sokkal szorosabb volt 
a tisztek kapcsolata a legénységhez, mint 
az a korban általában szokásos volt. A cs. 
és kir. altisztek szerepe összehasonlítha- 
tatlanul jelentéktelenebb volt, mint pél- 
dául Németországban vagy Franciaor- 
szágban, olyannyira, hogy külföldi megfi- 
gyelők az osztrák-magyar altisztek érté- 
két, csaknem létét is tagadták. Tény, 


hogy ezek valóban csak segédei voltak 
a tiszteknek, s megkímélték őket a felü- 
gyelet és az ellenőrzés örökös egyformasá- 
gától. Árulkodik a szerepek fontosságá- 
ról az is, hogy míg például a vilmosi Né- 
metország leszerelt katonái elsősorban 
a , Spie8"-ről, az őrmesterről meséltek 
otthon, ha kérdezték őket, az osztrák— 
magyar katonák sokkal inkább a , filer? 
úrról, vagyis arról a szakaszvezetőről, aki 
mindennapjukat megosztotta velük — és 
pokollá tehette az életüket —, meg a kapi- 
tány úrról, a század apjáról, akitől elsősor- 
ban függött, hogy valakinek jó vagy rossz 
a sora a századnál. 

A háromesztendei szolgálat legnagyobb 
részét a laktanyában töltötték el Ausztria— 
Magyarország katonái. Ez ma természe- 
tesnek tűnik, de a XIX. században még 
a század közepén sem volt ritkaság a be- 
kvártélyozás. Az általános hadkötelezett- 
ség bevezetése nyomán létrejövő tömeg- 
hadsereg elhelyezése a lakosság házaiban 
azonban elviselhetetlen terheket rótt vol- 
na magára a lakosságra, de a fegyelmezési, 
kiképzési, harckészültségi követelmé- 
nyeknek is jobban megfelelt a legénység 
együttes körletekben való laktatása. Ez 
pedig kiváltképp a paraszt származású 

újoncoknak jelentett először nagy meg- 
próbáltatást: valaki, aki egész addigi éle- 
tében tanyán élt, s alkalmasint évszámra 
nem látott mást, csak családtagjait, kivéve 
legföljebb a vasárnapot, amikor elment 
a templomba, váratlanul ahhoz kénytelen 
hozzászokni, hogy sehol nem lehet egye- 
dül, hogy szakasz-, sőt századkörletekben 
kell hálnia, hogy környezetében folytonos 
a mozgolódás és zsongás, folytonosan al- 
kalmazkodni és engedni kell, kevés hely- 
lyel beérni az étkezésnél, a tisztálkodás- 
nál, s mindehhez hozzájárul a szokatlan 
tevékenység, a legalábbis nehezen meg- 
szokható élelem, a kényelmetlen ruházat, 
valamint az az érzés, hogy az ember min- 
den lépését ellenőrzik, azaz , a felügyelet 
és nevelő behatás". 

Ami a laktanyákat illeti, még Danczer 
Alfons szerint , sem éppen a kényelemnek 
és az idyllikus érzelgésnek hajléka"? volt 
bármelyik. Kiváltképp nem a régi kaszár- 
nyák, melyek nagy része II. József idejé- 
ből származott. A praktikus dolgok iránt 
igen fogékony császár nem egy kolostort 
és más, eredetileg igencsak különböző 
rendeltetésű építményt átalakíttatott a ka- 
tonaság céljaira, jóllehet ezek csekély 
mértékben voltak alkalmasak nagyobb tö- 
megű ember elhelyezésére. Hideg, sötét 
körletek, az egészségügyi követelmények 

elhanyagolása volt jellemző e rideg épüle- 
tekre. Nem voltak sokkal jobbak azok 
a későbbi laktanyák sem, amelyek Ferenc 
József uralkodásának elején épültek; fő 
rendeltetésük nem a kényelmes elhelye- 
zés, hanem az erődszerű védelem céljai- 
nak való megfelelés volt. (Ma is áll például 
Bécsben a RoBauer Kaserne téglaépüle- 
te, bástyaszerű tornyaival, kazamatajelle- 
gű legénységi termeivel és zárt folyosói- 
val, lőrésnek kiképzett ablakaival; párját, 
a Franz-Joseph-Kasernét alig negyven- 
éves tündöklés után a század végén lebon- 
tották, hogy helyén Otto Wagner Posta- 
takarékhivatala emelkedjék.) A belső ud- 
varos laktanyák helyett — anélkül persze, 
hogy azokat megszüntették volna — a 
nyolcvanas években merőben új típusú 
kaszárnyákat kezdtek építeni az egész bi- 
rodalomban, igen sok közülük máig ere- 
deti rendeltetésének megfelelő célt szol- 
gál, álljon bár Bécsben, Budapesten, Prá- 
gában, Krakkóban, Zágrábban, Lem- 
bergben vagy Czernowitzban. (Az egyko- 
ri Monarchia valamennyi városában sza- 
kasztott egyformák a jó öreg vasútállomá- 
sok, hivatalok, iskolák, színházak és ka- 
szárnyák.) 

A laktanya épülettömbjei ezekben már 
bizonyos távolságra állottak egymástól, 
a lóistállók nem a legénységi körlet alatti 

földszintet foglalták el, volt külön ebédlő, 
hálóterem,  iskolaszoba, mosókonyha, 
mosdóhelyiség, szellőzés, vízelvezető, öb- 
líthető illemhely s egyéb modern vív- 
mány. Ez az az időszak, amikor a városo- 
kat is csatornázzák, a vizet fölvezetik az 
emeletekre, ha nem is minden lakásba. 
De még jó darabig előfordul, hogy a ka- 
szárnyából kispórolják a mosdót, s a baka 
saját evőcsészéjében kénytelen tisztálkod- 
ni. A század végén is akadt olyan csapat- 
test, amelyiknek nem jutott megfelelő el- 
helyezési épület; kiváltképp lovasezredek 
voltak kénytelenek Galíciában, de olykor 
Magyarországon is a szabad ég alatt tábo- 
rozni, vagy a katonákat a falvakban be- 
szállásolni. 

Akkoriban pedig semmi kivetnivalót 
nem találtak abban, hogy valakinek a há- 
zába, sőt az ágyába bekvártélyozzanak 
egy bakát vagy egy ulánust, igaz, évszáza- 
dok óta ez volt a szokás. A beszállásolási 
rendszer még a paraszti építkezésre is ha- 
tással volt, sok helyütt több lakóhelyisé- 
get és istállót építettek, hogy elférjenek 
a kvártélyos katonák és lovaik, s a beszál- 
lásolás miatt ne kelljen a családnak a kam- 
rába vagy az istállóba szorulnia. 

Törvény is rendelkezett a beszállásolás- 
ról. 1879-ben ez már pontosan meghatá- 
rozta a modern laktanya iránt támasztható 
követelményeket, s a kaszárnyaprogram 
megvalósítását . különböző  kedvezmé- 
nyekkel siettette. A törvény szerint, ha 
egy község laktanyát épített — mégpedig 
, rendes laktanyát" és nem , szükségbe- 
lit", aminek a régi kaszárnyák is tekinten- 
dők voltak az új besorolás értelmében —, 
az állam a férőhely arányában naponként 
hat krajcárt fizetett, ami évenként 21 fo- 
rint 90 krajcárt tett ki, egy zászlóalj- 
laktanya esetében (tiszti lakások nélkül) 
ez már évi 7000 forintra rúgott, s a fizetést 
legalább 25 évre garantálták, akkor is, ha 
a laktanya kapacitását nem használták 
volna ki. Üzletnek persze így sem nevez- 
hető a laktanyaépítés, de a község lega- 
lább mentesült a beszállásolással járó ter- 
hektől. 

A hálókörlet az új laktanyákban sem 
volt éppen bálterem. A szabályzat , min- 
den közlegény és őrvezető számára 4 4, 
az altiszt számára 6 /o négyszögméter" te- 
ret írt elő, úgy hogy minden lakó után le- 
gyen 15 70 köbméter levegő, ahogy a ko- 
rabeli szakaszparancsnokok kommentál- 
ták: , ezt nem is szűken mérik, odakünn is 
van még elég". A katonák általában páro- 
sával háltak, minden ágypár között 40 
centiméter térközt kellett hagyni, míg az 
ágypár ágyai között 16 centiméter ma- 
radt. Az újonc öregkatonát kapott háló- 
társul, a hanyag , egy buzgó pajtást". A ta- 

karókat a szalmavánkosra kellett hajto- 
gatni (természetesen , elvágólag"), legfe- 
lülre került a sapka. A ruhafogason füg- 
gött a hátbőrönd, a tábori kulacs, a töl- 
ténytáska, a derékszíj az oldalfegyverrel, 
az összehajtott köpeny befelé fordított bé- 
léssel és a törülköző. Az egyéni felszerelés 
további tárgyait fönt a polcon kellett elhe- 
lyezni, a többi ruházatot , takarosan ösz- 
szehajtva, egyenesre összerakva", mellé 
a csákót, a sajtolt fehér bádog evőcsészét 
és a kenyeret. A bakancsok a Monarchia 
egész hadseregében , sarkaikkal a fal felé" 
álltak az ágynak , fejvége" alatt. Az ágy 
alatt kapott helyet a legénység apró lá- 
dácskája. A vászon kenyértarisznyát az 
ágy mögé kellett bújtatni. Minden ágy fö- 
lött ott függött a , fejczédula" a katona ne- 
vévelés rendfokozatával. 

Az éjjeli kényelmet szalmazsák derékalj 
szolgálta. Első megtöltéséhez 22 4 kiló 
szalmát kellett felhasználni, azután négy- 
havonként 11 7 kiló új töltelék volt rend- 
szeresítve, , különben se nem kemény, se 
nem puha és ha elég sűrűn kiürítik és újra 
töltik, szagtalan és jó egészséges fekvés 
esik rajta". A szakaszvezetőnek ágyfüg- 
göny is dukált. 

A szobákban asztalok is álltak két-két 
paddal. Az altiszteknek külön-külön ki- 
sebb asztal volt rendszeresítve. Húsz em- 
berenként járt egy petróleumlámpa, tíz- 
tíz emberre egy vizeskanna és minden 
szoba után egy köpőláda. Húsz-húsz em- 
berre jutott egy-egy , mosdókészülék" vö- 
dörrel, ennek az ajtó előtt volt a helye. 

Az őrmesterek és a hadapródok kette- 
sével laktak egy szobában, a számvivő al- 
tisztek egyedül. Nős altiszteknek is járt 
külön szoba, konyhával, padlással és fás- 
kamrával. 

A puskák a folyosón lógtak szorosan 
egymás mellett fölakasztva egy vasfogas- 
ra, a dob pedig az előtt a szoba előtt füg- 
gött értelemszerűen, amelyikben a dobos 
hált. 

Az élelem, a menázsi napi egyetlen fő- 
étkezésből állott. Igen gyakran főztek gu- 
lyást a nem magyar ezredeknél is. A hús- 
adag 190 gramm (egyharmad font) mar- 
hahúsban volt megállapítva. A közétkezé- 
si pénz maradékából még egyszer főztek 
gombócot, paszulyt, káposztát, burgo- 
nyát, vagyis valami laktatót. Mindehhez 
kenyéradag, a , komiszkenyér" járult (ezt 
tartotta a baka a kenyérzsákjában), kisza- 
bott mennyisége 840 gramm volt. Ennek 
aztán elegendőnek kellett lennie az egész 
napra. A közétkezési pénzt a hadtest- 
hadbiztosságok szabták ki a piaci árak 
függvényében. A csapattesteknél több- 
nyire , nagybani közétkezés" folyt, ez azt 
jelentette, hogy valóságos fogyasztószö- 

vetkezetek alakultak, melyeknek megvolt 
a szállítójuk, szerződéses raktáruk, pincé- 
jük, eladóhelyiségük, a gazdászati keze- 
lést pedig egy tisztekből és legénységi ál- 
lományú személyekből álló vegyes bizott- 
ság vezette. 

Az egyszeri rendes étkezés persze vajmi 
kevés volt olyan fiatal legények számára, 
akik nagy fizikai megterhelésnek voltak 
kitéve, mégha a hivatalos vélemény sze- 
rint , a legénység élelmezését általában 
nem lehet elégtelennek mondani". Bősé- 
gesnek még kevésbé. Olyan vidékről szár- 


Hadi érem 


mazó katonák, ahol háromszor, ötször is 
ettek az emberek, mint például a nagyét- 
kű stájerok vagy felső-ausztriaiak, bizony 
alaposan lefogytak az első időkben, igaz, 
a szegényebb vidékről bevonulók közül 
meg némelyek megbíztak. 

Némi javulást hozott az élelmezésben, 
amikor reggelipénzt is engedélyeztek, és- 
pedig  naponkint és fejenkint egy 
26/o0 krajcárt. Ezért például rántott levest 
lehetett főzni, minden emberre 2 gramm 
lisztet, egy dekagramm zsírt és másfél 
gramm köménymagot számítva, máshol 
konzervlevest, teát vagy  feketekávét 
főztek. 

Az élelmezési adagokat egyébként pon- 
tosan meghatározták. Bosznia-Hercego- 
vina okkupációjával kapcsolatban már szó 
esett a katonák ellátásáról és az élelem be- 
szerzéséről. Ha most fölidézzük, mekko- 
ra adagokban mérték a hadiélelmet, 
könnyen beláthatjuk, hogy a rendkívüli 
erőfeszítésnek kitett hadra kelt sereg tag- 


Jai nem érezték magukat túltápláltnak, 
s a beszerzéskor hajlamossá válhattak 
a túlkapásokra. 

A katonák hadi élelmét háromféle ada- 
golásban irányozták elő. A teljes adag, 
mely kigondolói szerint többet nyújtott, 
mint amennyi , az emberi test fenntartásá- 
hoz múlhatatlanul szükséges" , a követke- 
zőkből állott: 


2 kávékonzerv (92 g) 
400 g friss marhahús 
140 g főzelék (rizs, árpakása, dara, hüve- 
lyesek, köleskása, pohánka, szárított 
tészta) 
700 g friss kenyér 
36 g dohány (tiszteknek nem kellett so- 
dorni, ők 25 cigarettát vagy 5 szivart 
kaptak) 
30gsó 
/ paprika 
20gzsír 
1 g szárított leveszöldség 
5 g hagyma 
2clecet 
ital (ami állhatott 36 cl borból, 72 cl sör- 
ből, 9 ci pálinkából vagy 6 cl rumból) 


Mindezt persze nem osztották ki fejen- 
ként, hanem ennyit számítottak például 
a főzésnél. Feltéve, hogy sikerült besze- 
rezni. 

A szabályzat ugyanis megengedett egy 
szabványos adagot, mely a teljes adagnak 
azt a részét alkotta, mely , huzamosabban 
tartó napontai kiszolgáltatás mellett is 
még elégséges táplálkozást nyújt". (E té- 
ren persze nagy mértékben eltért a had- 
táptörzsek tisztjeinek és a harcoló katona- 
ságnak a véleménye.) Általában a szabvá- 
nyos adag összeállítása olyan volt, mint 
a teljesé, hiányzott belőle azonban a hagy- 
ma, az ecet, az ital, s kisebb volt a ddohány- 
fejadag. 

Ám a hadvezetés gondolt a legmosto- 
hább körülményekre is. Erre az esetre 
eszelték ki a tartalék adagot, ez volt a , leg- 
csekélyebb mérték, melyből az emberek 
több napon át szükségből még megélhet- 
nek". Egy monarchiabeli szakíró leírása 
szerint: ,,Térfogata csekély, súlya ki- 
csiny, minélfogva az emberek több ilyen 
adagot vihetnek magukkal." A két kávé- 
konzerv nem hiányzott belőle, ehhez já- 
rult 200 g húskonzerv, 30 g só, 200 g két- 
szersült, 18 g dohány. Ha a baka egy nap 
alatt felélte több ilyen tartalék adagját, ak- 
kor vagy koplalt, vagy harácsolt, ha tu- 
dott... Ezt a szabályzat is számításba vet- 
te, megjegyezte ugyanis: ,,. ..a szabványos 
és a tartalék adagot, hacsak lehet, az or- 
szág segélyforrásaiból a teljes élelmi adag- 
ra ki kell egészíteni." (Vonatkozott ez 


a lovak fejadagjára is. Az ő teljes adagjuk 
6 kg zab és 3 kg széna volt, a szabványos 
csupán 5 kg zabot, míg a tartalék adag 2 és 
fél kg zabot tartalmazott.) 

A hadsereg-parancsnokságoknak, sőt 
esetenként a többi magasabb parancsnok- 
ságának mindazonáltal jogában állt ,,na- 
gyobb fáradalmak vagy másként kedve- 
zőtlen viszonyok között" a megszabott 
adagokat , a rendelkezésre álló készletek 
figyelembevétele mellett? egyenként vagy 
egészében megkétszerezni. 

A hadi élelmezés fő tápláléka — a kon- 
zervek mind jobban növekvő jelentősége 
ellenére — a kenyér és a hús maradt. A 
kenyeret vagy a lakosságnak kellett szállí- 
tania a csapatok első vonalában a helyszí- 
nen vett (vagy harácsolt) lisztből, vagy az 
előreküldött katonapékeknek a civil la- 
kosság kemencéiben megsütnie. Az egyes 
hadtestek mögött tábori sütödék is mene- 
teltek, kocsijaikon tábori kemencékkel, 
melyek 24 óra alatt 40-50 ezer adag ke- 
nyeret voltak képesek megsütni. Mivel 
azonban e tábori sütödéknek a csapattal 
együtt kellett haladniok (olykor visszavo- 
nulniuk, bár ez az eshetőség nem szere- 
pelt a szabályzatban), és a legnagyobb 
erőbedobás mellett, öt menetnap alatt is 
csak negyvennyolc óráig süthettek, s mi- 
vel kenyeret a messze lemaradó hadtápál- 


A Svejk beöntéskúrájának itt bizony nyoma sincs 


lomásokról nem volt tanácsos előre szállí- 
tani, hiszen a kenyér könnyen romlik, 
a csapatok bizonyos napokon (olykor na- 
gyon sokszor és sokáig) kétszersültet 
kaptak. 

A húsellátás is gyakran nehézségekbe 
ütközött harci körülmények között. 
A hadműveleti területről az ellenség és 
a lakosság többnyire nem átallotta elhaj- 
tani jószágát, a csapat után hajtott gulyá- 
kat meg nemegyszer marhavész döntötte 
le (miként ez például az 1870/71. évi 
porosz-írancia — háborúban történt), 
s e gondon csak a konzervek mind kiter- 
jedtebb alkalmazása segített. 

A szeszes italokat , egészségi szempont- 
ból a test melegítésére és az idegek élénkí- 
tésére" szánták. Egymilliós hadseregnek 
azonban olyan töméntelen bor kellett vol- 
na, amennyit a kor színvonalán szállítani 
nem volt lehetséges, s a borok a hosszas 
zötykölődést sem szokták minőségromlás 
nélkül elviselni. Ez okból menetek alatt 
a csapatoknak inkább pálinkát vagy ru- 
mot osztottak ki, mely italok ,a kisebb 
adagok folytán könnyebben szállíthatók 
messze vidékről", vagyis könnyebben 
megoldható, hogy az ital ,,a szervezetre 
erősítő, jótékony hatást" gyakorolhasson, 


a bor vagy a sör pedig azon napokra ma- 
rad, mikor a csapat , elég szerencsés, hogy 
a hely színén borpinczét vagy serfőzdét 
talál". 

Békeidőben a laktanyában elvileg a 
kantinból volt pótolható az élelem, feltéve 
persze, hogy volt miből, mert hiszen 
a zsoldból erre nemigen futotta. A közle- 
gény ötnaponként, minden hó 1., 6., 11., 
16., 21. és 26. napján ,,a teljesen egybe- 
gyűlt század szemeláttára a századosnak 
vagy legalább a napot tartó tisztnek jelen- 
létében" 30 krajcárt kapott, azaz minden 
napra 6 krajcárt. Ebből mindjárt le is von- 
tak mosópénzül 6 krajcárt, kincstári do- 
hányra szintén 6 krajcárt, elköltött a kato- 
na fénymázra, a fegyver és a lábbeli kené- 
sére szolgáló vazelinra, zsírra, lakkra és 
egyebekre 5 krajcárt, ötnapi zsoldjából 
további 9 krajcár elment tiszta nyaksze- 
gélyre és egyéb tisztogatószerre, úgyhogy 
az öt nap alatt a maradék négy krajcárnak 
hághatott a nyakára a kantinban. Ebből 
nagybani bevásárlásokat aligha lehetett 
eszközölni. 

Az őrvezető már napi tíz krajcárt ka- 
pott, s kiadásai után is maradt az öt napra 
még mintegy 24 krajcárja, a tizedes mar- 
kát minden zsoldosztáskor 75 krajcár 
ütötte, a szakaszvezetőét egy forint, az őr- 
mester pedig 1! forint 75 krajcárt vághatott 


99 


Honvédségi csapatzászló a magyar nagycímerrel 


A kaszárnya 


A század utolsó évtizedeiben rohamtem- 
póban épülő laktanyákban megfordult 
a Monarchia szinte teljes férfilakossága, 
legalábbis a szolgálatra alkalmasak. Ami- 
kor az újoncok október 1-jén bevonultak, 
küllemük is alaposan megváltozott. Ki-ki 
gyakorlómundért öltött, haját egyformára 
(elöl 6 /, hátul 2 / czentiméterre) vág- 
ták. Nyomban megkezdődött a tudomá- 
nyok elsajátítása: előbb a , salutálás", az- 
tán a vigyázzállás, a balra nézz, a jobbra 
nézz, az egyenkénti és a csoportos menet. 
Néhány nap múlva a gyakorlótéren foly- 
tatódott az oktatás. A megterheléseket 
óvatosan szaporították; az első két hétben 
naponta három, nemsokára azonban már 
hat óra hosszat folyt a gyakorlatozás. Eh- 
hez egy-egy órányi elméleti iskolázás já- 
rult. A gyalogos katona alapkiképzése 
nyolc hét alatt befejeződött, az újonc 
egyenként és szakaszban mindazzal me- 
gismerkedett, amit a szabályzat szerint 
tudnia kellett. A kiképzés ezután tovább 
folytatódott, hiszen magasabb kötelékben 
is be kellett drillezni mindazt, amit a ta- 
nulmányok első nyolc hetében begyako- 
roltak. Az úgynevezett , katonaesztendő" 
ezért hagyományosan század-, zászlóalj- 
és ezredidőszakra tagolódott. Ezt követ- 
ték a harcgyakorlatok dandár-, hadosz- 
tály-, sőt hadtestszinten, amelynek bete- 
tőzését az évenkénti nagy őszi hadgyakor- 
lat jelentette. 

A katonaesztendő leteltével a tényleges 
— korabeli szóval: , tettleges? — szolgálat 


Gyalogsági szakasz a laktanya előtt 


Ferenc József megtanulta, hogy birodalmának legbizto- 
sabb támasza a hadsereg. Sorra építtette tehát az olyan 
védelmi kaszárnyákat, mint a hírhedt bécsi Arsenal 


további két hosszú esztendeje követke- 
zett. Ennek során a katonák azt gyakorol- 
ták, amit az első évben megtanultak. 

A háromesztendei szolgálat legnagyobb 
részét a laktanyában töltötték el Ausztria— 
Magyarország katonái. Ez ma természe- 
tesnek tűnik, de a XIX. században még 
a század közepén sem volt ritkaság a be- 
kvártélyozás, a katonáknak a lakosságnál 
történő elhelyezése. Az általános hadköte- 
lezettség bevezetése nyomán létrejövő tö- 
meghadsereg ilyen beszállásolása a tová- 
bbiakban képtelenségnek tűnt, de lakta- 
nyaépítés mellett szóltak fegyelmezési, 
kiképzési és harckészültségi szempontok 
is. 

Egy korabeli propagandaírás árulkodó 
módon úgy fogalmaz, hogy a laktanya 
,nem éppen a kényelemnek és az idylli- 
kus érzelgésnek hajléka" volt. Kiváltképp 
vonatkozott ez a régi, gyakran kolosto- 
rokból átalakított kaszárnyákra, vagy 
a Ferenc József-i kor erődszerű védelmi 
laktanyáira. A századvég épületeiből 
azonban nemegyszer szintén kispórolták 
a vízvezetéket. 

A laktanyai életmód kiváltképp a pa- 
raszt újoncok számára jelentett nagy 
megpróbáltatást: nehéz lehetett a tömeg- 
hez hozzászokni, ahhoz például, hogy 
szakasz-, sőt századkörletben kell hálni, 
hogy a környezetben folytonos a mozgoló- 
dás és zsongás, folytonosan alkalmazkod- 
ni és engedni kell, kevés hellyel beérni az 
étkezésnél, a tisztálkodásnál, s mindeh- 
hez hozzájárul a szokatlan tevékenység, 
a legalábbis nehezen megszokható élelem, 
kényelmetlen ruházat, valamint az az ér- 
zés, hogy az ember minden lépését ellen- 
őrzik, azaz ,a felügyelet és nevelő be- 
hatás", 

A fenyítésekhez nemcsak 
az áristom, hanem 

a kiköttetés vagy 

— mint Moretti festményén — 
a kurtavas is hozzátartozott 


zsebre, s a tiszteseknek járt még kenyér- 
váltság is. De ebből a pénzből se futotta 
nagy lakomákra. 

A kantin így inkább fénymáz, lakk, 
zsír, gomb, tű, cérna, levélpapír, szappan 
forgalmazásával foglalkozott, s a kanti- 
nos, a markotányosok e kései utódja, ne- 
migen gazdagodott meg. Ez úgyis attól 
függött, mennyi pénzt kaptak hazulról 
postán a katonák. A lengyelekről azt be- 
szélték, olyan takarékosak, hogy mellet- 
tük minden kantinos a tönk szélére jut, el- 
lentétben a magyar bakával, akire e téren 
nem lehetett panasz. 

Szó esett már a kincstári dohányról. 
Ebből havonta nyolc csomag járt a kato- 
nának négy krajcárjával — a boltban 10-12 
krajcárba is belekerült volna. A laktanya- 
illat fő alkotórésze, a szolgálatban a baka 
egyetlen élvezete volt ez a ,,komiszdo- 
hány". 

Mindezek alapján nemigen tarthatja 
vonzónak az egykori , k. u. k." gyöngy- 
életet a ma embere. Spártaiak voltak a vi- 
szonyok, egyáltalán nem bőséges a táplál- 
kozás, szűkmarkúan mérték az illet- 
ményt. S a közvélemény tudott erről, hi- 
szen a hivatalos propagandánál erősebben 
hatott a katonaviseltek élménybeszámoló- 
ja. A gyors iparosodással járó tömeglaká- 
sokat nem véletlenül keresztelte el a nép- 
nyelv bérkaszárnyáknak, a sivárságot, 
a vigasztalanságot kifejezendő. 

Fényes anyagi viszonyok egyébként az 
altisztek életét sem jellemezték. A ,,szol- 
gálati jutalomdíj" segítségével az a törek- 
vés érvényesült, hogy az olyan altiszti he- 
lyekre, melyek hosszabb tapasztalatot 
igényelnek, továbbszolgálók, úgyneve- 
Zett , kapitulánsok" kerüljenek. E pótdíj 
a rendes zsoldhoz viszonyítva nem volt 
csekély: az őrmester, aki törvényes köte- 
lezettségén túl még egy évig szolgálatban 
maradt, havi 17 forintot kapott, a szakasz- 
vezető 14 forintot, a tizedes 9 Ft 50 kraj- 
cárt. Természetesen ez a szolgálati juta- 
lomdíj jóval alatta maradt , az egészséges 
ipar bérfizetésének". Ennek folytán azok 
az altisztek, akik jövedelmező szakmát, 
mesterséget tanultak, ritkán szolgáltak 
tovább. A kapitulánsok többsége olyan 
vidékekről került ki, ahol nehezebb volt 
az elhelyezkedés, az egzisztenciaterem- 
tés, a megélhetés, következésképpen 
a továbbszolgálók műveltsége is sok kí- 
vánnivalót hagyott maga után. Mivel pe- 
dig a hadseregreform után mind szigorúb- 
ban megkövetelték a tisztektől a középis- 
kolai végzettséget, ezzel a tiszti pálya be- 
zárult a hivatásos altisztek előtt. ,,Na- 
gyobb lett a távolság az súrix tisztek és 
a vnem úric altisztek között, s az utóbbiak 
legfeljebb fiaikat küldhették a tiszti pályát 

előkészítő katonaiskolába" — mutat.rá 
Deák István. 

A hivatásos katonáskodás igencsak 
igénybe veszi a szervezetet, az altisztek 
nem véletlenül látszottak koruknál jóval 
öregebbnek. A , kivénült, morgó, dörmö- 
gő" őrmester, a , grognard" előbb-utóbb 
terhére vált a századnak — és a százados- 
nak, vélte a korabeli kincstári bölcsesség. 

A körültekintő szabályzatalkotók azon- 
ban erre is gondoltak, s kevés intézkedés 
és indoklása árulkodik jobban egy kor 
egész mentalitásáról, mint ez a gondosko- 
dás. A szabályzat kétféle módon is intéz- 
kedett: egyrészt az az altiszt, aki 18 éven 
át, vagy ennél tovább, folytonosan a 
tettleges — azaz tényleges, hivatásos — 
állományban szolgált, igényjogosultságot 
szerzett a rokkantnyugdíjra, akkor is, ha 
egyébként még erős, egészséges és mun- 
kabíró volt. Az őrmester például 18 szol- 
gálati év után évi 126 Ft, 24 év után 154 
Ft, harminc év után pedig 182 Ft nyugdí- 
jat kapott, a szakaszvezetőnél az összeg 
108, 132, illetve 156 Ft, a tizedesnél pedig 
108, 110 és 130 Ft volt. Harmincesztendei 
szakadatlan szolgálat után minden altiszt 
vagy legénységi állományú egyén igénybe 
vehette a rokkantházbeli ellátást. 

A gondoskodás másik módja a , polgári 
államszolgálat" lehetősége volt. Az az al- 
tiszt, aki legalább 12 évet hordta a császár 
kabátját és bizonyos szakismeretet volt 


A 49. honvédzászlóalj, később a 10. gyalogezred 
II. zászlóaljának zászlója előoldalán: a , legfelsőbb 
névjel" (I FT) a magyar koronával - 


képes fölmutatni, hivatalszolgai, levél- 
hordári és egyéb , alsóbb rangú" állásokat 
pályázhatott meg. Ezeket könnyen el is 
nyerhette, mert a hivatalok szívesen alkal- 
maztak kiszolgált altiszteket, akiknek hű- 
sége, fegyelmezettsége és alázatossága fel- 
ől bizonyosak lehettek. Tömegek céloz- 
ták meg a tisztviselői állásokat is, de jóval 
kevesebb sikerrel, a korabeli indoklás sze- 
rint , részint mivel az előbb említett sza- 
kismerettel és alapműveltséggel az altisz- 
tek nem mindig rendelkeznek, részint mi- 
vel manapság a legcsekélyebb polgári hi- 
vatalra az iskolatanulmányokat végzett fi- 
atalság oly tömegesen pályázik, hogy ezek 
sem mellőzhetők" . 

S következzék mindehhez a kincstári 
társadalomfilozófia: ,, Az első ellátási mó- 
dozat talán nem nagyon csábító; csekély 
nyugdíj, szomorú menhely. Csakhogy 
nem a mi helyzetünk, hanem azoké sze- 
rint kell megítélni, kik az ellátás e módo- 
Zatát igénybe veszik. Mi vált volna ezek- 
ből, ha más pályára lépnek, ha ifjú éveiket 
valamely gyárban töltötték volna, ha cse- 
lédek lettek volna valamely parasztmajor- 
ban, vagy öreg napjaikra a falu szegénye 
gyanánt kellett volna bevárniok — végze- 
tüket??" 


- hátoldalán: a magyar nagycímer 


Amikor szolgálatról beszélünk, hajla- 
mosak vagyunk csak a városi laktanyákra 
gondolni, pedig a hatalmas kiterjedésű 
Osztrák-Magyar Monarchia területén ir- 
galmatlanul eldugott, isten háta mögötti 
kis garnizonokban is állomásoztak kato- 
nák. Hegyvidéki erődökben kémlelték 
folyton az ország- és szemhatárt Tirolban 
vagy még inkább Bosznia és Hercegovina 
végein, be-beszivárgó , banditákkal" nem 
ritkán csetepatéba keveredve. Helyen- 
ként olyan mostoha időjárási viszonyok- 
kal kellett megbirkózniok, melyek hét- 
számra lehetetlenné tették, hogy a legény- 
ség a legszükségesebb és halaszthatatlan 
teendők, az őrszolgálat és a különböző 
karbantartási, lóápolási, hadtápszállítási 
munkálatokon kívül a mindent ellepő hó- 
ba, a tengelyakasztó sárba kitegye a lábát. 
Boszniához képest — ahol a közös hadse- 
reg mindig idegen, megszálló katonaság- 
ként, meglehetősen elszigetelve maradt 
— a galíciai szolgálat valóságos felüdülés- 
nek számított, legalábbis a lovassági tisz- 
tek számára: az unalomnak ugyan itt sem 
volt ellenszere, de a hatalmas tér, az óriási 
távolságok romantikus vonzerővel bírtak. 
Hogy vajon a legénységre is — arról vitat- 
kozhatnánk. Tény azonban, hogy szinte 


minden katona jobban érezte magát a bé- 
kés lengyel és rutén parasztok, a csapat 
körül unos-untalan ott nyüzsgő — s ki tud- 
ja, mi mindennel foglalkozó — zsidó hand- 
lék körében, mint a boszniai hegyek kö- 
zött. 

A változatosság kitapasztalására akadt 
lehetőség bőven, mivel akkoriban szá- 
munkra elképesztő gyakorisággal helyez- 
ték át az alakulatokat egyik állomáshely- 
ről a másikra, olykor a birodalom legtávo- 
labbi csücskébe. Részint az indokolta ezt 
a rendszert, hogy a lakosságra háruló ter- 
hek egyenletesebben oszoljanak el, de azt 
a célt is szolgálta e vándoroltatás, hogy 
a csapatok ne kerüljenek túl szoros kap- 
csolatba a lakossággal, s megbízhatóan 
felhasználhatók legyenek karhatalmi fel- 
adatokra. Ez a szerep — tüntetések felosz- 
latása, sztrájkok letörése, zavargások 
megzabolázása — az idő múltával, a nem- 
zetiségi és szociális ellentétek éleződésé- 
vel mind nagyobb súlyt kapott. 

A megbízhatóságot a fegyelem fenntar- 
tásával is fokozni lehetett, a fegyelmezés 
egyik szokásos eszköze pedig a fenyítések 
alkalmazása volt. Ausztria-Magyarország 
fegyveres erőinél a büntetéseket két szigo- 
rúan elkülönített csoportba osztották. Az 
egyik csoport a katonai bíráskodás, mely 
három fokon -— korabeli szóval élve: há- 
rom folyamodásban -— a helyőrségi bírósá- 
gok, a katonai felső bíróságok és a legfőbb 


katonai törvényszék szintjén — folyt. 
(A magyar királyi honvédség bíráskodási 
gyakorlata ettől némileg eltért, itt a har- 
madik folyamodást csak mozgósítás vagy 
háború esetén vezették be.) A katonai bí- 
róságok kiszabta szabadságvesztéseket 
katonai fogházakban vagy tábori foghe- 
lyeken töltették le, a súlyosabb bünteté- 
sek végrehajtására külön katonai fegyin- 
tézeteket létesítettek, a várfogság — a fegy- 
háznak megfelelő büntetés — leülésére pél- 
dául a theresienstadti, komáromi, aradi, 
eszéki és péterváradi erődöt jelölték ki. 
A bírói szabadságbüntetéseken kívül al- 
kalmazták még az elbocsátást, az elmozdí- 
tást, a kitüntetéstől való megfosztást és 
a lefokozást; a legsúlyosabb ítéletként pe- 
dig a golyó általi halált, , megbecstelení- 
tő" szándékkal pedig az akasztást. 

A fegyelmi fenyítéseket a fegyelem és 
katonai nevelés segédeszközének szánva 
szabták ki. Minden katonáról büntetési 
jegyzőkönyvet vezettek. Ilyen peniten- 
ciák szerepeltek benne: , megfeddés a ki- 
hallgatásnál, mert ismételt figyelmeztetés 
daczára a kivonuláshoz háromszor elké- 
sett", ,,nyolczori megjelenés menetöl- 
tönyben a kihallgatásnál, mert a puskája 
piszkos volt", ,, 30 napi szobaküldöncz- 
szolgálat, mert az elrendelt takarító mun- 
kát vonakodva és ellenkezve végezte", 
ezután következett a , megkötözés két 
órára", , 30 napi laktanyafogság", ami 
mindennemű kedvezmény megvonásával 
és különféle különmunkákra való vezény- 
léssel járt, , 7 napi magányfogság, mert 
sorban és rendben állva feleselt", ,,5 napi 
szigorú fogság ugyanezen vétségbe való 
visszaesés miatt". Ezzel pedig a százados 
saját parancsnoki fenyítő jogkörét kimerí- 
tette, a következő fokozatok már a zászló- 
aljparancsnok erélyét dicsérték, a legsú- 
lyosabb fegyelmi fenyítést pedig az ezred- 
parancsnok mérhette ki: ez pedig a 15 na- 
pi szigorú fogság volt, amit nem éppen 
üdülésnek szántak. A fenyített végig , ma- 
gányzárkában" ült, melyet tíz napig el is 
sötétítettek, zsoldját napi 3 krajcárra szál- 
lították le, dohányoznia tilos volt, szalma- 
zsákot nem kapott, csak pokrócot, hogy 
a deszkafekvőhelyen, a priccsen takaróz- 
hasson, tíz napon át jobb kezét vasgúzzsal 
a bal lábához csatolták napi hat-hat óra 
hosszat, hat napig csak kenyeret és vizet 
adtak neki. 

Altiszteket és őrvezetőket szigorú fog- 
sággal nem lehetett fenyíteni, őket viszont 
a lefokozás réme fenyegette; ezt azonban 
föltétlenül megelőzte a megintés, mely 
többnyire nem tévesztette el célját, senki 
sem vált meg szívesen kiváltságaitól. 

Mindezek a fenyítések semmivel sem 
voltak enyhébbek vagy szigorúbbak, 

mint a kor más hadseregeinél. Mégis: 
Ausztria-Magyarország — hadseregében 
messze magasabb volt az öngyilkosságok 
aránya a szokásosnál. Ez részben azzal 
magyarázható, hogy ez a vidék máig az 
öngyilkossági statisztikák élén jár a pol- 
gári lakosság körében is, de minden bi- 
zonnyal igaza van Johann Christoph All- 
mayer-Becknek, aki a katonák elmagá- 
nyosodásával magyarázza a jelenséget. Az 
egyszerű baka idegen környezetbe került, 
ráadásul olyan vidékre, ahol a lakosság 
nyelvét sem igen értette. Kivel is cseve- 
gett volna egy fiatal bosnyák Grácban 
vagy egy magyar gyalogos Hercegovi- 
nában? 

A katonákat ráadásul idegen tisztek ve- 
zették, akik ugyan előírásszerűen rendel- 
keztek az ezrednyelv ismeretével, de bizo- 
nyára nem azon a fokon, ami lehetővé tet- 
te volna, hogy a legénység megossza velük 
gondjait, gondolatait, leküzdve a köztük 
lévő óriási társadalmi szakadékot. Minde- 
zekhez hozzávehetjük a honvágyat, s nem 
csodálkozhatunk, hogy sokan olyan lelki 
megpróbáltatásoknak voltak kitéve Fe- 
renc József zászlai alatt, amelyekhez 
egyszerűen nem nőttek föl. 


A pótlovazás 


Volt még egy újonc állománya az 
osztrák-magyar hadseregnek; ám az négy 
lábon járt és nem is rekrutának hívták, ha- 
nem remondának, magyarul pótlónak. 
Fontosságát mi sem bizonyítja jobban, 
mint hogy a hadseregszervezeti tankönyv 
rögtön az általános bevezetés és a véderő- 
törvények taglalása után tér rá a lóállo- 
mány beszerzésére. 

A pótlovazás, a Remontierung legalább 
olyan fontos volt abban a korszakban, 
amikor még ezek az állatok tették lehető- 
vé a hadra kelt sereg mozgását, mint az 
újoncozás. Manapság derültséget kelt, 
hogy akkoriban a lovak is hadköteles kor- 
ba léptek, amikor megkezdték negyedik 
életévüket, a tényleges szolgálatra való 
beállításuknak pedig feltétele volt, hogy 
legalább ötödik és legföljebb hetedik évü- 
ket betöltsék. A fegyveres erő számára 
szükséges lovakat és málhás állatokat bé- 
ke idején bevásárlás, mozgósítás esetén 
pedig kisajátítás útján szerezték be, mely 
utóbbit finoman országos lóállításnak 
avagy előállításnak nevezték (vom Lande 
gestellt). Részleges mozgósítás esetén, 
márpedig a világháborúig csak ilyenre ke- 
rült sor, tekintettel a csekélyebb szükség- 
letre, a beszerzést szintén vásárlás útján 
valósították meg. 

A pótlovazást pótlóavató bizottságok 

Ó, az a tiszti virtus! 


végezték; ilyenekből jó néhány állandóan 
működött, Budapesten, Szegeden, Lem- 
bergben, Rzeszówban, Nagykanizsán, 
a Beszterce melletti Bilakban (a Király- 
hágón túl) és Miskolcon. , 

E komissziók a bevásárolt lovakat több- 
nyire szétosztották a csapatok és az intéz- 
mények között. Az engedéllyel rendelke- 
ző csapatok saját vásárló- bizottságot tar- 
tottak fönn. 

A pótlovazás zömmel ősszel folyt, ta- 
vasszal és nyáron csak annyi lovat szerez- 
tek be, amennyi a rendes úton beálló fo- 
gyaték pótlására kellett. 

A pótlóavató bizottságok a hírlapokban 
hirdették ki, mely napokon avatnak fel 
nagy számban lovakat, de hatalmas hir- 
detményt akasztottak ki a községházák 
kapuin is. Az alkalmasnak talált lovakat 
a helyszínen nyomban kifizették, mégpe- 


A nehéz hegyi terepen öszvérekre málháztak 


dig a közös hadügyminisztérium által 
minden évre megállapított átlagos pótló- 
árakon, amelyektől persze gyakran eltér- 
tek. Az árak különböztek a hátas- és a vo- 
natcsapatbeli hámos vagy málhás lovak, 
valamint a tüzérségi hámos lovak eseté- 
ben. Meg volt határozva a pótlójutalék is: 
eszerint békeidőben a hátaslovak békelét- 
számának 12 százaléka, a hámos lovaknak 
pedig 10 százaléka juthatott fogyatékba. 
Eszerint a hátaslovaknak nyolc, a hámo- 
soknak pedig tíz évig kellett szolgálni, mi- 
előtt leszerelték volna őket. 

A mozgósítás esetére elrendelt előállítás 
céljára a Monarchia mindkét felében 
rendszeresen lóösszeírást végeztek, hogy 
a hadügyminisztérium a , hadi lószükség- 
letet" arányosan kivethesse. A nyolcvanas 
években például 180 ezer lóval számoltak 
általános mozgósítás esetén, ám a , lovak 
békelétszáma" csupán félszázezer körül 
mozgott. Az országos lóállítás abból állt, 
hogy a mozgósítási felhívás nyomán min- 
den lótulajdonos köteles volt katonai szol- 
gálatra alkalmas lovait , méltányos ártérí- 
tés" fejében az államnak átengedni. A ló- 
kisajátítás során az avatás, az átvétel, át- 
adás és a kifizetés ugyanúgy történt, mint 
békeidőben, csak éppen egyszerre vonul- 
tattak (volna) be vagy 130 ezer hátas-, há- 
mos és málhás lovat. Kivételezés persze 
a lóállomány körében is történt: nem kel- 
lett a lóállításban részt vennie őfelsége és 
a legmagasabb uralkodóház tagjainak ud- 
vartartásához tartozó, valamint a tenyész- 
ménesek lovainak. 

Egészen sajátságos lókiegészítési rend- 
szert használt a magyar királyi honvéd- 
ség. A honvédlovakat már békeidőben be- 
vásárolták, de a békelétszámon felüli álla- 
tokat, minekutána őket katonai szolgálat- 
ra kiképezték, értsd: kellőleg beidomítot- 
ták, önként vállalkozó gazdáknak és 
egyéb polgári személyeknek tartásra, il- 
letve használatra kiadták. A vállalkozó az 
így kapott lovakat dolgoztathatta, de kö- 
teles volt eltartásukról, gondozásukról, 
ápolásukról és általában jó karbantartá- 
sukról gondoskodni, amit az illetékes ez- 
redparancsnokságok szemléken ellenőriz- 
tek. A lovakat a gyakorlatokra elő kellett 
vezetni, mozgósítás esetén pedig bevonul- 
tatni, vagyis a honvéd huszárezredeknek 
vagy csapatvonatoknak visszaadni. Ha 
egy-egy vállalkozó egy lovat 5-6 évig hasz- 
nált, illetve gondozott, az állat ingyért 
a tulajdonába került. Ezzel mindenki jól 
járt, a vállalkozók fizetség nélkül jó lovak- 
hoz jutottak, a honvédségnek pedig nem 
kellett a békeállományon felül nagy költ- 
séggel lovakat tartania, ugyanakkor moz- 
gósítás esetén biztosan számíthatott jó 
karban lévő, idomított lovakra. Ez az úgy- 


rendszer Magyar- 
országon a második világháború végéig 
fennmaradt. 


nevezett vállalkozó 


A hadgyakorlat 


A csapatok kiképzésének, felkészítésének 
legnagyobb próbája természetesen a fegy- 
vergyakorlat, a manőver. E , békés hábo- 
rúk" adtak alkalmat, hogy az egységek, 
seregtestek összehangolt mozgásokat 
harcszerű körülmények között gyakorol- 
janak. Hogy a harcszerűség mit jelentett, 
mindjárt látni fogjuk. Ami azonban a ko- 
moly háborúban adott, a hadi helyzet, 
a felállás, miegyéb, azt a gyakorlat alatt 
, föl kell tenni", korabeli szóval , suppo- 
nálni" kellett. 

A gyakorlatvezető a kijelölt felek szá- 
mára egy-egy helyzetet gondol ki. Az 
1871-ben tartott váci honvédhadosztály- 
gyakorlat során, mely az első nagyobb 
honvédgyakorlat volt, s ráadásul király- 
gyakorlat, mert az uralkodó személyesen 
is megtekintette, a következő helyzetet 
supponálták a hírlapokban megjelent hi- 
vatalos jellegű közlemény szerint: 

, Egy Pestről a Tiszához visszavonulni 
készülő sereg vezére erős hadosztályt (ke- 
leti hadtest) küld Vác felé oly czélból, 
hogy ez a Vác alá érkezett ellenséges had- 
erőt (nyugati hadtest) visszavonulásra 
kényszerítvén, serege számára a háborí- 
tatlan shátrameneteltx biztosítsa. Szep- 
tember 24-én délután a keleti hadtest Du- 
nakeszire, a nyugati hadtest pedig egyide- 


Vonatcsapat átkelése folyami kompon 


jűleg Sződre és Éltesházára érkezik. Az 
előőrsök egymással szemben állíttatnak 
föl. Szeptember 25-én reggel mindkét 
hadtest folytatja előnyomulását. A gödi 
pusztán történő összecsapás folytán 
a nyugati hadtest a sződ-rákosi patak mö- 
gé vonul vissza, annál is inkább, merteme 
hadtest vezére az ütközet folyama alatt 
ama tudósítást veszi, hogy az ellenség Gö- 
döllő felől erősítést kap. A nyugati hadtest 
előbbeni hadállásába térvén, azt megtart- 
ja. Az e napon Gödöllő felől erősítést 
nyert keleti hadtest a gödi csárdánál és 
a gödi pusztánál táboroz, honnan azonban 
még aznap este haderejének egy részét sa- 
ját serege zöméhez kell menesztenie. 
Szeptember 26-án, az időközben teteme- 
sen megerősbült nyugati hadtest támadó- 
lag lép föl. A keleti hadtest, mely a Cso- 
mádtól délre fekvő magaslatokra vonult, 
védelmi ütközetben törekszik időt nyer- 
ni. Mindkét rész a harctér közelében tá- 
boroz. Szeptember 27-én a nyugati had- 
test folytatja előnyomulását. A Mogyoród 
körüli magaslatok támadásával és védel- 
mével a hadászat bevégződik." 

A hírlapok bő terjedelemben foglalkoz- 
tak az előkészületekkel és színes riportok- 
ban ecsetelték a csapatok gyülekezését, 
különös tekintettel az előkelő vendégek 
elszállásolására. A honvédség főparancs- 
noka, József főherceg , a váckörnyéki úri 
nép kedves öreg fogadójában", a Csillag 
emeletes vén házában szállott meg. A ki- 


rálynak Fóton, Károlyi István gróf kasté- 
lyában készítettek elő megfelelő lakosz- 
tályt. 

Az emlékezetes nagy hadgyakorlat" 
a honvédség dandárgyakorlataival kezdő- 
dött. József főherceg a királytól a , ke- 
gyet" kikérte, hogy gyalog- és lovashon- 
védeivel előzőleg külön is bemutatkoz- 
hassék. Ez volt az első alkalom, lelken- 
deztek a lapok, még a fanyalgó ellenzé- 
kiek is, midőn a magyar király előtt a ma- 
gyar honvédség nagyobb tömegben, tisz- 
tán elkülönítve gyakorlatozhatott. Göd- 
nél, 1871. szeptember 22-én, pénteki na- 
pon folyt le a királyi szemle, mely reggel 
8 órától délelőtt 11 óráig tartott, és ame- 
lyen a honvédségből tizenkét gyalogzász- 
lóalj, nyolc lovasszázad, tizenkét szórlö- 
veg (erről az ágyúpótlékról még lesz szó), 
egy utász- és tábori távjelzőosztag végzett 
kisebb taktikai gyakorlatokat. 

A szemle megdobogtatta az érző ma- 
gyar szíveket, hiszen a három éve felállí- 
tott magyar fegyveres erő először vehetett 
részt önálló csapatszemlén, igazi Re- 
vue-n. Az A Honvéd című lap így tudósí- 
tott a részletekről: ? 

, Pénteken, f. hó 22-én Ő cs. és apostoli 
királyi Felsége, legkegyelmesebb Kirá- 
lyunk és Urunk kegyeskedett az összes 
honvédcsapatok felett szemlét tartani. 
E végből a Vác környékén összpontosított 
csapatok következő rendben állottak fel: 
Az első harczvonalban a gyalogság össz- 
pontosított állásban. A jobbszárnyon tö- 
megben a pesti első dandár, közepett az 
ipolysági 13. dandár és a balszárnyon 

a budai 16. dandár. A jobbszárnyon a cs. 
kir. zenekar mellett őfenségének (Tózsef 
főhercegnek) kísérete és a jobbszárny 
dandár-, segéd- és parancsőrtisztje, a bal- 
szárnyon a be nem osztott törzs- és főtisz- 
tek rang szerint. A második harczvonalban 
a szórólövegek, utász és sebesültvivő osz- 
tályok a távjelzőkkel. Hét óra után megje- 
lent őfensége és nemsokára jelentették, 
hogy Őfelsége a király közeledik. Erre 
őfensége kardot rántván a király fogadásá- 
ra indult, s háromszoros kardtisztelgés után 
fogadta Öfelségét, ki látható elégültséggel 
lovagolt végig először a gyalogság, aztán 
a lovasság hosszú során és végre a harma- 
dik harczvonalban felállított osztagok 
előtt. A csapatok kibontott zászlóikat sza- 
bályszerűen lebocsátották. Ezen jelenet 
nagyszerűsége általában véve mély benyo- 
mást tett mind a csapatokra, mind az őt kí- 
sérő környezetre. Ezen kíséretben a hon- 
védelmi miniszter: gróf Andrássy Gyula 
őexcellenciáján kívül még igen számos ka- 
tonai nevezetesség és több idegen volt, 
kik a szemléhez a fővárosból a váci tábor- 
ba kirándultak. Szemle után Őfelsége ke- 
gyeskedett a ( . . .) dandárokat egyenként 
hosszasabban gyakoroltatni és végre 
a nyolcz századból álló lovasdandárt lovag 
Henneberg alezredes úr által elővezettet- 


ni. A gyakorlatok végével úgy a gyalog- 
ságnak, mint a lovasságnak sikerült a leg- 
nagyobb elismerést kiérdemelni s mind a pa- 
rancsnokok, mind pedig a legénység ma- 
gasztosult kedéllyel távozott beszállásolá- 
si helyére, a legszebb emlékeket vivén 
magával. Mielőtt a csapatok állomásaikba 
távoztak volna, lelkesült éljenekbe törtek ki 
s a magyar fajjelleg ezen őszinte nyilvánulá- 
sa bizonyára nem esik, bármennyire ellen- 
kezik a katonai merev szabályokkal, a ka- 
tonai derék fegyelmezettség rovására, miután 
azon lelkesedettségről tesz tanúbizonyságot, 
melynek hiányát a rideg formaságok nem ké- 
pesek pótolni. Általánosan el van ismerve, 
hogy a honvédségben friss katonai szellem 
van, hogy a tisztek közti egyenértés kifogás- 
nélküli, hogy a legénység iránti humánus bá- 
násmód kivétel nélkül emeli a jókedvet és 
a szolgálati buzgóságot . . ." (kiemelések az 
eredetiben — J. Gy.) 

Mivel a honvédségnek nem volt tüzér- 
sége, a nagyobb hadtestekben való gya- 
korlatokat viszont anélkül furcsa lett vol- 
na megtartani, az uralkodó közös hadse- 
regbeli ütegeket, valamint műszaki és 
egészségügyi csapatokat vezényelt a váci 


Honvédgyakorlat Vác mellett. A polgári közlekedést 
a harcszerűség rovására sem akadályozhatja semmi 


táborba. Sőt, hogy az , összetartozásra és 
együttes működésre való hivatottság esz- 
méje kifejezést nyerjen", Ferenc József 
azt is elrendelte, hogy a budapesti helyőr- 
ség -— szintén közös hadseregbeli — csapa- 
tai is részt vegyenek a gyakorlaton. ,, Szó- 
val az ágyúkat nem bízták illő ellenőrkö- 
dés nélkül a honvédekre!? — dohogtak 
a negyvennyolcasok. A lényeg azonban az 
volt, hogy a hetvenezer főt megmozgató 
, manjoeuvre" nem nélkülözte a lövege- 
ket, szám szerint egyébként — mit tesz is- 
ten —, , ausgetippelt" negyvennyolcat. 

A harcgyakorlatok Vác, Fót és Kerepes 
között az igen változatos, hullámos, er- 
dős, csalitos szőlőterepen, magaslatok or- 
main, rétséges völgyek mélyedéseiben, 
tarlós síkokon játszódtak le. A támadó 
nyugati hadtest a fövegén megkülönböz- 
tetésül fehér szalagot viselt, számoltak be 
a magyar lapok, amelyek továbbra is nyo- 
mon kísérték a harcok minden mozza- 
natát. 

, Maga a táborbaszállás a legnagyobb 
rendben történt" — tudósít a már idézett 
A Honvéd, majd beszámol arról az , igen 
jó, mondhatni költőiesen kedélyes hangu- 
latról", melyet a , fekszalmakötegek és 
a fellobbanó tábortüzek idéztek elő". 
A honvédtiszteknek a közöshadseregbeli 


tisztekkel való barátságos összejövetele, 
a felhangzó zene és lelkes éljenek a hangu- 
latot még inkább emelték. 

Szeptember 25-én aztán a gödi pusztán 
a nyugati és keleti hadtestek — , virradóra, 
az imakürtjel elfúvása után"? — szenvedé- 
lyes harcokat vívtak. A , gödi csatáról" 
a többi között a Magyarország és a Nagyvi- 
lág című lap is részletesen beszámolt, han- 
got adva azon csodálkozásnak, mellyel 
a bámész nézőközönség a csatártaktikát, 
ezt a korábbi zárttömeges gyalogharc- 
módtól olyannyira eltérő harcászatot fo- 
gadta. A szemtanúk a briliáns lovastáma- 
dásokat, a szuronyrohamokat, a sortüze- 
lést, amikből azért akadt elég a látványra 
éhes publikum szemének gyönyörködte- 
tésére, viharos tetszésnyilvánítással kí- 
sérték. 

A közvélemény egyébként nemzeti fel- 
buzdulásában a József főherceg vezényel- 
te nyugati hadtestet tekintette magyar se- 
regnek — nyilván, mert a diszpozícióban 
annak győzelme volt megírva —, s a Vasár- 
napi Újság október 1-jén így áradozott 
a , magyar diadalról": , 27-én volt a döntő 
nap. A miskolczi dandárral egyesült nyu- 
gati sereg rettenetesen megverte a Gablenz- 
féle (a budai főhadparancsnok vezette) 
keletit. Sőt, nemcsak hogy megverte, ha- 
nem tökéletesen elvágta zömétől, a Tisza 
felé vonuló nagyobb hadseregtől . . . A fő- 
város szívéről nagy kő esett le. Nem fe- 
nyegeti az ellenség s az első diadalt már ki- 
vívták új honvédeink." 

Hogy a keleti , nagyobb hadsereg", 
melytől oly dicsőn sikerült elvágni Gab- 
lenz báró hadtestét, csupán , feltevéssze- 
rűen létezik", továbbá a , győzelem" és 
a , vereség" előre elhatároztattak, az a ha- 
zafiúi lelkesülettől fűtött nézőket sem za- 
varta túlságosan. 

A Pesti Napló tárcaírója szeptember 
26-án így idézi fel a nézők értő beszélgeté- 
seit: 

.— Ah! Ott már porfellegek gomolyod- 
nak fel. . . A porfellegből honvédlovasság 
bontakozik ki . . . Ez tán kémjárat!?! . . . Az 
az; ki akarják kémlelni az ellenséget, 
melynek néma nyomai az erdőn túl látsza- 
nak! — vélekedik az egyik (a távcsövekkel 
felfegyverzett fővárosi nézősereg izgé- 
kony tömegéből). 

— Dehogy kémjárat! Egész szakasz! 
— ellenveti a másik rögtönzött szakértő. — 
Bizonyosan fel fogják az ellenséget tartóz- 
tatni. 

— Hátha csak ágyúfedezet? — jegyzi meg 
egy harmadik szakértő sokat jelentő 
szemhunyorítással. 

— Ő, nem az! . . . Ez a lovasság bizonyo- 
san azt a halmot fogja rohammal elfoglal- 
ni! — szól közbe a negyedik. Ez észrevételt 


általános zúgás vágja el és a szakértőnek 
kabátját valaki megrántja, súgván: 

— Mit gondolsz?! . . . Lovassággal hegyet 
foglalni el?! — A szakértő haragosan el- 
fordul: 

— Ha Hannibal elefántokat vihetett át 
az Alpeseken, miért ne foglalná el a ma- 
gyar huszár a gödi dombot?!" 

A szívet melengető magyar vezényszó 
és az ország címerével díszített fehér hadi- 
zászló mellett némi ürömöt vegyített az 
örömbe, hogy az élelmezés nem ment 
zökkenőmentesen. Kiváltképp szembe- 
szökővé tette a hiányosságot, hogy a részt 
vevő közös hadseregbeli zászlóaljak ellá- 
tása példásan sikeredett. A Pesti Napló 
így számol be a koplalásról: 

, A honvédek nem voltak fáradtak, ha- 
nem enni sem ettek. Nem ettek?! . . . Reg- 
gel 5 óra óta talpon vannak s kenyéren rágód- 
nak, hát ne legyen most egy pohár boruk, 
egy harapás húsuk sem?! . . . Gablenz ha- 
ragosan száguld végig a sorokon és leple- 
zetlenül jelenti ki bosszúságát e hanyag- 
ság felett, melynek egyszerű magyarázata 
az, hogy Weisz Ábrahám derék szállító 
— nem szállított. Elkésett vagy elhibázta, 
vagy?... Valóban nem tudom, mivel 


Vaskorona-rend, 3. osztály, kardokkal 

szokták a hadiszállítók megbocsáthatat- 
lan hibáikat kimenteni. A honvédség nagy 
része tehát koplalt és kapott a meleg hús 
helyett szalmazsuppokat mindaddig, míg 
a rögtöni rendelkezés folytán rekvirálandó 
ökrök megérkeznek és csapattatik hatal- 
mas áldomás, ha nem isymagnumc." 

Így azután az élelmesebbek nyulat fog- 
tak a tábor körül vagy , csöves tengerit" 
sütöttek a tábortűznél, a környék népe 
pedig nyilván örvendezhetett. 

Nem koplalt persze mindenki. József fő- 
herceg például a Váci Népkörben rende- 
zett a sikeres manőver után lakomát. Az 
Üstökös évek múltán (1877. március 25.) 
elevenítette föl az emlékezetes diner-t, elő- 
rebocsátva a megjegyzést, hogy ,,csak az al- 
kalmatosabb helyiség hiányának és a vélet- 
lennek volt tulajdonítható", hogy a lakoma 
ehelyütt tartatott, sa Népkörben Kossuth, 
Bem és Garibaldi falon függő arcképcei alatt 
foglalt helyet , a magyar nép fenséges ba- 
rátja" , József főherceg. 

Ferenc József a fóti kastélyban adott 
udvari ebédeken napról napra meghívott 
tisztek csoportjaival étkezett. Egy-egy al- 
kalommal hatvanöt honvédtiszt részesült 
e legmagasabb kegyben. , Először ekkor 
történt meg" — méltatta az eseményt egy 
hírlap —, , hogy a király honvédtisztjei köré- 
ben ily bizalmasan időt töltött . . . " Az ő tü- 
relmét mindenesetre nem tették a népkö- 
rihez hasonló festmények kifüggesztésé- 
vel próbára. 

Bár. . . talált az uralkodó a fóti kastély- 
ban egy daliás huszártisztet ábrázoló olaj- 
festményt, meg is kérdezte az agg Károlyi 
grófot, kit ábrázol. 

—- Csekély magomat, felséges uram 
— hangzott a válasz. — Mégpedig mint a 
Károlyi-huszárok ezredesét, aki hazámért 
és koronás királyomért ma is hasonló tűz- 
zel tudnék kardot ragadni! 

A király erre állítólag megrázta az öreg 
házigazda kezét, és nemsokára — jóllehet 
a szabadságharc után minden rendjelétől 
megfosztották — kinevezte Károlyit való- 
ságos belső titkos tanácsosává. S ettől 
kezdve gyakori vendégek voltak itt, ha 
a szomszédos Gödöllőn időztek, a királyi 
család tagjai, kiváltképp Erzsébet király- 
né — mellesleg a honvédség első zászlóany- 
ja —, aki nagyon szerette a lovaglást. Jókai 
Mór lapja, az Üstökös így számolt be 1872. 
december 23-án a fóti vadászatról és ki- 
rálynapokról: ,, . . .a völgybe szállt jelen- 
ben Őfelsége a Rákosmezején kalandoz 
a vörös Írakkos rókavadászok élén. Az 
idei szép hosszú ősz és tél különösen ked- 
vez a vörös koma hajkurászásának, amit 
magyarán így hívnak — run . . . ( . . .) A Gö- 
döllőn tartózkodó udvar rendszerint jelen 
van a hajtásokon, miniszterek kíséreté- 

ben; s ha a külügyér [1871 novembere óta 
Andrássy volt a Monarchia közös külügy- 
minisztere] leutazik Bécsből, az sem ma- 
rad el. (.. .) A nép pedig örvend a királyi 
pár látogatásának, kik gyakran erednek 
szívélyes beszélgetésbe velük, mint a 
múltkor is a mogyoródi atyafival az a ssző- 
ke huszárkapitányc. Deczember egyik 
reggelén Megyer felé tartott a mintegy 
harmincz lovagból álló csapat, köztük 
Bellegarde főudvarmester és Andrássy 
Gyula. Csakhamar felverték a rókát, ha- 
nem az hordta az irhát szaporán, mert 
ő legtöbbet ad saját úri bőrére; s csakha- 
mar eltűnt a tótmegyeri rozzant dobogó 
cölöpei között. Utána! Ki kell füstölni, 
azaz ásni! Csakhamar kiszorult a híd alól, 
s vitte rőt vitorláját Fóth felé. Tizenkét 
percznyi üldözés, át az Almássy-pusztán. 


—- De mikor már van az országnak magyar 
minisztériuma?! 

— Hjaj, nagy uram, nemcsak a német hun- 
czut ám! — E pillanatban vágtatva érke- 
zett meg Andrássy grőf és a többi lovagok, 
s az inkognitó beszélgetésnek vége sza- 
kadt." 

(Kicsit elkalandoztunk a róka lompos 
vörös farkát követve a buzérvörös hon- 
védnadrágoktól, de e párbeszéd bepillan- 
tást engedett abba, miként diskurálhatott 
a magyarok apostoli királya vitéz honvé- 
deivel is. Mert aligha valószínű, hogy köz- 
vitézeihez leereszkedve mást, mint né- 
hány betanult , kitételt? megengedett vol- 
na magának. ) 

Térjünk most vissza a királygyakorlat- 
hoz. Ferenc József, midőn a manőver be- 
fejeztével József főherceg honvédfőpa- 


elismerése jeléül ezennel a Szent István- 
rend nagykeresztjét adományozzam. Kelt 
Fóthon, 1871. év szeptember hó 27-én. 
Ferencz Józsefs. k." 

Mindezek fényében ma komikusnak 
tűnik az a hazafias lelkesedés, amellyel 
a Magyarország és a Nagyvilág dicsérte 
a helyüket derekasan megállt honvéde- 
ket, Ferenc József honvédeit: 

,, : . . oly élénk szellem, derült kedve és 
igazán harczias magatartás ömlött el az 
egész honvédhadosztályon, hogy a néző 
akaratlanul lelkesülni kényszerült, midőn 
e tiszta magyar sereget látta, közte mozgott 
és vele érintkezett. Nagy érdeme van eb- 
ben a honvédtisztikarnak, mely a régi 
osztrák copftól eltérve, tud annak rendje 
szerint okosan, szigorúan, de egyszer- 
smind bizalmat s szeretetet gerjesztőleg 


1905: tábori kényelem egy bosnyák ezredben (A. Zimolo 
mostari fényképész felvételei) 


A király egy fóthi földész háza előtt állt 
meg. A háznépség kiszaladt a lovas urat 
nézni. A gazda megbillentette a kalapját, 
s azt mondta az angol ménre, hogy sszép 
csikóx. A lovas úr tüzet kért, a gazda szí- 
vesen kínált — egy pipa szűzdohányt is . . . 
A lovas úr köszönte szépen a fáradságot. 

— Jó szóért, miért ne, uram? 

— Aztán hogy vannak itt Fóthon? — kér- 
dé alovas úr. 
— Csak megvolnánk, nagy jó uram, mint 
a gyalogpaszuly karó nélkül! — A lovas úr 


elmosolyodott a magyaros kitételre 
s tovább kérdé: 

— Az időjárás, ugy-e, valóban tavaszi 
még? 

— Már hiszen, ami azt illeti, inkább télen 
fagyna, mint nyáron . . . 


— De a világ folyásával csak megelége- 
dettek? 

— Hiszen nem volna rossz világ; csakhogy 
mi tagadás, bizony pecsovics-világ ez, 
uram! 

rancsnokot kitüntette, a hivatalos lap- 
ban szeptember 27-én közreadott legfel- 
sőbb kéziratában nemcsak a honvédség 
derekasságáról nyilatkozott — ugyan mi- 
ként máshogy? , mint — , teljes megelégedés- 
sel", hanem a hazafias hírlapok nagy-nagy 
örömére kijelentette azt is, hogy ez a hon- 
védség csakis magyar, éspedig , magyar 
honvédség". (Az igazán részletkérdésnek 
számított, hogy a váci tábor egyik pa- 
rancsnoka a horvát honvédség részéről 
a horvát Kulmer gróf ezredes, zágrábi ke- 
rületi parancsnok volt.) , Kedves öcsém, 
József főherczeg!? — kezdődött a handbil- 
let. — , Az utolsó napi hadgyakorlatoknál 
a magyar honvédségnek legelőször volt al- 
kalom nyújtva, hogy nagyobb hadtestek- 
ben s a közös hadsereggel együttesen mű- 
ködhessék, s minthogy valamennyi alosz- 
tály oktatásában s kiképeztetésében az 
előmenetelt örömmel vettem észre, az ál- 
talánosan tanúsított buzgalomért, teljes 
megelégedésemet nyilvánítom. Egyúttal 
kellemesen indíttatva érzem magamat, 
hogy kedves öcsémnek, a honvédség ki- 
képeztetése körül szerzett kitűnő érdemei 


bánni a legénységgel. A tisztikarnak pe- 
dig a honvédtörzstisztek adják meg a szel- 
lemet s hogyne volna e szellem lelkes, ha- 
zafias, midőn a 48-diki hősöktől ered, kik 
most is az élén állnak az ügynek . . ." 

Nem igazán jellemző természetesen az 
1871. esztendei honvédnagygyakorlat, 
bár a gyakorlatok menete mindig így ala- 
kult. Kezdődött egy csapatszemlével, 
azután a gyakorlatvezető meghatározta 
a feladatokat. Hogy ki győz, előre el volt 
döntve, nem is ez volt a tétje a manőver- 
nek, hanem a végrehajtás mikéntje. Ez 
utóbbit a gyakorlatot követő megbeszélé- 
sen értékelték ki, ahol a gyakorlatvezető 
és a döntnökök mintegy tetemre hívták 
a parancsnokokat. Maga a fegyvergyakor- 
lat az alábbiak szerint játszódott le: 

A gyakorlatvezetőnek jelentik parancs- 
nokok intézkedéseit, ezáltal ő az egész 
gyakorlat szálait kezében tarthatja, mert 
mindkét félnek szándékait ismeri és mód- 
jában van az ütközet lefolyását a (képzelt) 
szomszédos hadtestek sorsáról , föltevész- 
szerűen érkező hírek" által befolyásolni. 

A gyakorlatvezető és döntnöktársai 


amúgy is a gondviseléssel határos hata- 
lommal rendelkeznek. Szinte fátumként 
kísérik a gyakorlaton részt vevő feleket. 
Messziről meg lehet őket ismerni, sapká- 
juk mellett ugyanis zöld gallyat viselnek. 
, Az ő döntésük kérlelhetetlen, meg nem 
fellebbezhető, mint a végzeté, de gyakran 
igen bosszantó is" — írja a már idézett 
1889-es kedvcsináló könyv, felidézve egy 
példát: , A parancsnok az ellenfél által 
gyengén megszállott magaslatra lihegve 
felhajszolta elővédjét, ennek oltalma alatt 
fogja a főcsapat e magaslatot elérni, meg- 
mászni, megszállni, megtartani; de ott áll 
egy döntnök, aki kérdezget, tárgyalgat, 
alkudozik, megszámlálja a fejlődött sza- 
kaszokatx és úgy találja, hogy az elővéd tá- 
madása snem volt eléggé előkészítvex 
vagy vel volt hamarkodvax, vagy a terep 


mas civil nézőközönség, a tribünökön 
szemlélődő arisztokrácia és a dombolda- 
lakra telepedő bámészkodó sokaság 
amúgy is a rohamokat, a lovas csatákat 
szereti: 

,;, Kilencz óra — és ahol ni, ott az első jár- 
őr. Persze, hogy a magaslat gerinczén lo- 
vagol; onnan mind a két oldalt áttekinthe- 
ti. Ha odalenn lovagolna, csak az egyiket 
látná. Nézze, nézze, amoda üget két ellen- 
séges lovasszázad. A dolog kezd képpé 
alakulni. Most mindjárt látunk egy lovas- 
sági rohamot. Látja, az innenső lovasság 
ép most bukkan elő és neki megy, a túlsó 
a rohamot elfogadja. Most — jaj! egy nagy 
krumplitábla van közöttük. Hjah kérem, 
így nem lehet háborút viselni! — Mind 
a két fél megáll, mert a mezei károk a vcse- 
kély javadalmazás miattx tilosak; a trom- 


ellenség!x — xKöszönömlx — )De őrnagy 
úr kérem, azt parancsoltam, hogy gyor- 
san!x— De kéremx , — már most mindegy, 
neki a legczukrosabb czukorrépának. 
— Alig haladt száz lépésre, lóhalálában 
vágtat hozzá egy vezérkari tiszt: vŐrnagy 
úr, jelentem alássan, ő excellentiája újra 
emlékezteti, hogy a termésbe bemenni 
nem szabadix — xDe hisz — yŐrnagy úr 
kérem, már sürgetve kell kérnem: gyor- 
sankx— De kérem —x ( . . .) Hát bizony mi- 
nálunk nagy a répanyomorúság. A leg- 
ügyesebb taktikus, ha azonfelül a vrépa- 
taktikátc nem érti, kudarczot vallhat." 
Mindezt pedig nem Roda Roda vetette 
papírra, hanem a szatirikus éllel igazán 
nem vádolható Danczer Alfons és szerzői 
együttese. Hiába fordult a , békeidők" év- 
tizedei alatt nagyot a világ, hiába öltött ad- 


minősége, a számerő elégtelensége folytán 
vnem sikerültx — és az egész terv dugába 
dőlt; tessék újra kezdeni." 

A takarékosság aztán derültséget keltő 
helyzeteket szül a legkomolyabb ábrázat- 
tal végrehajtott gyakorlatokon: 

, A háborúban az ágyú meg a puska ve- 
szi át a döntnök szerepét. Békében egy- 
egy ütegnek amolyan ppusztító tüzelésec 
miben áll? Az üteg ott fenn áll valami 
szurdokban és minden húsz perczben 
egy-egy lövést durrant, mert a lövés tölté- 
nye drága; és ott, ahol igazán állana, talán 
épen valamely dús repczeföldnek kellő 
közepén, ott egy tüzér kis zászlócskát lo- 
bogtat. Ha a zászlócska fehér, akkor ép- 
pen a gyalogság vpusztíttatikc, ha vörös, 
akkor jaj neked lovasság, ha pedig mind 
a két zászlócska lobog, akkor az ellenséges 
üteg vleszereltnek tekintheti magátcx. Ezt 
persze az embereknek meg kell mondani, 
mert különben nem tudják és saját pusz- 
tulásukat észre sem veszik. Ez a kényes 
feladat szintén a döntnöké." 

Ám nézzünk valami látványosabb jele- 
netet. A hadgyakorlatokra kiutazó hatal- 


bítások váltig fújják — ez aztán a hős ro- 
ham!(...) 

A gyalogságnak a vetések és a termő nö- 
vényzet még kellemetlenebb, mint a lo- 
vasságnak. A huszárok egy kis ügetéssel 
játszva megkerülik. De a gyalogságnál— 

sŐrnagy úrix szól a parancs, vszállja 
meg gyorsanx — megjegyzendő, hogy nagy 
gyakorlatnál minden parancshoz hozzá 
biggyesztik ezt a szót ogyorsan!x, ez már 
így a mi vérünkben van — sszállja meg 
gyorsan azt a magaslatot, mielőtt az ellen- 
fél elérnéx. vIgen is!lx — és alig halad száz 
lépésnyire, előtte a beláthatatlan repcze- 
tábla vagy a kukoricza vagy a legszebb cu- 
korrépa termése. Már most jobbra vagy 
balra kerüljem ki ezt a tengert? — Segéd- 
tiszt úr, lovagoljon sgyorsanx jobbra és 
keressen egy mesgyét, én balra lovagolok. 
— x De őrnagy úr, gyorsanlx — vIgen is, ké- 
remlik — és sehol egy talpalattnyi mesgye. 
A termő tábla hatszáz lépés széles. Be- 
menni nem szabad, mert hát — mezei ká- 
rok stb. Balra nem lehet, mert— vhadnagy 
úr, hát talált?x — oIgen is, őrnagy úr, 
odább van egy mesgye, csak hogy ott állaz 


dig soha nem látott méreteket a hatalmak 
fegyverkezési versenye, hiába fejlesztette 
a tudomány mind nagyobb tökélyre 
a gyilkolás eszköztárát, egyre hatalma- 
sabb ágyúkat, vastagabb páncélokat, 
gyorsabban embert irtó gépfegyvereket és 
ismétlőpuskákat, masszívabb erődöket 
kiagyalva, s akkor még nem beszéltünk 
a gépekről, a gépi hadviselés első fecskéi- 
ről, automobilokról, motorkerékpárok- 
ról, repülőgépekről — a fegyvergyakorla- 
tok alapvetően nem változtak. Johann 
Christoph ÁAllmayer-Beck ,előírások és 
szokások erősen összetartó katonai rituá- 
léjának" nevezi a manővereket, amelyek 
mindig ugyanolyanok maradnak, akárhol 
és akármikor rendeztessenek is meg. Az 
állandóságot, a folyamatosságot, a változ- 
tathatatlanságot sugározták — vagy lega- 
lábbis kellett (volna), hogy sugározzák 
— ezek a hadgyakorlatok, egy olyan kor- 
szakban, amikor a Monarchia (sokak sze- 
rint korhadt) épületét mind jobban ki- 
kezdték külső és belső bajok, a dualizmus 
rendszerét mind a kül-, mind a belpoliti- 
kában aláásó válságok. 

A kardbojt viselői 


4 b. a 


sokasodó bajok, a sűrűsödő vi- 

harfelhők közepette Ferenc Jó- 

zsef hatalmas birodalmában 

továbbra is (vagy mindinkább) 
a hadsereg maradt az az összetartó erő, az 
a védőbástya, amelyre az uralkodó, mint 
a legfelső hivatalnoki karon kívül legin- 
kább tőle függő, tehát egyedül összbiro- 
dalmi hatalmi apparátusra bizton számít- 
hatott. S e haderőn belül is a tisztikar volt 
az a testület, amely ezt az összbirodalmi 
szellemet a leginkább megtestesítette. ,,A 
monarchia sokágú és soknyelvű szerveze- 
te mellett a tiszt, ki a fegyveres szolgálatot 
élethivatásának választotta, fölötte áll 
minden politikai és nemzetiségi pártosko- 
dásnak; ő feladatának világos tudatában 
a császár és király közvetlen szolgálatában 
áll, 0 Felségében látja a haza első és leg- 
felsőbb képviselőjét, kinek szentelt sze- 
mélyében van a monarchia mindkét álla- 
mának egyesítő és látható kapcsa" — írta 
a már többször idézett száz évvel ezelőtti 
kedvcsináló munka. 

Azt hihetnők, hogy a Monarchia tiszti- 
kara olyan előkelő helyet töltött be a társa- 
dalomban, amilyet fontos pozíciója meg- 
kívánt volna. A történetek, anekdoták, 
irodalmi példák azt sugallják, hogy ez va- 
lóban így volt, s ezen az árnyoldalak 
— adósságok s egyebek — sem rontanak. 
De a közhiedelem a porosz-német tiszti 
kaszt helyzetét vetíti a Habsburg Biroda- 
lomra, ugyanolyan militaristának képzel- 
ve az utóbbit, amilyennek az előbbi való- 
ban bizonyult. Ha azonban tüzetesen 
szemügyre vesszük e testület életkörül- 
ményeit, merőben más képet kapunk. 

Anyagi helyzetük jóval sötétebb, sem- 
mint gondolhatnánk. Jóllehet , a diplo- 
matiai szolgálat után a katonai pálya az, 
melyet az állam legjobban fizet", ez bi- 
zony igencsak viszonylagos megfogalma- 
zás. S ha a század második felében a forra- 
dalmak és hadseregreformok előtti , ,czifra 
nyomorúság" már a múlté lett is, a tiszti 
pálya nem számított , nyerekedőnek vagy 
vagyonszerzőnek", a legtöbb, amit a je- 
lentkezőknek ígérni lehetett, a biztos és 
gondtalan megélhetés volt. Arra azért 
ügyeltek a kincstár hivatalnokai, hogy 
a katonatisztek megkapják azon anyagi 
eszközöket, melyek elegendőek ,,a tekin- 
tély megóvására a társadalom körében", 
csakhogy ez is relatív, s a tisztek szolgálati 
jövedelme nem mindig állt arányban az 
érintettek igényeivel. Hogy mi tartozik 
ahhoz, amit a , standesgemá8", a (tiszti) 
s álláshoz illő" kifejezéssel illettek, kinek- 
kinek a maga elbírálására volt bízva, 
s óhajok és lehetőségek, költekezés és ille- 
ték nem voltak mindig összhangban egy- 
mással. Mindazonáltal az illetmények 


112 


összegei inkább azt a panaszt látszanak 
igazolni, mely így hangzott: , Az oszt- 
rák—magyar tisztet fizették a legrosszab- 
bul a világ hadseregei közül." 

Nézzünk konkrét példákat, ismét hiva- 
talos forrásból véve az adatokat: egy Bu- 
dapesten szolgáló cs. és kir. hadnagy 50 
Ft havidíjat (Gage) kapott, ehhez járult 10 
Ft fenntartási járulék (Subsistenzzulage), 
36 Ft és 66 krajcár lakás- és bútorbér 
(Ouartiergeld), valamint 8 Ft a tisztiszol- 
ga váltságdíjaként (Dieneráguivalent), 
összesen tehát 104 Ft és 66 kr. Az évi fize- 
tés így 1256 Ft-ra rúgott (Bécsben csak 
1252 Ft-ra, mert itt az alantos tiszt évi lak- 
bérére 4 Ft-tal kevesebbet számítottak). 
A lovasságnál ezenfelül a piaci árhoz ké- 
pest változó lótápilletéket, s a helyi viszo- 
nyokhoz igazított istállóbért is folyósítot- 
tak, mely , átlagos középszámban" 201 
Ft-ot tett ki, ehhez járt még lovassági pót- 
díj és lóátalány fejében 150 Ft. Ez alkal- 
masint elegendő lehetett volna, ha a fiatal 
hadnagy nem kívánja nagykanállal hab- 
zsolni az életet (bár a kanál mérete ismét 
csak viszonylagos). Ugyan melyik tiszt 
tud ellenállni a világ csábításainak, miu- 
tán éppen kiszabadult a tiszti iskola nem 
sok örömet adó monostori fegyelméből? 
Az pedig elég kevés vigaszt nyújt, amit bi- 
zony a fejére olvashattak: alig húszévesen 
mindeme illetékek élvezetébe jut, míg 
más társadalmi osztályban keservesen kell 
várakozni; továbbá a pályakezdő tiszt tel- 
jesen kiruházva, fölszerelve és fölfegyver- 
kezve lép ki az életbe, tanulmányait is in- 
gyen vagy csak jelképes térítésért folytat- 
hatta, miközben a civilek saját költségü- 
kön tanulnak, s biztos kenyér, biztos állás 
nélkül indulnak neki az életnek. 

De nézzük a havidíjak alakulását a 
rangfokozat szerint: A hadnagy havidíja 
egész évre tehát 600 Ft volt (akár a vele 
egyenrangú rendfokozatúaké, a XI. rang- 
osztályú tisztviselőké), a főhadnagyé (X. 
ro.) 720 Ft, a századosé (IX. ro.) 
900-1200 Ft, az őrnagyé (VIII. ro.) 1680 
Ft, az alezredesé (VII. ro.) 2100 Ft, az ez- 
redesé (VI. ro.) 3000 Ft, a vezérőrnagyé 
(V. ro.) 4200 Ft, az altábornagyé (IV. ro.) 
6300 Ft, a táborszernagyé, illetve a lovas- 
sági vagy gyalogsági tábornoké (III. ro.) 
8400 Ft, míg a tábornagyé 10 500 Ft (ezt 
a rangfokozatot azonban Albrecht főher- 
ceg halála után az első világháborúig senki 
sem nyerte el). 

Látszólag meredek az emelkedés, s ezt 
a , gázsit" még a különböző mellékes ille- 
tékek (ma azt mondanánk: illetmények 
vagy járandóságok) egészítették ki, szin- 
tén meglehetősen progresszív módon, 
olykor a havidíj két-háromszorosát is elér- 
ve. (Ezek a jövedelmek azonban nem szá- 

míitottak bele a nyugdíjalapba.) A csapat- 
tisztek rendes mellékilletékei közé számí- 
tott a már említett fenntartási járulék, ez 
csak az alantos tiszteket illette meg (vala- 
mint a másodosztályú századosokat e rang 
meglétéig), s évi 120 Ft-ra rúgott; a tiszti- 
szolga, éspedig vagy személyesen a tiszt- 
hez beosztva, vagy a tiszt kívánságára 
váltságdíjban, melynek összege évi 96 Ft, 
a tisztiszolga ruházati átalánya; lótápille- 
ték a tiszt tulajdon lovai számára. Ez 
utóbbi, valamint a kvártélypénz (lakbér, 
bútorbér és a tisztiszolga bútorbére) és lo- 
vasított tiszteknél az istállópénz nagymér- 
tékben különböző lehetett, mert függővé 
tették amindenkori piaci viszonyoktól, il- 
letve a helyőrség lakbérosztályától. Így 
például Bécsben a tábornagy vagy vezény- 
lő tábornok lakbére (ha szolgálati lakást 
nem vett igénybe) 3400 Ft volt, a tábor- 
szernagy vagy a gyalogsági és lovassági tá- 
bornok 2616 Ft-ot kapott erre a célra, az 
altábornagy 2044 Ft-ot, a vezérőrnagy 
1536-ot, az ezredes 1431-et, az alezredes 
és az őrnagy 1016-ot, a százados 740-et, 
a főhadnagy és a hadnagy pedig 424 Ft-ot 
egy esztendőre. Budapesten, mint láttuk, 
az alantos tiszt lakbérére 4 Ft-tal többet 
szántak, de — ki tudja, miért — a többi 
tisztnek a bécsi lakbérekhez képest vala- 


mivel kevesebbet állapítottak meg. A kü- 
lönbségek nagyságát szemlélteti, hogy 
míg a hadnagy tiszta lakbére Budapesten 
380 Ft-ot tett ki, egy 10. osztályú állo- 
máson, például Hajdúhadházán csak 56 
Ft-ot. 
A tiszteknek így alapvető anyagi érdekük 
fűződött a gyors előmenetelhez. A hadse- 
regreform előtt az , avancement" , az elő- 
léptetés ezredenként történt a , beálló fo- 
gyaték" arányában, s az ezredtulajdonos 
személyes jogai széles körre terjedtek ki. 
Ily módon a legnagyobb egyenlőtlenségek 
fordultak elő: nemritkán megtörtént, 
hogy a hadapród az egyik ezredben öt évig 
várt az arany kardbojtra, míg másutt már 
fél év alatt megkapta; nem egy hadnagy 
emitt négy év alatt főhadnaggyá avan- 
zsált, míg amott nyolc évig kellett vára- 
koznia a , másik csillagra". Az itáliai és 
a porosz háború ugyancsak aránytalarnsá- 
gokat szült: 1866-ban például a hadjárat- 
ban részt vevő ezredekben az ugyanaz évi 
május 1-jén kinevezett hadnagyok az ez- 
redükben , beállott fogyaték következté- 
ben" már júliusban, vagyis harmadfél hó- 
nap múltán főhadnagyok lettek, míg má- 
sutt az 1859. évi hadnagyok csupán 1870- 
ben léptek elő— mutat rá Deák István. 

Az 1868-70. évi hadseregreform meg- 


változtatta ezt a helyzetet. Az előléptetés 
és a kinevezés, azaz a magasabb rangfoko- 
zatba való előmozdítás és a valamely szol- 
gálati állással való megbízás közvetlenül 
az uralkodó, a Legfelsőbb Hadúr hatás- 
körébe került, mely jogát Ferenc József 
a törzstisztinél alacsonyabb rangosztá- 
lyokban a hadügyminiszter, illetve a hon- 
védelmi miniszterek által gyakorolta. Ez- 
zel sikerült elérni, hogy minden egyazon 
fegyvernembéli bármely csapattesthez 
tartozó tiszt egyetlen állománycsoportot 
alkosson: így azonban általános lett az 
egyik ezredből a másikba való áthelyezés, 
arni az esprit de corps hátrányára vált. 
Ugyancsak a nyolcvanas-kilencvenes 
évek fordulójának viszonyait alapul véve 
megállapítható, hogy a legkedvezőbb elő- 
léptetési viszonyok a vezérkarnál állottak 
fenn, amit azzal indokoltak, hogy az e tes- 
tületbe való bejutás hosszadalmas tanul- 
mányokhoz, nehéz gyakorlati és elméleti 
vizsgákhoz volt kötve, s a vezérkar tagjai 
a legnagyobb felelősséggel járó állásokat 
töltötték be. A katonai névkönyv, közke- 
letű nevén a , schematizmus" tanúsága 
szerint egy vezérkari tiszt karrierje, ha 


Frigyes főherceg, hadseregparancsnok szemlét tart 
Tátralomnicon, 1908-ban 


húszévesen végzett az akadémián (a kato- 
nai tanintézetek különbségeiről és pálya- 
futást eldöntő szerepéről még lesz szó), 
a következőképpen alakult: 23 éves korá- 
ban belép a hadiiskolába (ahol a vezérkari 
szolgálathoz szükséges tárgyakat oktat- 
ják), innen 25 évesen főhadnagyként lép 
ki, és beosztják a vezérkarhoz, 28 éves ko- 
rában a vezérkarban I. osztályú százados, 
35 éves korában őrnagy, 39 évesen alezre- 
des, 42 évesen ezredes, 48 évesen vezérőr- 
nagy, 53 évesen altábornagy, 61 évesen 
pedig táborszernagy, illetve lovassági 
vagy gyalogsági tábornok. A gyalogságnál 
vagy a vadászcsapatnál az a tiszt, aki 20 
évesen hadnagyként az akadémiáról kilé- 
pett, 25 évesen lehetett főhadnagy, 30 
évesen százados, 41 éves korában őrnagy, 
46 évesen alezredes, 50. évében avanzsál 
ezredessé, és 5-5 év múlva vezérőrnaggyá, 
illetve altábornaggyá. Akik hadapródis- 
kolát végeztek, azok négy esztendeig had- 
apródi (kadéti) vagy tiszthelyettesi minő- 
ségben szolgáltak, és ehhez képest hát- 
rányba kerültek az akadémián tanult ka- 
tonatársakkal szemben. 

A lovasságnál valamivel kedvezőbb volt 
a helyzet. A hadapródok itt csak két évet 
vártak a hadnagyi csillagra, a századosi 
rang 10-11 év múlva, az őrnagy törzstiszti 

paszomántja újabb 11-12 esztendő eltelté- 
vel volt elérhető. Innentől gyorsabban 
ment az előléptetés, s a lovassági törzstisz- 
tek rendszerint három évvel — olykor még 
többel is — korábban ezredesek lehettek. 
A többi fegyvernem előléptetési viszonyai 
alig különböztek a gyalogságétól, legföl- 
jebb időnkénti ingadozások voltak tapasz- 
talhatók, melyek későbbi lassabb vagy 
gyorsabb előmenetel révén kiegyenlítet- 
ték egymást. Hasonlóan alakult a helyzet 
a honvédségnél és az ausztriai Land- 
wehrnél. 

Hogy legyen mihez viszonyítani az 
imént felsorolt illetményeket, álljon itt 
néhány fogyasztási cikk piaci ára 1887. 
november végéről. Egy kiló marhahús 50 
krajcárba került, a disznóhús kilója 56 kr- 
ba, a zsíré 6-ba, a burgonyáé 4 krajcárba. 
Egy kiló cukrot 42 kr-ért lehetett kapni, 
pörkölt kávét 2 Ft 40 kr-ért, egy liter ba- 
bot 10 kr-ért, borsót 18-ért, rizskását 32- 
ért. Egy mázsa lisztért viszont 11-12 Ft-ot 
is elkértek. Egy 1874-es statisztika szerint 
a magyarországi állami tisztviselők há- 
romnegyedének fizetése évi 200 és 1000 
Ft között mozgott, a munkások átlagbére 
tíz forint volt hetente, akadt persze 30, de 
2 Ft heti bér is. Egy tanító Pesten évi 300 
Ft fizetést, 50 Ft lakbérpótlékot és egy öl 
fát kapott. Ehhez képest tehát a katonák 
— látszólag — fejedelmi illetéket húztak. 

Látszólag, mert az eladósodás általá- 
nossá vált a hadseregben, Radetzky korá- 
hoz képest e téren semmi sem változott. 
, Fizet, mint egy katonatiszt"? — tartotta 
a közkeletű mondás, melynek német vál- 
tozata sokkal leleplezőbb: schuldet wie 
ein Stabsoffizier (, tartozik, mint egy 
törzstiszt""), nem mintha az alantos tisztek 
fölött nem csaptak volna össze az adóssá- 
gok hullámai. S ennek aligha csupán az 
volt az oka, amiről az A Honvéd című lap 
panaszkodott röviddel a , magyar hadse- 
reg" felállítása után: , A honvédtiszt drá- 
ga, aranyos egyenruhájáért rögtön 500 fo- 
rintig kénytelen magát adósságba verni, 
és legalább 100 forintot előre fizetni; és ha 
nincs pénze, ezen készpénzt roppant ka- 
matra kölcsön veszi..." A valóságban 
a költekező élet, különféle mulatságok, 
kártya, s - kiváltképp a lovasságnál — 
különféle arisztokratamajmoló, feudális 
allűrök olyan tisztek részéről is, akiknek 
anyagi helyzete, családi háttere ezt nem 
engedte volna meg, mindez inkább ered- 
ményezett eladósodást, s kergetett nem 
egy tisztet kétségbeesett cselekedetbe, de 
kényszerített legalábbis rangjáról való le- 
mondásra. 

Megnőtt volna az anyagi nehézségek 
veszedelme a családalapítás következté- 
ben. Erre persze gondolt a gondviselő 

kincstár is, s a régi módszert alkalmazta: 
a kaució letételének kényszerét. Eleve 
korlátozták a házas tisztek számát, leg- 
alábbis az alsóbb rangosztályokban: alez- 
redestől lefelé a vezérkari állományúak 
fele és a csapattisztek egynegyede kapha- 
tott csak engedélyt nősülésre. ,, Vajon jól 
teszi-e a tiszt, ha lemond arany szabadsá- 
gáról és függetlenségéről és rászánja ma- 
gát arra a végzetteljes lépésre, melylyel 
bájos aráját oltárhoz vezeti?" — teszi fel 
a kérdést Danczer Alfons könyve. Erre 
a kérdésre nem tud általános érvényű vá- 
laszt, , mindenesetre az okosság azt pa- 


Franz Conrad von Hötzendorf gyalogsági tábornok 
személyében 1906-ban az agresszív, imperialista 
katonatípus képviselője került a vezérkar élére 


rancsolja, hogy a tiszt, ha már nősülésre 
szánja magát, gazdag vagy legalábbis jó- 
módú nőt vegyen feleségül". S az indoklás 
megkérdőjelezteti velünk a tiszti jólétről 
festett korábbi rózsás szavait: , Alig kép- 
zelhetni kínosabb helyzetet, mint a va- 
gyontalan tisztét, ki nagy családdal, sok 
adóssággal egyfelől kétségbeesett és re- 
ménytelen harczot vív a kérlelhetetlen vi- 
szontagságos végzettel, és másfelől jó 
kedvvel, teljes odaadással jelenjen meg 
csapatja előtt, jó kedvvel vezényelje, vité- 
zül vezesse; otthon a családnál állandó 
fészket rakott a nyomor, bánatos arczczal 
várják a feleség és éhező gyerekek az apát, 
ki künn a gyakorlótéren vagy tovább 
a harcz mezején sötét gondtól terhes lélek- 
kel vágtat — a halálba." 

Nos, a tiszti állásnak megfelelő, ,,stan- 
desgemáB" megélhetés biztosítása céljá- 
ból egyrészt megkövetelték, hogy a meny- 
asszony hírneve kifogástalan, társadalmi 


műveltsége, családi származása olyan le- 
gyen, hogy a , nősülő tiszt tekintélye ne 
csorbíttassék", másrészt évi mellékjöve- 
delmet kellett a tettleges állományú tisz- 
teknek a nősülési engedély elnyerése ér- 
dekében kimutatniuk, ennek összege vál- 
tozott. A vezérkari századosoknak 1200 
Ft, a törzstiszteknek 1000 Ft ilyen mel- 
lékjövedelmet kellett biztosítania. Min- 
den más főtiszt számára ugyancsak havi 
1000 Ft volt a megkövetelt summa, törzs- 
tiszteknek 800 Ft, s ugyanez vonatkozott 
a velük egy rangosztályba sorolt hadbí- 
rákra és katonaorvosokra is. A mellékjö- 
vedelem az említett kaució letéteménye- 
zése által volt biztosítható, készpénzben 
vagy értékpapírokban, éspedig olyan ösz- 
szegűekben, hogy a kamatok vagy jutalé- 
kok a megszabott havi összeget elérjék. 
Ingatlan birtok telekkönyvi lekötését is 
elfogadták, de ilyenkor a bécsi legfőbb ka- 
tonai törvényszék (közös és ausztriai 
Landwehr-tisztek esetében), illetve a 
honvédbíróság vizsgálta meg, hogy az iro- 
mányok a követelt föltételeknek eleget 
tesznek-e. A megszabott összegek egyéb- 
ként alsó határnak számítottak, ma úgy 
mondanánk: a létminimumot garantálták 
a családos tisztek számára. 

A kincstár bölcs gondoskodása más mó- 
dokon is igyekezett enyhíteni katonatiszt- 
jeinek anyagi gondjain. Fiaik — az apa va- 
gyoni helyzetének és a gyermekek számá- 
nak függvényében — ingyenes vagy félin- 
gyenes elhelyezést kaphattak katonai ne- 
velőintézetekben, cögerájokban. Ugyane 
célból létesültek tiszti leánynevelőintéze- 
tek is. 

Mindezek ellenére nem egy tiszt akasz- 
totta szögre a kardot és keresett boldogu- 
lást a civil életben azért, mert a biztosított 
magánvagyont sem az ő, sem a menyasz- 
szony családja nem tudta előteremteni. 
A kor hivatalos ideológiája ezt a , fogyaté- 
kot" azonban magasabb szempontok 
alapján helyeselte, akárcsak a tiszti nősü- 
lésre szabott korlátozások és nehezítések 
fenntartását. A magasabb szempontok 
élén a tiszt társadalmi tekintélyének föl- 
tétlen fenntartása szerepelt, ez pedig nyo- 
morgó katonák esetében nehéz lett volna, 
de volt továbbá egy nagyon prózai ok is: 
az özvegyi nyugdíjak és az árvaellátás ösz- 
szegét így a házassági biztosíték figyelem- 
bevételével lehetett alacsonyan tartani. 

Egy hadnagy özvegye, ,,ha a férj nem az 
ellenség előtt, hanem béke idején halt el", 
évi 250 Ft-ot, a főhadnagyé 300, a száza- 
dosé 350, az őrnagyé 400, az alezredesé 
450, az ezredesé 600, a vezérőrnagyé 800, 
az altábornagyé 1200, a táborszernagyé 
vagy lovassági, illetve gyalogsági táborno- 
ké 1600, a tábornagyé vagy a hadügymi- 


niszteré 2000 Ft nyugdíjat kapott. Ne 
gondoljuk azonban, hogy ,az ellenség 
előtt vagy a háborúban tett szolgálat foly- 
tán elhaltak"? özvegyei sokkal jobban jár- 
tak. Az ő nyugdíjuk ugyanis 5-5 százalé- 
kos hadiözvegyi pótlékkal egészült csu- 
pán ki. Az árvák után nevelési pótlékot fi- 
zettek a fiúk 20. és a lányok 18. életévéig. 
A hadnagy árvája 50, a főhadnagyé 60, 
a századosé 70, az őrnagyé és az alezredesé 
80, az ezredesé 100, a vezérőrnagyé 150, 
az altábornagyé és a táborszernagyé, illet- 
ve a gyalogsági és lovassági tábornoké 
200, a hadügyminiszter és a tábornagy ár- 
vája pedig 250 forintot kapott évente. 


A tiszti , sarjadék" 


Mindeddig meglehetősen homogén testü- 
lerként tekintettünk az osztrák-magyar 
nsztikarra, jóllehet tagjai között a képzés 
függvényében igen lényeges különbségek 
mutatkoztak. A kiegyezés utáni tisztkép- 
zés részben az ötvenes évekbeli neoabszo- 


A VII. és a XII. hadtest hadgyakorlata Buztás környé- 
kén 1898. szeptember 1-je és 7-e között. Megbeszélés 

a manőver előtt: Paar lovassági főfelügyelő, Krieg- 
hammer közös hadügyminiszter, Beck vezérkari főnök, 
gyakorlatvezető, Fejérváry magyar honvédelmi minisz- 
ter és József főherceg, a honvédség főparancsnoka 


lutizmus idején kristályosodott ki, de 
a különböző intézetek gyökerei Mária Te- 
réziáig, sőt Savoyai Jenőig nyúltak vissza. 

Az iskolai szünidők idején — karácsony 
és húsvét táján, valamint nyáron — a Mo- 
narchia minden szegletében kis gyermek- 
katonák tünedeztek föl, szürke kabátban, 
kék pantallóban, piros hajtókával, persze 
oldalfegyver nélkül, de már sárgaréz 
gombbal — melyre ezeknek a pöttöm legé- 
nyeknek büszkéknek kellett lenniük, hi- 
szen a szintén uniformisba bújtatott tiszti 
árvaházbeli apróságok csak csontgombot 
viselhettek. A katonai alreáliskolák nö- 
vendékei voltak ezek a marciális nebulók, 
akik Kőszegen, Sankt-Pöltenben, Kis- 
martonban vagy Kassán tanultak. A négy 
évfolyamon körülbelül ugyanaz volt a tan- 
anyag, mint a polgári alreáliskolákban, de 
azonkívül a katonai kiképzés alapelemeit 


is megkapták a növendékek. Az előadási 
nyelv — akárcsak a közös hadsereg minden 
tanintézetében — a német volt. 

A magyar kormány mindazonáltal arra 
törekedett, hogy befolyása alá vonja a ma- 
gyarországi cs. és kir. katonaiskolákat. 
A kismartoni alreáliskolában például en- 
nek következtében vezették be a magyart, 
a német után következő második nyelv- 
ként 1882-ben, 1904-ben pedig ugyan- 
csak ennek hatására rendelték el, hogy 
magyarul kell tanítani a történelmet, 
a hittant, a fizikát és a vegytant. Három 
másik tantárgyat, a szépírást, az éneket és 
a rajzot viszont egyszerre tanították ma- 
gyarul és németül. Ez nemcsak a tanulók 
nem rnagyar illetőségű többségének oko- 
zott gondot, hiszen azok e nehézséget 
-— igen fogékony életkorban lévén — vi- 
szonylag könnyen leküzdhették, de ko- 
moly károkat okozott a közös tisztikarba 
belenevelt összbirodalmi, , nemzetek fö- 
lött!" eszme hegemóniájának szempontjá- 
ból is, hiszen a nemzeti — a magyar nemze- 
ti— gondolat térhódításának jele volt. 

Az alreáliskolák már kicsiny tanulóikat 
hozzászoktatták a katonás életmódhoz. 
A napi időbeosztás szakaszait kürtjelek 
vagy dobszó határozta meg, fontos szere- 
pet játszott a testedzés. 

A négy alreáliskola legalább kielégítő 
eredménnyel végzett növendékei s a pol- 
gári gimnáziumok, illetve reáliskolák volt 
tanulói ezután a hároméves katonai főre- 
áliskolába iratkozhattak be Morva-Fehér- 
templomban — (Máhrisch-WeiBkirchen, 
ma Hranice). Itt mindinkább előtérbe ke- 
rült nemcsak a katonás szellem, hanem 
a katonai kiképzés is, amit külsőségek is 
jeleztek: a kabátra vörös vállszalag és váll- 
perec került, s ez utóbbi fontos dísznek 
számított, mert arra utalt, hogy viselője 
már puskát és szuronyt is hordhat (igaz, 
csak kisebbfajta, úgynevezett különcsa- 
patpuskát). A selyem kardbojt és a se- 
lyempaszomány a csákó szélén pedig már 
valóságos altiszti jelleggel ruházta föl 
a szépreményű növendéket; e jelleget a fő- 
reáliskola és a katonaakadémia minden 
évfolyamán meg is tartotta. Ugyanakkor 
a megszokott iskolai tárgyak mellett mind 
nagyobb súlyt kaptak a katonai tanulmá- 
nyok is. 

A légkör sokat változott az idők folya- 
mán - legalábbis a XIX. század első felé- 
nek katonai tanintézeteihez képest. Meg- 
tiltották a testi fenyítést, a magánzárká- 
val, sőt, sötétzárkával való büntetést, az 
étel és a zsebpénz megvonását, s bizonyos 
mértékben enyhítették a monostori vagy 
inkább börtönbeli szigorra emlékeztető 
régi szabályokat. Hogy még a vasárnap 
délutáni kimenő által sem lett igazán sza- 

bados a ,, cögerek" élete, hogy alapvetően 
meglehetősen nyomasztó lehetett az at- 
moszféra, azt az öreg katonák szépítő 
anekdotázásainál hitelesebben tárja elénk 
Robert Musil regénye, a Törless iskolaévet. 

Az osztrák-magyar hadsereg tényleges 
tisztképzése két részre oszlott. Az akadé- 
miákon vezető pozíciók számára képezték 
a hallgatókat, a hadapródiskolákról pedig 
főleg leendő csapattisztek kerültek ki. 
A katonai akadémiák rendeltetése az volt, 
hogy a tiszti pályához megkívánt szakis- 
mereteket nyújtsanak, s megvessék azt 
a tudományos alapot is, amely a felsőbb 
szakképző intézetek későbbi hallgatásá- 
hoz szükséges. A közös hadseregnek két 
akadémiája működött: a Terézia katonai 
akadémia Bécsújhelyen és a műszaki ka- 
tonai akadémia Bécsben (utóbb Mödling- 
ben). Sarjadékát mindkettő vagy a mor- 
vafehértemplomi főreáliskolából vagy ci- 
vil középiskolák érettségizett diákjaiból 
nyerte. (Következésképpen: jóllehet a 
dualizmus korában a tisztektől középis- 
kolai végzettséget követeltek — amivel el- 
zárták az altisztek és közkatonák tisztté 
emelkedésének útját —, érettségi bizonyít- 
vánnyal még az akadémiásoknak is csu- 
pán egyharmada rendelkezett.) A fölvett 
növendékek eme középiskolai előképzett- 


ségével indokolták, hogy a katonai akadé- 
miák tanterve a szakképzést helyezte elő- 
térbe, míg az egyéb tárgyak teljességgel 
mellékessé váltak. Bécsújhelyen például 
az elméleti és gyakorlati oktatás heti 37-38 
órát vett igénybe, s csak ezután követke- 
Zett a sport és a gyakorlatozás — olvasgat- 
ni, művelődni vagy akár gondolkodni te- 
hát nem sok szabad idő maradt. A törté- 
nelem tanítása leginkább a hadtörténetre 
szűkült, azon belül is a Habsburgok had- 
vezéreinek méltatására szorítkozott. 

A két akadémia tanterve lényegében 
megegyezett, a különbség bizonyos szak- 
tárgyakban mutatkozott meg. Bécsújhe- 
lyen a gyalogság, a vadászcsapat és a lo- 
vasság számára képezték a hallgatókat, 
ennek megfelelően három osztályban, 
s évenkint mintegy száz végzett hadna- 
gyot bocsátottak ki. A műszaki katonai 
akadémián pedig minden esztendőben 
körülbelül harminc tiszt fejezte be tanul- 
mányait a tüzérosztályon és közelítőleg 25 
a hadmérnökosztályon, ezek a hadmér- 
nökséghez, az utászokhoz, valamint a vas- 
út- és távirdaezredhez kerültek. Ezért az- 
tán a tüzérosztályban a fegyvertan, a had- 
mérnökosztályban az építészet kapott na- 


Zártrendű kiképzés: , Karhatalmi tüzeléshez kész!" 


gyobb óraszámot, valamint mindkettő- 
ben az erődítészet és a várharc, jóval na- 
gyobb terjedelemben és elmélyültséggel, 
mint Bécsújhelyen. Amiben azonban nem 
volt különbség, az a Legfelsőbb Hadúr és 
az uralkodóház iránti föltétlen és rajongó 
odaadás szüntelen hangoztatása, meg 
a hazához való hűség emlegetése, bár ez 
utóbbi a közös tisztek számára inkább 
a , közhazát", az összbirodalmat jelen- 
tette. 

Más volt a szellem a budapesti magyar 
királyi honvéd Ludovika Akadémián és 
a soproni honvéd főreáliskolán. Ezek 
ugyanis nem osztrák-magyar, hanem ma- 
gyar intézményként működtek, s nem 
annyira a birodalmi eszmét plántálták nö- 
vendékeikbe, mint inkább a nemzeti gon- 
dolatot, pontosabban a magyar naciona- 
lizmust. 

Az akadémiák azonban a haderő tiszti 
szükségletének mindössze csupán egy- 
nyolcadát fedezték. Végzőseik számíthat- 
tak arra, hogy ők lesznek a hadsereg veze- 
tői, szervezői vagy oktatói. Hogy kellő 
számban lehessen tisztjelölteket képezni, 
valamint hogy a tiszti pálya olyanok szá- 
mára is megnyíljon, akik a szülők hivatá- 
sa, netán vagyoni helyzete következtében 
nem jutottak be az akadémiákra, hadap- 

ródiskolákat létesítettek. (Az eddig emlí- 
tett katonai nevelőintézetekbe csak olyan 
szülők gyermekeit vették föl, akik lega- 
lább húszévi közszolgálatot voltak képe- 
sek kimutatni, avagy akik állami vagy 
magánalapítványi helyek kedvezménye- 
zettjeiként tandíjmentességet vagy féltan- 
díjmentességet élveztek, továbbá azokat, 
akik képesek voltak évenkint 4—800 forint 
tandíjat fizetni.) A hadapródiskolákba 
minden , művelt és jó nevelésű" ifjú be- 
léphetett, aki 14. életévét betöltötte, meg- 
felelő előképzettséggel rendelkezett (vagy- 
is elvégezte a középiskola alsó osztályait), 
és az akadémiákénál jóval csekélyebb tan- 
díjat fizetni képes volt. A tettleges vagy 
nyugdíjas katonaszemélyek -— tiszthelyette- 
sek, altisztek — fiai évi 12 Ft, tartalékos 
vagy szolgálaton kívüli tisztek, valamint 
udvari és állarni tisztviselők fiai 60 Ft, min- 
den más osztrák vagy magyar állampolgár 
fia (ne feledjük, a monarchiának nem volt 
közös állampolgársága!) 120 Ft évi tandíjat 
fizetett, a tüzér- és utász-hadapródiskolá- 
ban pedig 30), illetve 60 Ft-ot. 

Számos gyalogsági hadapródiskolát ál- 
lítottak föl: a magyar korona országaiban 
többet, és csaknem minden ausztriai tar- 
tományban is egyet-egyet. Lovassági had- 
apródiskolákat . Morva-Fehértemplom- 


ban (a felső katonai reáliskolával közös te- 
lepen), tüzérségit Bécsben, utóbb a szom- 
szédos Traiskirchenben, utászt pedig 
Hainburgban működtettek, ez utóbbi 
a vasút- és a távirdaezred sarjadékát is ké- 
pezte. Azokat a fiúkat, akik a méneskar- 
hoz kívántak kerülni, előbb három éven 
át a budapesti hadapródiskolában képez- 
ték, majd a méneskari hadapródtanfo- 
lyamra Mezőhegyesre vezényelték, s en- 
nek elvégzése után nevezték ki őket had- 
apródokká. A hadapródiskolák növendé- 
keiket az alantos tiszti állásban teljesíten- 
dő csapatszolgálatra készítették elő. A ne- 
gyedik évfolyam végén a növendékek had- 
apródként vagy zászlósként léptek a had- 
seregbe. A tüzér- és utász-hadapród- 
iskola azon hallgatói, akik jeles vagy igen 
jó eredménnyel végeztek, kilépésükkor 
hadapród-tiszthelyettessé, akik csak jó 
vagy elégséges minősítést kaptak, valósá- 
gos hadapród-tűzmesterekké (őrmeste- 
rekké) lettek. 

Noha a csapatszolgálatra való kiképzés 
volt a hadapródiskolák legfőbb célja, vég- 
zőseik nem ragadtak meg kivétel nélkül az 


A Hoch- und Deutschmeister gyalogezred 
díszmenete az ezredtulajdonos, Jenő főherceg előtt 
(Alois Pock festménye nyomán) 


alantos tiszti beosztásokban, az iskolák- 
nak ki is tűzték feladatául, hogy növendé- 
keiknek azt a tudományos alapot nyújt- 
sák, amely őket a magántanulásra serken- 
ti, és a katonai szakképző intézetek későb- 
bi hallgatására képesíti. 

A hallgatók fegyvernemük egyenruhá- 
ját viselték, a gyalog hadapródiskolások 
az I. Ferenc József 1. gyalogezred egyen- 
ruháját piros hajtókával, a lovasságiak pe- 
dig az I. Ferenc József 1. huszárezred sö- 
tétkék uniformisát. Általános ismertetőjel 
gyanánt a kabátujj hajtókája fölött kes- 
keny aranypaszományt varrtak föl, kitün- 
tetésként pedig a kabát vagy a zubbony 
hajtókáján az iskolai eredményt szalagok 
jelezték. A hadseregszervezetnek megfe- 
lelően a magyar királyi honvédségnek és 
a cs. kir. Landwehrnek is voltak hadap- 
ródiskolái. A tényleges tisztek képzése 
természetesen nem szűnt meg a csapat- 
szolgálat megkezdésével. Elméleti to- 
vábbképzést már a csapattesteknél foly- 
tattak, például a csapatvezetés terén, vagy 
legénységgel együtt, vagy csapat nélkül, 
kigondolt feltevések térkép melletti, eset- 
leg írásban történő megoldása útján, oly- 
kor hadtörténelmi példa elemzésével. Itt 
kell megemlíteni a nyelvtanulást, hiszen 
— mint erről már esett szó — az ezrednyel- 


vek ismerete az előléptetésnek is egyik fel- 
tétele volt. Vívó- és lőgyakorlatokat egész 
évben rendeztek. A csapattesteken kívül 
folytak gyakorló lovaglások és utazások, 
hadijátékok, melyek a harcászati helyze- 
tek gyors felfogásában voltak hivatottak 
a tiszteket gyakorlatoztatni. 

Szakképző intézeteknek hívták azokat 
a tanfolyamokat, melyek a tiszteket (és 
tisztviselőket) magasabb állásokra vagy 
pedig különleges alkalmazásokra képesí- 
tették. A hadiiskola a vezérkar szakiskolá- 
ja volt, a felsőbb tüzér- és hadmérnöki 
tanfolyamok rendeltetése pedig benne 
foglaltatott nevükben. A három szakkép- 
ző intézetbe azon 28 évnél nem idősebb, 
nőtlen, rendezett anyagi viszonyok között 
élő, a szolgálati nyelven kívül a , Monar- 
chiában dívó valamely más nemzeti 
nyelv" ismeretével rendelkező tiszteket 
vehették föl, akik legalább háromévi tiszti 
rangban töltött csapatszolgálatot tudtak 
a hátuk mögött, a , minősítvényi táblázat" 
szerint igen jó minősítést kaptak, s egy 
felvételi vizsgát is sikerrel tettek. 

Az iskolai időszak két teljes esztendőn 
át tartott mindhárom tanfolyamon, Bécs- 
ben a Getreidemarkton és a Dreihufeisen- 
gasséban álló nagy épületekben, s szerfö- 
lött megerőltetőnek tartották. A hadiisko- 
la legfontosabb tantárgyaiként a hadügy, 
a harcászat, a hadászat és a hadtörténet, 
a katonai földrajz, a fegyvertan, az erődí- 
tészettan, a hadműveleti és közigazgatási 
vezérkari szolgálat, a nemzetközi és ál- 
lamjog, valamint lovaglási és terepfölvéte- 
li gyakorlatok szerepeltek. A tüzértanfo- 
lyamon ugyane tantárgyak mellett a ve- 
zérkari szolgálat helyett a tüzérszolgálatot 
és a fegyverszerkesztéstant, ahadmérnöki 
tanfolyamban pedig az építészet és erődí- 
tészet ágait adták elő. 

E felsőbb tanfolyamok elvégzői abban 
az előnyben részesültek, hogy törzstiszti 
előléptetésüket ettől fogva nem kötötték 
külön elméleti vizsgához. Akit azonban 
a vezérkarhoz osztottak be, annak a törzs- 
tiszti előléptetéshez nehéz törzstiszti vizs- 
gát kellett letennie. Az iskolák elvégzése 
nélkül egyébként csak úgy lehetett törzs- 
tiszti előléptetésre számítani, hogy egy 
százados megfelelő eredménnyel részt 
vett egy törzstiszti tanfolyamon. Ilyen 
törzstiszti tanfolyamot nemcsak a közös 
hadsereg, hanem a magyar királyi hon- 
védség és a cs. kir. Landwehr is tartott sa- 
ját tisztjei számára. A többi felső tanfo- 
lyam azonban együttesen állt nyitva a kö- 
zös, a honvéd- és a Landwehr-tisztek 
előtt, aminek egyik célja az volt, hogy az 
összetartozás érzését a leendő magasabb 
parancsnokokban elmélyítse. (A hadiis- 
kolába például évente 150 tisztet vettek 

A hősanya?". Karl Schönpflug rajza a tiszti családról 
nem nélkülözi az iróniát (1903) 


föl a századfordulón, közülük tíz a hon- 
védségből, kettő pedig a Landwehr állo- 
mányából érkezett. ) 

A felső tanfolyamok elvégzésével meg- 
nyílt a még mindig fiatal tisztek előtt 
a magasabb parancsnokságok felé vezető 
út, beleértve a legelőkelőbbnek számító és 
legnagyobb felkészültséget igénylő vezér- 
kari szolgálatot. 

Ez utóbbi hatalmas változáson ment át, 
és súlya mind jobban megnőtt. A forrada- 
lom előtti jelentéktelen , főszállásmesteri 
törzs", melynek tevékenysége jószerivel 
a térképészetre, meg hadászati és harcá- 
szati kérdésekről írt, tudósnak vélt tanul- 
mányok és emlékiratok gyártására szorít- 
kozott, az évszázad végére a hadsereg leg- 
fontosabb és legbefolyásosabb testületévé 
fejlődött, melynek tagjai töltötték be az 
osztrák—magyar fegyveres erők vala- 

Hivatalosan a vezérkar a háború , elő- 
munkálatait" vezette, azonkívül a maga- 


sabb parancsnokokat valamennyi hadá- 
szati, harcászati és közigazgatási kérdés- 
ben támogatta. Az idők folyamán a vezér- 
kar mind nagyobb súlyra tett szert az egy- 
re inkább adminisztratív teendők ellátásá- 
ra és irányítására szorított hadügyminisz- 
tériummal szemben, ami nem utolsósor- 
ban annak volt köszönhető, hogy a vezér- 
kar főnökének posztján 1881-től negyed- 
századig Ferenc József közvetlen munka- 
társa, Friedrich von Beck állt. Az , összes 
fegyveres hatalom vezérkarának főnöke" 
egyébként személyére nézve az uralkodó, 
a Legfelsőbb Hadúr közvetlen parancsai 
alatt állott, még ha béke idején egyúttal 
a közös hadügyminiszter segédközegének 
számított is. 

A vezérkari testület, a Generalstabs- 
Corps I. osztályú századosi és ennél maga- 
sabb rangú tisztekból állt. A testületbe va- 
ló felvételt a gyakorlatban való kipróbálás 
végett a vezérkarhoz való beosztás (Zu- 
theilung) előzte meg. Ennek feltételéül az 
, igen jó szolgálat, szilárd jellem, kitartást 
ígérő testalkat, a hadiiskola vagy a felsőbb 
tüzér-, illetve hadmérnöki tanfolyamok 


legalább jó eredménnyel történő elvégzé- 
se, a törzstiszteknél pedig a vezérkari 
törzstisztek számára előírt elméleti vizs- 
ga" volt meghatározva. A vezérkarhoz be- 
osztott főhadnagyok, feltéve hogy beosz- 
tatásuk másfél-három éve alatt igen jól 
megfeleltek, a vezérkar főnökének javas- 
latára II. osztályú századosokká előléptet- 
ve visszakerültek a csapathoz, s legalább 
két esztendeig ott szolgáltak. Ha itt is igen 
jó minősítést nyertek, a vezérkar főnöke 
javaslatot tehetett I. osztályú századossá 
való előléptetésükre, s a vezérkarhoz való 
vezénylésükre (Commandieren). Kivá- 
lasztásuk során a vezérkar főnökének sza- 


Karl Schönpflug 1910-es huszárkarikatúrái mintha 
Roda Roda anekdotátt illusztrálnák 


bad keze volt, nem kellett tekintettel len- 
nie sem a rangra, sem a beosztott mi- 
nőségben teljesített szolgálat időtarta- 
mára. 

A beosztott főhadnagyok még csapat- 
nemük egyenruháját viselték, de a vezé- 
nyelt vezérkari tisztek már saját adjusztí- 
runggal rendelkeztek; sötétzöld egyenru- 
hát, díszben világoszöld tollbokrétájú ka- 
lapot hordtak. A vezérkar főnöke sem 
a többi tábornok kabátjában járt: egyedül 
őt illette meg a sötétzöld szín. A magyar 
királyi honvédséghez vezényelt vezérkari 
tisztek egyenruhája eltért ettől: a magyar 
tábornoki csákóhoz hasonlatos zöld tollas 
csákót viseltek fejükön, sötétzöld, nya- 
kon és karokon zsinórozott dolmányt öl- 
töttek, lovon való kivonuláshoz a honvéd 
huszárok csizmáját húzták föl. A beosz- 
tott tisztek szolgálatban a jobb vállról 
a bal csípő felé futó széles, szalag alakú fe- 
kete-sárga selyem tábori vállövet viseltek, 
szolgálaton kívül pedig a jobb oldali arany 


vállzsinórról voltak felismerhetők, mely 
a vállövet tartotta (hogy le ne csússzon). 
Ez a , schwarz-gelb" szalag a honvédség- 
nél elképzelhetetlen lett volna, ott a ma- 
gyar királyi honvéd gyalogsági tisztek 
szolgálati jelvényét rendszeresítették. 

Békében a vezérkari tisztek a vezérkari 
irodákban, a katonai hatóságoknál és 
a magasabb parancsnokságoknál, a csapa- 
toknál és úgynevezett különleges alkal- 
mazásban teljesítettek szolgálatot. 

A vezérkari irodák közül az igazgatósá- 
gi iroda a személyi és közigazgatási ügye- 
ket látta el. Az országleíró iroda adatokat 
gyűjtött a monarchia megvívandó hábo- 


Öreg ember nem vén ember, 


rúinak lehetséges hadszíntereiről, napra- 
készen tartott leírásokat készített az utak 
és hidak állapotáról, a folyók viszonyai- 
ról, az éghajlatról, a mezőgazdasági ter- 
ményekről, a helységek befogadóképessé- 
géről. Itt elemezték, hogy vidékenként 
milyen járművekre lehet szükség hadjárat 
idején, milyen nemzetiségű, nyelvű, vár- 
ható érzületű a polgári lakosság, mivel 
foglalkozik, milyen ipar található a vonat- 
kozó területeken — vagyis minden olyan 
tényezőt igyekeztek számításba venni, 
amely a felvonuló hadsereget segítheti 
avagy hátráltathatja. (A hagyomány okán 
a katonai térképészet nem itt székelt, ha- 
nem egy független cs. kir. katonaföldrajzi 
intézetben, amely az ugyancsak napraké- 
szen tartott térképek készítésével és moz- 
gósítás esetén azonnali sokszorosításával 
volt megbízva.) 

Míg az országleíró iroda a statisztiká- 
val, a földrajzi helyzettel foglalkozott, az 
ellenséges és számba jöhető ellenséges 
erőket az ártatlan elnevezésű , nyilvántar- 
tó" iroda igyekezett kiismerni. 

Ez a bizonyos , Evidenz-Bureau" való- 


jában a katonai hírszerzést és a kémel- 
hárítást irányította, s négy osztályra tago- 
zódott: közülük egy-egy Oroszország, 
Olaszország és a Balkán hadseregeit tar- 
totta nyilván. Valamennyi többi ország 
haderejét a negyedik osztály vizsgálta. 

A nyilvántartó iroda tevékenysége a hi- 
vatalos propaganda szerint nem hasonlí- 
tott , valami regényes titokszerű intézet- 
re" , hol , tán az elburkolt kémek ki- és be- 
járnak". Sokkal inkább a publikussá váló 
források elemzése az , Evidenz-Bureau" 
feladata, ezek pedig , lépten-nyomon kí- 
nálkoznak". Törvényhozó testületek je- 
lentései, a mindenki számára hozzáférhe- 
tő névkönyvek, ,, schematizmusok?, ren- 
deleti közlönyök, hivatalos lapok, statisz- 
tikák, katonai tankönyvek és egyebek, va- 
lamint a sajtó és a folyóiratok nyújtanák 
eszerint a legfontosabb tájékoztatást. Ez 
utóbbiak valóban sok mindent elárultak, 
az ellenzéknek a hadseregre vonatkozó bí- 
rálatai, a kormány válaszai például Ma- 
gyarországon is nagyon sok érdekes rész- 
letet tartalmazhattak az idegen államok 
, nyilvántartó irodái" számára. Ezeket az 
adatokat azonban kellő forráskritikával 
kellett elemezni, s ez bizony nagy felké- 
szültséget és sok tapasztalatot igényelt. 
Száz meg száz érdektelen adat között bújt 
meg egy-egy értékelhető információ; ezt 
kiválasztani csak hangyaszorgalommal le- 
hetett. Az , Evidenz-Bureau? vezérkari 
tisztjei tehát korántsem mesterkémek vol- 
tak, hanem szürke hivatalnokok. Hogy 
azért szükség volt beépített ügynökök in- 
formációira a mozgósítási, felvonulási ter- 
vek megismerése céljából, kár is lett volna 
tagadni. Az olyan — mellesleg konstruált — 
botrányok, , szenzációs leleplezések", 
amilyen Franciaországban Dreyfus kapi- 
tányé, a Monarchiában pedig Alfred Redl 
ezredesé volt, nagyon is hihetően hang- 
zottak, még ha valójában nélkülöztek is 
minden alapot. 

Ugyancsak aprólékos és a legcseké- 
lyebb mértékben sem romantikus a vezér- 
kar vasúti irodájának munkája, amely 
mind nagyobb jelentőségre tett szert, 
mint a mozgósítás végrehajtásának kulcs- 
szerve, valamint a távíró iroda, mely a hír- 
közlés korabeli leggyorsabb és legbizto- 
sabb eszközét szervezte és irányította. — . 

Mindezek az irodák azonban csak 
mintegy a keze alá dolgoztak a legfonto- 
sabbaknak, a , hadműveletek és különle- 
ges vezérkari munkálatok irodája? tisztje- 
inek. Itt gyártották a különféle hadműve- 
leti terveket, itt állították össze az , ordre 
de bataille"-nak nevezett hadrendeket, 
vagyis a hadsereg seregtesteinek csopor- 
tosítási terveit, itt határozták meg a gyüle- 
kezési, felvonulási körleteket, s itt han- 

golták össze a háborúzáshoz szükséges va- 
lamennyi tényezőt, tennivalót. 

A csapatoknál is szolgáltak vezérkari 
tisztek. A legalacsonyabb parancsnokság, 
ahol már vezérkari szolgálattal találkoz- 
hattunk, a dandáré volt. A dandárvezér- 
kari tisztként beosztott főhadnagyok tu- 
lajdonképpen segédtiszti szolgálatot telje- 
sítettek. A hadosztály- és hadtestparancs- 
nokságoknál már külön vezérkari osztály 
működött. Hogy a vezérkari tisztek ma- 
gukat a gyakorlati szolgálatban gyakorol- 
hassák, s felkészülhessenek magasabb pa- 
rancsnoki teendők ellátására, egy-két évre 
rendszeresen beosztották őket különböző 
fegyvernemekhez szolgálattételre. A tisz- 
tek ilyenkor az illető csapatok állományá- 
ba kerültek, s levetették a palackzöld zub- 
bonyt, hogy a csapat egyenruháját öltsék 
magukra. 

,, Különös alkalmazásokon"? olyan szol- 
gálati helyeket értettek a Monarchiában, 
mint a hadiiskola parancsnoksága, a hadi 
levéltár igazgatósága, a hadi levéltár had- 
történeti osztálya, a katonai országos felvé- 
tel (térképészet) vezetősége, a hadapródis- 
kolák és szakképző intézetek tanári kara, 
katonai attasék a cs. és kir. követségeken. 


Egy karrier története: 
Alfred Redl 


Az eddigiek alapján úgy tetszhetett, mint- 
ha a hadapródiskolások és az akadémiá- 
sok élesen elkülönültek volna, s míg az 
utóbbiak a zsebükben hordták a marsall- 
botot, de karrierjük legalábbis nyílegye- 
nesen ívelt a vezérkari beosztások irányá- 
ba, az előbbiek nem túlságosan művelt, 
bár nagyon kötelességtudónak tartott, 
alantos tiszti feladatokra — de csak arra — 
messzemenően alkalmas, nem nagy igé- 
nyű tömegének a csapatszolgálat szürke- 
sége és taposómalma maradt volna csak 
meg. 

A valóságban természetesen akadtak 
kivételek, nem is kis számban. Az akadé- 
miásoknak csak töredéke jutott el a vezér- 
karba, s a legmagasabb beosztásokba 
nemcsak a reáliskolákon, az akadémián és 
a hadiiskolán végigvezető úton lehetett el- 
jutni. A hátránnyal indulók is behozhat- 
ták handicapjüket, ha elég tehetségesek, 
igyekvők és szorgalmasak voltak. Olya- 
nok, mint az a vezérkari tiszt, akiről az 
orosz katonai attasé azt jelentette 1907- 
ben: ,,...Ravasz, zárkózott, figyelmes, 
szorgalmas ember. Kicsinyes észjárású. 
Egész megjelenése finomkodó. Finomko- 
dó, lágy, behízelgő beszédű. Mozdulatai 
kiszámítottak, lassúak. Inkább ravasz és 

Aranygyapjas Rend. Ez volt a Habsburg-család 
házirendje 


Szent István-rend, kiskereszt 


képmutató, mint okos és tehetséges. Cini- 
kus ember." 

Alfred Redl, a közös hadsereg talán leg- 
ismertebb, leghíresebb vagy leghírhed- 
tebb katonatisztje volt M. K. Marcsenko 
ezredes , célszemélye?. A számos hamis 
legenda övezte vezérkari tiszt életpályája 
nemcsak azért lehet érdekes a számunkra, 
mert a főbenjáró bűn, amellyel megvádol- 
ták, és amely miatt — legalábbis a közhie- 
delem szerint — a halálba kergették, mű- 


vészek sorát ihlette meg személye meg- 
örökítésére, hanem mert ez a karriertörté- 
net emberközelbe hozhatja mindazt, ami- 
ről az előbbiekben oly személytelenül 
esett szó. Alfred Redl életrajzát Kéri Kál- 
mán és Zachar József rekonstruálta, le- 
hántva róla a mendemondákat, szigorúan 
a bécsi és budapesti katonai levéltárakban 
található iratok dokumentált adataira tá- 
maszkodva. 

A kortársak lengyel származásúnak tar- 
tották a Galíciában 1866-ban született 
Alfred Redlt, vagyontalan és németül be- 
szélő apja azonban a bécsi háziezrednek 
számító 4. Hoch- und Deutschmeister- 
gyalogezred katonájaként került alakula- 
tával Galíciába, s lett később a lembergi 
katonai törvényszékhez beosztott őrség 
altisztje; utóbb a vasútnál a lembergi állo- 
másfőnöki beosztásig vitte, vagyis a kö- 
rülményekhez képest igen sokra. A len- 
gyelként nyilvántartott anya pedig egy 
ugyancsak németül beszélő morvaországi 
család sarja. 

Alfred pályája rosszul indult, a gimná- 
zium harmadik osztályából ugyanis maga- 
tartása miatt kicsapták. Apja ekkor 
könyvkötő tanoncnak adta. Nyolc hónap 
után, 1881-ben — apja egykori tiszt bajtár- 
sának tanácsára — önként katonának állt, 
belépett a galíciai 9. közös gyalogezredbe. 
,: Megkomolyodott és fölismerte a nagy le- 
hetőséget" — jegyzi meg Zachar József. 
Szorgalmasan és céltudatosan tanult, és 
ezrede egyik hadapródjaként került 
a Krakkó melletti lobzówi hadapród- 
iskolába. 1883. szeptember 1-jén kezdte 
magasabb tanulmányait, , hamarosan ki- 
egyenlítve azt a különbséget, amely közte 
és szerencsésebb bajtársai között volt". 
Másodéves korától, 1884-től már hadap- 
ród tiszthelyettes volt. 

Hivatásos tiszti szolgálatát 1887. május 
1-jén, hadnagyként, szakaszparancsnoki 
beosztásban kezdte meg a 9. közös gya- 
logezredben. 1889-ben zászlóalj-segéd- 
tiszt. A következő esztendőben főhad- 
naggyá léptették elő, 1891-ben századpa- 
rancsnoki beosztást kapott. 1892. novem- 
ber 1-jén a bécsi hadiiskolára vezényelték. 
Miután itteni tanulmányait befejezte, 
1894-ben próbaszolgálatra a haderővezér- 
kar vasúti irodájába került. A következő 
esztendőben a szokásos módon, a csapat- 
szolgálattal kapcsolatos gyakorlat meg- 
szerzésére dandárvezérkari tisztnek a Bu- 
dapesten állomásozó 61. közös gyalog- 
dandár törzséhez vezényelték. 1897. má- 
jus elsején II. osztályú századossá léptet- 
ték elő, visszavezényelték a vezérkarba, 
és beosztották a nyilvántartó irodába, 
ahová elöljárói alkalmasint már eredetileg 
is szánták. 


Előképzettsége és nyelvtudása alapján 
az Oroszországgal foglalkozó osztály állo- 
mányába került, feladata kezdetben az 
orosz kémek fölfedése, majd emellett az 
orosz területekre küldött felderítők fölké- 
szítése volt. 

Itteni beosztásában meglehetős közis- 
mertségre tett szert, mert kirendelt igaz- 
ságügyi szakértőként gyakran szerepelt 
kémperekben, és nemcsak óriási szakmai 
biztonságával keltett általános feltűnést, 
hanem kérlelhetetlen, enyhítő körül- 
ményt el nem fogadó szigorával is. 

A vezérkartól való, a további előmene- 
tel érdekében szokásos kihelyezésére 
1905. november 1-jével került sor. Miu- 
tán vezérkari törzstiszti vizsgáját letette, 
vezérkari őrnaggyá léptették elő, és a 
Bécsben állomásozó 13. Landwehr-gya- 
loghadosztály vezérkari főnöki beosztásá- 
ba helyezték. 1907-ben újra a nyilvántartó 
irodában találjuk, ekkor már az orosz osz- 
tály vezetőjeként. Az 1908-as külpolitikai 
válság idején, mely Bosznia és Hercegovi- 
na formális bekebelezése, annexiója nyo- 
mán robbant ki, tanácsadóként a szövet- 
séges német nagyvezérkar hírszerző és el- 
hárító részlegének segítségére Berlinbe 
küldték. A következő évben vezérkari 
alezredessé léptették elő, és a nyilvántartó 
iroda főnökének helyettesévé nevezték ki, 
bár fő tevékenysége továbbra is az orosz- 
országi földerítés és az orosz kémek elleni 
elhárítás irányítása maradt. 

1911-ben újabb előléptetésének és ma- 
gasabb beosztásának előfeltételeként is- 
mét csapattiszti szolgálatra vezényelték, 
a Bécsben állomásozó 99. közös gyalogez- 
red 4. zászlóaljának parancsnokaként. 
1912. augusztus 6-tól, vezérkari ezredessé 
előléptetve, a prágai VIII. hadtest vezér- 
kari főnöke lett. Elsődlegesen itt is hír- 
szerzéssel és kémelhárítással foglalkozott: 
Prága volt akkoriban a cseh szeparatista és 
pánszláv mozgalmak révén az orosz és 
szerb kémtevékenység egyik központja, 
a megfelelő saját felderítés megszervezése 
pedig — a közelinek tűnő oroszellenes há- 
borúra való tekintettel — ugyancsak elen- 
gedhetetlen volt, hiszen a prágai hadtest 
az azonnal a keleti frontra indítandó se- 
regtestek közé tartozott. 

Méltán nevezhető tehát Alfred Redl 
a Monarchiában legsikeresebb pályát be- 
futott tisztek egyikének. Ha mindehhez 
hozzávesszük, hogy megkapta valameny- 
nyi kitüntetést, amely az ő beosztásában 
és rendfokozatában békeidőben egyálta- 
lán adományozható volt, sőt, akadt köz- 
tük még magasabb is; s 1913-ban már 
egyenesen az a hír járta, hogy hamarosan 
az , első tábornoki" rangot nyeri el, akkor 
csak ámulhatunk ezen az ezredesen, akit 


Mária Terézia-rend, lovagkereszt 


Lipót-rend, lovagkereszt 


polgári származása dacára befogadott az 
arisztokrácia, s aki a trónörökös legszű- 
kebb, vezető katonákból álló környezeté- 
hez tartozott. 

Red! mellesleg első kitüntetését a Fe- 
renc József trónraléptének fél évszázados 
évfordulóján, a hivatásos tiszteknek ado- 
mányozott Jubileumi Emlékérem bronz- 
fokozatát, 1898-ban nyerte el. Később ka- 
pott Katonai Érdemkeresztet, tiszti pá- 
lyája 25 éves évfordulóján a III. osztályú 


Katonai Szolgálati Jel kitüntetést, az ural- 
kodó hatvanéves kormányzási évforduló- 
ján a Katonai Jubileumi Keresztet, 1911- 
ben pedig a Katonai Érdemérem, közis- 
mert nevén a Signum Laudis bronzfoko- 
zatát. 1908. évi berlini tevékenységét Fe- 
renc József a Vaskorona-rend 3. osztályá- 
val, Vilmos német császár pedig a Porosz 
Koronarend 2. osztályával jutalmazta. 

Érdemes rövid kitérőt tennünk a mo- 
narchia katonai kitüntetéseire. A legré- 
gibb és legmagasabb kitüntetés az arany- 
gyapjas rend, amelyet még 1429. január 
10-én alapított Jó Fülöp burgundi herceg, 
s amely idővel a Habsburg-ház családi 
rendjelévé vált. Jelvénye egy arany kos- 
irhából állt, mely kékre zománcolt, szik- 
rát szóró kovakőben függött, ez utób- 
bit arany lángsugár tartotta. Felirata: 
Pretium non vile (Nem olcsó jutalom). 

Mivel az aranygyapjas rendet csak ka- 
tolikus nemeseknek volt szabad adomá- 
nyozni, Mária Terézia 1757-ben újabb 
rendjelet alapított , a katonaállás iránti 
különös vonzalomból és az általa oly sok- 
szorosan tanúsított hűség, vitézség és 
eszélyesség kitüntető jutalmazására". 
A katonai Mária Terézia-rendet kizárólag 
valamely bátor tettel lehetett kiérdemel- 
ni. A rend tagjai között életjáradékosok is 
helyet kaptak, Ferenc József idejében hat 
nagykeresztes évi 3000 forintjával, 16 kö- 
zépkeresztes egyenként 1500 forintjával, 
száz lovag 800 Ft-tal és ötven 600 Ft-tal. 
A többiek járadék nélkül viselhették 
a nyolcszögű, széles végekkel és arany 
szegéllyel készült, fehér zománcos arany 
keresztet, A Fortitudini (A vitézségnek) 
felirattal. 

Mária Terézia magyar királynőként is 
alapított rendet, ezt magyar királyi Szent 
István-rendnek, s tagjait a Szent István 
apostoli király lovagjainak nevezték, füg- 
getlenül attól, hogy nagy-, közép- vagy 
kiskeresztesek. A rend jelszava: Publi- 
cum Meritorum Praemium, vagyis: az ér- 
demek nyilvános jutalma. 

II. József császár figyelmét a legénység 
felé fordította, hiszen az eddigi kitünteté- 
seket csak magas rangúak nyerhették el. 
Az , őrmestereknek, valamint az ezeknél 
alacsonyabb rendű legénységnek" az el- 
lenség előtt tanúsított vitéz tetteit nyilvá- 
nos becsületjelvénnyel és pótdíjjal jutal- 
mazta: ez volt az arany és az ezüst vitézsé- 
gi érem. A jelvényen az uralkodó képmása 
volt látható, a másik oldalon hat egymást 
keresztező zászló és egy babérkoszorú, 
A vitézségnek felirattal. Volt pótdíj nél- 
küli ezüst változata: a kis vitézségi érem, 
ezt olyan vitézségért adták, amely érmet 
igen, pótzsoldot nem érdemelt. 

1808. július 11-én alapította az apjára 

emlékező Ferenc császár a Lipót-rendet. 
A piros zománcú, fehér szegélyű, nyolc- 
szögű aranykereszt Lipót jelmondatát vi- 
selte: Opes regum corda subditorum, 
azaz a királyok hatalma az alattvalók szí- 
vében rejlik. A kereszt négy ágának min- 
den párja között három cserfalevél és két 
makk volt beillesztve, míg az egész ke- 
reszt fölött a császári korona lebegett. 

Ugyancsak Ferenc honosította meg 
a lombardiai Vaskorona-rendet. Az emlí- 
tett rendek közül azonos osztályban 
a Szent István-rend a Szent Lipótnál, ez 
pedig a Vaskorona-rendnél volt előbbre- 
való. 

Ferenc József is megörökítette dicső 
hadjáratait. Nyomban a forradalmak el- 
tiprása után megalapította a katonai ér- 
demkeresztet, a katonai szolgálati jel- 
vényt, az arany és ezüst érdemkeresztet és 
a Ferenc József-rendet, amellyel aztán bő- 
ségesen dekorálhatta hű alattvalóit és ki- 
váltképp katonáit. Uralkodói jubileumain 
ugyancsak emlékérmeket illett adomá- 
nyozni. 

Érthető tehát, micsoda megrázkódta- 
tást okozott az 1913. május 27-i napila- 
pokban közzétett rövid hír: ,, 1913. május 
24-én az egyik bécsi szállodában agyonlőt- 
te magát a közös hadsereg egyik nagy kép- 
zettségű, tekintélyes tisztje, Alíred Redl 
ezredes, a prágai hadtest vezérkari fő- 
nöke." 

Ami ezután következett, az látszólag 
közismert. Egon Erwin Kisch, a , szágul- 
dó riporter" leleménye — és szerencséje — 
lehetővé tette, hogy egy hét múlva elter- 
jedjen az addig eltussolni szándékozott 
további információ is az ügy részleteiről, 
melyet aztán a hivatalos , cáfolat" erősített 
meg. A köztudatban máig az a kép él, 
amely ekkor kialakult: névtelen bejelentő 
figyelmeztette a kémelhárítást, hogy Redl 
idegen hatalmakkal kapcsolatban álló em- 
berekkel érintkezik. Az orosz titkosszol- 
gálat, melynek ügynökévé vált, homoero- 
tikus kapcsolatait kihasználva folyamato- 
san zsarolta és állandó pénzzavarából ki- 
segítette. Az osztrák-magyar elhárítás ezt 
követően leleplezte, ő bűnét bevallotta és 
élt a felkínált önkéntes halál lehetősé- 
gével. 

A meggyökeresedett legendák sajátos- 
sága, hogy az ember önkéntelenül csak 
a mellettük szóló érveket veszi számba. 
Így történhetett, hogy hét évtizeden át 
senki nem akadt, aki kétségbe vonta volna 
Redl hazaárulását, pedig a tények újra- 
gondolása alaposan megkérdőjelezi ezt. 
Zachar József történész nemrégiben 
a mindeddig napvilágra került adatok 
mérlegelése és elemzése után a kétkedést 
erősítette meg. 

A legföltűnőbb Redl esetében, hogy 
a kémkedésre utaló egyetlen bizonyítékot 
vagy azt alátámasztó adatot sem hoztak 
nyilvánosságra. A vád, pontosabban az 
utólagos vád szerint szolgálati használatú, 
nyomtatott katonai szabályzatok fény- 
képmásolatait játszotta volna az ellenség 
kezére, vagyis korántsem az igazán fontos 
katonai iratok kiszolgáltatásáról volt szó 
(a haderő felvonulására, mozgósítására, 
erődökbe beépített lövegekre, átdobott 
ügynökökre vonatkozóakéról). Mellesleg 
a konkrét hadi előkészületekről nem is 
nyújthatott volna információt a prágai 
hadtest vezérkari főnöke (a  meg- 
gyökeresedett vélekedés szerint , évtize- 


Jubileumi emlékérem 


deken át" minden katonai titkot elárult, 
s állítólagos árulása mértékét különösen 
az első katonai kudarcokat követően, 
a nagy háború első évében túlozta óriásivá 
tehetetlen, bűnbakkereső dühében a kele- 
ti fronton hibát hibára halmozó osztrák— 
magyar hadvezetés). Maga Urbanski ez- 
redes, aki ekkor a nyilvántartó iroda főnö- 
ke volt, szögezte le évekkel később is: 
, Azok a konkrét hadi előkészületek, ame- 
lyeknek az elárulása nagy károkat okozott 
volna, nem voltak kint a hadtestparancs- 
nokságokon, hanem összevontan, együtt, 
a vezérkar hadműveleti irodájában vol- 
tak, és ezáltal nem rendelkeztek ismere- 
tükkel a magasabb parancsnokságok és 
szerveik. (...) Ennek leszögezésével ki 
kell húzni a talajt azok alól a híresztelések 
alól, amelyek az 1914 nyári, Oroszország 
elleni kezdeti kudarcainkat Red! áruló te- 


vékenységének hatásaként akarják lát- 
tatni." 

A jelentéktelen és viszonylag sok pél- 
dányban hozzáférhető szabályzatok át- 
adása viszont nem éppen nagystílű kémke- 
désre vall. Ráadásul mindeme vád a Redl 
lakásán talált leletekre alapozódott. Csak- 
hogy egy kémfőnök hivatalához csatlako- 
zó szolgálati lakásában tartott házkutatás- 
kor lelt katonai jellegű iratok nemcsak az 
árulást bizonyíthatják, az ilyesmi az ezre- 
des munkájának tartozéka is volt. Tit- 
kosszolgálati vezetők bevált módszere, 
hogy lényegében ártatlan, netán preparált 
iratokkal manipulálnak, amikor az ellen- 
ség felderítőit igyekeznek megtéveszteni, 
vagy saját ügynök beépítésén munkálkod- 
nak. Ugyanez vonatkozik a többi kellék- 
re, pénzre, fényképezőgépekre, címekre. 

Ugyancsak figyelemre méltó, hogy 
a valódi bizonyítékok helyett Németor- 
szágban lebukott orosz ügynökök vallo- 
mására alapozták még a vádat. De vajon 
az oroszok ilyen könnyelműen kitették 
volna legmagasabb beosztású ügynöküket 
a lebukás veszélyének? Zachar József sze- 
rint ez a provokáció gyanúját ébreszti. 
, Nem arról volt-e szó? — teszi föl a kér- 
dést —, , hogy a tudatosan megtévesztő in- 
formáció szándékos, közvetítő úton való 
eljuttatásával a kémhálózatok közti föld- 
alatti harcban nyitottak újabb színteret?" 
Az oroszoknak jó okuk volt, hogy meg- 
szabaduljanak az ellenük irányuló földe- 
rítés irányítójától, s Redl kikapcsolásával 
éppen akkor zilálhatták szét az oszt- 
rák—magyar kémtevékenységet, amikor 
— 1913 elején — a háborús készülődés je- 
gyében teljessé vált a cári hadsereg nagy 
reformja, amely méltán keltette föl Bécs 
érdeklődését. 

A gondosan titkolt homoerotikus hajla- 
mok leleplezése elegendő volt Red! tönk- 
retételére. E , fajtalanságot?" akkoriban 
büntetőjogilag üldözték, s a katonai szol- 
gálatellátás kizáró okának tekintették. 
Redl azonban olyan kiválóan konspirált, 
hogy elöljárói, bajtársai vagy ismerősei 
még csak nem is sejtették titkát. (E körül- 
mény mindenesetre hihetővé teszi, hogy 
valaki az ő beosztásában könnyen zsarol- 
ható volt, ha ilyen ,, titkos bűn? nyomta 
a lelkét.) 

A végső leleplezésről szóló közismert 
történet során Redl, az évtizedes tapaszta- 
latú elhárítótiszt, elemi hibákat követett 
el, mintha nem is sejtette volna, hogy áru- 
lással gyanúsíthatják. A tények azonban 
amellett szólnak, hogy ezt valóban nem is 
sejtette, alkalmasint azért, mert nem volt 
áruló. Egész kapkodása arra vall, hogy 
homoszexualíitásának leleplezését ismerte 
föl, ami súlyosbodott egy érzelmi konflik- 


tussal: Egon Erwin Kisch szerint azért 
utazott magánemberként váratlanul Bécs- 
be, hogy kétségbeesett kísérletekkel visz- 
szaszerezze házasságkötésre készülő férfi 
kedvesét. Sehol azonban nem található bi- 
zonyíték arra nézve, hogy öngyilkossága 
előtt valóban főbenjáró bűnét vallotta vol- 
na be. 

A főnt mouduífak igazolásául , nevezetinek jelen okirat , a véderárúl 
szóló 1808 a1kévi XL. fárvényezikk 39.§-a alapján, kíardalott, 

A leleplezett hajlamú Redl bukott em- 
ber volt, hiszen nem fért hozzá kétség, 
hogy egy olyan vezérkari tiszt, aki ilyen 
támadási felületet nyújt, nem maradhat 
állásában. A Ferenc Ferdinánd trónörö- 
kös körüli katonai csoport számára ezzel 
az ezredes teljességgel értéktelenné, sőt 
veszélyessé vált. 

Az ügyet elemző magyar történész azt is 
számba vette, kinek állhatott érdekében 
az orosz vezérkaron kívül Alfred Redl 
diszkreditálása. A bécsi legfelső politikai 
— katonai és külügyi — vezetés rivalizálá- 
sát, eltérő céljait, a német és az osztrák- 
-magyar kormányzat közötti pillanatnyi 
nézeteltérést egyaránt fontolóra veszi, hi- 
szen egyáltalán nem biztos (miként ebben 
az ügyben semmi), hogy kizárólag Redl 
személye volt a tét, s nem például a trón- 
örökösnek kívántak ellenfelei kellemet- 
lenkedni (ami aztán túl jól sikerült). 

Bizonyíték erre sincsen. Az elemzés 

nyomán mindenesetre valóban nehéz el- 
fogadni, hogy Redl vezérkari ezredes ka- 
tonai titkok kiszolgálásával hazaárulást 
követett volna el. Ahhoz, hogy világosab- 
ban lássunk, további alapkutatásokra len- 
ne szükség, amit megnehezít a bizonyíté- 
kok hiánya, eltűnése vagy eltüntetése. 
E kutatások nemcsak Redl személyes 

ügyéhez vihetnének közelebb - jóllehet 
aligha valószínű, hogy az ilyen természetű 
titkosszolgálati ügyek a történettudo- 
mány eszközeivel valaha is tisztázhatók —, 
hanem a Monarchia hadvezetésének ku- 
lisszatitkait is alaposabban megismerhet- 
nénk általuk. 


,, Tettlegesek" 
és tartalékosok 


Az egyszerű csapattiszt, tegyük föl, egy 
ulánus kapitány Czernowitzban, persze 
vajmi keveset sejtett az efféle magas dol- 
gokról. , Spiónt" is csak akkor látott, ha 
az őrjárat csempészés közben fülöncsípett 
egy pajeszos snapszárust, aki a pofonok 

zápora közepette vallotta be, hogy odaát, 
az orosz helyőrségnek is mér italt. 
Rendelkezett azonban azzal a fölemelő 
tudattal, hogy ő a legmagasabb beosztású 
és rangú vezérkari tisztekkel is egy szin- 
ten áll, hiszen összeköti velük a portepee. 
, Az arany kardbojt mindent kiegyenlít", 
vallották a Monarchia hadseregében. 

A hadnagy, a tábornagy, de még őfelsége 
a császár és király is, mind-mind egyfor- 
ma kardbojtot viseltek. Az arany kardbojt 


— legalábbis a hivatalosan sugallt szemlé- 


let szerint — a tisztikarnak egységes ismer- 
tetőjele és a , tiszti jellemnek jelképe". 

Az összetartozást volt hivatva kifejezni 
a tegezés szokása is. Szolgálaton kívül az 
egyenlő rangot viselők, sőt mindazok, 
akik korábban a ranglétra egyazon grádu- 
sán állottak, jóllehet egyikőjük időközben 
avanzsált, ,,te"-vel szólították meg egy- 
mást. Tegeződött — szolgálaton kívül — 
valamennyi hadnagy és főhadnagy, a fia- 
talabb hadnagyok a hadapródokkal, az 
idősebb főhadnagyok a századosokkal, az 
idősebb századosok az őrnagyokkal, vala- 
mennyi törzstiszt egymás között, rendre 
és rangra való különbség nélkül, akárcsak 
a tábornoki kar tagjai, s nemcsak a rang- 
létra azonos fokán állók; csupán a legidő- 
sebbek tartózkodtak, méltóságukat meg- 

őrizve, az alattasokkal való érintkezés so- 
rán a tegező szólásmódtól. A , Hogy vagy, 
százados úr??", a , Kérlek, őrnagy úr! 
szokását a barátságos érintkezés, a feszte- 
len modor, a bizalom hagyományos jelé- 
nek tekintették, bár eredetét csak talál- 
gatni tudjuk. Némelyek szerint gyökerei 
még a XVI-XVII. századi Landsknech- 
tek idejébe nyúlnak vissza. A múlt század 
első felében, a napóleoni háborúk és az 
1848—49. esztendei hadjáratok közötti bé- 
keévekben, amikor az előléptetések lelas- 
sultak, a tegezés szokása csak az egyenlő 
rangúakra szorítkozott, mihelyst azonban 
a háború során meggyorsult az avanzsálás 
menete, a tegeződés több rangosztályra 
kiterjedt. A dualizmus kori szokás a neo- 
abszolutizmus idején kristályosodott ki, 
amikor a forradalmak után a legkisebb 
tiszt is birodalommentőnek érezte magát, 
de legalábbis egyenrangúnak a megbízha- 
tatlan nemességgel. ,, A kardbojt nemesít" 
jelszavával terjedt ekkoriban a tegeződés, 
mintegy az arisztokrácia majmolásakép- 
pen - állapítja meg Deák István. 

Várható volt, hogy az általános hadkö- 
telezettség bevezetésével, a tartalékosok 
nagy számával elhal ez az úri allűr, a szo- 
kás azonban erősebbnek bizonyult: a , te" 
megmaradt. A tartalékos tisztek e téren is 
alkalmazkodtak a hivatásosokhoz, ,,hoz- 
zásimultak a bajtársias szellemhez" . 

A tartalékos tisztek száma folytonosan 
emelkedett. Ezt az intézményt is a kiegye- 
zés után hozták létre. A régi hadseregben, 
ha a tiszti létszám fogytán volt — például 
háború esetén -, az ezredparancsnokok az 
altisztek vagy polgári egyének közül töl- 
tötték be a századkereteket. A békelét- 
számra leszállított seregre később szerfö- 
lött nagy terhet rótt a létszámfölötti tisz- 
tek sokasága, a kormányzatnak végkielé- 
gítéssel lehetett csak elérnie, hogy az érin- 
tettek , kvietáljanak" , azaz tiszti rangjuk- 
ról lemondjanak és kilépjenek a hadse- 
regből. 

A modern tömeghadseregben a mozgó- 
sításkor jelentkező tiszti többletigényt 
a tartalékos tisztek köréből elégítik ki. 
Ezek utánpótlására a Monarchia hadsere- 
gében bevezették az úgynevezett egyévi 
önkéntesek rendszerét. Maga a kifejezés 
részben hamar idejétmúlttá vált, az 1889. 
évi védtörvény életbelépése után ugyanis 
az egyévi önkénteseket ugyanúgy Ssoroz- 
ták, mint mindenki mást. 

Az egyéves szolgálati forma (nagy 
könnyebbség az átlag háromévi tényleges 
szolgálathoz képest!) nyitva állt minden 
, védképes" osztrák vagy magyar állam- 
polgár előtt, aki valamilyen belföldi 
középiskola, főgimnázium vagy főreális- 
kola nyolc osztályát elvégezte, gyakorlati- 

lag tehát érettségi vizsgát tett. Az egyévi 
önkéntes megválaszthatta csapattestét, 
amelyben szolgálni kívánt (a helyőrséget 
azonban már nem), s ha valamely felsőbb 
tanintézetben folytatta tanulmányait, kí- 
vánsága szerint tölthette le az egyévi tény- 
leges szolgálat évét. 

A szolgálatot rendszerint saját költség- 
re kellett teljesíteni, amin, túl az élelme- 
zésen, a ruházkodáson és a felszerelésen, a 
lovasságnál a ló beszerzését és tartását is ér- 
tették. Laktanyai elszállásolásra — hacsak 
szolgálati és fegyelmi megfontolások, 
továbbá a kiképzés ezt meg nem kívánták 
— az egyévi önkéntest nem lehetett köte- 
lezni, vagyis magánszálláson lakhatott. 


Vagyontalan jelöltek egyébként kivétele- 
sen államköltségen is szolgálhattak (ám 
kizárólag a gyalogságnál). 

Az egyévi tényleges szolgálatot teljes 
egészében a katonai kiképzésre szánták. 
Az alapkiképzésen kívül december 31-től 
május 31-ig elméleti oktatás folyt, gyakor- 
latilag tartalékos tisztképzés, amelynek 
színvonaláról a tényleges tisztikarban 
— enyhén szólva — megoszlottak a vélemé- 
nyek. A nyári gyakorlatozások után szep- 
tember második felében az egyévi önkén- 
teseket elméleti és gyakorlati vizsga elé 
bocsátották. Akik ezt , sikerrel megáll- 
ták", azokat a , szükség mérvéhez képest" 
tartalékos tisztté vagy hadapróddá léptet- 
ték elő. A vizsgánál meg nem felelteknek 
viszont még egy évet kellett szolgálatban 


letölteniök, mialatt megtarthatták egyévi 
önkéntesi jellegüket, s az esztendő végén 
ismétlő vizsgát tehettek, mely után, te- 
kintet nélkül az eredményre, tartalékba 
helyezték őket. 

Ahogy terjedt a középiskolai oktatás, 
úgy nőtt az egyévi önkéntesek és tartalékos 
tisztek száma. Ez pedig gyökeresen meg- 
változtatta a tisztikar nemzetiségi, társa- 
dalmi és vallási összetételét. A világháború 
előestéjén már körülbelül ugyanannyi volt 
a tartalékos tiszt, mint a hivatásos, 1918-ra 
pedig már 150 ezer tartalékos tisztet szám- 
láltak, szemben a 34 ezres hivatásos állo- 
mánnyal. A tartalékosok lényegesen maga- 
sabb műveltséggel rendelkeztek, mint a 
ténylegesek, és soraikban a magyarok, cse- 
hek, olaszok, lengyelek jóval nagyobb 
arányban képviseltették magukat. A dél- 
szlávok, ruténok és románok esetében ez 
az eltérés nem volt ennyire jelentékeny. 
Ami a felekezeti eltolódást illeti, itt a zsi- 
dóság nagy száma ötlik szembe: mivel a 
zsidók jóval számarányukon felül jártak 
középiskolába, megmutat- 
kozott ez a zsidó tar- 
talékos tisztek ma- 
gas arányában is. 


m 


A liberálisok abban reménykedtek, 
hogy a tartalékos tisztek révén a polgári, 
a szabadelvű gondolkodás utat tör majd 
magának a tisztikarban is. Ez azonban hiú 
reménynek bizonyult. A valóságban en- 
nek épp fordítottja történt: a tettleges 
tisztek, akik kezdetben ódzkodtak a tarta- 
lékosoktól és kiváltképp zokon vették, 
hogy ugyanúgy megillette őket a tiszti 
kardbojt (no meg amit az jelképezett), egy 
idő után befogadták a , civileket" (akik az- 
tán a világháborúban messzemenőkig be- 
bizonyították, hogy a katonai képzésüket 
illető minden fenntartás és aggodalom da- 
cára a hivatásosokkal egyenértékű teljesít- 
ményekre képesek), s végül nem azok ol- 
tottak haladó gondolatokat a hadseregbe, 
hanem ők alkalmazkodtak hozzá. Miként 


Danczer Alfons könyve fogalmaz: ,,A tar- 
talékos tiszt, ki közvetlen tapasztalat út- 
ján megismerte a tettleges tiszt értékét, és 
a hivatásszerű tisztikar gondolkodásmód- 
ját és munkáját méltatni és becsülni tanul- 
ta, a csapatnál nyert benyomásokat a pol- 
gári életbe magával viszi. Katonás gon- 
dolkodásmódja és tiszti jelleme folytán 
otthon többnyire tekintélyhez és befo- 
lyáshoz jut, és a tettleges szolgálat alatt 
magába szítt észleletek és benyomások 
üdvös hatása concret kérdések fölmerülé- 
se esetén a családban, a társadalomban és 
az egész államéletben el nem maradhat." 
A sereg szelleme, kisugárzása, mond- 
hatni vonzereje erősebbnek bizonyult, 
mint a civil világ nem egy ideológiai áram- 
lata, anélkül azonban, hogy a fegyveres 
erő olyan központi helyet foglalt volna el 
a társadalomban vagy akár csak az állam- 
ban, mint például Vilmos császár Német- 


Töltési gyakorlat: 30,5 cm-es mogsár 


országában. Az osztrák-magyar tisztikar 
soha nem diktálta a politikát, mint olykor 
a német nagyvezérkar. Sajátos különállá- 
sa, , nemzetekfelettisége" folytán a társa- 
dalomtól meglehetős távolság választot- 
tael. 

Ez a távolság persze már korántsem 
volt szakadék méretű, mint az önkény- 
uralom idején. Akkor a legfőbb politikai 
vezetés militarizálódott, nemcsak azért, 
mert egész tartományok álltak katonai 
kormányzat alatt; a katonai szellem mé- 
lyen áthatotta a civil adminisztrációt is; az 
állam igyekezett utánozni a hadsereg vég- 
letekig központosított, tekintélyuralmi, 
nemzetet, nemzetiséget nem ismerő rend- 


szerét. Az elvesztett háborúk aztán szerte- 
foszlatták az álmokat, megtépázták a te- 
kintélyt. 

Az ellenségességet másfajta távolság 
váltotta föl. A polgárság (és a nemesség) 
a dualizmus időszakában úgy tekintett 
a hadseregre, mint a biztonság és rend 
fenntartójára a mind jobban kiéleződő 
társadalmi és nemzetiségi ellentétek köze- 
pette. A tisztikar anyagi és műveltségbeli 
helyzete azonban nem túlságosan ösztön- 
zött a vegyülésre. A zöm nem valóban ma- 
gasan képzett, nagy műveltségű vezérkari 
tisztekből állott, hanem a helyőrségekben 
élő csapattisztekből. Ez az igénytelen ré- 
teg nem éppen a szellemiekkel tüntetett. 
Idegenkedett mindenféle tudományosko- 
dástól, elméletieskedéstől — épp egy olyan 
korban, amikor a tudomány, a társadalmi 
és technikai haladásba vetett hit vált meg- 
határozóvá. , Polgári szemekben egy dok- 
tori fokozat sokkal többet nyomott a lat- 
ban, mint egy vezérkari százados címe?" 
— írja Johann Christoph Allmayer-Beck -—, 

, jóllehet az utóbbi nem utolsósorban 
a hadiiskolában bevezetett 
numerus clausus miatt 
sokkal nehezebben volt 
megszerezhető." 

Az emberek kevéssé tö- 
rődtek azzal, hogy a Monarchia 
tisztikara számos kutatót és fel- 
találót adott az egyetemes tudo- 

mánynak, hogy tizenhatan a tudo- 
mányos akadémiai tagságáig is elju- 
tottak; inkább azt nézték, hogy 
a katonai nevelőintézetek nem kis 
számban vettek fel olyan nebuló- 
kat, akik a polgári iskolákból ilyen 
vagy olyan okból kirostálódtak. 
A katonatiszti karrier nem vonzot- 
ta igazán a jobb családok gyermekeit. 

Évtizedeket lehúzni isten háta mögötti 
helyőrségekben, az eldugott állomáshe- 
lyet még eldugottabbal váltva föl — nem ez 
volt az álomhivatás egy jól szituált nagy- 
polgári vagy nemesi ifjú számára. A tiszt- 
képző intézetekbe így mind nagyobb 
arányban tisztek és hivatalnokok, lecsú- 
szott kisnemesek sarjai és az alsó középosz- 
tály vagy a kispolgárság csemetéi áramlot- 
tak. Nem csökkent az olyan tisztek száma, 
akik már gyermekkorukat is helyőrségről 
helyőrségre vándorolva töltötték, ha a ka- 
tonatiszt atya nem adta be őket a cögeráj- 
ba; ezek voltak azok a katonák, akatonadi- 
nasztiák sarjai, akiknek a dualizmus kor- 
szakában sem volt más hazájuk, mint 
a hadsereg, nem kötődtek sem országhoz, 
sem néphez, még nyelvhez sem, hiszen 
a kincstári német volt az anyanyelvük. 

Tulajdonképpen az uralkodó is szíve- 
sen látta ezt a távolságtartást alattvalói és 

hadserege közt. Végtére is ez a tömeghad- 
sereg nem a tömegek hadserege volt, ha- 
nem a birodalomé. A védőbástya szerep- 
kört pedig nagyon komolyan vette a leg- 
felsőbb hadúr. , Kifelé pajzs és kard", 
hangzott a korabeli megfogalmazás, de 
Ferenc József számára a béke évtizedei- 
ben mind fontosabbá vált e jelige második 
fele: , az országon belül a trón és a törvé- 
nyes rend támasza". S a szociális és nem- 
zetiségi zavargások, kiéleződő ellentétek 
korszakáról szólva aligha túloz Deák Ist- 
ván, amikor megállapítja: ,,. . .a katonaság 
puszta jelenlétével, színpompás megjele- 
nésével inkább hozzájárult a monarchia 
fenntartásához, mint azzal — ami egyre 
gyakrabban fordult elő -, hogy letörte 
a sztrájkokat és a nacionalista tüntetése- 
ket. Ferenc József nem is volt olyan ne- 
vetségesen maradi, amikor makacsul ra- 
gaszkodott hozzá, hogy legalább a lovas- 
ság megőrizze fényes egyenruháját. (...) 
A császár és konzervatív tanácsadói a had- 
sereg feladatát a belső béke fenntartásá- 
ban látták. 

Erre egy kivont karddal lovagló, kaca- 
gányos díszhuszár vagy egy katonazene- 
kar gyakran alkalmasabb volt, mint vala- 
mi csukaszürke egyenruhába bújtatott, 
modern fegyverekkel fölszerelt elnyomó 
hatalom." 

Mindenki szalutál: végtére is a legfelsőbb hadúr érkezik 
csapatszemlére teljes tábornagyi díszben (Myrbach 
Felicián rajza) 


A legfelsőbb hadúr 


És az uralkodó maga is megtett mindent, 
hogy személyében ugyanazt a biztonsá- 
got, megváltoztathatatlanságot, folyama- 
tosságot és egységet testesítse meg, me- 
lyet hadseregétől is megkövetelt. Ama 
tényt, hogy ő a fegyveres hatalom főpa- 
rancsnoka -, legfelsőbb hadura? -, aki 
összeforrott hadseregével, mint láttuk, 
azzal is kifejezésre juttatta, hogy csaknem 
minden hivatalos alkalommal katonai 
egyenruhát viselt. , A császár és király 
a katona előtt a legmagasabb fogalom; 
mert a mindennapi munka egyformasága 
közben, a szolgálati óra egyhangú ketye- 
gése mellett, a hadjárat vészes küzdelmei 
között és a csaták és a rohamok viharos 
haláltusái közepén, a haza üdve, a nép ol- 
talma és jóléte ugyan a döntő végczél, de 
a haza védura és a népnek legfelsőbb kép- 
viselője — a császár és király" — sulykolták 
bele Ferenc József katonáiba, sőt, így 
folytatták: sŐ Felsége neve ez okból a ka- 
tonánál a lelkesedés teremtő rugója és 
egyenértékű az imával. A legfelsőbb had- 


úrra való gondolás aczélozza a katona ere- 
jét a nehéz küzdelem és a kemény munka 
idején; a legfelsőbb hadúrra való gondolat 
az, mely a katona lelkét egészen áthatja, 
benne a szent lelkesedést lángra gyújtja és 
a döntés végpillanatában a hazáért való 
teljes odaadásra és személyének önzetlen 
feláldozására ragadja." 

A , legfelsőbb őrhelyen" álló uralkodó 
korántsem volt éppen katonás alkat. 
Ugyanazt a katonai nevelést kapta, mint 
a főhercegek általában, hiszen a dinasztia 
szolgálata az uralkodóház férfi tagjai szá- 
mára törvényszerűen egyet jelentett 
a hadseregben való tényleges vagy névle- 
ges szolgálattal, de egyéniségére inkább 
illett a hivatalnoki jelző. Fiatal korában 
megpróbálkozott azzal, hogy hadvezéri 
babérokat szerezzen — láthattuk, milyen 
sikerrel —, de ez is inkább akkori uralko- 
dói eszményéből fakadt: egy abszolút mo- 
narchának nemcsak kormányoznia kellett 
birodalmát, hanem zászlait a csatatéren is 
győzelemre illett vinnie. Solferino után 
egyszer s mindenkorra felhagyott az ilyen 
irányú aspirációkkal, s a legfelsőbb had- 
úri teendők attól fogva besoroltattak a bi- 
rodalom első hivatalnokának feladatai kö- 
zé. Legendásan jól ismert minden sza- 
bályzatot, minden előírást, híres emléke- 
zőtehetségének köszönhetően zavarba ho- 

zóan tájékozott volt katonai, diszlokációs, 
személyi kérdésekben, s ezen adottsága 
egészen élete alkonyáig nem hagyta cser- 
ben. (Az első világháború tábornokai kö- 
zül többen beszámolnak róla, mennyire 
meglepte őket az uralkodó naprakész fel- 
készültsége, a hadihelyzet aprólékos is- 
merete.) 

Az egyenruhán kívül kevés katonás kül- 
sőség jellemezte Ferenc Józsefet. A berli- 
ni udvar bokacsattogtató kaszárnyastílusa 
távol állt tőle. Evei sokasodásával mind- 
inkább valami elképzelhetetlen magas- 
ságba emelkedett alattvalói fölött, soha el 
nem veszített tartása, udvariassága foly- 
tán. Vélhetőleg ezek a tulajdonságok segí- 
tették át az emberi tragédiák egész során 
is — Miksa öccse, Rudolf fia és felesége, 
Erzsébet erőszakos halála után mindig 
a munkába menekült. S e jellemvonása já- 
rult hozzá ahhoz is, hogy olyan emberek 
tiszteletét kivívja, akik egyébként nem 
sokra tartották közepes képességeit. 

Tisztjei mindazonáltal rajongtak legfel- 
sőbb hadurukért. , Mindhalálig egy szim- 
bólumnak szolgáltunk: a császárnak" — 
fogalmazta meg e rajongás lényegét Roda 
Roda. Ferenc József mindinkább jelkép- 
pé vált; elválaszthatatlanná magától a bi- 
rodalomtól. Attól a birodalomtól, amelyet 
egészként csupán hadseregének tisztjei le- 


Az uralkodó Frigyes főherceg társaságában had- 
gyakorlatra érkezik (felfy Gyula felvétele 1999-ből) 


hettek képesek felfogni, hiszen egyedül 
ők élték meg ezt a birodalmat birodalom- 
ként. Igazából csak ők érezhették, hogy 
mindenütt a Monarchia kezdődik, ahol 
fekete-sárga sorompók jelzik a határt. 
A Tatárpuszta szélén, bárhol, ahol ugyan- 
azok a vezényszavak hangzanak, ugyan- 
úgy fújja a kürtös és veri a dobos: minde- 
nütt a birodalom földjét kell védeni. Csak 
az ő számukra telhetett meg tartalommal 
az, amit a tisztikart erős kritikával szemlé- 
lő civilek elképzelni sem tudtak, csak az 
ő számukra lehetett egy a hadsereg és a bi- 
rodalom, létezhetett haza a ,, hazátlan 
honvédők" számára. 

Ezt a hazafogalmat mindenki másként 
értelmezte a hazák monarchiájában. A 
néphimnusz, közismert nevén a Gott er- 
halte második sorában szereplő összmo- 
narchiával (, Tartsa Isten, óvja Isten / 
Császárunk s a közhazát!") kevesen azo- 
nosultak. A tisztikar még igen, de a le- 
génység számára ez a , közhaza" nem so- 
kat jelentett; a szűkebb pátria annál in- 
kább. Amikor a kiegyezéssel létrejött 
a Habsburg Birodalom két hagyományos 
birodalomrésze — annak osztrák—német és 
magyar vezető rétege — közötti szövetségi 


viszony, a nemzeti-nemzetiségi problé- 
mák nem oldódtak meg, sőt még inkább 
a felszínre kerültek. A Monarchia nemze- 
tei nemzeti igényeik kielégítését követel- 
ték; az évtizedek múltával pedig az ellen- 
tétek növekedtek, a viták élesedtek. 
Ezektől a súrlódásoktól a katonai vezetés 
mindenáron távol akarta tartani a hadse- 
reget. Pontosabban e konfliktusokat igye- 
kezett kirekeszteni a hadsegegből, hogy az 
bármikor bevethető legyen a rend fenn- 
tartása érdekében. 

Láthattuk továbbá, hogy a közös had- 
sereg a Monarchia két vezető nemzetének 
viszonyában is gondokat okozott, hiszen 
belső felépítése által a dualista elv nyilván- 
valóan sérelmet szenvedett. Magyar poli- 
tikusok a haderő összbirodalmiságát sé- 
relmezték, hiszen a magyar nemzeti jogok 
megcsorbítását látták benne, a hadvezetés 
viszont a magyar nemzeti törekvésekben 
látott veszélyt az összbirodalmi seregre 
nézve. 

Ma már nehezen tudjuk elképzelni azt 
az ellentmondásos helyzetet, hogy a dua- 
lista Magyarországon egyszerre folyt 1848 
és 1849 emlékének ápolása, megfért egy- 
más mellett a fekete-sárga és a piros-fe- 
hér-zöld szellem, Kossuth Lajos kultusza 
és Ferenc József tisztelete. Békésnek per- 
sze ez a viszony aligha volt nevezhető. 

Időről időre elképesztő mértékben felkor- 
bácsolódtak a kedélyek, és ha az ember 
korabeli újságokat olvas, melyek valami- 
lyen , botrány" vagy sérelem részleteiről 
tudósítanak, azt hihetné, hogy a Monar- 
chiában olykor polgárháborús viszonyok 
uralkodtak. Valójában ezek az , afférok" 
inkább nevezhetők viharnak egy pohár 
vízben, ha mégoly szemléletesen tárják is 
elénk a dualizmus ellentmondásait. A 
, Magyar nemzet elleni merényletek? álta- 
lában kimerültek a magyar lobogónak 
a fekete-sárga mellőli levételében, nem 
magyar tiszteknek a nemzeti hagyomá- 
nyokat sértő magatartásában. Mindenkor 
az aktuális politikai helyzet függvényében 
gyűrűzött tovább egy-egy ügy. Megesett, 
hogy a magyar kormány bukása sem tűnt 
valószínűtlennek. 1886-ban egy osztrák 
vezérőrnagy megkoszorúzta Budavár 
1849-es parancsnokának, a Pestet bombá- 
zó, majd az erőd ostromakor elesett Hen- 
tzi tábornoknak a síremlékét. A felhábo- 
rodás tömegeket vitt az utcára. Pesten 
rendőrök kardlapoztak és a katonaságot is 
segítségükre kellett hívni. Halálos áldoza- 
tok maradtak a macskakövön, majd az 
egész ügy elült, és mindenki megfeledke- 
zett róla a következő skandalumig. 

Valósabb összeütközésekhez vezettek 
a , véderőviták", amikor az újoncmeg- 
ajánlásról kellett a törvényhozásoknak 
dönteniök. Az uralkodó ugyanis parla- 
mentáris ellenőrzés nélkül vezethette és 
vezényelhette a hadsereget, a fejlesztés 
eszközeit, a pénzt és az újoncokat azon- 
ban alkotmányosan kellett megszavaz- 
tatnia. 

A magyar uralkodó osztályok sem von- 
ták persze kétségbe, hogy a közös hadse- 
reg az ő uralmukat is védi. Ez az intéz- 
mény azonban számos törekvésüket ke- 
resztezte. Az idegen nyelvű és szellemű, 
de nemzetek fölöttinek tekintett hadse- 
regben szó sem lehetett magyar nemzeti 
hegemóniáról. Még a magyarországi ki- 
egészítésű ezredekben sem. A közös had- 
sereg szervezetének egységesítő hatása 
pedig akadályozta a magyarországi nem- 
zetiségek remélt asszimilációját. A nem- 
zeti érdekek hatékonyabb érvényesítését 
kívánó magyar ellenzéknek ezért a hadse- 
reg nemzeti szempontú reformja volt 
a célja, amelyről a hadvezetés és az uralko- 
dó természetesen hallani sem akart. 

A magyar királyi honvédség, amelynek 
irányításába a magyar kormánynak jóval 
több beleszólása volt, már ,, nodernebb" 
mentalitásúnak volt nevezhető, amennyi- 
ben ott egy nyelven zajlott minden, éspe- 
dig magyarul (illetve a horvát—szlavón ez- 
redekben horvátul). , Ez már előrevetítet- 
te árnyékát annak az 1918 utáni gyakor- 

A császár és király mítoszához hozzátartozott a lovát 
délcegen megülő katona képe: itt en parade, teljes 
tábornagyi díszben 


latnak" — jegyzi meg Deák 
István —, , hogy hadsere- 
gében minden még oly 
sok nemzetiségű xnem- 
zetállamxc csak egyetlen 
nyelvet és nemzeti- 
séget ismer, az ural- 
kodó nemzetét." (A 
közös hadsereg a nyelv- 
használat — kérdésében Mi 
Svájcon kívül egyedül állt a ko- 
rabeli Európában, sőt Svájctól és 
Belgiumtól eltekintve egyedül állna 
napjainkban is!) 

Ám hiábavaló volt mind a parla- 
menti, mind a parlamenten kívüli küz- 
delem, a hadügy alapjellegét nem sike- 
rült megváltoztatni. Ferenc József — min- 
den alkalmazkodási képessége ellenére 
— ebben a kérdésben a legkisebb rugal- 
masságot semn tanúsította. A közös hadse- 
reg így a magyar korona iránti hűség he- 
lyett a kétfejű sas iránti hűséget ültette 
a magyarországi nemzetiségekbe, erősítve 
bennük a magyarokkal való egyenjogúság 
tudatát, aláásva tehát a magyar uralom 
tekintélyét. 


9. 
FS 


, Kriegsfall U" 


Minden centralisztikus vonás ellenére szó 
sem volt arról, hogy egy kiéleződött hely- 
zetben a közös hadsereg az osztrák érdeke- 
ket szolgálta volna. Bizonyos körülmé- 
nyek között fennállott ugyan a lehetősége 
az , egyoldalú felhasználásnak", de végül 
a dualisztikus szerkezetű monarchia fenn- 
állásának fél évszázada alatt egyetlenegy 
esetben sem fordult elő, hogy a közös had- 
sereg a dualista partnerek vitájába avatko- 
Zott volna. 

Pedig ez a veszély igencsak nagy volt. 
Kiváltképp 1905-ben, amikor Magyaror- 
szágon a szerfölött kiéleződött pártharcok 
következtében általános politikai válság- 
tól lehetett tartani. A politikai megoldás 
alternatívája mellett a vezérkari főnökség 
kidolgozta a Kriegsfall U, a , magyaror- 
szági háború"? hadműveleti tervét. Ez ab- 
ból a feltevésből indult ki, hogy a magyar 
, nemzeti ellenállásból? szervezett forra- 
dalom és fegyveres felkelés fejlődhet. 
A tervezet a magyar többségű csapatokat 
megbízhatatlannak, a vegyes egységeket 
kérdésesnek tekintette, az ausztriai és 
horvátországi csapattestek hűségére el- 
lenben számított. Ugy kalkulált, hogy tel- 


Jes mozgósítás esetén a felkelők oldalára 
282 zászlóalj, 148 lovasszázad, 78 üteg áll- 
na, ezzel az erővel 645 zászlóaljnyi, 239 lo- 
vasszázadnyi és 166 ütegnyi császárhű ka- 
tonaságot lehetne szembeállítani. 

A , magyarországi válság fegyveres erő- 
vel való megoldása" négy irányból terve- 
zett támadással történt volna: északról, 
Przerny$§l felől a Felvidék, északkeletről, 
Lemberg irányából a Tiszántúl, délről 
a Dunántúl ellen, a főerők pedig, a Bécs- 
ből induló és a flottilla által is támogatott 
dunai hadsereg a Pozsony-Győr—-Komá- 
rom útvonalon Budapest irányába indult 
volna meg. 

A vezérkar nem maradt meg a tervezés- 
nél, mivel az október 10-i budapesti kép- 
viselőházi ülés kapcsán komoly zavargá- 
soktól tartottak: október 8-án gyorsfutá- 
rok vitték szigorú titokban a Kriegsfall U 
vonatkozó parancsait a pozsonyi, a buda- 
pesti, a kassai, a temesvári, a nagyszebeni 
és a zágrábi hadtestparancsnokságoknak. 
Ám nem történt semmi, az ülésszak béké- 
sen lezajlott, így 12-én a futárok visszavit- 
ték a titkos parancsokat a hadműveleti 
irodába. 

Hogy az uralkodó - akinek trónralépte- 
kor biítófák álltak Milánótól Aradig, de 
aki később igyekezett békés belpolitikai 
megoldásokat találni — miként viszonyult 


a Kriegsfall U alternatívájához, nem tud- 
juk. 1905-ben mindenesetre taktikus és 
kompromisszumos megegyezést szorgal- 
mazott. Arra viszont mindig gondosan 
ügyelt, hogy hadserege lehetőség szerint 
megmaradjon a politika hatalmi eszközé- 
nek, s ne váljon önálló tényezővé. A tiszti- 
karnak tartózkodnia kellett a politikai ál- 
lásfoglalásoktól, helytelen tehát a két vi- 
lágháború közötti időszak állapotait, 
a , politikacsináló" katonák képét a dua- 
lizmus korára visszavetítenünk. (Igaz, 
aligha jár messze a valóságtól az a feltéte- 
lezés, hogy egy társadalmi réteg, neveze- 
tesen a katonatisztek évtizedes frusztráci- 
ója tört a felszínre 1918 után a Monarchia 
utódállamainak egyikében-másikában.) 
Ferenc József katonái parancsra vár- 
tak, végrehajtották, majd visszavonultak 
kaszárnyájukba. Innen ered , apolitikus?" 
jelzőjük. Ez a jelző találó is, amennyiben 
azt fejezi ki, hogy az osztrák—magyar tisz- 
tikar kevés megértést tanúsított a korszak 
politikai eszményei iránt, és nemigen bí- 
zott a politikusokban, a parlamenti de- 
mokráciában. (A hadsereg és a kormá- 
nyok, a haderő és a törvényhozások nem 
éppen jó viszonyban voltak egymással, 
a hadvezetés igencsak zokon vette, hogy 
a fenntartáshoz szükséges pénzt még 
csak-csak megszavazzák, de nagyobb ará- 

nyú fejlesztésbe, modernizálásba, lét- 
számemelésbe nem foghat.) 

Mégsem járunk el helyesen, ha a pon- 
tatlan , apolitikus? jelzővel illetjük a mo- 
narchia tisztikarát, hiszen politikai alapál- 
lása, meghatározó szemlélete világosan 
kirajzolódik. Ez pedig az annyit emlege- 
tett dinasztiahűség és birodalmi patriotiz- 
mus, , fekete-sárga? szellemiség, a nem- 
zeti és pártpolitikai kötöttségektől való 
mentesség. Csak ezen a réven lehetett a 
hadsereg a monarchia utolsó összetartó 
köteléke, csak az ilyen ,apolitikusság- 
nak"? köszönhette Ferenc József, hogy se- 
regére bizton számíthatott. 

Magát a hadsereget sem lehetett persze 
teljességgel megóvni a politikai áramlatok 
hatásától; csupán ezek tömeges befolyását 
sikerült némileg fékezni. A liberalizmus, 
a polgárság ideológiája nem vert gyökeret 
a katonák között, hiszen a legénységet adó 
néptömegeket nem a szabadelvű eszmé- 
nyek vonzották, a tisztikar pedig az emlí- 
tett bizalmatlansággal tekintett rá. Más 
volt a helyzet a szociáldemokráciával. 
A munkásosztály pártja elvi okokból uta- 
sította el a Monarchia hadseregét, hiszen 
az távol állt az osztályok nélküli társada- 
lom eszméitől. A hadvezetésnek azonban 


emiatt egy cseppet sem kellett aggódnia, 
hiszen az agitáció e téren csekély hatással 
volt a tömegekre. A munkásifjak ugyan- 
olyan állampolgári fegyelemmel követték 
a behívóparancsot, mint a parasztok, az 
általános hadkötelezettség, a katonai szol- 
gálat szükséges rossz, de az élet természe- 
tes velejárója lett. Aligha valószínű per- 
sze, amit osztrák történészek állítanak, 
hogy a birodalom hirdetett , nemzetekfe- 
lettisége" és a proletár nemzetköziség kö- 
zött az egyszerű szociáldemokrata mun- 
kás összefüggést fedezett volna föl, sokkal 
hihetőbb, hogy a katonaság mindenféle 
politikum nélkül fejezett ki fontos érték- 
nek tekintett eszményeket az egyszerű 
emberek számára: rendet, fegyelmet, bá- 
torságot, egyszóval férfiasságot. Nem vé- 
letlen, hogy a férfivá válásnak előfeltétele 
volt, hogy valaki leszolgálja a maga kato- 
naidejét, s a leszereltek nem titkolt lené- 
zéssel tekintettek azokra, akik alkalmat- 
lannak nyilvánítva, vagy bármilyen egyéb 
okból elkerülték a , gyöngyélet"-et. 

Csukaszürkében 


feudális allűrök megmaradtak 

a monarchia tisztikarában: 

a pompás egyenruhák — en ga- 

la, en parade —, a lovaglások 
(hogy aztán az első világháború géppuska- 
tüze mindenkit leparancsoljon a nyereg- 
ből), a halálosan komolyan vett tiszti be- 
csületbíróságok, egyáltalán a becsület lo- 
vagkorból átörökített kritériumai minden 
álszentséggel és kíméletlenséggel együtt, 
csakúgy, mint a fegyverviselés kiváltsága, 
amellyel épp e becsületet ért mindenne- 
mű sértést illett megtorolni, akár az állam 
törvényeinek durva lábbal tiprása árán is. 
Minden, de minden a változhatatlanságot 
sugallta, pedig a világ szerfölött gyorsan 
változott. 

A századforduló táján kedvezőtlen for- 
dulatot vettek a Monarchia külpolitikai 
körülményei. A birodalom rendkívül 
előnytelen, sőt igen veszélyes nemzetközi 
pozícióba került. A tőkés rend a maga im- 
perialista korszakába lépett, viszonylag 
rövid idő alatt eltolódtak a nagyhatalmak 
erőviszonyai, mégpedig végérvényesen 
Ausztria-Magyarország kárára. Német- 
ország, valamint az Egyesült Államok és 
Japán ugrásszerű fejlődésen ment keresz- 
tül, tőlük elmaradt ütemben fejlődtek 
a múlt század klasszikus hatalmai, Nagy- 
Britannia, Franciaország és Oroszország. 
Ez utóbbiakkal látszólag lépést tartott 
a Monarchia, de hamar megmutatkozott 
a kiindulási helyzet hatványozódó hátrá- 
nya. Ferenc József birodalma fokozatosan 
másodrendű hatalommá vált. Szembeszö- 
kőbb volt a külpolitikai helyzet megrom- 
lása. Ausztria-:Magyarország fokozatosan 
elvesztette hagyományos, a többi nagyha- 
talom közti egyensúlyzó szerepét, s mind- 
inkább Németországhoz kötődött. Két 
hatalmi csoportosulás alakult ki Európá- 
ban, az úgynevezett központi hatalmak- 
kal, Németországgal, a  Monarchiá- 
val és (a megbízhatatlan) Olaszországgal 
szemben állott Nagy-Britannia, Francia- 
ország és Oroszország szövetsége. Ezek 
közül az első kettővel Ausztria-Magyar- 
országnak nem voltak érdekellentétei, ve- 
lük csak szövetségi rendszere miatt került 
szembe, Pétervár azonban nem adta föl 
balkáni törekvéseit. 

Külpolitikai kényszerpályára került 
Ausztria-Magyarország, feltartóztathatat- 
lanul sodródott a két nagyhatalmi tábor 
összeütközése felé. A fegyverkezési ver- 
seny mind közelebb hozta egy ,,koalí- 
ciós háború" veszélyét, csupán olyan ok 
— vagy ürügy — kellett, amely mindkét tá- 
bor tagjainak kötelezettségét magától ér- 
tetődővé teszi, és egy helyi konfliktust 
általános háborúvá duzzaszt. A legké- 
zenfekvőbb konfliktusforrásnak persze 

, Európa puskaporos hordója", a Balkán 
ígérkezett. Itt a lappangó nagyhatalmi el- 
lentétek és az osztrák-magyar belpolitikai 
válság lehetőséget kínált a kis államok 

kormányai számára, hogy önálló lépések- 
kel kísérletezzenek. A tízes évek elején 
aztán két helyi háború során is sikerült 
átrendezni a félsziget országhatárait, s 
mindkét konfliktus az érdekelt nagyha- 
talmak tevőleges részvétele nélkül zaj- 
lott. 

Az első világháborút megelőző fél évti- 

zedben az osztrák-magyar külpolitika fő 
vonala a nagyhatalmi háborús konfliktus 
előli kitérés volt. Csakhogy e politika el- 
lentétes elképzelések harcának eredője- 
ként jelentkezett. 1906 óta új ember állt 
a vezérkar élén: Franz Conrad von Hötz- 
endorf báró, gyalogsági tábornok, az ag- 
resszív, imperialista katonatípus képvise- 

lője. Conrad a preventív háború híve volt. 
Szerbia térdre kényszerítésével kellett 
volna — Conrad elképzelése szerint — biz- 
tosítani a balkáni befolyást, kockáztatva 
az összeütközést az ellenséges Oroszor- 
szággal és a (papíron) szövetséges Olasz- 
országgal. Vele ellentétben Aehrenthal 
közös külügyminiszter úgy vélekedett, 

hogy a brit—német vetélkedés kiélezett pe- 
riódusában a Monarchia mindenképpen 
a béke megőrzésében érdekelt. Az oszt- 
rák—magyar politikai vezetés felső körei- 
ben korántsem tiszta Írontok álltak egy- 
mással szemben a háború és a béke meg- 
ítélésében. Nem beszélhetünk héjákról és 
galambokról, háborús pártról és a béke 
híveiről. Korábban az előbbiek, a kard- 
csörtetők vezetőjének a trónörököst, Fe- 
renc Ferdinándot tartották. Robert Kann 
amerikai történész kutatásai azonban 
a trónörökös iratainak feldolgozása nyo- 
mán cáfolják ezt a legendát, akárcsak azt, 
hogy Ferenc József a béke következetes 
híve lett volna. Valójában senkit sem talá- 
lunk a birodalom legfelső vezetésében, 
aki egyik vagy másik válsághelyzetben ne 
lett volna kész vállalni a háború kockáza- 
tát, noha más alkalmakkor a békés megol- 
dást pártolta. Az már csak Ausztria-Ma- 
gyarország alárendelt szerepének bizonyí- 
téka, hogy a döntések mindig a német szö- 
vetséges érdekeinek megfelelően történ- 
tek. Vonatkozik ez a nagy , hibás döntés- 
re", az 1914. júliusi hadüzenetre is. Ek- 
kor a Monarchiának ismét a kitérés állott 
az érdekében, míg a német nagyvezérkar 
megítélése szerint az időpont alkalmasnak 
tűnt a háborúra. ,, A monarchiának azon- 
ban nem kellett volna a német akarat előtt 
feltétlenül meghajolni" — állapítja meg Ga- 
lántai József és hozzáteszi: — , Ha 1914 
nyarán elkerülhető lett volna is a háború, 
előbb-utóbb valószínűleg kialakul olyan 
újabb konfliktus, amely az imperialista el- 
lentétek alapján kiváltja a nagyhatalmak 
összecsapását." 

Erre a konfliktusra kellett volna felké- 
szíteni az Osztrák-Magyar Monarchiát és 
hadseregét. Conrad akarta ezt a háborút, 
mert úgy vélte, csak az jelenthet kiutat 
a birodalom válságából. Ferenc József és 
Ferenc Ferdinánd tartottak a nagy össze- 
ütközéstől, talán mert érezték, hogy biro- 
dalmuk nem , érett meg" a háborúsko- 
dásra. 

Az évi hadgyakorlatok persze rendben 
folytak, a lovasság földerített, a tüzérség 
előkészített, a gyalogság rohamozott. 
Egymás után újabb és újabb szörnyetegek 
jelentek meg a manőverek csataterein, 
eladdig elképzelhetetlen méretű lövegek, 
melyeket már nem lovak vontattak, ha- 
nem robbanómotorral pöfögő teherautók, 
automobilok, amelyek förtelmes zajától 
a hozzá nem szokott lovak megbokrosod- 
tak, géppuskák, melyek igazi hatásáról 
majd csak az első világháború ad tanúbi- 
zonyságot, addig elképzelni sem tudta 
senki, miként lehet a gyorstüzelő fegyver- 
rel egész zászlóaljakat , lefektetni". (Ilyen 
konstrukciókkal már próbálkoztak; a ma- 

gyar királyi honvédség a hetvenes évek- 
ben kísérletezett az úgynevezett szórólö- 
veggel, melyet mitratlleuse-nek is nevez- 
tek, s egyfajta ágyúpótléknak szántak, de 
aztán beszüntették a használatát, mert az 
a típus nem váltotta be a hozzá fűzött re- 
ményeket. A német Andreas Wilhelm 
Schwarzlose konstrukciója viszont min- 
den várakozást fölülmúlt, csak éppen ha- 
tékonyságáról nem tudott senki előzete- 
sen fogalmat alkotni.) A fegyverkezési 
verseny elképesztő méreteket öltött, s hiá- 
ba szervezett nemzetközi békemozgalmat 
Bertha von Suttner, a Le a fegyverekkel cí- 
mű óriási sikerű regény később Nobel- 
díjat kapott osztrák írónője, az őrületet fel 
nem tartóztathatta. 

A gépesítés, a mind vastagabb páncé- 
lok, az egyre gyilkosabb fegyverek vég- 
képp száműztek minden romantikát a 
hadseregekből. Ferenc József tisztjeit 
ugyan még arra utasították a hadüzenetet 
követően, hogy kardjaikat élesítés végett 
leadni szíveskedjenék, de többségüket 
gránát vetette szét, vagy ellenséges gyalo- 
gos forgatta meg bennük a szuronyát, 
a bajvívás már szóba sem jöhetett. 

Az új idők szelét jelezte az új egyenruha 
is. A várható gépi háborúhoz már nem il- 
lettek a tarka uniformisok, csákók, csillo- 
gó sapkarózsák. A világ hadseregei sorra 

A katona magányossága. Őrszem a Dunán 
(Mednyánszky László festménye) 


terepszínű ruhát öltöttek, ezt tették Fe- 
renc József katonái is. A csukaszürke 
színt választották ki a számukra. Csak 
a lovasság ódzkodott az egységesítéstől, 
anakronizmusát külsőleg is őrizte. 

A nagyhatalmi státus emlékét továbbra 
is hadihajók útjai jelképezték a világten- 
gereken. A Monarchia egy tengerészkülö- 
nítménye Kínában is megjelent, de in- 
kább csak jelképesen védelmezte Ferenc 


Tábornoki díszkalap struccforgóval — ilyen anakronisz- 
tikus fejfedőt viselt Ferenc Ferdinánd főherceg, 
trónörökös, lovassági tábornok is, amikor meggyilkolták 


József alattvalóinak és diplomatáinak éle- 
tét és biztonságát a boxerlázadás idején, 
s elsősorban azzal szolgálta a birodalom 
érdekeit, hogy meglobogtatta az osztrák— 
magyar hadizászlót. A flotta továbbra is 
a hadsereg mostohagyermekének számí- 
tott, hiába követelt a trónörökös nagyobb 
anyagi eszközöket számára. Ferenc Fer- 
dinánd, aki a közhiedelemmel ellentétben 
korántsem volt kardcsörtető alkat, repre- 
zentációs célból támogatta a flottát. 
A hadsereg az ő számára is mindenekelőtt 
a birodalom belső békéjének fenntartását 
szolgálta, kifelé pedig a nagyhatalmi igé- 
nyeket volt hivatott képviselni. 

Conrad gyalogsági tábornok kevés 
megértést tanúsított a haditengerészet 
iránt: csupán partvédelmi szerepet szánt 
neki, esetleg a tengeri kereskedelem biz- 
tosítását, továbbá a szárazföldi csapatok 
támogatását. 

Mégis meghajolt a trónörökös akarata 
— és a flottabarát osztrák közvélemény, 
valamint az érdekelt nagyipar nyomása 
— előtt, amikor az irtózatos költségek da- 
cára tudomásul vette az új hatalmas csata- 
hajók építését. Akkor is, ha szilárd meg- 
győződése volt: a szárazföldi csapatok fej- 
lesztése sokkal inkább Ausztria-Magyar- 
ország érdeke, mint az óriási dreadnought- 
ok fölszerelése. A vezérkari főnök számá- 


A technika lassacskán előretör: mozgósított gépjármű- 
zek a tízes évekből 


ra pedig a hadsereg már egyáltalán nem 
karhatalmi funkciók hordozója volt, ő kö- 
rös-körül ellenségeket látott (hiszen csak- 
nem minden oldalról azok is vették körül 
a Monarchiát!), melyektől csupán egy jól 
kiválasztott időpontban mért megelőző 
csapás (a , preventív háború") óvhatja 
meg a birodalmat. A vezérkar főnöke nem 
győzte memorandumaival ostromolni leg- 
felsőbb hadurát. Ezzel azt a szent szabályt 
sértette meg, hogy a katonák nem szólnak 
bele a külkapcsolatok ügyeibe. Ferenc Jó- 
zsef föl is háborodott e hatásköri kihágás 
láttán, s egy időre elcsapta Conrad bárót. 

Pedig nem volt messze az idő, amikor 
a katonák már nemcsak a külpolitikába 
szóltak bele. Alig dördültek el a szarajevói 
gyilkos merénylet pisztolylövései, ,,kivé- 
teles hatalom" lépett életbe, s a Monar- 
chia osztrák felében a hadseregfőparancs- 
nokság vette át a közigazgatási funkciók 
egy részét. 

Mindenki sejtette azt a tragikus szaraje- 
vói napot követően, hogy az Osztrák— 
Magyar Monarchia trónörökösének meg- 
gyilkolása vészes következményekkel jár, 
arra azonban aligha gondolt bárki, hogy 
a fanatikus Gavrilo Princip lövései több 


Ezt a lovassági tábornoki egyenruhát viselte — halála 
napján - Ferenc Ferdinánd trónörökös. fől láthatók 
a lövések nyomai és az orvosok vágása a zubbonyon 


mint négy évig visszhangoznak majd 
a csatatereken, addig soha nem látott mé- 
retű szenvedést és pusztulást zúdítva az 
emberiségre. 

Filmkockákról, híradófelvételekről is- 
merősek a képsorok az első világháború- 
ról, amelynek kezdetét a Monarchia Szer- 
biának küldött hadüzenetétől szokás szá- 
mítani; ezt gyors egymásutánban követ- 
ték a két szövetségi rendszer, a központi 
hatalmak, illetve az antant országainak 
kölcsönös hadüzenetei. Lelkes bevonulók 
pántlikás, butykosos, katonanótákat da- 
loló ágyútöltelék-serege búcsúzott szeret- 
teitől: nagy a hazafias felbuzdulás. , Mire 
a falevelek lehullanak" — ígéri Vilmos né- 
met császár —, , újra otthon lesztek." Az- 
tán szürkébbre vált a szín, lövészárkok, 
pergőtüzek, öngyilkos szuronyrohamok, 
gáztámadások, tetvek, elsüllyedő hajók, 
kenyérért sorban álló polgári lakosság, 
fegyvergyárban dolgozó asszonynépek je- 
lennek meg a vásznon és katonatemetők: 
végeláthatatlanul, fegyelmezetten sorako- 
zó sírkeresztek ármádiái. 

Csakhogy 1914 nyarán senki nem sej- 
tette, mivé lesz ,,a fehér ember nagy hábo- 


135 


rúja". Vilmos császár valóban hitte is, 
amikor gyors — és persze győzelmes — ha- 
zatérést ígért csatába induló alattvalói- 
nak. , Mind a négy, többmilliós hadsereg- 
gel felvonuló kontinentális nagyhatalom, 
Németország, Franciaország, Oroszor- 
szág és Ausztria-Magyarország hadászati 
tervére és ennek megfelelően a mozgósítás 
rendszerére s a mozgósított haderő fegy- 
verzetére, kiképzettségére és csoportosí- 
tására jellemző volt, hogy stratégáik 
a megvívandó háborút a XIX. századi eu- 
rópai háborúk — méreteiben rendkívül fel- 
fokozott — ismétlődéseként fogták föl", 
mutat rá összegző monográfiájában Ga- 
lántai József. Ebből következett: egyetlen 
elsöprő erejű támadó hadjárattól várták 
a kirobbant háború sorsának eldőlését, 
miként az például az 1866. esztendei 
porosz-osztrák, vagy az 1871. évi porosz- 
francia háborúban történt. Néhány hetes, 
legfeljebb néhány hónapos összeütközés- 
re készültek föl, ebben a szellemben folyt 
a fegyverzet kialakítása, a személyi állo- 
mány kiképzése. 

A hadászati és harcászati tervek mind 
a gyors hadjárat elképzelése szerint szü- 
lettek. A katonákat — újfent — elsöprő ere- 
jű szuronyrohamokra készítették föl, de 
nemcsak a Monarchiában. A francia szol- 


136 


gálati szabályzat például kifejezetten 
megtiltotta, hogy a gyalogság beássa ma- 
gát. Csakhogy a géppuskák tömeges elter- 
jedésével egy-egy ilyen hajrá valóságos tö- 
megmészárlássá változott, a rohamozók 
minden lelkesedése és számbeli fölénye 
ellenére. 

Minden tekintetben új fejezetet nyitott 
az első világháború a hadtörténelemben. 
Míg korábban az összlakossághoz viszo- 
nyítva kis létszámú hadseregek vonultak 
föl egymás ellen, s még az évekig tartó 
— például a napóleoni — háborúk is csupán 
rövid hadjáratok egymásutánjából álltak, 
1914 és 1918 között a hadviselő országok 
egész társadalmukat militarizálták. A ha- 
digazdaság szolgálatába állt szinte minden 
üzem, a férfiak millióit hívták be, képez- 
ték ki, és küldték a frontokra, míg a he- 
lyükre az asszonyok, az öregek, sőt a gyer- 
mekek álltak. Ez a háború hozta meg elő- 
ször a hátországok harcát — iszonyú szen- 
vedéseket zúdítva az otthon maradókra —, 
hiszen a hadi helyzet alakulása a korábbi- 
nál sokszorta inkább függött attól, meny- 
nyire képes egy-egy hadviselő ország ki- 
zsákmányolni saját gazdaságát. 


A pántlikák után a lövészárok sivársága 
(Mednyánszky László harctéri jelenete) 


Nemcsak az , emberanyagot" kebelezte 
be minden addiginál nagyobb mértékben 
az első világháború hadi gépezete. A mo- 
dern állam körültekintő adminisztrációja 
soha nem látott méretben mozgósította 
buzdításukra a propaganda megannyi esz- 
közét, nem is szólva az erőszakszerveze- 
tekről — gondoljunk csak a $vejk minde- 
nütt szaglászó detektívhadára. 

A hajdani vitézség csak különleges 
helyzetekben érvényesülhetett ebben 
a háborúban, az egyéni bátorság szerepe 
minimálisra csökkent. A baka arcnélküli- 
vé, egyszerű csavarrá lett a hatalmas hadi 
masinériában, s a gigászi méretű anyag- 
csatákban ugyanúgy számoltak el vele, 
mint a munícióval; szó szerint véve: em- 
beranyagként. Tonnaszám ontották egy- 
másra a tüzet, a vasat, a halált a lövészár- 
kokban kuksoló bakák, a cél az ellenség 
fölmorzsolása volt, a tét pedig látszólag 
egyszerű: ki bírja tovább? Az állásháború 
éveiben világossá vált, hogy bármekkora 
erőkoncentráció is kevés az ellenség nagy 
mélységű vonalainak áttörésére, még 
a végtelenségig fokozott tűzerő, sőt az 
alattomos mérgesgáz sem hozhat érdem- 
leges változást. Az új csodafegyver, 
a , tank", a páncélos harckocsi tömeges 
bevetése is csupán akkor fordíthatta meg 


a hadi szerencsét, amikor a másik oldalon 
már végsőkig kimerült az ellenség, anyagi 
tartalékainak elapadásával erkölcsi tarta- 
lékai is szertefoszlottak. 

Mindez azonban már egy másik könyv 
témája. Ferenc József katonái utoljára 
vonultak csatába, agg uralkodójuk végső 
vereségüket már meg sem érte. E vere- 
ség pedig a birodalom széthullását hozta. 
Fölbomlott a régi Magyarország csak- 
úgy, mint Alt-Österreich, a régi Ausztria. 
Ausztria? 

Franz Theodor Csokor híres drámájá- 
ban, az 1918. november 3-ban (Magyar- 


Ezék a bakák egy év múlva már éles helyzetben menetel- 
tek. Gyalogsági gyakorlaton 1913. augusztus 18-án 


országon Isten veled, Ausztria címmel ját- 
szották) egy tiszti lábadozóotthonban kü- 
lönböző nemzetiségű cs. és kir. katona- 
tisztek értesülnek a kapitulációról. Az el- 
ső döbbenet múltán vitatkozni kezdenek, 
majd egyszerre mindegyikük felfedezi sa- 
ját nemzetiségét, s készül haza, a saját ha- 
zájába. Csak Radosin ezredes nem tudja, 


A vég. Elesett katona. 
(Mednyánszky László festménye) 


hová menjen, hiszen neki minden őse 
a Habsburg-hadseregben szolgált, neki 
nincs más hazája, csak e fegyveres erő. 
A világ szűnt meg a számára, nem választ- 
hat mást, csak az önkéntes halált. Teme- 
tésére még egyszer egybegyűlnek bajtár- 
sai, s ki-ki egy-egy rögöt dob a koporsó- 
ra. , Egy rög Lengyelországból." — , Egy 
rög Magyarországról." — , Szlovén rög." 
— , Karintiai rög" — mondják, akik tegnap 
még a közös zubbonyt viselték. Csak 
Grün doktor, az ezredorvos tanácstalan, 
majd e szavakkal dobja be a maga rögjét 
a sírba: , Rög. . . rög. . . Ausztriából." 

